
KJØBENHAVN  FORLAOSTRYKKBRIBT 


0  skønne  Dage,  da  blandt  Hellas'  Fjælde 
jeg  vandred  henført  som  paa  hellig  Jord 

og  fandt  blandt  Søjler  om  en  splintret  Celle 
i  Marmorfliser  Gudestøtters  Spor. 

Olympia,  jeg  saa  af  Dalen  dukke 
din  Festplads  under  Kronos'  Fyrresus 
og  kunde  Tempel-Anemoner  plukke, 
hvor  Zevs  og  Hera  havde  deres  Hus. 

Til  Delji  steg  jeg.   End  Oraklets  Tale 
med  Vinden  klang  igennem  Pythos  Pas, 
og  Kilden  pibled  —  herlige  Kastale!  — 
af  Snevand  fra  det  evige  Parnas. 

1  Parthenons  vindaabne  Søjlegange 
jeg  drømte  vaagen  paa  Akropolis 

og  hørte  Genklang  af  de  Sejrens  Sange, 
det  lød  fra  Marathon  og  Salamis. 


Det  Hellas,  som  blev  fordum  lagt  i  Flammer 
af  Persiens  purpurstraalende  Despot, 
stod  endnu  stolt  i  sine  Klipperammer 

—  endnu  fortalte  gamle  Herodot. 

Ja,  denne  Borg,  som  Tiderne  har  hærget, 
Barbarer  knust  og  Jerngranater  sprængt, 
har  Idealets  Tempelskatte  bjærget, 
det  skønneste,  som  blev  i  Marmor  tænkt. 

Vær  ogsaa  nu,  i  tunge  Uvejrstider, 

Akropolis,  et  løftende  Symbol 

og  lær  os,  at  din  Skønhed  ikke  lider 

—  selv  skamskudt  straaler  du  af  evig  Sol. 

13.    Nov.   1914. 


I    • 

EVFRANOR  OG  HANS  HUSTRU 


DET  var  i  Arkadien. 
En  Dalkedel  boret  dybt  ned  imellem  Bjerge. 
Stejle  Kløfter  dannede  dens  Sider.  Alle  Skrænter  syn- 
tes at  føre  indad  og  nedad.  Dalen  laa  forsænket  i  sig 
selv  og  sov  med  Solens  Glød  paa  sin  Bund.  Den,  der 
vilde  kigge  ud  over  Kedlens  Rand,  maatte  klavre 
lange,   vildsomme  Veje. 

Det  var  med  et  svimmelt  Gys,  Synet  vovede  sig 
ud  fra  denne  Fjældgryde.  Fjernt  til  Havet,  det  store 
gaadefulde,  der  skyllede  om  Hellas'  Kyster.  Mod 
Nord  skar  det  sit  blaa  Snit  ind  i  det  takkede  Land. 
Bugten  gik  smal  og  blank  mod  Korinth.  Hvide  Prik- 
ker krøb  hen  over  en  flimrende  blaa  Linje.  Det  var 
Skibe,  som  stod  omkring  Peloponnesos,  til  Landtan- 
gen standsede  deres  Fart.  Bag  Bugten  højnede  Hori- 
sonten sig  i  ishvide  Snekamme.  Berejste  Folk  sagde, 
det  var  Parnassos-Bjerget.  Og  Thessaliens  Højder 
blaanede  bort  i  det  Ukendtes  Skygger. 

Men  mod  Vest  sænkede  Synet  sig  ned  i  brede  Slet- 
ter, der  svandt  mod  Havet,  gennemskaarne  af  blin- 
kende Floder.  Alfeios  krøb  sin  Staalormegang  ud  mod 

Okeanos'  stivnede  Flade.  Og  dér,  hvor  Sletten  syntes 
allerlavest,  lyste  Olympias  Festby.  Tempelsøjler  og 
Gavle,  gule  og  solbrændte  som  Rav.  En  Klynge  Huse 
og  Mure,  snittede  ud  af  Arkadiens  Fjælde  og  stablede 
op  af  en  Gud  som  i  Leg  nede,  hvor  Vandstrømmene 
skar  deres  Sølvringe  gennem  det  frodige  Dynd. 

Men  inde  i  den  arkadiske  Fjældgryde  boblede  den 
evindelige  Idyl.  Bierne  summede,  Faarene  og  Gederne 
græssede,  Menneskene  saa  til.  I  Dalfurerne  gryntede 
Svinene  om,  sorte  af  Sol  og  Mudder.  Op  ad  Bjergsiden 
mylrede  Faare-  og  Gedeflokke.  Saa  tæt  kunde  Hjor- 
derne staa  paa  de  solsvedne  Skrænter,  som  var  det 
Skorper  af  Utøj,  der  kun  krøb  i  Kanterne.  Kom  man 
nærmere,  saa  man  Ryggenes  skidne  Uldflom.  Gederne 
sprang  mellem  Sten  og  Buske.  Bukkene  havde  Klok- 
ker i  Hageskægget  —  hvert  Hop  bjældede  Toner  ud  i 
Stilheden. 

Græsgangene  var  Hyrdefolkets  Fælleseje.  Her  drev 
ogsaa  Evfranor  sin  Gedeflok  om.  Hver  Morgen  blev 
han  vækket,  naar  Solen  stod  op,  ved  at  Hornene  krad- 
sede paa  hans  Bjælkevæg,  og  Kiddene  satte  Klovene 
mod  hans  Dør,  saa  længe  til  han  fra  Lejet,  hvor  han 
iaa,  trak  i  det  lange  Reb,  saa  Slaaen  gik  fra  og  Dyrene 
kunde  stime  ud.  Kun  een  Ged  blev  tilbage,  tøjret  paa 
baade  Forben  og  Bagben;  den,  som  gav  hans  lille 
Søn  Die. 

Svøbt  Iaa  han  i  kruset  hvid  Uld,  og  Gedens  Yver 
var  altid  saa  nær  hans  Mund,  at  hans  smaa  Hænder 
kunde  gribe  derom,  naar  de  tjattede  i  Luften.  Fire 
Gange   om   Dagen   søgte   Faderen   det   bedste   Yver, 

spændt  og  hedt  som  en  Livskilde,  der  higer  efter  at 
strømme  ud.  Og  Geden  blev  bundet  lige  over  Dren- 
gens Leje,  og  dens  Yver  blev  kun  malket  af  hans 
lille  Sugemund. 

Evfranor  havde  ægtet  et  lille  pigeligt  Væsen,  hos 
hvem  det  jomfruelige  aldrig  kunde  vige  for  det  moder- 
lige. Han  tog  paa  hende,  som  var  han  bange  for  at 
klemme  hende  i  Stykker.  Hendes  Arme  og  Ankler  var 
som  Rør  i  hans  Hænder.  Han  kunde  sætte  hende  paa 
sin  Haandflade  og  løfte  hende  op,  idet  han  med  den 
anden  Haand  greb  om  hendes  Bryster.  Deres  Knopper 
syntes  aldrig  at  vokse.  Da  hun  første  Gang  fødte,  fyld- 
tes de  ikke  af  Mælk.  De  blev  ved  at  være  lige  uud- 
viklet jomfruelige.  De  var  som  hvid  uskyldig  Fløde. 
Hans  Hænder  lagde  sig  over  dem  som  Skaale,  hvori 
han  vilde  forme  sin  fineste  Ost.  Men  det  var  næppe, 
han  kunde  føle  dem  svulme.  Der  gik  kun  en  svag 
Sitren  igennem  dem,  som  naar  kogt  Mælk  sætter 
Hinde. 

Hendes  Legeme  var  bestandig  lige  pigesmalt.  Han 
forstod  ikke,  hvordan  hun  kunde  bære  et  Barn  mellem 
sine  Hofter.  Han  begreb  ikke,  hvordan  hun  havde 
bragt  dem  til  Verden,  de  to  smaabitte  gennemsigtige 
Piger,  hun  fødte  ham  med  et  Aars  Mellemrum.  De 
vejede  kun  det  halve  af,  hvad  Børn  plejer.  De  saa  ud 
som  to  smaa  hvide  Drømme,  Moderen  havde  kastet. 
Deres  Øjnes  bleggraa  Farve  var  udtyndede  Stænk 
fra  Moderens  violblaa.  Deres  Kinder  og  Arme  havde 
hendes  Luv  af  dunet  gul  Silke,  men  saa  tynd,  at  den 
blev  borte  i  Solens  Blus.   De  famlede  om  Dievorten 

som  om  en  lille  haard  og  gold  Frugt.  Han  holdt  dem 
til  Gedeyverne,  men  de  brugte  ikke  de  smaa  blege 
Munde  tilstrækkeligt,  eller  Dien  var  dem  for  stærk. 
De  døde  begge  uden  at  have  lært  at  tale.  De  tog  deres 
smaa  Hjerters  usagte  Hemmeligheder  med  i  Graven. 
Deres  smaa  tynde  Læber  havde  aldrig  strammet  sig 
til  et  Smil.  De  lukkede  deres  fjerne  Øjne  og  vendte 
tilbage  til  Drømmen,   hvorfra  de  var  taget. 

Men  Moderen  blev  ved  at  leve  sit  spæde,  gennem- 
sigtige Døgnflueliv.  Evfranor  madede  hende  med  gyl- 
den Honning.  Den  tog  hun  med  sin  lille  Mund,  der 
var  rød  som  en  blødende  Frugt.  Han  kunde  se  den 
glide  gennem  Strubens  sitrende  hvide  Rør.  Hvad  var 
det  for  et  sart  og  ujordisk  Væsen,  han  havde 
ægtet?  Hun  stammede  fra  selve  Olympia,  fra  Heras 
hellige  Tempel.  Dér  var  hun  en  Morgen  bleven  fundet 
bag  den  sidste  ældgamle  Træsøjle,  nyfødt,  men  graad- 
løs,  stille  og  forundret,  svøbt  i  et  af  Gudindens  i  Temp- 
let opbevarede  Slør.  Findestedet  skærmede  Barnets 
Liv :  Tempelran  og  Helligbrøde  lagdes  ikke  den  Umæ- 
lende til  Last.  Gudinden  havde  taget  den  udsatte  lille 
Stakkel  i  sin  Varetægt.  En  Hyrde  fra  Elis,  der  netop 
forrettede  sin  Andagt,  fandt  Barnet  og  tog  det  til  sig. 
Hun  voksede  op  blandt  Bier  og  Blomster,  men  blev 
ved  at  holde  sig  hvid  og  skær,  som  laa  den  hellige 
gamle   Søjles   Skygge  altid   usynlig  over   hende. 

Evfranor  havde  hjemført  hende,  da  hun  var  sejsten 
Aar.  Der  var  gaaet  ti,  og  hun  syntes  yngre,  end  da 
han  ægtede  hende.  Hun  saa  stadig  ud  som  en  sagte 
vandrende  Blomst.  Hun  bøjede  sit  Hoved  som  for  So- 

lens  Kys.  Hun  lignede  en  af  de  store  vilde  Foraarsane- 
moner,  der  groede  nede  i  Olympia  mellem  Templernes 
Trin  paa  Steder,  hvor  ingen  Fod  traadte. 

Haaret  syntes  altfor  stort  til  det  fine  Hoved.  Det 
laa  samlet  i  en  tung  Krans  om  hendes  Isse;  Halsens 
spæde  Linier  løb  bort  i  Nakkens  Krus  af  smaa  mørke 
Lokker.  Og  som  hun  gik  med  sit  bøjede  Hoved,  krøb 
Solen  ind  og  gemte  sig  derunder.  Han  elskede  at 
kysse  Solen  i  hendes  Nakke  —  krydret  og  hed  laa 
den  i  hendes  Hud  og  modtog  hans  Mund,  naar  han 
aandede  Solduften  under  hendes  Haar. 

Der  gik  nogle  Aar  efter  de  smaa  blege  Pigers  Død. 
Vaaren  samlede  paany  de  spinkle  Kræfter  og  satte 
Fiugt.  Evfranors  stærke  Hænder  skjalv,  da  han  føl- 
te det  gro  i  det  lille  hvide  Tempellegem.  Men  han 
turde  ikke  tro,  før  omsider  Forløsningen  kom  og  han 
stod  med  det  fugtighede  og  bævrende  lille  Liv  i  sine 
Hænder  og  bar  det  frem  mod  Solsprækken  i  Døren. 

Han  blev  underlig  til  Mode.  Det  var  en  lille  stærk 
og  fast  Dreng,  der  sprællede  mellem  hans  Fingre. 
Ikke  som  tidligere  en  hvid  og  gennemsigtig  lyssky 
Hud,  hvor  de  blaa  Aarer  blev  borte  som  Grenene  i 
et  Blomsterblad,  men  denne  Gang  noget  sundt  og  kraf- 
tigt at  føle  paa,  fyldt  som  af  Sol  og  næret  som  af 
Honning.  Den  Nyfødte  syntes  ham  saa  kendt.  Han  stod 
ligesom  og  tog  paa  sig  selv  og  drejede  sine  egne  Lede- 
mod frem  i  Lyset.  Disse  fastansatte  Knæ,  disse  ind- 
snørede Ankler,  dette  allerede  byggede  Bryst,  dette 
Haar,  der  havde  stejlt  Fald  ned  over  den  kantede 
Pande  —  det  var  som  et  helt  lille  Billede  af  sig  selv. 

han  saa.  Kun  i  Knop,  men  tømret  af  Voksetrang,  høj- 
spændt af  Livet  indefra.  Spændt  af  Livet  fra  ham  selv. 
Den  Dreng  maatte  leve.  Ellers  døde  han  selv.  Han 
stod  med  sit  eget  krympende  Liv  nøgent  i  sine  Hæn- 
der. Han  kom  til  at  tænke  paa,  hvad  han  engang  hav- 
de hørt  om  Bronzebilleder  af  Guder  og  Konger,  som 
skjult  bag  Malmets  Skal  bar  et  andet  og  mindre  Bil- 
lede. Her  stod  han  med  et  Genbillede  af  sig  selv,  af 
den  samme  Malmets  Blanding,  hvoraf  han  selv  var 
dannet. 

Henne  fra  det  lave  hø-stoppede  Leje  lød  et  Suk. 
Han  vaktes  og  vendte  sig  om.  Nikarete  laa  og  smilede 
i  Halvmørket.  Han  gik  tilbage  og  lagde  Barnet  i  hen- 
des Favn.  Men  hun  havde  ikke  Kræfter  til  at  gribe 
om  det.  Hun  havde  intet  Blod  beholdt  for  sig  selv.  Al 
den  Styrke,  hun  bar  i  sit  hvide  lille  Legem,  havde 
hun  samlet  i  Drengen.  Han  havde  suget  Solen  af  hen- 
des Hud,  Honningen  af  hendes  Hjerte.  Han  var  hen- 
des spinkle  Tilværelses  sidste  Kraftanstrengelse.  Nu 
laa  hun  og  havde  fuldbaaret  sit  Værk.  Der  var  kun 
den  brustne  og  blodløse  Ham  tilbage.  Hun  var  stivnet 
i  Fødselens  sidste  uhyre  Livsanspændelse.  Hun  smi- 
lede af  Fryd  over  fuldbragt  Sejr.  Men  hun  orkede 
ikke  at  løfte  Armene.  Hendes  lille  Mund  aabnede  sig 
som  en  bristende  Frugt,  men  der  var  ikke  en  Draabe 
Blod  i  de  skønne  Læber.  Hun  blev  kun  ved  at  smile. 
Og  da  Evfranor  bøjede  sig  over  hende  og  tog  om  hen- 
des to  smaa  bitte  Pigebryster,  svulmede  de  en  sidste 
Gang  under  hans  Hænder  og  blev  staaende,  stivnede 
af  Døden. 

Han  kastede  selv  hendes  Gravhøj  ude,  hvor  den 
smalle  Sti  fra  hans  Hytte  bøjede  ind  i  den  bredere 
Fællesvej.  Han  medgav  hende  de  faa  og  smaa  Ting, 
der  var  hende  kære  i  Livet.  Da  han  lagde  hendes  fine 
tynde  Lemmer  ned  i  Graven  til  de  smaa  Piger,  tænkte 
han  ogsaa  paa  disse.  Han  lagde  til  dem  lidt  Legetøj  af 
Ler,  de  aldrig  havde  faaet  Brug  for,  smaa  plumpe 
Figurer  af  en  Hest  og  en  Hare  samt  et  lille  Kar,  hvor- 
paa  en  Landsbykunstner  havde  malt  en  Krans  af  sorte 
Svaner  i  Gang  bag  hinanden. 

I  Nikaretes  Grav  lagde  han  desuden  —  som  Van- 
dresko paa  den  lange  Rejse  til  Hades  —  hendes  smaa 
og  smalle  Sandaler,  som  han  selv  efter  hendes  Saalers 
Omrids  havde  skaaret  ud  af  sin  fineste  Gedehud.  Hun 
havde  traadt  saa  let  paa  Jorden,  og  det  bløde  Skind 
havde  drukket  den  lette  Dugg  af  hendes  hvide  Fød- 
der, som  Solen  aldrig  naaede  at  faa  brunet.  Nu  skulde 
hun  gaa  de  lange  og  kummerfulde  Veje,  hvor  Livets 
Sol  ikke  længer  skinner. 

Paa  Graven  plantede  Evfranor  en  stor  Vand-Am- 
fora,  den  ældste  og  den  bedste,  han  ejede,  og  dog  var 
den  knækket  i  Halsens  tynde  Stilk.  Men  før  han  grov 
dens  Fod  ned  i  Gravens  Muld,  slog  han  Hul  i  Bunden. 
Og  i  denne  Amfora  ofrede  han  til  Nikarete,  hver  Gang 
det  blev  Nymaane.  Han  hældte  en  Skaal  varm  Gede- 
mælk ned  gennem  den  høje  Hals.  Saa  vidste  han,  den 
nymalkede  Drik  vilde  sive  ned  igennem  Jorden  til  hen- 
de, hvor  hun  var.  Underverdenen  laa  jo  dybt  nede 
under  hans  Fødder,  og  hendes  Sjæl  var  tørstig,  hen- 
des stakkels  Mund   stod  maaske  aaben   i   den   kolde 

Jord  og  ventede  den  læskende  Drik.  Han  mindedes 
endnu,  hver  Gang  han  bragte  hende  Mælken,  hendes 
skønne  brustne  Mund,  der  saa  ud,  som  den  længtes 
efter  at  drikke,  han  saa  det  smertestivnede  Smil,  hvor- 
med hun  bøjede  sin  runde,  blide  og  barnesmækre 
Hals,  som  om  Døden  havde  lagt  sin  Haand  paa  hendes 
Nakke. 

Naar  han  gik  til  Graven  med  sin  Skaal,  kom  han  til 
at  tænke  paa  Hermes-Støtterne,  han  havde  set  i  Olym- 
pia :  Guden  stod  stiv  og  afmaalt,  men  med  let  sænket 
Hoved,  tungsindsalvorlig,  med  sære  Snirkelvinger 
paa  de  glatte  Bronzehæle  og  med  Slangestaven  lænet 
til  den  ene  Skulder.  Og  Øjnene  var  indlagte  med 
Hvidt,  saa  Pupillerne  stirrede. 

Nu  var  Evfranor  selv  bleven  en  Hermes  Sjæle- 
følger. I  Tankerne  fulgte  han  Nikarete  paa  de  lange 
øde  Underverdenens  Veje.  Han  løftede  Skaalen  til  sin 
Mund  og  drak  hende  til  i  et  Kys,  og  saa  hældte  han 
Mælken  i  den  høje  langhalsede  Krukke.  Han  fulgte 
den,  som  den  rislede  ned  gennem  Mulden,  til  den 
naaede  hendes  aabne  tørstige  Mund.  Drikken  var  run- 
det fra  hans  egne  Læber  til  hendes. 

Men  hendes  Solnakke  skulde  han  aldrig  mere  kysse. 
Thi  dér,  hvor  hun  vankede  rastløs  om,  lyste  Solen 
ikke.  Dér  frøs  man  af  Dødskulde  og  svøbte  sine  arme 
Lemmer  i  den  evige  Nats  klamme  Skygger. 

Tilsidst  tog  han  en  lille  Lekythos  frem  og  dryppede 
den  gyldne  Honning  ned  gennem  Amforaen.  Hver 
Draabe  var  som  en  hed  og  tungtflydende  Taare,  Jor- 
dens solbeskinnede   Bier  havde  samlet  til  den  Døde. 


17 


Og  Evfranor  mumlede  ned  over  Graven : 
Gid  Jorden  hvile  let  paa  dig,  Nikarete,  du  min 
meget  kære  Hustru.  Gid  den  ikke  tynge  dine  fine 
Knæ  eller  trykke  dit  spæde  Bryst  .Og  gid  dine  tvende 
Døtre,  Charis  og  Aglaia,  ikke  hænge  sig  ved  din 
Favn,  men  støtte  dig  hver  ved  sin  Side  med  deres 
smaa  Hænder  i  dine.  Og  gid  Persefoneia  være  dig 
naadig  og  hendes  Moder  Demeter  række  dig  sit  næ- 
rende Korn.  Despoina  være  dig  mild ! 

Og  naar  Evfranor  gik  fra  Graven,  gjorde  han  sig 
selv  let  for  Jorden,  han  traadte  paa.  Han  havde,  da 
han  lagde  Nikarete  ned  i  hendes  mørke  Dødsbolig,  om- 
vundet hendes  Haar  med  en  Vedbend-Krans.  En  Ran- 
ke af  samme  Plante  stak  han  i  Tuen.  Og  snart  krøb 
den  skønne  metalblanke  Vedbend  over  Graven  og  om- 
spandt  den  med  sine  listende  Rødders  lette  Fjed. 


Sophus  Mihaélis  :   N'karete. 


II 

SØNNEN 


Evfranor  vogtede  sin  Søn  som  en  kostelig  Skat,  han 
maatte  værge  mod  alle  livsgriske  Guder.  Han  havde 
altfor  ofte  hørt  de  dødbringende  Seirener  synge  som 
vilde  Glenter  kresende  over  hans  Hytte. 

Straks  efter  Fødselen,  endnu  medens  Moderen  laa 
Lig  paa  hans  Leje,  bar  han  den  Nyfødte  tre  Gange 
omkring  Arnen  for  at  vie  ham  til  Gudernes  Varetægt. 

Men  da  han  paa  den  tiende  Dag  frembar  dem  sit 
Takoffer  af  Mælk  og  Ost  og  Vin  og  skulde  til  at  næv- 
ne Drengen  ved  sin  Faders  Navn  efter  ældgammel 
Skik,  betænkte  han  sig  og  tav.  Han  turde  ikke  give 
sin  sidste  og  sin  eneste  noget  Navn,  at  ikke  de  Mag- 
ter, der  lurer  paa  Menneskers  karrige  Lykke,  skulde 
have  Navnet  at  trække  i  og  snøre  sammen  som  en 
Strikke  om  hans  Hals. 

„Søn"  benævnede  han  ham  blot.  Og  Søn  trivedes, 
saa  han  kunde  se  det  fra  Dag  til  Dag.  Han  tog  om 
Gedens  Yver  med  en  Graadighed,  som  var  det  Herak- 
les' Søn  Telefos,  der  sugede  Livet  i  sig  af  sin  Pleje- 
moder Hinden.  Evfranors  Dreng  tømte  et  Yver  hasti- 
gere, end  han  selv  kunde  have  malket  det.  Og  Fader- 

hjertet  lo  i  ham,  naar  han  trak  nye  Ammer  til  og  tøj- 
rede dem  over  den  glubske  lille  Mund. 

Mælken  randt  ustandseligt  i  hans  bitte  bundløse 
Svælg,  men  den  gjorde  ikke  hans  Hud  mælkebleg, 
den  farvede  ham  bronzebrun,  og  Haaret  krøllede  sig 
som  Hyacinter  ned  over  hans  Øjne.  Dog  jo  stærkere 
Livet  straalede  i  ham,  des  mere  angst  blev  Evfranor 
for  at  miste  ham.  Han  fortrød  bitterligt  de  prangende 
Navne,  han  havde  givet  sine  to  smaa  gennemsigtige 
Piger.  De  misundelige  Gudinder  havde  krævet  deres 
Navne  tilbage.  „Søn"  skulde  aldrig  faa  Navn.  Han 
skulde  vokse  op  i  Skjul  for  alle  Olympens  Guder. 
Bare  leve  som  et  Kid  blandt  Geder.  Som  en  vild 
Blomst,  der  udfolder  sig  gemt  i  en  af  Klippens  Spal- 
ter. 

Som  et  Kid  voksede  han  op.  Det  var  Gederne,  der 
lærte  ham  at  gaa.  Han  hang  sig  med  begge  sine  smaa 
stærke  Næver  fast  i  deres  stride  Haar,  naar  de  søgte 
ud  ved  Gry.  Han  lod  sig  slæbe  med  ud  i  Solen,  han 
kravlede  under  Gedernes  Bug,  til  han  en  Dag  kunde 
give  Slip  og  trippe  ved  Siden,  til  han  en  Dag  red  som 
Herre  paa  deres  Ryg.  Han  aflærte  dem  deres  Smidig- 
hed: Naar  han  løb,  sparkede  han  Benene  frem  i  Luf- 
ten med  samme  Sikkerhed  som  de  og  traf  med  Fød- 
derne de  rette  bærende  Punkter,  hvor  smaa  de  end 
var.  Han  fulgte  Gederne  paa  deres  Fart  ad  de  rivende 
Bække  ned  gennem  Krat  og  Klippeblokke,  han  sprang 
som  de  fra  Sten  til  Sten,  vadede  uden  en  Snubien 
over  de  glatte  Grunde  og  bares  af  sine  Ben  som  af  et 
Par  Springstokke. 

2* 


20 


Da  de  første  Aaringer  var  gaaet  uden  Uheld,  af- 
lagde Faderen  sin  Frygt.  Guderne  kendte  aabenbart 
ikke  hans  Dreng.  De  sendte  ham  ikke  en  Plage  paa 
Halsen.  Hverken  Feber  eller  Forkølelse.  Ikke  den 
ubetydeligste  Børnesygdom.  Drengen  kunde  taale  alt. 
Den  skoldende  Sommersol  paa  sit  ubedækkede  Hoved. 
De  strideste  Foraarsregnskyl,  naar  Oversvømmelsen 
stod  gennem  Hytten,  saa  Høsengen  sejlede.  Den  klam- 
meste Gus  fra  Dalens  sumpende  Bund.  Han  kunde 
sove  ude  under  de  koldeste  Stjerner  og  rejse  sig  karsk, 
glinsende  af  Dugg  eller  Rim. 

Alting  tjente  ham  til  Trivsel.  Gedemælken  satte 
Huld  i  hans  slanke  Lemmer.  Klidbrødet,  som  de  selv 
bagte  i  Arnens  hede  Aske,  rensede  hans  Indvolde. 
Tænderne  sad  faste  og  hvide  i  et  rosenrødt  Gab.  Hans 
Legemes  indre  Gangspil  fik  sin  daglige  Smørelse  i  en 
Haandfuld  saltede  Oliven  paa  fastende  Hjerte.  Vin 
kendte  de  lidet  til,  de  dyrkede  den  ikke  selv,  de  solgte 
Gedehuder  til  at  gemme  den  i,  og  fik  de  selv  en  sjæl- 
den Gang  fyldt  en  Lædersæk,  anvendte  de  den  mest 
som  Offer  til  de  gode  Guder.  Men  Honning  nød  de 
begge  som  Dagens  søde  sidste  Spise,  Honning  samlet 
ind  fra  alle  Arkadiens  stærke  vilde  Blomster. 

Drengens  Lemmer  kom  til  at  skinne  blanke  som 
Billedstøtterne  dernede  i  Tempelstaden.  Det  hvide  i 
hans  Øjne  blev  hvidt  som  paa  dem.  Øjeæblerne  laa 
under  de  skarpe  Brynkanter  som  aflange  Fugleæg, 
Pupillen  var  en  stor  gulbrun  Plet,  der  trak  sig  ud  og 
ind  og  lyste.  Luven  paa  hans  glatte  Hud  var  saa  fin, 
at  den  kun  kunde  ses  imod  Solen.  Faderen  holdt  hans 

Arm  op  i  Lyset,  naar  han  vilde  mindes  Nikarete.  El- 
ler lagde  Haanden  i  hans  solhede  Nakke.  Haaret  faldt 
om  hans  Hoved  ligesom  Moderens ;  over  Panden  lag- 
de det  sig  som  en  Krone  af  lokkede  Krøller ;  i  Nakken 
blev  det  ved  at  vokse;  det  lod  sig  flette  til  to  Piske, 
og  Faderen  lærte  ham  paa  gammel  argisk  Vis  at  lægge 
Pisken  op  om  Issen,  saa  Forhaaret  højnede  sig  der- 
under og  ringlede  frem  over  Panden  i  skønne  Spiraler, 
snoet  som  paa  Atlet-Støtterne  nede  i  Olympia. 

Livet  gik  ensformigt  i  de  arkadiske  Fjælde.  Hver 
Morgen  stimede  Gederne  til  Sæters.  De  fik  Lov  at 
gaa  af  egen  Drift.  Vejen,  de  valgte,  var  de  stejle 
Bæklejer,  hvor  Vandet  rislede  og  hvirvlede  og  brødes. 
Snart  skiltes  det  i  tynde  Traade,  snart  forenede  det 
sig  i  tykke  Pulse.  Gederne  sprang  frem  i  Fordybnin- 
gen som  en  Strøm,  der  gaar  opad.  Deres  Rygge  bug- 
tede sig  i  stride  Hvirvler,  de  fyldte  hele  Lejets  Bred- 
de. De  stoltserede  og  pjaskede  og  plantede  de  smaa 
Klove  med  en  aldrig  svigtende  Sikkerhed.  Om  Afte- 
nen mylrede  de  tilbage  ad  samme  eller  lignende  Veje, 
hastigere,  fordi  det  gik  nedover  og  hjem  til  Folden. 
Men  paa  de  vide  og  forrevne  Græsgange  spredte  de 
sig  til  alle  Sider,  naar  Klokken  var  løsnet  om  den 
største  Buk. 

Saa  var  Drengen  overladt  til  sig  selv,  indtil  Solen 
stod  lavt  paa  Himlen  og  Bjældeklangen  igen  skulde 
kalde  Flokken  sammen.  Han  strejfede  om,  som  var  han 
selv  en  Ged.  Han  samlede  sjældne  Blomster  paa  de 
bratteste  Fjældspring.  Han  opsporede  Huler  og  Grot- 
ter. Han  prøvede  Ekkoet  mod  Klippevæggene.  Han  laa 

timevis  og  iagttog  Hvepsernes  Bo.  Af  en  Klump  vaadt 
Ler,  han  tog  paa  sin  Gang,  formede  han  smaa  plum- 
pe Gudedukker  eller  Legetøjskar,  som  han  lod  sol- 
tørre. Eller  han  stod  ørkesløs  lange  Tider  med  Hyrde- 
staven fældet  i  Armhulen  og  stirrede  ud  for  sig.  Solen 
randt  bag  de  duftige  Kløfter.  Skyggerne  krøb  efter  den 
som  skumle  Stimænd,  der  flader  sig  hen  ad  Jorden. 
Dog  Lyset  reddede  sig  altid,  det  sprang  over  de  brede- 
ste Afgrunde,  men  undertiden  plumpede  det  i  gennem 
et  Hak  eller  en  Sprække,  saa  hang  det  svimlende  ned 
i  Dybet  som  en  blaaligt  skinnende  Røg,  svævende  mel- 
lem Himmel  og  Jord,  til  Solen  flyttede  sig  og  drog  det 
til  sig  igen. 

Hvad  laa  der  udenfor  disse  vilde  Bjerge?  Drengen 
voksede  op  og  erfarede  intet  derom.  Alt  det  Vand,  der 
styrtede  ned  i  Kløfterne  og  blev  til  Bække  og  Elve,  det 
banede  sig  Vej  gennem  Hulveje  og  Passer,  til  det  fandt 
Udgang  af  Fængslet  og  befriede  sig  i  Floden  og  søgte 
bort  til  det  store  altopslugende  Hav.  Okeanos!  Okea- 
nos!  Det  store  Vand  begrænsede  Verden.  Og  dog  bar 
det  den  dristige  Søfarer  som  en  Bølgebro  til  fjerne 
Fabelriger :  Hvor  mange  Dage  skulde  man  lade  sig 
skylle  af  Bølgerne  og  drive  af  Havvinden,  til  man 
naaede  Eventyrets  Lande  —  Jonien,  Atlantis,  Persien, 
Ægypten?  Og  hvordan  søgte  man  dem  op?  Vendte 
man  blot  sit  Aasyn  mod  den  opgaaende  Sol  og  lod  sig 
drage  af  Længslen,  som  Gederne,  der  af  sig  selv  fandt 
Vejen  hjem? 

Dog,  Okeanos  havde  ogsaa  Afløb  under  Jorden. 
Han  vidste,   der  var  Steder,   hvor  det  sugedes  ind   i 

Klippernes  Skød  og  kogende  tordnede  bort  i  under- 
jordiske Dybder.  Han  vidste  selv,  der  var  Strømme 
i  Arkadien,  som  ikke  slap  ud  imod  Havet,  men  plud- 
selig sank  bundløst  i  Jordens  Bug  og  fossede  bort 
mod  Underverdenens  natsorte  Floder.  Han  vidste, 
Poseidon  med  sit  Havhestespand  var  kørt  over  Lan- 
det med  Saltvand  i  sit  Spor  og  havde  slynget  sin 
Trefork  mod  den  haarde  Klippegrund,  saa  der  sprøj- 
tede en  Kilde  for  hver  Flæn,  hvor  den  traf.  Han 
havde  hørt  om  Folk,  der  havde  smagt  Saltet  af  Po- 
seidons Kildespring  højt  paa  Klippesider,  hvor  intet 
Hav  kunde  naa.  Verden  var  fuldt  af  Vidundere  og 
Uhyrer.  Han  havde  blot  ikke  truffet  dem  endnu.  Han 
skar  sig  en  Syrinks  af  ulige  lange  Rør  og  bandt  dem 
sammen  med  lange  Græsstraa,  og  frygtsomt  forsøgte 
han  at  fylde  dem  med  Rækker  af  Fløjt.  Og  ofte,  naar 
han  havde  sendt  sin  Skalmejes  klagende  Toner  ud 
over  den  lyttende  Kløft,  sad  han  stille  for  at  høre,  om 
der  ikke  skulde  komme  Svar  fra  den  store  usynlige 
Pan.  Han  vidste  jo,  han  kunde  være  allevegne  — 
midt  i  Elvens  Skum,  paa  Fjældets  Fremspring  ud  over 
Afgrunden,  ja  endog  bag  hans  egen  Ryg.  Naar  de  fine 
Dun  rørte  sig  i  hans  Nakke,  kunde  det  være  Pan, 
hvis  Aandedrag  han  følte  paa  sin  Hud. 

Sjælen  fik  kun  fattig  Næring  og  maatte  suge  den 
af  Naturen  selv.  Men  Legemet  blev  stærkt  og  sundt. 
Det  hærdede  sig  paa  de  lange  skiftende  Vandringer 
sammen  med  Gederne,  der  opledte  Græsset,  hvor  det 
var.  Til  Aarets  tørreste  Tider  maatte  det  møjsomme- 
ligt søges,   hvor  det  listede  sig   frem  i  Læ   for  den 

svidende  Sol,  i  Huler,  hvor  det  haarde  Fjæld  dryppe- 
de sin  opsparede  Fugtighed  gnieragtigt  over  det  tynde 
Muldlag,  i  dybe  Klippesprækker,  hvor  den  onde  Tør- 
ke ikke  naaede  ind.  Evfranors  Søn  blev  haardfør  og 
smidig  som  Dyrene,  han  fulgte.  Men  Faderen  be- 
gyndte ogsaa,  saa  snart  han  var  stor  nok  dertil,  at  ind- 
øve ham  i  alle  de  primitive  Legemsøvelser,  som  mere 
fremgik  af  Blodets  egen  Drift  end  af  nogen  gymna- 
stisk  Skole. 

Evfranor  havde  vel  i  sine  Ynglingedage  set  og  del- 
vis selv  dyrket  Olympia-Legenes  rige  og  regelrette 
Kunst,  men  i  ingen  af  dem  uddannet  sig  til  den  fulde 
Færdighed.  Dog  nu  fik  han  en  Medkæmper,  der  over- 
gik alle  andre.  Han  blev  Yngling  igen  med  sin  Søn. 
Minderne  dukkede  op.  Han  angrede  bittert,  at  Livet 
ikke  havde  givet  ham  Lejlighed  til  at  sætte  sig  ind  i 
den  hele  fulde  og  ædle  Femkamp.  Han  blev  sin  Søns 
Læremester,  men  maatte  selv  for  en  Del  opfinde  Øvel- 
serne og  samle  dem  i  gymniske  Grupper. 

Med  Løbning  gik  det  let  nok.  Gederne  havde  lært 
ham  deres  Løb  over  Stok  og  Sten  og  endnu  bedre 
deres  dristigt  beregnende  Spring.  Nu  gjaldt  det  min- 
dre selve  Legemsfærdigheden  end  de  faste  Regler 
og  Maal.  Naar  de  havde  fundet  en  særlig  egnet  Græs- 
gang, kastede  de  Gedeskindskapperne,  ja  selv  den  in- 
derste korte  Uldchiton  og  løb  i  lange  sindige  Sæt,  med 
Albuerne  ind  til  Kroppen  og  elastisk  fjedrende  Fod- 
slag for  at  vinde  frem  til  større  og  større  Udholdenhed. 
Saa  skiftede  de  Terræn  og  gjorde  det  vanskeligere  og 
vanskeligere,  thi  en  hellensk  Løber  maatte  være  for- 

beredt  paa  alt :  Sæt,  man  skulde  løbe  fra  Sparta  til 
Landtangen  ved  Korinth  og  vælge  den  korteste  Ret- 
ning og  ikke  drage  Omvejenes  store  Buer,  men  overalt 
betvinge  Jorden  med  sine  hastige  Saaler.  Til  dette  Løb 
sluttede  Springdygtigheden  sig  naturligt,  og  her  var 
deres  Øvelsesplads  rig  paa  alle  Farer  og  alle  Maal.  De 
sprang  over  stride  Elve,  fra  Blok  til  Blok,  op  paa 
fremspringende  Terrasser  og  ned  i  favnedybe  Kløfter. 
Var  Evfranor  den  overlegne  i  Kraft  af  sine  lange  Ben, 
saa  bødede  Drengen  derpaa  med  sin  katteagtige  Smi- 
dighed og  sit  træfsikre  Øjemaal. 

Vanskeligere  gik  det  med  Kastningen.  Evfranor  eje- 
de kun  et  gammelt  rustent  Spyd,  der  ikke  var  skabt 
til  Kastespyd  og  navnlig  altfor  tungt  til  Drengens  end- 
nu kun  spinkle  Muskler.  Og  en  Diskos  af  Metal  ejede 
de  slet  ikke.  De  hjalp  sig  med  en  nogenlunde  skive- 
dannet  flad  Sten.  Men  den  skar  ikke  Luften  med  den 
rette  Piben,  den  suste  ikke  æggende  af  Malm  og  den 
klang  ikke,  naar  den  ramte  Grunden.  Drengen  stod 
med  store  Øjne  og  lyttede  til  Faderens  Fortælling  om, 
hvordan  de  rigtige  Diskoskastere  havde  hver  sin  Tone 
og  fik  Luften  til  at  synge  som  en  Vindharpe  under  de- 
res Slyng. 

Tilsidst  kom  de  pankratiske  Øvelser.  Faderen  lærte 
sin  Dreng  Brydetagene,  for  saa  vidt  som  han  selv 
huskede  dem,  rigtig  kunstmæssige  var  de  ikke,  men 
naar  de  greb  hinanden  i  Haandled,  om  Skuldrene  og 
om  Livet  og  beregnende  maalte  hinandens  Stillinger 
og  udspejdede  tilfældige  Svagheder  for  lynsnart  at  be- 
nytte sig  deraf,  fandt  de  af  sig  selv  alle  Brydekampens 

taktiske  Fif  og  Kneb,  og  Modstandernes  nøje  Kend- 
skab til  hinanden  affødte  en  finere  og  finere  Fordy- 
belse i  alle  Enkeltheder.  Nævekampen  øvede  de  mindst, 
i  den  kom  det  for  meget  an  paa  Styrken  og  paa  Sla- 
gets Kraft,  og  Drengen  kunde  ikke  blive  sin  Faders 
jævnbyrdige.  Men  paa  alle  Omraader  stræbte  de  dog 
at  udvikle  og  opøve  sig  til  den  fulde  Færdighed. 
De  omviklede  Hænderne  med  Remme  af  Gedeskind 
til  Nævekampen ;  til  Brydning  salvede  de  sig  med  den 
glinsende  Olie  og  bagefter  skrabede  de  Huden  med 
en  Stump  Skaar,  thi  en  Jernskraber  havde  Evfranor 
ikke.  Af  det  vilde  Olietræs  Blade  bandt  de  Sejrs- 
kransen, og  naar  de  efter  endt  Kamp  og  Renselse 
trykkede  den  paa  Haaret,  straalede  deres  Ansigter  af 
Festglæde,  allergladest  blev  Evfranor,  naar  det  var 
Sønnens  skønne  Hoved,   den  tilfaldt. 

Han  gav  sin  Dreng  alt,  hvad  han  vidste  og  kunde. 
Meget  var  det  ikke.  Men  han  kunde  dog  lære  ham  at 
skære  Bogstaverne  i  Træ  —  ganske  vist  de  i  Formen 
gammeldags,  han  selv  havde  faaet  i  Arv,  ikke  saa 
faste  og  strenge  som  i  de  nymodens  Indskrifter  paa 
Støtterne  dernede  i  Tempelstaden  Olympia.  Han  skar 
endnu  helst  Bogstaverne  fra  højre  til  venstre.  Men 
Sønnen  var  opfyldt  af  det  forunderlige  i  disse  skaarne 
Tegns  Magt.  Et  saadant  Bogstav  kunde  indvie  Tingen, 
det  skares  i,  og  betegne  Ejermanden. 

Drengen  lærte  med  blot  to  Bogstaver  at  tilegne  to 
forskellige  Guder  de  Ting,  han  vilde  give  dem.  Bog- 
stavet A  viede  dem  til  Apollon,  II  til  Pan,  men  satte 
han  dem  begge  sammen,  blev  Gaven  kun  Apollons. 

Han  brugte  dem  begge  paa  de  smaa  Trælyrer,  han 
skar  ud  og  behængte  med  Strenge  af  lange  Gedehaar. 

Der  var  en  lille  Lavrbærlund,  hvor  de  lave  Trær 
stod  i  en  Klump,  som  stak  de  Hovederne  sammen  og 
filtrede  Løvets  Kranse  af  Blade  saa  blanke  som  af  her- 
ligt støbt  Malm.  Her  hængte  han  sin  Trælyre  ind  i 
Tykningen  og  lagde  sig  paa  den  bløde  dunkelgrønne 
Mosbund  derunder.  Han  lyttede  efter  Vindens  stride 
Rislen  gennem  de  klirrende  Blade  og  troede,  at  den 
kom  fra  Strengene,  som  Guden  rørte  med  sit  Sol- 
straale-Plekter. 

Thi  Guden  var  derinde,  selv  om  han  ikke  saa  ham. 
Han  gemte  sig  blandt  Lavrerne  og  vilde  ikke  lade  sig 
til  Syne.  Han  saa  kun  hans  smaa  vævre  Spejdere,  de 
irrgrønne  Firben,  der  listede  sig  frem  for  at  titte.  Me- 
dens Gudens  Blik  blinkede  fra  de  blanke  Blade. 


III 

GUDERNE 


Hvorfor  mødte  han  aldrig  Guderne  selv? 

Han  mærkede  dog,  hvor  de  puslede  om  ham  over- 
alt. Og  efter  alt,  hvad  han  kunde  forstaa,  bevægede 
de  sig  jo  paa  Jordens  Overflade  og  iagttog  Menneske- 
nes Færd  med  deres  store  straalende  Øjne. 

Naar  han  højt  oppe  paa  Fjældsiderne  i  sine  stumme 
Tanker  gik  gennem  et  Fyrrekrat  og  kølnede  sit  Aande- 
drag,  kunde  Solen  pludselig  ligge  samlet  paa  en  aaben 
Plet,  hed  som  en  svovlet  Brand,  der  stod  fra  de  visne 
Naale.  Var  det  ikke  Foibos  Apollon,  der  her  havde  til 
Huse  og  brat  skræmtes  op  fra  sit  Skjul  og  opløste  sig 
i  lutter  blændende  Sol?  Han  kunde  staa  og  lukke 
sine  Øjne  længe  og  bede  Guden  om  Tilgivelse  og 
høre  ham  aande.  Og  aabnede  han  da  Laagene  i  en  lille 
frygtsom  Stribe,  saa  han  tydeligt  den  blaa  Solrøg  fly- 
ve i  Foldekast  om  Gudens  Skuldre  og  hans  straalende 
Aasyn  blive  til  eet  med  selve  Solen.  Ja,  Foibos  var  jo 
selve  det  himmelske  Lys.  Fyrrene  udsendte  hans  beru- 
sende Vellugt.  Hans  Flammekappe  havde  slæbt  over 
Jordens  svedne  Løv.  Det  var  som  at  træde  i  hans 
hede  Spor.   Den  tunge  gyldne  Harpiks  var  den  gud- 

dommelige  Em  fra  hans  Hænders  Hud,  hvor  de  kær- 
tegnende havde  grebet  om  Stamme  og  Gren. 

Allertydeligst  bar  dog  Luftens  utallige  Flyvere 
Bud  fra  de  usynlige  Guder.  Selve  Ordet  Fugl  betød 
Varsel.  Alle  Fugle  stod  aabenbart  i  Gudernes  Tjene- 
ste. De  gennemkrydsede  Luften,  rappe  som  de  him- 
melse  Magters  Tanker.  Den,  der  ret  forstod  at  læse 
deres  Flugt,  kunde  af  den  tolke  de  olympiske  Gud- 
dommes Vink  og  Befalinger.  Der  var  jo  ikke  en  Fugl, 
uden  den  var  knyttet  til  sin  guddommelige  Hersker  og 
Herre. 

Naar  han  højt  over  sit  Hoved  saa  Ørnen  sejle  paa 
hvilende  Vinger  i  en  uhyre  Bue,  tænkte  han  paa  Zevs, 
der  havde  sendt  den  ud:  Maaske  kom  den  fra  selve 
det  fjerne  snedækte  Olympos  for  at  bringe  sit  Bud 
til  Argos  eller  Elis,  hvor  Tempeltjeneren  stod  og  spej- 
dede efter  dens  Budskab.  Han  havde  kun  een  Gang 
set  en  fangen  Ørn,  men  dens  Øje  havde  sagt  ham,  at 
den  ser  skarpere  og  længere,  end  Mennesker  ser,  og  at 
de  Udødelige  har  givet  den  Sekraft  til  at  bringe  en 
Guds  Bud  til  de  yderste  Grænser. 

Duerne  var  Afrodites  kaarne  Fugle.  Naar  de  span- 
kede om  og  kroede  sig  i  deres  hvide  eller  regnbuskin- 
nende  Hamme,  lignede  de  travle  og  vigtige  Pynte- 
koner, der  kurrede  af  Stolthed  over  at  tjene  selve 
Skønhedens  Gudinde.  Hun  havde  dog  ogsaa  Brug  for 
selve  den  uselige  og  grimme  Spurv.  Naar  i  Bærrenes 
Modningstid  Spurvetrækkene  gik  højt  i  svirrende  Tu- 
sindflokke, tænkte  han,  at  netop  et  saa  talløst  Spand 

af  sladrende  Smaafugle  behøvedes  til  at  trække  hen- 
des Vogn. 

Men  Nattergalen  maatte  være  Pans  Fugl.  I  de  tid- 
lige Sommernætter  kunde  han  ikke  sove  for  at  lytte 
til  dens  Sang.  Ofte  troede  han,  det  var  Pan  selv,  der 
sad  derude  i  Krattet  og  klemte  om  de  smaa  Struber 
og  aflokkede  dem  deres  højt  fløjtende  og  dybt  kluk- 
kende Syrinks-Klange.  Han  havde  aldrig  set  den  Fugl. 
Maaske  var  det  Pan  selv,  der  stod  derude  mellem  Bu- 
skene og  spillede  for  Maanegudinden,  som  sejlede  højt 
over  hans  Hoved,  utilnærmelig  og  evig  kold.  Medens 
fra  den  nærliggende  Sump  Frøerne  kvækkede  deres 
plumpe  Kor  til  Spot. 

Hvem  kunde  tvivle  om  Fuglenes  Forstand,  naar 
man  havde  hørt  en  Allike  sladre  ustandseligt,  skogre 
og  le,  eller  set  Athenes  hellige  Fugl  med  skinnende 
Øjne  suse  gennem  Mulmet?  Hans  Fader  havde  fortalt 
ham,  at  Fugle  paa  deres  Flugt  kunde  vise,  hvor  Bjer- 
gene gemte  Sølv  i  deres  Indre. 

Derfor  lod  man  tidlig  og  silde  Fuglene  varsle  for 
sig  og  iagttog  de  vingede  Sendebuds  Fart  over  Him- 
len. Om  Foraaret,  naar  Glenterne  drog  op,  og  naar 
Træk  i  Træk  alle  de  skinnende  og  kvidrende  Krams- 
fugle strøg  frem  fra  de  fjerne  Verdener  hinsides 
Okeanos,  vældede  det  af  Jubel  i  alle  Dødeliges  Sind. 
Luften  glimtede  af  Svaler,  af  Bogfinker,  af  Gærde- 
smutter og  Vipstjerter.  Den  spraglede  Hærpop  rejste 
sin  Fjerkrans  og  hilste  med  sine  Orakel-Hup-hup !  San- 
gerne fandt  de  gamle  Reder  fra  ifjor.  Overalt  svirrede 
travle  og  glade  Flyvere.  Lærkerne  fo'r  til  Himmels, 

og  alt  Løv  blev  levende  beboet.  Da  fornam  han  som 
sin  Fader  Gudernes  Besøg.  Fryd  og  Forstaaelse  ris- 
lede op  af  hemmelige  Dybder  i  hans  Sjæl.  Han  følte 
Trang  til  at  kvidre  med.  Han  spredte  begge  Armene 
som  et  Par  Vinger,  strakte  begge  Hænder  med  frem- 
vendte  Flader  op  mod  Lærkesangen,  der  stænkede 
ned  over  ham,  hans  Hjerte  brast  i  Tak  til  de  Him- 
melske, der  atter  gæstede  Jorden  og  i  Naade  saa  ned 
til  ham  fra  deres  soltindrende  Blaa.  Ja,  han  kunde 
kaste  sig  paa  sit  Ansigt  i  et  Frydeskrig  og  trykke  sine 
Læber  mod  Mulden,  hvor  selve  Solen  havde  sat  sine 
skønne,  safranglinsende  Saaler. 

Sommeren  hvælvede  sin  olympiske  Himmel  over 
hans  Hoved.  Skyerne  sejlede  som  sølvskinnende  Bor- 
ge —  han  kunde  tænke  sig  alle  de  salige  Guder  i 
Drift  over  Himmelhavet.  Men  højere  end  Skyerne 
skimtede  han  nu  og  da  en  stor  Flyver,  der  gik  som 
en  sort  Prik  ind  i  Uendeligheden  —  Hermes  maaske 
i  guddommelig  Sendefærd  med  den  gyldne  Herold- 
stav strakt  mod  den  fjerne  Kyst,  hvorefter  han  stæv- 
nede. 

Fugle  —  Fugle  —  Fugle.  De  drog  over  de  Døde- 
liges opadvendte  Ansigter  som  selve  den  flygtende 
Tid.  Og  Gudernes  Vilje  var  Svingfjeren  i  deres 
Vinger. 

Mod  Høst  kukkede  Gøgen.  Hans  Fader  havde  for- 
talt ham,  at  dens  hellige  Plads  var  paa  Zevs's  Scep- 
ter, og  den  kukkede  for  hver  Gang,  Alfader  nikkede 
—  hvert  Kuk  var  et  Aar,  som  han  nikkede  ned  til  den 
Ydmygtbedende. 

Hør,  hvor  Tranerne  stod  sønderpaa  i  en  klaprende 
Kile.  De  fløj  fra  Kulde  og  Blæst.  Helt  oppe  fra  Stry- 
mon-Havet  flygtede  de.  Men  Regnen  kom  i  deres  Føl- 
ge. Zevs's  Tordenkiler  blinkede  efter  de  hellige  Fug- 
le. Og  hver,  der  saa  dem,  vidste,  at  nu  var  det  Tid 
til  at  vælte  Jorden  og  gernme  det  vidunderlige  Sæde- 
korn i  dens  trofaste  Skød.  I  heftige  Regnskyl  besvang- 
rede Himlen  Jorden,  men  først  næste  Vaar  skulde  den 
føde. 

Overalt  saa  Drengen  Gudernes  Tegn  og  Spor.  En 
Dag,  da  han  i  en  udtørret  Sump  fandt  en  gammel 
tom  Skildpaddeskal,  tvivlede  han  ikke  paa,  at  det  var 
selve  Apollon,  der  havde  kastet  den  dér  for  at  skæn- 
ke ham  en  ægte  Lyra  til  Løn  for  dem  af  Træ,  han 
havde  ofret  Guden.  Han  filede  den  til  og  udrustede 
den  med  Strenge,  han  strammede  dem  til  Velklang  og 
slog  dem  med  en  tilskaaret  Lavrbærkvist  som  Flekter. 

Hans  Øjne  skærpedes  for  de  Udødeliges  Færd. 
Han  kunde  se  paa  et  Træ,  om  det  var  helligt.  Han 
fandt  af  sig  selv  en  ældgammel  vreden  Steneg  og 
mærkede,  hvor  Helligdommen  rugede  i  dens  tunge 
Krone.  Faderen  havde  fortalt  ham  om  Egen  i  Dodone, 
hvorigennem  Olympieren  Zevs  sendte  sin  hviskende 
Varselsrøst.  Han  fredhelligede  det  gamle,  næsten  ud- 
gaaede  Træ  og  tog  Varsler  af  de  smaa  grønne  Skud, 
der  piplede  frem  af  Barken.  Det  var  saadanne  viede 
Trær,  man  satte  Sten  udenom,  for  at  ikke  de  jord- 
vraltende  Svin,  som  aldrig  løftede  Trynen  fra  Æde- 
truget, skulde  vanhellige  Gudens  Grund  og  rode  i  de 
Olden,  som  Grenene  havde  kastet.  Man  skulde  være 

Zevs-viet  Præst  for  at  fatte  det  mumlende  Brus  i 
Træets  Løv  og  tolke  de  gaadefulde  Sandsagn,  som 
stod  at  læse  i  de  strøede  Frugter. 

Ogsaa  i  Klippernes  sære  Skikkelser  kunde  Dren- 
gen finde  aabenbarende  Træk.  I  rette  Afstand  og  med 
visse  Belysninger  blev  Bjergtoppene  til  Gudemasker, 
fløje  Pander  fivælvede  sig,  Huler  blev  til  Øjne,  og 
pludselig  kunde  de  se.  Han  kunde  skelne  Herakles' 
Tyrenakke  og  Pans  Bukkefiorn,  fian  vidste,  hvor  Sky- 
samleren tronede,  og  havde  opdaget  Athenes  hellige 
Fugl  i  den  højeste  Spids,  hvor  aldrig  nogen  Ged  satte 
sin  Klov. 

Og  stirrede  han  ned  i  Kløfterne,  saa  han  hele  Gude- 
billeder gemt  i  de  vildt  henkastede  Kampesten.  En 
af  Underverdenens  Guder  havde  engang  rystet  Grun- 
den. Blokkene  laa  som  gigantiske  Tærningekast  —  om 
blot  Menneskene  havde  Øjne  at  se  med  og  Forstand 
til  at  tælle  dem  sammen. 

Der  var  dog  ingen  Gud,  der  fængslede  ham  som 
den  arkadiske  Pan.  Han  var  jo  hans  Landsmand,  næ- 
sten hans  Nabo.  Gedeklovene  trippede  hans  Gang  til 
alle  Sider.  Han  vendte  sig  ofte  for  at  se,  om  det  ikke 
skulde  være  selve  Gudens  Bukkefødder,  der  klang 
igen  fra  Klippegrunden.  Det  var  Pan,  som  gav  Dy- 
rene Drift  og  Brunst,  det  var  ham,  som  fik  dem  til 
at  springe  og  danse  og  bræge  og  kaste  de  unge  Kid. 
Pan  vaagede  over  Stier  og  Græsgange.  Ja,  det  var 
naturligvis  ham,  der  trak  Flokken  efter  sig  og  som 
en  usynlig  Vogter  viste  dem,  hvor  Klipperne  grønne- 
des frodigst.   Fuglene  søgte  at  efterligne  hans  smel- 

tende  Fløjtespil,  men  ingen  kunde  kappes  med  ham. 
Selv  Græshopperne  spillede  til  hans  Hæder.  Naar  han 
i  den  hede  stille  Middag  strakte  sig  i  Græsset  og  duk- 
kede sit  Hoved,  hvor  der  var  køligt,  saa  han  inde  mel- 
lem Straaene  de  grønne  Springdyr,  og  greb  han  om 
de  spidse  stilkede  Lemmer,  mindedes  han,  hvad  Fade- 
ren havde  fortalt  om  Morgenrødens  Elsker  Tithonos. 
Hun  fik  ham  gjort  udødelig,  men  ikke  sikret  ham 
Ungdommens  evige  Gave.  Derfor  skrumpede  hans  Le- 
gem  ind  til  det  stakkels  afpillede  Dyr  med  de  naale- 
magre  Ben.  Det  gned  sin  bedrøvede  ensformige  Pibe- 
musik af  Længsel  mod  den  skønne  duftige  Eos,  der 
hver  Morgen  strakte  sine  Rosenfingre  ud  fra  Østen 
uden  nogensinde  at  gribe  om  det  pibende  Spøgelse- 
dyr og  føre  det  bort  til  de  Safiges  Boliger. 

Evfranor  havde  altid  af  en  ubestemt  Angstfølelse 
holdt  sin  Søn  borte  fra  Pans  hellige  Lund  og  Grotte. 
Han  havde  paalagt  ham  aldrig  at  føre  Gederne  i  dens 
Nærhed.  Sønnen  havde  endnu  aldrig  set  andet  end 
det  gamle  Græstørv-Alter,  der  laa  lige  udenfor  den 
hellige  Stensætning.  Naar  det  aarlige  Offer  skulde 
bringes  til  Guden,  fik  Drengen  Lov  til  at  smykke  Ge- 
dens Horn  med  Kranse  af  vilde  gule  Blomster.  Fade- 
ren skar  Haarene  fra  dens  Pande  og  kastede  dem  paa 
det  lille  tændte  Baal.  Det  lugtede  ramt  og  svedent. 
Saa  spillede  han  paa  sin  Rørfløjte,  mens  Faderen  gav 
Dyret  Dødsstødet,  og  Blodet  sprøjtede  mørkerødt  ud 
i  Altrets  Askehob,  hvor  halvforvitrede  Knogler  og 
Bukkehorn  stak  frem.  Fedtet  og  Sulet,  der  ofredes  til 
Guden,  brasede  og  brankede  paa  Baalet,  og  om  Afte- 

nen  holdt  de  Gilde  paa  Offerdyret  hjemme  i  Hytten 
og  drak  Vin  dertil  efter  altid  først  paa  Jorden  at  have 
udgydt  Offerskvæt  til  Underverdenens  nidske  Guder. 

Men  længer  end  til  Altret  var  han  aldrig  kommen. 
Han  gik  ofte  langsomt  rundt  om  Indhegningen  og  saa 
paa  de  rejste  Stenblokke,  hvor  der  altid  laa  Firben 
og  solede  sig.  Naar  han  med  sin  Stav  pirrede  i  det  sol- 
svedne Græs  bagved,  hørte  han  det  knække  i  Straa 
og  Kvas  og  saa  smaa  brune  og  graa  Slanger  glimte 
bort  i  Revner  og  Huller.  Engang  havde  han  stukket 
lige  midt  i  et  Kuld  af  levende  Unger,  som  en  Snog 
kastede  i  sin  Rædsel.  Krybet  vred  sig  i  et  Nøgle  af 
Spy  og  Ormeslyng  — ■  saadan  maatte  altsaa  Haaret 
bugte  sig  paa  Gorgos  skrækkelige  Hoved.  Hele  Lun- 
den var  som  et  Ynglested  for  Øgler  og  Kryb  —  hver- 
ken Ugle  eller  Ilder  dristede  sig  ind  paa  Gudens  Ene- 
mærker. 

En  Dag  drev  Nysgerrigheden  ham  indenfor.  Han 
var  alene  til  alle  Sider.  Faderen  var  draget  bort  med 
et  større  Forraad  af  Huder  og  Ost.  Gederne  laa  og 
gispede  i  Middagsheden  eller  var  krøbet  i  Ly  under 
skyggegivende  Klippestykker.  Han  selv  var  ved  at  for- 
smægte af  Tørst.  Solen  regnede  ned  over  ham  som 
en  Byge  af  Brandpile.  Han  orkede  ikke  at  søge  efter 
nogen  Kilde.  Han  lagde  sig  ind  under  Yveret  af  en 
Ged  og  sugede  Mælk  i  sig,  som  var  han  endnu  et 
Spædekid  og  ikke  en  fuldvoksen  Yngling. 

Drikken  var  forunderlig  stærk.  Da  han  rejste  sig, 
syntes  han  med  eet,  at  han  var  længere  fra  Jorden 
end   ellers.    Han   saa   pludselig   sin   egen    Højde.    Nu 

vilde  Geden  kunne  løbe  mellem  Skrævet  af  hans  Ben 
og  behøvede  blot  at  dukke  Hornene.  Før  var  det  ham, 
der  var  gaaet  under  dens  Bug  som  under  et  Aag.  Han 
strakte  sin  Ryg  og  rankede  sine  Lemmer.  Han  var 
Mand,  hvad  saa  hans  Fader  sagde,  der  altid  paastod, 
at  han  havde  langt  igen,  og  at  Mand  blev  han  tidsnok. 
Det  kriblede  besynderligt  gennem  hans  Sener  og  Blod. 
Gik  det  ikke  ham  som  Hærpoppen,  naar  den  rejste 
sin  Fjerkam  paa  Hovedet  i  et  ubetvingeligt  Overmod? 
Han  var  Mand,  og  han  følte  en  svulmende  Drift  til 
at  binde  an  med  hele  Verden.  Først  og  fremmest  til 
al  træde  Pan  under  Øjne  og  prøve,  hvad  det  var  at 
blive  skræmt.  Guden  sad  vel  sagtens  nu  i  sin  Grotte 
og  sov  til  Middag.  Hvorfor  ikke  gaa  ind  til  ham  og 
overraske  ham  og  se,  hvordan  hans  Syrinks  var  lavet? 


IV 

I  PANS  LUND 


Han  stod  pludselig  foran  Altret  og  pirkede  op  i 
Asken  med  sin  Stav.  Guden  havde  fortæret  sine  Ofre 
og  tygget  dem  til  Støv. 

Var  disse  saakaldte  Guder  andet  end  Grovædere? 
Usynlige  Vomme,  der  aldrig  fik  nok.  Der  var  ikke 
andet  at  se  af  dem  end  Affaldsdynger  —  Slakkerne 
af,  hvad  de  havde  slugt.  Altre  og  Templer  var  de  Ste- 
der, hvor  Præsterne  vogtede  deres  Maaltider  og  deres 
Udtømninger.  Engang  havde  de  spist  Mennesker,  nu 
var  det  kun  Dyr,  der  maatte  bløde.  Han  havde  hørt 
om  Offerfester,  hvor  hundrede  Okser  maatte  gyde  de- 
res Blods  tunge  sortrøde  Flod  i  Gudens  usynlige  Gab. 

Pan,  er  du  her?  hviskede  han.  Er  dit  Ansigt  under 
denne  Aske? 

Han  grov  i  Dyngen  med  sin  Stav  og  gyste.  Sæt, 
Pan  pludselig  blottede  sin  forfærdelige  Tandrad  i 
alle  disse  gule  Benstumper,  glubsk  efter  at  knase 
hans  egne  Knogler. 

Men  Asken  furedes  kun  af  de  evigt  travle  Myrer, 
der  pilede  deres  lønlige  Farter  efter  Maal  og  Drifter, 
ingen  Dødelig  kunde  gætte. 

Han  vilde  ind  i  det  Allerhelligste  og  ruske  Guden 


38 


i  de  lodne  Kæmpeøren.  Men  hvor  gik  Vejen?  Han 
gjorde  Indbrud  i  det  tætte  Flet  af  Myrter  og  Olean- 
dre. Enebærbuske  snærtede  ham  med  deres  Naaleris. 
Han  lukkede  Øjnene  for  ikke  at  faa  dem  fyldt  med 
Edderkoppespind.  Hans  Arme  huggede  sig  frem  i  de 
grønne  Dybder.  Da  han  igen  slog  Øjnene  op,  stod  han 
i  et  kresrundt  Hegn. 

I  Midten  laa  en  overgroet  Sø,  grøn  som  en  irret 
Diskos  eller  et  gammelt  Malmspejl.  Saa  blindt  havde 
Vandbladene  gjort  det,  at  kun  en  eneste  Plet  Himmel- 
blaat  røbede,  at  der  var  Vand. 

Over  denne  Sø  syntes  Solstraalerne  at  glimte  og 
krydses  fra  alle  Kanter.  Gyldne  Ildpile  skød  gennem 
Luften,  Solskinnet  ligesom  baskede  mod  Flippen  af 
hans  Øren.  Pludselig  drejede  smaa  blaalige  Lyshjul 
rundt  i  Rummet.  Blink  og  Skygger  jog  hinanden.  Gni- 
ster fløj  op  af  den  grønne  Dam  og  luede  bort  i  Solen. 
Solen  selv  syntes  at  spejle  sig  i  Bobler  fra  Søen,  og 
Boblerne  opløste  sig  i  Røg.  Den  dirrende  Sitren  eks- 
ploderede i  smaa  Smæld. 

Han  stod  længe  blændet  og  uvis  om,  hvad  det  var. 
Men  omsider  saa  han  —  de  blinkende  Insekter,  Guld- 
smeddenes  Hvirveldanse  gennem  Lyset.  Midt  i  Solen 
mødtes  de ;  to  og  to  af  de  lange  glimtende  Flyvere 
stødte  sammen,  bøjede  de  smidige  naaletynde  Bag- 
kroppe sammen  til  et  Hjul  og  rullede  bort  i  Solflimret 
som  Svirr  af  blaa  Skygger.  Undertiden  hang  en  Libelle 
lige  foran  ham  i  Luften,  paa  Vinger,  der  stod  stille 
af  lynsnar  Hast.  Saa  aandede  det  over  den  grønne 
Flade,  og  den  blussede  bort  som  et  Fnug. 

I  Tusindvis  steg  de  af  Søens  Vandplanter  som  af 
en  evigt  fødende  Seng.  De  kom  krybende  op  ad 
Stænglerne  med  store  runde  Malmknaps-Øren,  grøn- 
ne opadstræbende  Pinde,  der  pludselig  forvandledes 
og  fløj  i  Vejret  paa  Solvinger. 

Var  dette  Pans  Ansigt,  overgroet  af  Vandliljernes 
vilde  Skæg,  med  det  blaa  Kyklop-Øje  derude,  og  her- 
inde ved  Bredden  en  Kæmpemund,  hvis  Aande  var 
denne  solrygende  Yngel? 

Han  stangede  med  sin  Stav  ud  i  Vildnisset  for  at 
blotte  dette  Ansigt  og  drage  Mundens  store  Fure  frem. 
Han  lagde  sig  ned  og  begyndte  med  sine  Hænder  at 
skovle  det  grønne  Dynd  til  Side.  Vandet  var  af  en  un- 
derlig sortblank  giftig  Klarhed  uden  Bund.  Hver  lille 
hvid  Sky  flød  derover  som  en  Tot  Uld.  Han  havde  al- 
drig før  set  saa  dybt  og  stille  Vand.  Han  lænede  sig 
frem  for  at  lade  sit  Blik  synke  deri. 

Da  formørkedes  det  under  ham.  Syrinksen,  han  bar 
i  en  Snor  om  Halsen,  plumpede  ned  og  slog  Vandet 
i  sortblanke  Draaber.  Vandet  brast  og  dirrede  i  sine 
mange  Skaar,  til  Fladen  atter  heledes.  Og  i  det  grøn- 
ne Dynds  Ramme  saa  han  pludselig  et  Billede  under 
sig,  farvestærkt,  som  var  det  virkeligt,  et  Ansigt  med 
to  vidtopspilede  Øjne,  der  saa  paa  ham  med  store 
gyldenbrune  Pupiller  i  blændende  Hvidt.  Alt  var  saa 
tydeligt.  Endog  den  fine  gullige  Luv  paa  Overlæben 
-gnistrede  Haar  ved  Haar ;  de  sorte  Bryn  duggedes  af 
Svedperler.  Han  aandede,  og  Billedet  aandede  —  han 
kunde  føle  Pustet  slaa  hedt  imod  sig.  Han  drejede 
Hovedet,  og  Billedet  drejede.   Han  kneb  Øjnene  til. 

han  aabnede  Munden,  og  hvide  Tænder  lo  op  imod 
ham  nedefra.  Pan  havde  visket  en  Plet  fri  paa  sit  store 
irrede  Tryllespejl  og  viste  ham  hans  eget  Billede  — 
det  første,  han  havde  set.  Pan  fordoblede  ham  selv. 
Med  Gysen  fornam  han  ved  at  stirre  ned  i  sine  egne 
Øjne,  at  han  var  to.  Et  Dobbeltvæsen.  En,  der  kunde 
betragte  sig  selv  anden,  forske  sig  selv,  tale  til  sin 
Sjæl,  udspejde  Spillet  i  sine  Tanker,  brydes  med  sig 
selv,  beundre  sig  selv,  beruse  sig  selv. 

Han  blev  svimmel  for  Afgrunden  i  denne  Opda- 
gelse. Aldrig  havde  han  drømt  om  saaledes  at  møde 
sig  selv.  Det  var  Pan,  han  havde  søgt.  Det  var  Gu- 
derne, han  vilde  se,  nu  da  han  havde  faaet  voksen 
Mands  Mod.  Men  Pan  havde  lokket  ham  i  sin  Hellig- 
dom for  at  afsløre  ham  hans  eget  Selv.  Pan,  tænkte 
han,  rænkefulde  Forfører!  Under  denne  lumske  Flade 
lurer  jo  dog  dit  eget  grufulde  Ansigt.  Denne  Sø  er 
maaske  kun  dit  ene  halvblinde  Øje,  lukket  af  din 
groende  Naturs  Vildnis  —  et  Øje,  der  ler  haanligt  op 
i  Olympierens  blaa  Himmel.  Pan,  du  Jordens  unævne- 
lige Drot,  du  trodsige  Sjæl,  der  bor  i  Fjæld  og  Ørk ; 
du  ubændige  Natur,  der  vender  din  øde  og  ru  Ryg 
mod  Apollons  luende  Sol  —  rynk  dit  vilde  Bryn  og 
drag  atter  Laaget  for  dit  bundløse  Øje.  Jeg  vil  ikke 
se  dig  —  jeg  vil  ikke  se  mig  selv ! 

Og  med  sine  Hænder  gav  han  sig  til  at  plumre 
Vandet  under  sig  og  trække  Vandliljernes  slimede 
Stængler  frem  over  det  blottede  Hul.  Men  det  vilde 
ikke  lykkes.  Stænglerne  trak  deres  Blade  til  sig,  en 
usynlig  Haand  skød  det  grønne  endnu  længere  bort, 

og  da  Vandet  atter  gled  i  Hvile,  saa  han  kun  sit  eget 
Billed  større.  Skuldre  og  Hals  vuggede  frem  —  sol- 
brændte, faste,  nøgne  —  Kød,  der  gengav  hans  eget. 
Han  stirrede  og  krængede  sin  Chiton  dybere  ned. 
Brystmusklernes  Form  afslørede  sig  levende  for  at 
vise  ham  en  Skønhed,  han  aldrig  forhen  havde  været 
sig  bevidst. 

Han  blev  rød  for  sig  selv,  og  Billedet  fordoblede 
Blusset  af  hans  Kinder.  Han  rejste  sig.  Han  slog  med 
sin  Stavs  hele  Længde  ud  i  Søen  —  en  Strime  i  Pans 
fristende  Fjæs.  Saa  vendte  han  Ryg  og  flygtede,  brød 
med  lukkede  Øjne  gennem  Hegnet,  knasede  gennem 
Offerasken  og  blev  først  sig  selv,  da  han  stod  udenfor 
Stensætningen. 

Nej,  han  blev  ikke  mere  sig  selv. 

Hans  Væsen  var  bleven  spaltet,  hans  Bevidsthed 
flakt  i  to.  For  første  Gang  sagde  han  du  til  sig  selv : 
Hvad  vilde  du  derinde?  Er  det  ikke  Helligbrøde,  du 
har  begaaet?  Før  vilde  han  have  spurgt:  Hvad  vilde 
jeg  derinde?  Hvad  har  jeg  gjort?  Men  nu  var  han  to. 
Han  kunde  strides  med  sig  selv,  irettesætte  sig  selv: 
Skam  dig!  Hvem  er  jeg?  Og  hvem  er  du?  Er  jeg  stødt 
paa  Pan  inde  i  mig  selv?  Har  han  besat  mig  til  Straf, 
fordi  jeg  har  formastet  mig  til  at  trænge  ind  i  hans 
Helligdom?  Er  jeg  bange  for  mig  selv?  Skam  dig, 
hvad  har  du  gjort? 

Hvem  er  dog  denne  du,  jeg  gaar  i  Rette  med?  Jeg 
er  jo  dog  kun  een,  min  Faders  Søn,  Evfranors  Søn, 
selv  uden  Navn.  Kan  jeg  være  to,  naar  jeg  ikke  en- 
gang ejer  et  Navn?  Pan  kan  ikke  kalde  paa  mig,  thi 

jeg  har  intet  Navn.  Aahaa,  du  Underfundige,  prøv,  du 
raaber  mig  ikke  op.  Kald  paa  min  Fader  —  jeg  har 
intet  Navn  at  lyde.  Min  Fader  har  været  dig  for  klog. 
Jeg  lystrer  ikke  noget  Navn. 

Naar  han  tænkte  paa  Billedet,  han  havde  set,  følte 
han  en  besynderlig  Rus.  Saa  han  virkelig  saadan  ud? 
Han  greb  om  sine  egne  Skuldre.  Han  havde  set  paa 
sig  selv  med  en  andens  Øjne.  Ikke  med  Faderens, 
skønt  Faderen  havde  frydet  sig  over  hans  Vækst  som 
over  intet  andet  paa  Jorden  og  ofte  straalet  af  Stolt- 
hed, naar  de  dvælede  paa  ham.  Nej,  det  var  et  Blik, 
der  kom  inde  fra  ham  selv.  En  Ild  og  en  Sødme,  en 
opsamlet  Solvarme  som  den,  der  pludselig  mørkner 
Druens  grønne  Skal.  Hvor  herligt  og  forunderligt  at 
være  til !  At  føle  sig  granvoksen  og  stærk.  At  mærke 
Musklerne  spænde  sig  og  alle  Senerne  være  som  Bue- 
strenge.  At  gribe  om  sit  Bryst  som  om  et  naturstøbt 
Harnisk.  At  se  sine  egne  Knæ  og  Ankler,  sine  Skul- 
dre og  Lænder  fuldkomne  af  smidig  Ungdom.  At  kun- 
ne springe  som  en  Ged.  Og  at  vide,  at  over  al  denne 
sunde  Legemsrankhed  herskede  det  Hoved,  som  Pan 
havde  vist  ham  i  et  eneste  æggende  Glimt. 

Han  mødte  Faderen  om  Aftenen  midt  i  et  Bækleje. 
Den  ene  af  dem  kom  drivende  med  Gederne,  den  an- 
den med  Kiddene.  Gensynet  var  jublende.  Alle  Mødre- 
ne kaldte  med  deres  dybe  Mæ,  alle  Kiddene  svarede 
i  høje  Fisteltoner.  Der  stod  en  brægende  Længsel 
tværs  over  Bækken.  Da  de  endelig  blev  slupne  løs. 
styrtede  de  mod  hinanden  med  vild  Glæde,  mødtes 
midt  i  Bækkens  stride  Sprøjt.  Alle  Ungerne  mylrede 

ind  imellem  de  store  Kroppe,  hver  søgte  og  fandt  sit 
mødrene  Yver.  Koncert-Bræget  af  Mæ  og  Mi,  Mæ  og 
Mi,  Mæ-mæ  og  Mi-mi  blev  ved,  længe  efter  at  de 
smaa  Munde  havde  fundet  de  rette  Dievorter,  og  klang 
som  et  ustandseligt  højtskraalende  Kor  til  Moderkær- 
lighedens Pris. 

Søn  stod  overfor  Fader,  begge  blussende  af  Glæde 
over  hinanden.  Han  forstod  Dyrene,  der  mødtes  og 
genforenedes.  Han  selv  savnede  sit  Yver,  men  han  lo 
til  sin  Fader  med  en  egen  udvidet  Bevidsthed. 

Og  Dagen  efter  gik  han  atter  ind  i  Pans  Lund, 
længselsfuld  efter  Mødet  med  sig  selv.  Han  klædte 
sig  hastig  nøgen  og  traadte  ud  i  den  grønne  Sø,  hvis 
Planteramme  var  gledet  til  Side  for  et  stort  himmel- 
spejlende Dyb.  Han  sank  i  det  isnende  Vand,  men 
traadte  længere  ud.  Bobler  brast  omkring  ham.  Han 
bemægtigede  sig  Pans  Badekumme,  bøjede  sig  over- 
modigt frem  og  saa  sit  eget  Billed  — •  lysebrunt  og  fast 
som  en  Malmstøtte  —  sitre  over  det  blanksorte  Vand. 
Himmelblaaet  laa  som  en  Kappe  bag  hans  Ryg  — 
Skyerne  sejlede.  Han  lagde  Armene  over  Kors,  greb 
med  Hænderne  om  hver  sin  Albue  og  stirrede  stift 
paa  sig  selv.  Hans  Næsebor  dirrede  ikke,  hans  Øjne 
lod  være  at  glippe.  Vandspejlet  skælvede  kun  af  de 
Ringe,  som  en  dansende  Myg  frembragte,  naar  den 
slæbte  sin  Haletraad  over  Vandet. 

Han  var  voksen,  han  var  Mand.  Var  det  dette,  Pan 
vilde  sige  ham?  Han  stod  og  saa  sig  selv  nedefra,  fra 
et  Synspunkt,  der  var  ham  nyt.  Hans  Legemsløndom 
sitrede  afspejlet  i   det  blanke  Vand,    lukket  som  en 

Knop,  rødmende  for  sig  selv,  med  Pans  hellige  Ur- 
kraft i  sit  Indre.  Han  havde  hørt  om  de  falliske  Fester, 
hvor  Avlekraftens  store  blussende  Symbol,  højt  over 
Mænds  og  Kvinders  Hoveder,  løftedes  som  en  Hellig- 
dom, hyldet  af  Lovsang,  bestraalet  af  Solen.  Var  det 
Pan,  der  pludselig  greb  om  hans  Løndom  og  lod  en 
svimmel  Anelse  gennemfare  den,  saa  den  rejste  sig  i 
blodrød  Undren,  fyldt  af  hemmelige  Safter  i  hans  mod- 
nede Væsen?  Han  bøjede  sig  dybere  og  dybere  over 
sit  Billed,  han  greb  pludselig  ned  i  Spejlet  efter  sig 
selv,  han  sænkede  sit  Hoved  saa  langt,  at  han  slog 
Pande  mod  Pande,  som  stangede  han  sig  selv. 

Hoho!  lød  det  tungt  kukkende  bag  hans  Ryg.  Han 
rettede  sig,  og  Vanddraaberne  drev  over  hans  Øjne. 
Hoho!  klang  det  paany,  hult  og  dybt.  Var  Pan  kom- 
men bag  paa  ham?  Vilde  han  i  næste  Øjeblik  høre 
hans  Latter  skralde  —  som  naar  en  Sten  blev  trampet 
løs  af  Gederne  i  Bæklejet  og  plaskede  ned  gennem 
det  skyllende  Fald.  Hoho!  Han  vovede  ikke  at  vende 
sig,  men  ventede  hvert  Øjeblik  at  føle  Gudens  Arme 
som  klamme  Slanger  slaa  sammen  om  sig  og  klemme 
Livet  ud  af  hans  nøgne  Bryst. 

—  Ved  Moirerne,    hvad  gør  du  her? 

Det  var  Faderen,  der  stod  foran  ham,  med  Haanden 
støttet  øverst  paa  den  lange  Stav,  med  Øjne  flammen- 
de af  Forfærdelse. 

—  Søn,  hvad  gør  du?  Du  har  forladt  dine  Geder. 
Selv  Hundene  har  sluppet  dine  Spor,  thi  skønt  umæ- 
lende véd  de,  hvad  der  skyldes  Guderne.  Kun  du  la- 
der haant  derom.  Du  er  brudt  ind  i  Pans  Helligdom, 

hvor  ingen  ellers  tør  sætte  sin  Fod.  Tror  du,  Pans  Sø 
er  skabt  til  Badekumme  for  os  Dødelige?  Kom,  skynd 
dig  herfra,  at  Guden  ikke  skal  straffe  din  Frækhed. 

Han  bukkede  sig  efter  hans  Klæder  og  Stav  og  trak 
Sønnen  med  sig,  ikke  gennem  Indhegningen  men  bort 
mellem  nogle  høje  spidse  Klippeblokke,  han  ikke  selv 
havde  opdaget.  Først  ved  Altrets  Askedynge  slap  han 
Sønnens  nøgne  Arm  og  saa  sig  ængsteligt  om.  Han 
skjalv  for  Gudens  Hævn.  Inden  han  forlod  hans 
Grund,  vilde  han  formilde  ham  ved  at  laste  og  spotte 
den,  der  havde  forbrudt  sig. 

Han  stillede  sig  lige  mod  Sønnen  og  lod  sit  Blik 
glide  op  og  ned  ad  hans  Skikkelse.  Han  saa  alle  det 
unge  Legems  funklende  Fortrin  og  hoverede  hemme- 
ligt i  Dybet  af  sit  Sind.  Men  desto  heftigere  tog  han 
paa  Vej  og  skældte  haanende  paa  alt  det,  der  var  ham 
dyrebart. 

—  Usle  og  skammelige  Søn,  hvor  vover  du  at  stille 
dig  nøgen  paa  Gudens  viede  Grund?  Var  du  endda 
fager  og  velbygget,  slank  som  Platanen  og  glat  som 
Olietræets  blanke  Frugt.  Men  sandelig,  der  er  kun 
lutter  Fejl  i  dit  mislykkede  Legem.  Hefaistos  maa  ha- 
ve krøget  dine  Ben  og  gjort  dine  Skuldre  skæve.  Dit 
onde  og  ilde  Sind  er  bovnet  ud  i  din  Ryg,  dit  Bryst 
er  haaret  som  Gedens,  din  Hud  er  mere  stinkende  end 
de  Dyrs,  du  vogter.  Var  du  ikke  min  Søn,  vilde  jeg 
kalde  dig  elendig  Søn  af  en  Hund.  Saa  hæslig  er  du, 
at  Pan  vender  sit  Øje  fra  dig  i  Afsky.  Skynd  dig  og 
hyl!  dig  i  dine  Klæder,  at  du  ikke  længer  skal  krænke 
Lyset  omkring  dig  ved  saa  megen  Styghed! 

Højlydt  blev  Evfranor  ved  at  smæde  sin  Søn,  til  de 
var  udenfor  Pans  Enemærker.  Han  vidste,  hvad  der 
mest  af  alt  paa  Jorden  volder  Ve  og  Ulykke  —  Gu- 
dernes Misundelse.  Instinktmæssigt  havde  han  begre- 
bet Sønnens  nøgne  Selvfordybelse.  Nu  vilde  han  af- 
værge Gudens  Harme  over  hans  Glæde  ved  sin  egen 
Skønhed. 

Først  da  han  var  naaet  saa  langt  fra  Pans  Lund, 
at  Guden  ikke  længer  kunde  høre  ham,  standsede 
han  sine  Haansord  og  lo  atter  mildt  og  kærligt  til  sin 
Søn. 


V 

HERMOFANTOS 


Da  Sønnen  næste  Gang  brødes  med  Faderen,  gik 
det  op  for  ham,  hvilket  Skalkespil  denne  drev  med 
sin  Klandren  og  Lasten.  Saa  henrykte  var  Faderens 
Øjne,  hver  Gang  hans  Dreng  gjorde  et  udmærket 
Kast  eller  en  smidig  Drejning,  at  denne  pludselig  holdt 
inde  og  lo : 

—  Men  Pappa  dog,  husk,  hvilken  ussel  og  hæslig 
Skabning  du  har  sat  i  Verden ! 

—  Vil  du  tie.  Dreng! 

—  Du  blues  jo  ved  at  have  avlet  mig. 

—  Ulykkelige,  vil  du  tæmme  din  Tunge! 

—  Nej,  jeg  forbander  dig,  at  du  ikke  i  Svøbet  har 
ombragt  en  Skabning  som  mig. 

—  Hold  op!  sagde  Faderen. 

—  Aldrig!  Jeg  kræver  Guderne  til  Vidne  derpaa. 

—  Hold  Mund !  De  hører  os  ikke. 

—  Har  de  da  andet  at  bestille? 

—  Javist.  Der  er  Zevs-Fest  i  Nemea  i  Dag.  De  er 
allesammen  Kronidens  Gæster. 

—  Saa  tror  du  altsaa.  vi  har  Fred? 

—  Ja.  du  trættekære  Hund  af  en  Søn,  der  bjæffer 
mod  dit  eget  Afkom.  Fald  nu  an  igen ! 

.  .  .  Hver  Gang  Evfranor  savnede  sin  Søn,  gik  han 
til  Pans  Alter  og  raabte  højt,  som  vilde  han  vække  en 
Sovende:  Usle  og  vanartede  Søn,  vig  fra  Stedet,  du 
vanhellig  betræder,  at  ikke  Pan,  den  gode  og  naadige 
Gud,  skal  gribe  dig  i  Nakkehvirvlen  og  kaste  dig  ud. 
Kom  hjem!  Kom  hjem! 

Men  Sønnen  blev,  saa  længe  han  vilde.  Stedet  var 
blevet  hans.  Guldsmeddene  svirrede  om  ham,  som 
kendte  de  ham  igen.  Søen  laa  som  et  Spejl,  hvis  Irr 
var  renset  bort,  saa  Fladen  lyste  i  sin  blanke  Glans. 
Det  gav  hans  Skønhed  i  alle  Stillinger.  Det  krystede 
hans  Nøgenhed  i  et  køligt  Kys.  Han  havde  fundet  sig 
en  Seng  mellem  Vandliljer  og  Forglemmigejer.  Aftryk- 
ket af  hans  Form  laa  i  det  grønne  Leje.  Han  lagde  sig 
fremover  paa  begge  Albuer,  støttede  Hovedet  i  sine 
Hænder  og  saa  sit  Ansigt  kun  en  Fod  under  sig:  ro- 
ligt, uden  Smil,  kyskt  og  selvfordybende.  En  Dag  hav- 
de han  endog  en  Sejrs-Oliekrans  om  Issen.  Vandet 
spejlede  de  smalle  Blade  mellem  Haarkrøllerne  — 
Guldsmedde  og  Sommerfugle  flagrede  derom.  Der  var 
ingen  Gud  misundelig  paa  ham.  Firbenene  flygtede 
ikke  længer.  Han  herskede  over  Stedet  og  over  sit 
eget  Billed. 

Sent  en  Eftermiddag  traadte  han  nøgen  ud  af  Pans 
Lund  med  sine  Klæder  kastet  om  sin  Stav,  han  bar 
paa  Skulderen. 

Udenfor  stod  Faderen  og  modtog  ham  med  en  be- 

kymret  Mine.  En  smuk  graaskægget  Mand  stod  ved 
hans  Side  i  støvet  Vandringsdragt  med  stor  bredskyg- 
get Rejsehat. 

—  Endelig,  ved  Zevs,  dér  kommer  han,  sagde  Ev- 
franor  hjerteklemt. 

Den  Fremmede  betragtede  ham : 

—  Altsaa  dette  er  din  Søn,  den  navnløse,  som  du, 
Evfranor,  ikke  under  Guderne,  ja  hvem  du  ikke  en- 
gang selv  under  et  Navn.  Nu  begriber  jeg  da,  hvor- 
ledes Pan  hævner  sig  paa  dig. 

—  Saa  sig  mig  først,  du  min  Ungdoms  Gæsteven. 
hvormed  jeg  har  forbrudt  mig. 

—  Sandelig,  den  Sag  er  klar  som  Hippokrenes 
Vand,  sagde  den  Fremmede  og  vendte  sig  til  den  nøg- 
ne, unge  Mand.  Arme  Søn,  sagde  han  og  rakte  ham 
sin  Haand  med  et  Glimt  fra  sine  dybtliggende  Øjne 
—  Ordene  strømmede  fra  en  frisk  rødlæbet  Kilde  midt 
i  det  skøntkrusede  graa  Skæg :  Arme  Søn,  hvem  din 
Fader  har  ladet  vokse  op  uden  Navn,  tak  du  Pan,  at 
han  navnfæster  dig. 

—  Jeg  forstaar  dig  ikke.  Fremmede. 

—  Evfranor,  din  Fader,  siger  mig,  at  du  daglig  til- 
bringer en  Time  i  Pans  Helligdom  i  Beskuelsen  af  dig 
selv.  Du  stirrer  efter  det  Navn,  din  Fader  ikke  har 
givet  dig,  og  selve  Pan  har  bestemt  dig  til  at  hedde 
Narkissos. 

—  Hermofantos,  min  Gæsteven,  klagede  Evfranor 
og  rynkede  sine  Bryn ;  nedkald  dog  ikke  Gudernes 
Vrede  over  min  uskyldige  Søns  Hoved. 

—  Narkissos    hedder    du    og    intet    andet.    Navnet 

skyder  ud  af  dig  som  en  Blomst  af  et  Træ.  Det  svarer 
til  dig.  --  Han  nøs  heftigt:  Ser  du,  Evfranor,  Varslet 
er  heldigt.  Pan  kneb  mig  i  Næsen  til  Tegn  paa  Bil- 
ligelse. 

Han  lo  af  rund  Mund.  Men  Evfranor  var  bleven 
bange,  og  saa  snart  han  var  alene  med  sin  Gæsteven, 
sagde  han :    . 

—  En  stor  Angst  har  du  kastet  i  mit  Sind,  Hermo- 
fantos.  Jeg  kender  det  gamle  boiotiske  Sagn.  Min 
Dreng  vil  drages  af  Trangen  til  at  beskue  sig  selv,  saa 
længe  til  han  visner.  Du  har  lært  Pan,  hvorledes  han 
skal  ramme  ham. 

—  Tro  ikke,  Evfranor,  svarede  Gæstevennen  og 
skubbede  Hatten  tilbage  fra  sin  høje  Pande,  tro  ikke^ 
du  kan  skjule  nogen  Skat  for  Guderne.  Tilstaa  hellere, 
du  ejer  den.  Din  Søn  er  herligt  skabt,  end  ikke  Skyg- 
gen af  et  Nid  har  pustet  paa  ham. 

—  Men  fra  nu  af?  At  kalde  ham  Narkissos  er  at 
prale  af  hans  Skønhed.  Gid  han  havde  en  Skavank, 
saa  Guderne  kunde  bære  over  med  ham !  Nu  venter 
jeg  alle  Ulykker  over  hans  unge  Hoved. 

—  Deri  gør  du  Ret,  Evfranor.  Der  er  kun  een  Ud- 
vej til  at  forebygge  de  Ulykker,  der  daglig  lurer  paa 
os  Dødelige:  at  være  forberedt  paa  alt  det  onde,  der 
kan  ske.  Vent  blot  altid  noget  ondt.  Men  spørg  ikke 
derom.  Det  onde  melder  sig  af  sig  selv.  Hvorimod  gode 
Efterretninger  aldrig  forhaster  sig. 

—  Det  Navn,  du  giver  min  Søn,  spaar  ham  intet 
godt. 

—  Jo,  Evfranor.  Ved  at  kalde  ham  Narkissos  viser 

du  de  misundelige  Guder,  at  du  foregriber  deres  Hævn. 
Naar  en  Gud  ser  sig  gennemskuet,  skifter  han  Plan. 
Han  vil  ikke  lade  sig  aflure  sine  Hensigter.  Hvad  du 
kalder  din  Søn,  det  bliver  han  ikke.  Har  du  nogen- 
sinde forud  kunnet  beregne  den  Skæbne,  der  er  dig 
beredt?  Gaar  det  ikke  netop  saaledes,  at  hvad  end  du 
har  tænkt  dig  vilde  ske,  saa  sker  der  altid  noget  gan- 
ske andet.  Hvoraf  tror  du,  det  kommer? 

—  Jeg  véd  det  ikke,  Hermofantos. 

—  Da  skal  jeg  sige  dig  det,  Evfranor.  Guderne  er 
os  overlegne  i  alt  og  vil  aldrig  indrømme,  at  vi  forud 
kan  vide,  hvad  de  vil  gøre  ved  os.  Vær  derfor  snild 
og  tænk  dig  alt  det  onde  ske,  du  frygter  mest.  Saa  sker 
det  netop  ikke,  men  vel  noget  ganske  andet. 

—  Som  ogsaa  er  ondt. 

—  Men  aldrig  saa  ondt  som  det  værste,  du  havde 
tænkt  dig.  Hahaha !  Det  gælder  blot  om  at  kappes  med 
Guderne  i  Udregning  af  Ulykker  og  komme  dem  i  For- 
købet. Thi  der  er  een  Ting,  som  hverken  Skæbnen 
eller  Guderne  vil  tilgive  os :  at  vi  — -  og  ikke  de  ■ — 
faar  Ret. 

—  Du  vil  altsaa  dog  overliste  Guderne,  Hermofan- 
tos. Jeg  mærker,  du  har  hentet  dig  megen  Visdom  paa 
dine  Rejser. 

—  Altfor  lidt,  thi  jeg  har  rejst  for  lidt.  Men  jeg  har 
endnu  mange  Tusind  Stadier  at  rejse,  inden  jeg  naar 
min  Grav.  I  Morgen  maa  jeg  afsted  igen,  men  i  Aften 
maa  du  give  mig  et  Maaltid  og  et  Leje  under  dit  Tag ... 

. .  .  Om  Aftenen  laa  den  nydøbte  Narkissos  paa  sit 
Leje  og  kunde  trods  Faderens  Opfordring  ikke  falde  i 

Søvn.  Med  lukkede  Øjne  og  sovende  Aandedrag  laa 
han  i  sit  Halvmørke  og  lyttede. 

Hermofantos  fortalte.  Der  strømmede  Verdensind- 
tiyk  af  hans  Mund.  Som  vandrende  Læge  var  han  dra- 
get fra  Land  til  Land,  fra  0  til  0  og  var  naaet  over 
Jordens  Kres,  til  Okeanos'  Strømme  randt  ud  i  den 
tomme  Uendelighed.  Han  havde  tjent  persiske  Satra- 
per som  Livlæge  og  været  i  Sardes  og  Suså  for  at  fæste 
sig  til  selve  Storkongen.  Men  han  var  ikke  naaet  læn- 
ger end  til  Herskerens  „Øjne"  og  „Øren",  og  naar  Da- 
reios  kørte  ud,  turde  han  ikke  stille  sig  paa  hans  Vej, 
thi  det  var  uden  Naade  Døden  at  træde  ukaldet  frem 
for  Storkongens  Aasyn. 

Om  sære  og  sælsomme  Folkeslag  fortalte  han.  Om 
Skytherne,  der  trækker  Huden  af  fældede  Fjender  og 
garver  den  som  Skind.  Hovedhuden  bruger  de  til  at 
tørre  Sveden  af  deres  egne  Ansigter ;  nogle  syr  marjge 
sammen  til  en  hel  Dragt ;  med  højre  Haands  afflaaede 
Hud  med  Fingre  og  Negle  beslaar  de  deres  Pilekogre, 
og  Hovedskallen  af  den  farligste  Fjende  anvender  de 
til  Drikkeskaal,  betrækker  den  udvendigt  med  Okse- 
læder og  skyller  Vinen  i  sig  af  det  glatte  Indre. 

Ogsaa  blandt  Thrakerne  havde  han  været.  Naar  det 
lyner  og  tordner,  vredes  de  og  skyder  deres  Pile  op 
mod  de  sorte  Skyer  for  at  true  Guden  til  at  tie  stille. 
De  tror  ikke,  der  gives  nogen  anden  Gud  end  deres 
egen.  Et  andet  Folk,  Ataranterne,  er  endog  saa  trod- 
sigt og  opsætsigt,  at  de  højlydt  forbander  Solen,  hver 
Gang  den  staar  højest,  og  overøser  den  med  Skælds- 
ord, fordi  den  vover  at  afsvide  deres  Land. 

—  Hvor  mange  Guder  har  du  talt  paa  dine  Rejser, 
Hermofantos?  spurgte  Evfranor.  Og  har  du  nogensinde 
selv  set  eller  truffet  Guder? 

—  Ja,  utallige  Gange  har  jeg  hos  Barbarerne  set 
deres  Guder  køre  frem  i  fri  Luft.  Solguder  paa  Vogne, 
forspændte  med  Solens  Heste,  Vindguder,  Torden-  og 
Regnguder. 

— •  Nej,  jeg  mener  Guder  af  Kød  og  Blod  som  en 
Dødelig. 

—  Ja,  een  Gang,  Evfranor.  Læg  endnu  lidt  Ved 
paa  din  Arnes  Baal,  thi  jeg  synes,  her  er  køligt.  Og 
det  endda  hos  Mændene  i  selve  den  violkransede  straa- 
lende  Stad,  som  Athen  kaldes.  Første  Gang  jeg  var 
der,  saa  jeg  selve  den  jomfruelige  Athene.  Ja,  ikke  jeg 
alene,  men  hele  Byen  strømmede  ud  for  at  tage  imod 
hende.  Herolder  løb  foran  hende  og  tudede  i  lange 
gyldne  Trompeter  og  forkyndte:  I  Athenere,  se,  hvem 
der  kommer  hid  til  Eders  By,  rustet  med  Gorgonen 
og  Hjelm  og  Skjold.  Se,  hvem  hun  holder  sin  Olie- 
krans over.  Og  sandelig,  hun  stod  paa  den  lette  to- 
hjulede Sejrsvogn  og  skinnede  af  Malm  og  hævede 
sin  gyldne  Lansespids  højt  i  Solen.  Hun  var  større  end 
vi  Dødelige.  Under  den  høje  Hjelm  rullede  Haaret  ned 
over  to  bugnende  Skuldre.  Hendes  Haand  greb  om 
Vognfadingens  Kant  —  jeg  har  aldrig  set  saa  gud- 
dommelig stor  og  skøn  en  Haand.  Hendes  Peplos  bøl- 
gede om  faste  og  jomfruelige  Hofter,  hendes  Ben  stod 
som  Søjler  plantet  i  Vognens  Bund.  Og  selve  Himlen 
lyste  ud  af  hendes  store  Kvieøjne. 

—  Du  spøger,  Hermofantos,  eller  du  har  drukket 
for  meget  ublandet  Vin. 

—  Nej,  klem  du  blot  Lædersækken  endnu  en 
Gang,  thi  Vin  er  en  guddommelig  Gave.  Druerne  har 
drukket  Sol  og  spejlet  Himmel  og  Jord.  Der  ligger 
Syner  i  deres  Saft.  Tak!  Se  dér  fik  Dionysos  sin  rige- 
lige Skænk  —  gid  dit  Lergulv  længe  lugte  af  hans 
Gave!  Men  Athene  saa  jeg,  saa  sandt  du  ser  mig.  Hun 
var  høj  som  et  Karlefruentimmer,  og  et  Karlefruen- 
timmer var  hun,  saa  lang  som  otte  af  vore  Fødder.  Ved 
hendes  Side  stod  en  Mandsling  og  skinnede  af  Falsk- 
hed og  sin  egen  fule  List.  Thi  vid,  Evfranor,  at  Athene 
var  en  uhyre  stor  paiansk  Kvinde  ved  Navn  Fya,  som 
de  havde  hittet  paa  at  klæde  i  Gudindens  fulde  Skrud 
for  ved  denne  Svig  at  føre  den  fordrevne  Peisistratos 
tilbage  til  Herskerdømmet  i  den  violkransede  Stad. 
Bønderne  løb  foran,  og  Bedrageriet  fo'r  som  en  Løbe- 
ild lige  til  Akropolis,  og  de  førte  det  store  knejsende 
Bondefruentimmer  helt  op  til  Borgen  og  Peisistratos 
med  hende  og  gjorde  sig  igen  til  hans  Slaver.  De  laa 
paa  Maven  for  den  drøje  Kvinde  og  slikkede  Støvet  af 
hendes  store  Fødder.  Og  hun  skred  i  sin  Teaterpynt 
op  ad  selve  Borgens  Trin  og  førte  Tyrannen  tilbage. 
Anden  Guddom  af  Kød  og  Blod  har  jeg  aldrig  set,  og 
mig  bedrog  hun  ikke.  Thi  der  var  intet  overjordisk  ved 
Lemmerne  bag  det  straalende  Harnisk,  og  hun  lugtede 
ikke  af  Violer;  men  som  havde  hun  bundet  Neg  i 
Sommerhede,   saaledes  tyngede  Dragten  hende. 

—  Du  tror  ikke.  Guderne  virkelig  nogensinde  viser 
sig  for  os  Dødelige? 

—  Nej.  I  hvert  Fald  er  de  af  et  andet  Stof  end  vi. 
Og  skulde  de  vise  sig  —  i  det  mindste  for  mig  — ,  da 
tror  jeg,  det  maa  ske  i  samme  lette  Form  som  den, 
hvoraf  Regnbuen  er  dannet.  Den  Bue  kan  vore  Hæn- 
der ikke  tage  fat  i. 

.  .  .  Natten  gik,  og  Vennerne  blev  siddende.  Hermo- 
fantos  blev  udspurgt  om  alt,  hvad  Evfranor  i  sit  en- 
somme Hyrdeliv  havde  opsparet  af  Videbegær.  Og  hans 
Gæsteven  kunde  svare  paa  meget.  Hans  Hjerne  var  en 
Beholder  af  Erfaring  og  Indtryk.  Hans  umættelige 
Rejsetrang  havde  ført  ham  overalt,  selv  ind  i  det  ukend- 
te Libyen.  Han  havde  endog  besøgt  „Solens  Kilde"  og 
stukket  sine  Hænder  i  dens  Vand,  Ved  Midnat  var  det 
skoldende  hedt,  saa  alt  kunde  koges  i  de  sydende 
Hvirvler;  naar  Solen  steg,  afkøledes  Kilden,  blev  kold 
ved  Middag,  men  begyndte  derefter  atter  at  hedes  med 
den  synkende  Sol. 

—  Hvor  har  du  lært  den  klædelige  Kunst  at  lyve 
saa  anstændigt?  spurgte  Evfranor. 

—  Jeg  lyver  ingenlunde,  svarede  Hermofantos.  Thi 
jeg  har  ingen  Fordel  deraf. 

—  Men  altsaa,  naar  du  har  Fordel  deraf,  lyver  du? 
spurgte  Evfranor  ondskabsfuldt. 

—  Gør  ikke  Løgnen  til  en  Last,  naar  den  er  et 
nyttigt  Middel.  Lønner  det  sig  at  lyve  saa  lyv!  Den, 
der  lyver,  har  ofte  et  ikke  mindre  Maal  for  Øje  end 
den,  der  taler  sandt.  Og  vinder  du,  hvad  du  tilsigter, 
saa  har  Løgnen  lige  saa  megen  Værd  og  Berettigelse 
som  Sandheden. 

—  Du  forkynder  en  saare  farlig  Lære,  Hermofan- 
tos. 

—  Kun  den  Lære,  alle  Ting  bærer  i  sig  selv.  Det 
usande  er  kun  Vrangsiden  af  det  sande.  Der  er  ingen 
Sandhed  til  uden  en  tilsvarende  Løgn.  Ofte  kan  det 
være  nyttigt  at  vende  Vrangen  ud. 

. . .  Ved  Daggry,  efter  kun  et  Par  Timers  Søvn, 
rejste  Hermofantos  sig,  frisk  og  udhvilet.  Ogsaa  hans 
Vært  kom  paa  Benene,  satte  Mælk  og  Figen  for  ham 
og  fyldte  hans  Vandrepose  med  Ost  og  Brød  og  en 
lille  Krukke  Honning.  Hermofantos  laante  Naal  og 
Traad  og  gav  sig  til  at  bøde  nogle  Rifter  i  sin  Kappe 
og  sætte  nye  Remme  i  sine  Sandaler. 

—  Sover  din  store  herlige  Dreng  endnu?  spurgte 
Hermofantos.  Faderen  bøjede  sig  lyttende  ned  over 
sin  Søn,  men  denne  lod,  som  han  sov,  for  igen  at  kun- 
ne høre  efter. 

■ — •  Ja,  siden  han  har  været  i  Pans  Lund,  sover  han 
længere  Dag  for  Dag. 

—  Du  skulde  hellere  lade  ham  besøge  en  anden 
Lund. 

—  Hvilken,  Hermofantos? 

—  Har  da  Arkadien  ingen  Piger  eller  Slavinder? 
Her  synes  ikke  at  være  megen  Lugt  af  Kvinder  i  Eders 
Gedeliv.  Det  er  godt  nok,  du  skærer  en  Lok  fra  din 
mandbare  Søns  Pande  og  ofrer  den  paa  hans  Moders 
Grav.  Men  Afrodite  har  ogsaa  sit  Offer  til  Gode.  Og 
det  maa  ikke  kastes  paa  Jorden  som  det  Skvæt,  du 
skænker  til  Dionysos.  Evfranor,  lad  dog  ikke  din  Dreng 
hentæres  i  Beskuelse  af  sin  egen  Skønhed.  Naar  det 

nu  bliver  olympisk  Sommer,   før  du  ham  saa  til  „de 
gæstfrie  Piger". 

—  Dit  Raad  huer  mig  ikke,  svarede  Evfranor;  han 
stod  i  Hyttens  aabne  Dør  og  saa  ud  i  Morgensolen. 
Naar  jeg  ser,  hvor  skøn  — -  Guderne  tilgive  mig !  — - 
min  Dreng  er  vokset  til,  frygter  jeg  Øjeblikket,  da 
han  skal  plyndres  som  det  unge  blomstrende  Mandel- 
træ herudenfor  og  øde  sin  Skønhed  til  Afrodites  Daar- 
skaber. 

—  Gid  Gudinden  ikke  høre  dig,  Evfranor !  Men 
som  jeg  allerede  har  sagt  dig,  kom  du  heller  Ulykken 
i  Forkøbet.  Giv  du  frivillig  Gudinden,  hvad  hun  har 
Krav  paa,  at  hun  ikke  selv  skal  komme  og  kræve  sit 
Offer.  Afrodite  er  ikke  min  Yndlingsgudinde,  men  saa 
gammel  jeg  er,  gæster  jeg  nu  og  da  hendes  gæstfrie 
Piger. 

—  Ja,  du  har  spredt  dit  Afkom  paa  din  Vandring 
over  Jorden,  Hermofantos. 

—  Hvad  véd  jeg,  Evfranor?  Jeg  blev  ikke  skabt  til 
Amme  eller  Fosterfader.  Jeg  fik  sjælden  Stunder  tii 
ai  se,  hvem  jeg  havde  velsignet  med  Livsfrugt.  Den 
skønneste  Pige,  jeg  har  elsket,  var  i  Olympia,  i  Afro- 
dites Forgaard,  for  ni  Olympiader  siden.  Hun  saa  ud 
som  din  Hustru  Nikarete. 

—  Ja,  jeg  mindes,  vi  har  talt  om  det  før,  Hermo- 
fantos. Netop  Aaret  efter  dit  Besøg  i  Olympia,  om 
Foraaret,  blev  Nikarete  fundet  ved  Heras  Tempel- 
søjle svøbt  i  Gudindens  Slør.  Maaske  var  hun  din  Dat- 
ter, Hermofantos. 

—  Maaske,  Evfranor.  Mulighedernes  Verden  er  rig. 

og  et  skønt  Maaske  beruser  sødere  end  al  ædru  Vis- 
hed. Lev  nu  vel,  til  vi  atter  ses,  naar  Guderne  vil. 
Værn  din  Dreng  og  vogt  ham  for  at  blive  den  Narkis- 
sos,  han  har  Anlæg  til.  Nej,  du  skal  ikke  vække  ham. 
Jeg  ser.  Drømmen  hvælver  sin  Guldport  over  hans 
Pande. 

Narkissos  laa  og  lyttede  med  brændende  Kinder. 

—  Men  saa  bliv  dog,  bad  Evfranor  sin  Gæsteven. 

—  Nej.  Nu  maa  jeg  til  mine  Fædres  Stad  for  at 
se,  hvilken  Slægt  der  opfostres  paa  Evrotas'  Bredder. 
Hellas  gaar  en  ond  Tid  i  Møde.  En  Sky  af  sorte  Varsel- 
fugle trækker  op  fra  Øst.  Mederne  ruster  Asien  imod 
os.  Jonien  er  allerede  deres.  Snart  vil  de  oversvømme 
os.  Da  gælder  det  at  have  Bolværker,  de  ikke  kan 
knuse.  Bed  til  Zevs  derom,  Evfranor,  og  lev  vel  med 
din  Dreng! 

Evfranor  fulgte  sin  Gæste  ven  paa  Vej.  Narkissos 
rejste  sig  til  sit  Arbejde.  Der  var  noget  i  ham,  der 
trængte  til  Rus.  Han  trykkede  nogle  sidste  Draaber  af 
Gedeskindssækken  og  smagte  paa  den  stærke  Vin. 

Hans  Blod  bar  paa  en  kildrende  Længsel  efter  at 
indvies  i  en  ny  og  almægtig  Løndom.  Dyrene  kunde 
ikke  lære  ham  den.  Deres  Parringskampe  havde  intet 
af  Tørsten  inde  i  ham  selv.  Afrodite  var  ikke  Gudinde 
for  Bukke  og  Geder,  men  for  Mennesker.  Hun  var  en 
Sang  inde  i  ham.  Blodet  blev  svimmelt  i  ham.  Ofte 
følte  han  sig  drukken  uden  at  have  smagt  Vin.  Diony- 
sos og  Pan  havde  vakt  noget  fallisk  i  ham.  Men  det  var 
en  blind  Drift  ud  i  det  Blaa.  Guldsmeddenes  svirrende 
og  blinkende  Hvirveldans  var  det,  han  bedst  forstod. 

I  den  lynede  noget  guddommeligt  —  den  røg  i  Luften 
som  en  Rus  i  selve  Solen.  De  vævede  det  blaa  Lysslør 
om  Afrodite,  der  stod  nøgen  og  straalende  —  han  vid- 
ste fra  sit  eget  Legem,  hvor  nøgen  Hud  kan  straale  — 
og  rakte  ham  sit  Guldbæger  fyldt  med  Roser.  De  sitre- 
de en  næppe  hørlig,  sød  og  sugende  Musik. 

Driften  i  ham  udløste  sig  gennem  Toner.  Han  dan- 
nede sig  ny  og  længere  Fløjter,  større  og  bredere  Ly- 
rer. Han  spillede  sine  Geder  ud  paa  Græsgangene  om 
Morgenen,  han  lokkede  dem  hjem  ved  Solnedgang 
med  smeltende  Toner.  Driften  rislede  gennem  hans 
Aarer  og  Lemmer,  som  var  han  selv  en  Strengeleg, 
hvorpaa  usynlige  Hænder  spillede.  I  den  varme  Tid 
gik  han,  saa  længe  Solen  skinnede,  næsten  ganske 
nøgen.  Det  var  jo  kun  Barbarerne,  der  ansaa  Nøgen- 
heden for  ublufærdig.  Narkissos  saa  ned  ad  sig  selv  og 
følte  en  tærende  Blanding  af  Vellyst  og  Smerte.  Til 
Tider  var  det,  som  en  usynlig  Haand  pludselig  greb 
om  hans  Løndom  og  klemte  den,  saa  den  krympede 
sig  af  ond  Pine. 


VI 

OLYMPIA 


Evfranor  besluttede,  at  hans  Søn,  som  han  umær- 
keligt efterhaanden  selv  var  gaaet  over  til  at  kalde 
Narkissos.  skulde  indvies  til  Manddommens  Aar  ved 
at  gæste   Olympia  under  Festspillene. 

Dag  for  Dag  øvede  de  sig  ihærdigt  i  de  Kamplege, 
de  kunde,  dels  indbyrdes,  dels  med  Naboer,  der  ag- 
tede sig  samme  Steds  hen. 

De  eleiske  Zevsherolder  var  dragne  fra  Sted  til 
Sted,  ogsaa  ad  Arkadiens  møjsommelige  Bjergstier, 
og  havde  med  høj  Røst  lyst  Gudsfreden  over  Lande. 
Alle  Vaaben  blev  lagt  til  Side,  frit  Lejde  paabudt  for 
alle  Rejsende  gennem  fremmed  Land,  hvor  enhver 
Hellener  skulde  regnes  for  Gæsteven.  De  truende 
Ufredsrygter,  der  hidtil  var  vandret  over  Øernes  Bro 
fra  det  joniske  Fastland,  var  med  eet  som  blæste  bort. 
Der  tænktes  kun  paa  Fest  og  Højtid.  „Den  persiske 
Fugl",  som  Hanen  kaldtes  efter  Landet,  hvorfra  den 
var  indført,  skingrede  sine  Gal  over  Kløfter  og  gen- 
nem blaanende  Dalstrøg.  Og  mangen  gammel  Hellener 
lo  i  Skægget  og  sagde:  Det  er  „Mederen"  eller  Stor- 

kongen,  der  er  tvungen  til  at  gale  —  ikke  til  Krig,  men 
til  Fest  for  alle  hellenske  Mænd. 

Evfranor  betroede  sin  Hjord  til  Naboer,  der  blev 
hjemme,  gjorde  sine  Forraad  i  Penge  og  købte  sig  og 
sin  Søn  nye  Festklæder  og  tyksaalede  Rejsesko.  De 
gik  til  Nikaretes  Grav,  og  Evfranor  afklippede  fra  sin 
Søns  Pande  Haarets  mest  krusede  Lokker  og  lod  dem 
falde  mellem  Vedbenden.  Han  ofrede  Honning  og  Vin 
i  Amforaen.  Det  var  netop  Nymaane,  og  naar  Maanen 
var  fuld,  skulde  Festugen  begynde. 

De  rensede  sig  i  Elvens  Vand,  tørrede  sig  i  Heden 
fra  Arnens  Ild,  strøg  sig  med  Enebærkviste,  salvede 
Haaret  og  trak  i  den  nye  fine  Chiton.  Den  korte  Kap- 
pe faldt  i  stive  Læg  fra  deres  Skuldre.  I  flettede  Vidje- 
kurve bar  de  paa  Ryggen  Mundforraad  og  andre  nød- 
vendige Sager. 

De  fulgte  Bækkens  hoppende  Spring  ned  gennem 
Kløften,  til  den  forenede  sig  med  en  bredere  Gren  og 
denne  omsider  løb  ud  i  selve  Alfeios-Floden.  Aldrig 
havde  de  gaaet  en  stejlere  og  besværligere  Vej,  men  • 
alligevel  aldrig  nogen,  der  var  lettere  at  vandre.  En 
usynlig  Guddom  skød  bagpaa,  og  for  hver  skarp  Sænk- 
ning de  kom  igennem,  viste  Blikket  dem  Olympia 
fjernt  nede  ved  Flodens  sølvglinsende  Baand,  skin- 
nende, vokset,  skaaret  ud  som  i  Rav  og  Kalk,  Maalet, 
der  vinkede.  Og  efterhaanden  blev  den  vilde  Natur 
levende  og  befolket.  Bag  alle  Klippevægge  dukkede 
nye  Mennesker  frem.  Hver  Sti  førte  en  Strøm,  og  alle 
Strømmene  samlede  sig  til  svulmende  Floder.  Fra  Syd 
cg  Nord  og  Øst  kom  de  vandrende  mod  Olympia.  Og 

hele  Peloponnes  saas  omflagret  af  Skibe,  der  gled  lig 
Fugle  paa  spilede  Vinger  mod  Havnebyerne,  hvor  de 
skulde  landsætte  deres  Skarer.  Men  selv  over  Land- 
tangen ved  Korinth  søgte  Tusinder  til  Fods  ad  uge- 
lange Veje  over  Klippekyst  og  gennem  Vildskov  til 
Sletten  om  Olympia.  Nogle  kom  paa  Vogn,  adskillige 
til  Hest  i  langsomme  Dagsridt  for  ikke  at  udmatte  de 
fine,  øvede  Heste.  Mange  drev  Køer  og  andre  Offer- 
dyr, Gaver  til  den  olympiske  Zevs,  de  vilde  gæste. 
Evfranor  og  hans  Søn  medførte  hver  en  udsøgt  Ged. 
Højtideligt  bjældede  Klokkerne,  mens  de  sprang  frem  ; 
de  maatte  nippe  deres  Føde  midt  under  Marschen ;  to 
Gange  om  Dagen  tog  Ejermændene  deres  Mælk  til  at 
kvæge  sig  ved. 

Omsider  naaede  de  ned  paa  Sletten  i  den  hidsigste 
Vrimmel  af  talende,  syngende,  raabende  og  hilsende 
Landsmænd.  Alle  hellenske  Flok  blandede  her  deres 
Landsmaal.  Festlige  Farver  lyste  af  Fredsdragterne. 
Højtidelige  Optog  af  Alvorsmænd  banede  sig  Vej.  Vær- 
dige Stats-Udsendinge  gik  og  bar  paa  klangfulde  Taler 
og  højtfarvede  Bannere.  Herolder  skridtede  frem  med 
lange  hvide  Stave,  der  snart  bar  en  Ørn,  snart  en  Ugle 
eller  en  Gøg.  Musikere  kom  vandrende  med  store  for- 
gyldte Skildpaddeslyrer  paa  Ryggen.  Unge  fodtrætte 
Piger  laa  paa  høfyldte  Kærrer,  der  blev  trukne  af  de- 
res Brødre.  Vandrefilosoffer  gik  med  Skaldeissen  i 
den  nøgne  Sol  og  bevægede  Fingrene  i  udspilet  Dia- 
lektik. Astronomer  og  Matematikere  drøftede  lærde 
Problemer.  Digtere  og  Rhapsoder  forkortede  sig  Vejen 
til  Takten  af  homeriske  og  hesiodske  Vers.  Fløjtespil- 

lere  ledsagede  Hymne-Sangere,  der  slog  Fodslag  til 
bevingede  Rytmer.  Slavinder  og  Hetærer  dansede  sig 
frem  gennem  Mylret  under  højlydt  Latter. 

Aldrig  havde  Narkissos  anet  sig  en  Verden  saa 
fuld  af  Mennesker.  Han  kunde  ikke  se  Forskel  paa  de 
utallige  Ansigter  omkring  sig;  men  paa  Klæderne  lær- 
te han  at  skelne  dem :  de  elegante  Athenere  i  tynde, 
næsten  gennemsigtige  Foldekast  fra  de  bamsetræden- 
de Boioter  i  Uld  og  Skind  eller  fra  de  faste  og  brune, 
korthaarede  Spartiater,  der  gik  som  Støtter  af  Malm, 
stift  og  tungt,  og  lod  Benene  blottede  til  langt  over  de 
senede  Lægge  og  Knæ.  Her  og  dér  dukkede  høje, 
fintfriserede  Mænd  op  med  salvede  Skæg,  i  stærkt 
blomsterfarvede  Klædebon,  der  slæbte  efter  dem  i  Stø- 
vet, hvis  de  ikke  løftede  dem  op  over  venstre  Arm  ; 
guldforsirede  Remme  snørede  Sandalerne  op  om  Ank- 
lerne, Haaret  krusede  sig  om  fine  og  nervøse  Ansigter. 
Det  var  Mænd  fra  Sardes  og  Milet,  fra  Efesos  og 
Thralles.  De  var  komne  langvejs  over  Hellesponten 
og  Isthmen  eller  paa  Roskib  fra  Asiens  Kyster.  Eller 
fra  Sikelien  og  Syditalien. 

Det  var  hen  under  Aften,  at  Narkissos  med  sin  Fa- 
der naaede  ind  mod  selve  Festbyen.  Under  Altis'  høje 
Mur  laa  en  hel  Lejrstad  med  skinnende  hvide,  farvede 
eller  stribede  Telte.  Baal  brændte  midt  mellem  Tel- 
tene, Kviste  knasede  og  knitrede,  blaa  Røg  og  bran- 
ket Lugt  drev  i  den  tunge  solhede  Luft.  Køer  brølede, 
Faar  og  Geder  brægede.  Mænd  sad  paa  Hug  under 
Yverne.  Lædersække  struttede  af  Vin  paa  Nordsiden 
af  Teltvæggene.  Folk  strømmede  ud  og  ind  og  aflagde 

Besøg  hos  Gæstevenner.  Unge  Atleter  benyttede  det 
sidste  Dagslys  til  at  prøve  Kræfter.  Deres  Kroppe  var 
solbrune  af  lang  Sommertræning.  De  indgik  Vædde- 
niaal  og  slog  allerede  Tærninger  om  deres  Muligheder. 

Fra  Spidsen  af  Teltstængerne  strittede  og  vajede 
talløse  Symboler  og  Mærker :  Delfiner  med  bugtende 
Haler,  Olie-  og  Egegrene,  Poseidonsforke,  Malmkrab- 
ber, gyldne  Aks,  Ugler  og  Gorgonhoveder.  Narkissos 
opdagede  ogsaa  falliske  Skilte  og  blev  rød  ved  Synet. 

Han  og  Faderen  maatte  længe  trække  deres  Geder 
rundt  i  Teltgyderne,  inden  de  fandt  Rum.  Næsten  alt 
var  optaget,  og  desuden  vilde  de  helst  bo  hos  Folk  af 
arkadisk  Stamme.  Omsider  traf  de  paa  Ejeren  af  et 
Telt,  prydet  med  to  vældige  Bukkehorn ;  han  skaffede 
dem  Plads  ved  at  spænde  en  ny  Teltvæg  til  Siden. 
Her  tøjrede  de  deres  Geder,  Evfranor  malkede,  hver 
drak  en  Skaal  af  den  varme  Mælk,  saa  gik  de  videre 
for  at  se,  inden  Mørket  faldt  paa. 

Støjen  blev  hidsigere,  efterhaanden  som  de  nær- 
mede sig  Altis.  Overalt  klang  Musik  og  Sang.  Hvert 
Øjeblik  standsede  Narkissos  for  at  lytte.  Paa  en  Sten 
stod  en  gammel  høj  Mand  og  frem.sagde  i  klingende 
Maal  alenlange  Vers  af  en  fremmed  Mundart.  Her  dan- 
nede man  Kres  og  strakte  Hals  for  at  betragte  noget 
meget  smaat  og  lavt  i  Ringens  Midte.  Narkissos  stod 
paa  Taa  og  opdagede  langt  om  længe,  at  det  var  to 
Haner,  der  røg  paa  hinanden,  saa  Fjerene  fløj  af  de- 
res Bryster,  til  endelig  den  ene  forhugget  segnede  til 
Jorden,  skamkradset  af  den  andens  Kløer  og  Sporer, 
hakket  af  dens  blodsmurte  Næb.  —  Den  Slave!  lød 

Raabene  omkring  dem :  Saaledes  skal  det  gaa  den  rig- 
tige Meder,  naar  han  kommer  for  at  kræve  Jord  og 
Vand. 

Andre  Steder  var  der  Væddemaal  med  Vagtler.  De 
smaa  stribede  Fugle  stod  forskræmte  og  dukkede 
sig  paa  et  langt  Bræt.  Folk  gik  fra  Bræt  til  Bræt  og 
knipsede  Fuglen  paa  dens  lille  Hoved,  idet  de  slog  til 
Væds  om,  hvorvidt  den  vilde  blive  staaende  eller  give 
sig  til  at  bene  af,  hvilket  var  meget  uberegneligt. 

For  en  Obol  var  den  sjældne  Asiaterfugl  at  se,  der 
skulde  virke  som  en  Aabenbaring.  Mange  vilde  ind 
og  se  den.  Narkissos  saa,  hvor  de  spyttede  den  lille 
Mønt  ud  af  Munden  som  af  en  Pung.  Udraaberen 
stod  og  priste  Fuglen,  der  skulde  stamme  fra  selve 
Ekbatana  og  være  klædt  i  Regnbuens  Farver ;  nu 
og  da  hvinede  et  skingrende  Skrig  ud  af  Teltet. 
Evfranor  gik  derind  med  Narkissos.  Paa  et  lille 
Plankeværk  sad  en  stor  slankhalset,  metalglinsende 
Fugl  med  et  lille  stilkprydet  Hoved.  Den  lange  Hale 
hang  ned  som  et  smalt  Slæb.  Evfranor  kunde  ikke 
se  det  vidunderlige  ved  Fuglen ;  men  Ejeren  sag- 
de :  Vent !  Og  Tilskuerne  stod  andægtige  og  stirrede 
paa  Fuglens  lange  violblaa  Slangehals.  Foreviseren 
pirrede  til  dens  Hovedtop  og  stak  til  dens  Fødder. 
Omsider  rettede  den  Haleslæbet  lige  i  Vejret,  og  med 
eet  foldede  det  sig  ud  som  en  mægtig  Kres  af  mang- 
foldige Fjerstraaler,  og  paa  hver  af  Fjerstraalerne 
funklede  en  Plet,  som  klippet  ud  af  en  Regnbue.  Saa 
skreg  den  ulykkevarslende,  og  Fjer  sank  ved  Fjer,  til 

hele  Pragten  var  forsvundet  og  der  igen  kun  hang  en 
pjusket  Hale  bagud. 

—  Storkongens  Paradis  i  Ekbatana  mylrer  af  Fugle 
som  denne,  sagde  Ejeren.  Deres  Skrig  vækker  ham 
hver  Morgen. 

—  Saa  mangler  han  ikke  Varsler,  bemærkede  en 
gammel  Mand,  af  saa  hellige  Fugle. 

—  Mederen  agter  ikke  paa  Fuglevarsler,  svarede 
Ejeren.  Og  kun  een  Ting  er  Mederne  hellig:  Ilden. 
Den  tilbeder  de  som  en  Gud.  De  river  endog  Hale- 
fjerene af  denne  sjældne  Fugl  og  laver  Vifter  deraf. 
Storkongen  sidder  i  sit  Palads  mellem  en  Skov  af  Paa- 
fuglevifter,  der  bevæger  sig  om  hans  Hoved  som  Pal- 
mernes Blade. 

—  Saa  har  du  set  Storkongen?  spurgte  Evfranor. 

—  Nej.  Zevs  beskærme  mig!  Det  er  Døden  at  se 
hans  forfærdelige  Aasyn.  Og  hans  Palads  bevogtes  af 
Løver  og  brølende  Tyre,  der  gaar  ud  af  selve  Portene. 
Men  min  Fugl  har  jeg  erhvervet  for  alt  mit  Købmand- 
skab og  baaret  i  mine  egne  Arme  lige  til  Havnen  i 
Efesos.  For  en  halv  Drachme  sælger  jeg  en  Fjer  af 
dens  Hale.  Den  eneste  og  sjældneste  Fugl  i  Olympia  I 
Værsartig,  en  halv  Drachme  for  en  Fjer! 

.  .  .  Solen  var  gaaet  ned.  Myggene  sværmede.  Fra 
Tusinder  af  Kedler  steg  blaa  Røg  op  mod  den  mørke- 
gule, skyfri  Himmel.  Larmen  var  ved  at  forstumme 
i  Teltbyen.  Folk  gik  til  Ro  for  at  være  oppe  før  Solen. 

Forbidt  af  Myg  søgte  Evfranor  Ly  under  sin  Telt- 
dug, spiste  i  Tavshed  et  Stykke  Ost  og  et  Par  tørrede 
Figen,  slukkede  Tørsten  med  en  Slurk  af  Karret  med 

Aifeios'  Vand,  hyllede  sig  i  sin  Gedehaarskappe  og 
strakte  sig  paa  Jorden. 

Ogsaa  Narkissos  havde  lagt  sig,  men  kunde  ikke 
falde  til  Hvile.  Myggene  var  ogsaa  i  Teltet,  summede 
gennem  Mørket  og  stak  deres  pirrende  Gift  i  hans 
Blod.  Efterhaanden  gled  han  ind  i  en  Døs  af  stedse- 
rislende  Sus.  Det  maatte  komme  fra  Kronoshøjens 
Fyrreskov.  Et  harpiksmættet  Pust  strøg  over  hans 
Ansigt. 

Alt  var  bleven  stille.  Der  hørtes  ingen  Røster  mere. 
Atleterne  laa  og  sov  med  slappede  Muskler  og  løste 
Ledemod,  Hjerterne  gik  roligt  op  og  ned,  og  Blodet 
skyllede  Trætheden  bort  gennem  sine  pulsende 
Strømme. 

VII 

PAA  FESTPLADSEN 


Narkissos  skød  Skindene  af  sig  og  krøb  ud  af  Tel- 
tet. Maanen  hang  stor  og  rødgylden  paa  Himlen.  Han 
saa  sin  Skygge  skarptegnet  paa  Jorden,  den  lignede  en 
sort  afkrænget  Chiton.  Han  vilde  ind  paa  Festpladsen. 
Indbildningskraften  drog  ham.  Han  kunde  ikke  vente, 
til  det  blev  Dag. 

Der  var  andre  unge  Sind  som  hans  eget.  Andre, 
der  længtes  efter  at  se  de  hellige  Templer  og  betræde 
den  navnkundige  Grund.  Kappehyllede  Skikkelser 
gled  letfodet  afsted.  Han  fulgte  i  samme  Retning.  Ad 
en  Bro  uden  Rækværk  kom  han  over  en  Bæk,  der 
skar  sig  som  et  dybt  Snit  gennem  den  lerede  Jord.  Tel- 
tene holdt  op,  og  der  fulgte  store  lave  firkantede  Byg- 
ninger, hvis  Tage  glimtede  i  Maanelyset.  Saa  fulgte 
den  høje  lige  Mur,  der  afspærrede  Altis.  Maanen  ka- 
stede Skyggen  af  Skikkelserne  ind  mod  den  beskin- 
nede Mur.  To  Trefødder  ulmede  med  en  rødlig  Flam- 
metaage  foran  en  Portgang  ind  gennem  Muren.  Han 
havde  paa  sin  Vej  strøget  Haanden  over  en  Busk  og 
af    Duften    mærket,  det  var  Enebær,  og  med  en  af- 

brækket  Kvist  strøg  han  rensende  over  sin  Pande  og 
sine  Læber,  idet  lian  hviskede:  Olympiske  Zevs,  vær 
en  Yngling  naadig,  der  første  Gang  nærmer  sig  dine 
Helligdomme.  Han  ejer  endnu  intet,  hvormed  han  kan 
tækkes  dig,  hverken  Kløgt  eller  Kraft,  men  han  higer 
efter  at  blive  dig  til  Behag  og  at  helliggøres  til  din 
Tjeneste. 

Han  stod  paa  Altis. 

Der  var  to  Slags  Helligdomme.  Grupper  af  Træer, 
der  lukkede  sig  som  til  Raadslagning,  rislende  af  et 
indre  Sus,  med  Blade  blinkende  af  Maaneskin.  Og 
Stentempler,  skudte  op  af  Jorden,  tunge,  rugende, 
lukkede  af  Søjler.  Tagenes  skraa  Flader  skinnede  som 
slebne  Spejle.  Paa  Hjørner  og  Spidser  sad  Akroterie- 
Skygger,  ubevægelige  som  sovende  Fugle.  Pladsen 
fortonede  i  Maanens  Kogleri.  Sorte  Skikkelser  stod  i 
dens  Skin  uden  at  røre  sig. 

Fortumlet  og  betaget  af  det  spøgelseagtige  Lys  og 
af  Suset,  der  syntes  at  klinge  fra  baade  Templer  og 
Træer,  gik  han  frem  mod  Templet  lige  foran  sig.  Det 
første,  han  havde  set.  En  Skov  af  tunge  tykke  Søjler 
skød  op,  ikke  af  Jorden,  men  af  Trin,  det  ene  over 
det  andet.  Han  steg  op  og  følte  paa  dem.  De  var  riflede 
og  ru.  Han  løftede  Øjnene  og  saa  til  Vejrs.  Tunge 
svære  Kvadre  hang  over  hans  Hoved  fra  Søjle  til  Søj- 
le ;  de  var  farveløse  af  Skygge,  men  da  han  gik  Søjle- 
rækken rundt,  faldt  Maanen  pludselig  i  de  brede  Pu- 
der, som  laa  og  bar  deroppe,  og  han  skimtede  Snore 
af  Rødt  og  Blaat  hen  over  den  døde  graa  Sten. 

Han   havde   aldrig   gaaet   mellem    Søjler   før.    Han 

bøjede  sig  ned  og  befølte  Fliserne,  han  traadte  paa. 
De  var  ru  at  røre  ved  og  hist  og  her  spættede  med  Re- 
ster af  døde  Skaldyr  —  med  Sneglespiraler  og  Vætte- 
lys. 

Han  gik  Templet  rundt.  Han  var  ikke  sikker  paa, 
hvis  Helligdom  det  var.  Hans  Hænder  gled  over  Søj- 
lerne. De  var  kolde  at  tage  paa,  til  det  endelig  gav 
et  Sæt  i  ham,  da  han  mærkede  en  Hjørnesøjle,  der 
var  at  føle  paa  som  Bark  af  en  gammel  Steneg.  Da 
skjalv  det  i  ham,  og  han  vidste  i  samme  Nu,  at  han 
stod  ved  Heras  Helligdom.  Thi  hans  Fader  havde  be- 
rettet ham  om  den  eneste  gamle  Træsøjle,  i  hvis  Ly 
hans  Moder  var  bleven  fundet  nyfødt,  svøbt  i  Gud- 
indens Peplos,   dækket  af  Stedets  Purpuranemoner. 

Nikarete!  hviskede  det  i  ham,  og  han  bøjede  Knæ 
og  trykkede  sin  Pande  mod  den  gamle  Træsøjle,  der 
var  slidt  blank  og  glat  af  Myriader  Hænder.  Nikarete, 
o  du  min  elskede  Moder,  hvis  Sjæl  i  denne  Stad  er 
en  Skygge  blandt  Skygger,  her  har  du  hvilet  og  krym- 
pet dine  smaa  nyfødte  Hænder  om  Gudindens  Slør. 
O  du  min  egen  Kære,  send  din  Tanke  til  mig  fra  det 
dybe  Mørke,  hvor  du  dvæler  som  en  Svamp  i  sin 
Skygge.  Hera  svøbte  dig,  hendes  Søjle  skærmede  dig. 
Velsignet  være  Gudinden,  som  var  dig  god. 

Og  han  trykkede  sin  Mund  mod  Flisen,  hvor  hans 
Moder  engang  havde  hvilet. 

Han  stirrede  ud  over  Festpladsens  maanekoglede 
Løndomme  af  Lyst  og  Mørkt.  Han  saa  en  ny  Tempel- 
kolos ikke  langt  borte  og  gik  derover  forbi  en  ind- 
hegnet Gruppe  Træer.  Det  var  endnu  større  og  drøjere 

end  Heras  Tempel,  hvilede  paa  flere  Trin  med  sin  høj- 
tidelige Masse.  Og  i  dets  Gavl  syntes  forsamlet  en 
Række  tunge  og  undersætsige  Skikkelser,  der  i  Mid- 
ten stod  frit,  men  til  Siderne  krummede  sig  under  Tag- 
randen for  ud  imod  Gavlhjørnerne  at  lægge  sig  næsten 
fladt,  støttet  paa  Albuer  og  Knæ.  Han  vidste  ikke, 
hvad  de  mange  Skikkelser  betød ;  men  nu  og  da  faldt 
Maanelyset  i  et  blegt  Ansigt  med  sælsomt  levende  og 
stirrende  Øjne. 

I  dette  Tempel  brændte  Blus  mellem  Indgangens 
Søjler,  men  en  Lænke  spærrede  Adgangen.  Men  fra 
en  Bygning  paa  den  anden  Side  af  den  nærliggende 
.Altis-  Mur  bar  Nattevinden  en  branket  Stegeduft.  Zevs 
havde  faaet  sit  Aftenoffer,  og  Præsterne  gjorde  sig  til 
Gode  med  deres  Andel  af  Sulet. 

I  Nærheden  af  dette  Tempel  begyndte  det  at  mylre 
med  tavse  sorte  Skikkelser,  der  ragede  op  i  Maane- 
lyset.  Men  de  kunde  ikke  gaa.  De  stod  paa  høje  Fod- 
stykker uden  at  røre  Arme  eller  Ben.  Unge  nøgne 
Mænd  stod  i  et  lille  Skridt  og  hvilede.  De  var  sorte 
eller  grønne  af  Irr;  store  dunkeltstirrende  Pupiller  var 
indlagt  i  hvide  Øjeæbler.  Deres  Blik  glinsede  ned  over 
ham.  De  fleste  holdt  Hovederne  svagt  sænkede  som 
for  at  beskue  ham.  En  bar  et  Spyd  i  Armen,  En  holdt 
en  Kasteskive  i  Haanden,  En  strakte  Fingrene  fra  sig, 
som  havde  han  kastet  en  Bold,  En  holdt  en  Kvist  mel- 
lem sine  Fingre,  En  stod  med  en  Prishane  under  ven- 
stre Arm.  Høje  og  alvorsfulde  stod  de  unge  Mænd  og 
stirrede  frem  for  sig  under  Forhaarets  snoede  Haar- 
spiraler.  Enkelte  smilte  med  et  underligt  saligt  og  fra- 

værende  Smil,  dukkeagtigt  stift.  Andre  syntes  at  ruge 
over  en  ordløs  Sorg,  at  bøje  Hovedet  i  en  raadvild  Ve- 
mod, som  vilde  de  sige:  Ja,  her  er  Kransen,  jeg  vandt; 
men  hvad  skal  jeg  saa  med  den?  Hvad  hjælper  den, 
da  jeg  dog  er  død? 

Undrende  gik  Narkissos  fra  Støtte  til  Støtte.  Mal- 
mens Farve  skiftede  fra  ny  og  sort  til  gammel  mos- 
grøn. De  ældste  syntes  stive  som  Spøgelser,  med  Knæ, 
der  aldrig  kunde  bøje  sig  mere,  med  brede  og  flade 
Halse  og  med  de  knyttede  Hænder  ind  mod  de  tykke 
kantede  Laar.  Andre  havde  Midjer  som  Hvepser  og 
tynde  indsnævrede  Knæ  med  smaa  Plader ;  de  stirrede 
aandssløvt  smilende  ud  mod  Maanen  med  lange  bøl- 
gende Parykker  ned  om  de  flade  Ansigter.  Marmorbil- 
leder var  der  kun  faa  af ;  ofte  var  Farven  regnet  af 
dem,  og  de  Pletter,  der  var  tilbage,  lignede  Skurv  og 
Udslet.  De  nye  Støtter  rørte  sig  mere,  var  mere  le- 
vende og  mere  tungsindige.  Men  allesammen  stod  de  i 
deres  fulde  mandbare  Nøgenhed  uden  saa  meget  som 
en  Hat  paa  Hovedet.  Kun  en  lille  rund  Skærm  eller 
Skive  stak  paa  en  Stilk  op  over  Issen.  Skiven  kunde  be- 
væge sig.  Han  hørte  den  knirke  og  pibe  i  Nattevinden. 
Den  maatte  tjene  til  Værn  mod  Nedbør  eller  mod 
Fugleskarn.  Dér  sad  jo  netop  en  stor  Fugl  —  en  Ugle 
med  fosforagtigt  lysende  Øjne.  Da  han  nærmede  sig, 
fløj  den  op  og  fjernede  sig  med  lange  uldne  Vingeslag. 

Som  Narkissos  gik  mellem  disse  Støtter  af  stirrende 
Ynglinge,  mindedes  han  sit  eget  Billede,  saaledes  som 
han  havde  set  det  i  Pans  Spejl.  Det  var  Atleter,  som 
havde  udmærket  sig  og  sejret  og  nu  stod  her  i  Malm 

eller  Sten  til  Eftertidens  Beundring.  Han  bøjede  sig 
ned  til  Fodstykkerne  og  saa  de  indhugne  Bogstaver, 
der  samlede  sig  til  Prisvindernes  Navne.  Saa  rettede 
han  sig  og  betragtede  dem  selv.  De  lignede  næsten 
alle  hinanden  og  syntes  af  en  og  samme  skønne  regel- 
mæssige Slægt.  Han  havde  ogsaa  hørt,  at  først  efter 
tre  Sejre  fik  Atleten  sine  egne  Ansigtstræk.  Men  Le- 
gemerne saa  ud  som  hans  eget.  Han  gik  og  granskede 
Bryst-  og  Skuldermuskler  og  sammenlignede  med  sig 
selv.  Han  spejlede  sig  første  Gang  i  andre  unge  Mænd 
og  følte  det  svulme  i  sig  selv  over  at  være  skabt  som 
disse  Legemsherskere  og  Sejrherrer. 

Han  var  kommen  forbi  en  lang  lav  Søjlehal  og  saa 
nu  foran  sig  en  ny  Række  Malmstøtter,  ikke  Atleter, 
men  spidsskæggede  modne  Mænd.  Paa  en  Terrasse 
bag  dem  laa  mange  smaa  lave  Søjlehuse  paa  Rad.  Nar- 
kissos  bukkede  sig  ned  for  at  finde  Indskrifter. 

—  Anstreng  ikke  Øjnene!  sagde  pludselig  en  Røst 
bagved  ham.  Vent  til  Dagslyset.  Staar  du  her,  Frem- 
mede, og  ærgrer  dig  maaske  over  Penge,  som  du  eller 
dine  har  maattet  bløde  til  disse  straffende  Malmmænd? 

En  ung  Mand  var  standset  ved  hans  Side.  Narkis- 
sos  svarede  ham : 

—  Jeg  véd  ikke,  hvad  det  er  for  straffende  Malm- 
mænd, du  taler  om. 

—  Du  staar  foran  Zanes-Billederne,  Ven.  De  stø- 
bes for  Bøder  fra  alle  dem,  der  overtræder  Vædde- 
kampenes  Forskrifter.  Har  du  været  i  Pelops'  Lund, 
eller  skal  du  ikke  hen  og  se  paa  Træet? 

—  Hvilket  Træ? 

—  Det  hellige.  Der  fletter  Kransen  for  vore  Sejre. 

—  Jeg  kender  det  ikke.  Fremmede.  Jeg  er  i  Olym- 
pia for  første  Gang. 

—  Saa  følg  med.  Jeg  længes  efter  at  se,  om  det 
bærer  rigt  i  Aar.  Lad  os  to  i  Fællesskab  opsende  et 
Ønske  om,  at  det  maa  bære  en  Kvist  til  din  og  min 
Isse. 

Narkissos  betragtede  den  Fremmede.  Han  var  høj 
som  han  selv,  men  adskillig  ældre,  kortklædt  og  bar- 
hovedet. Hans  Haar  skinnede  ikke  af  Salve,  men  laa 
som  en  tynd  mørk  Skyggehjelm  om  Hovedskallen,  og 
Fuldskægget  som  Hjelmens  Baand  om  hans  kraftige 
Hage.  Maanelyset  skinnede  i  de  smalle  sorte  Bryn 
over  et  Par  dybtliggende  Øjne. 

—  Jeg  er  Lakedaimonieren  Leonidas,  Anaxandri- 
des'  Søn,  sagde  han.  Men  Narkissos  syntes  ikke,  han 
havde  noget  Navn  at  give  igen.  Tavst  gik  han  bag  efter 
ham,  til  han  standsede  foran  et  Træ,  der  stod  enligt 
og  lavstammet,  men  med  mange  sølvblinkende  Grene. 

—  Hvorfor  staar  det  hellige  Olietræ  uden  Hegn? 
spurgte  Narkissos.  Enhver  kan  jo  plyndre  det. 

Den  anden  smilede : 

—  Ja,  prøv,  enfoldige  unge  Mand.  Véd  du  ikke,  at 
disse  hellige  Kviste  skal  afskæres  af  en  Dreng,  der 
har  begge  sine  Forældre  i  Live,  med  en  indviet  gylden 
Kniv?  Tyvefingre  rører  ikke  dette  Træ,  hvoraf  Hæ- 
derens Grene  gror  over  hele  Hellas.  En  Krans  af  disse 
Blade  gør  selv  Mederkongens  ædelstensfunklende 
Tiara  til  Skamme.  Bøj  dig  for  det  hellige  Træ  og  ønsk 
som  jeg,  at  det  engang  maa  smykke  din  Tinding. 

Narkissos  fulgte  hans  Eksempel.  Han  bøjede  sig 
og  greb  med  ærefrygtsfulde  Hænder  om  de  smalle 
sølvgraa  Blade  og  trykkede  dem  mod  sin  Pande. 
Maanelyset  koglede  over  deres  Hoveder.  Han  tænkte 
paa  sin  døde  Moder,  han  bad  til  hende  og  til  de  Gud- 
domme, som  boede  her  paa  den  hellige  Festplads,  og 
han  følte  Suset  fra  Kronos-Højen  fylde  sit  Indre  som 
en  viet  Andagt. 


VIII 
AFRODITES   FORGAARD 


Narkissos  og  den  Fremmede  fjernede  sig  fra  det 
hellige  Olietræ. 

—  Gaar  du  nu  til  Afrodite?  spurgte  Leonidas. 
Narkissos  studsede  og  blev  rød. 

—  Ingen  har  fortalt  mig,  at  Afrodite  har  et  Tem- 
pel her. 

—  Heller  ingen  har  vel  fortalt  dig,  at  der  ogsaa  spi- 
ses og  drikkes  her? 

—  Har  hun  da  sit  eget  Hus?  spurgte  Narkissos. 

—  Hvor  mange  Mennesker  er,  har  hun  altid  til 
Huse.  Det  nytter  ikke,  at  vi  Hellenere  lukker  hende 
ude  af  Helligdommene  og  anser  det  for  usømmeligt  at 
dyrke  hende  dér.  Barbarerne  ser  saa  enfoldigt  paa  det 
hele,  at  de  mener,  det  ingenlunde  er  Guderne  ube- 
hageligt, eftersom  jo  baade  Svaler,  Duer  og  andre 
Dyr  uden  Frygt  parrer  sig  i  Gudernes  Huse  og  i  de 
hellige  Lunde.  Hvad  Dyr  ustraffet  tør  gøre,  maa  ogsaa 
Mennesker  kunne  tillade  sig.  Dog  synes  det  mig  at  være 
et  svagt  Forsvar  for  en  slet  Skik.  Thi  vi  Mennesker 
er  nu  engang  ikke  Dyr. 

—  Hvor  fører  du  mig  da  hen,  naar  hun  ikke  har 
noget  Tempel? 

—  Aa,  hele  Natten  er  jo  hendes  Tempel.  Som  Lake- 
daimonier  dyrker  jeg  hende  ikke  overvættes,  men  en 
Nat  skænker  jeg  hende  nu  og  da.  Hun  har  jo  dog 
sin  Forgaard  til  alle  de  andre  Guders  Helligdomme. 

— ■  Jeg  vil  hjem  og  sove,  sagde  Narkissos. 

— -  Du  sover  allerbedst  i  Afrodites  Forgaard,  sva- 
rede Leonidas.  Kom,  du  skal  se  de  lesbiske  Piger 
danse.  Eller  Chioterinderne  —  de  har  Vinger  paa  de- 
res hvide  Hæle  og  Druer  i  deres  Øjne. 

Narkissos  rystede  paa  Hovedet  og  sænkede  sit  Blik. 
Men  Leonidas  greb  hans  Haand  og  trak  ham  leende 
med  sig.  Narkissos  saa  den  sidste  Billedstøttes  indlagte 
Øjne  kogle  gennem  Maanelyset.  Det  var  en  ung  Malm- 
mand, der  stod  foroverbøjet,  som  havde  han  lige  slyn- 
get sin  Bold  eller  et  andet  Kastevaaben  ind  i  Evig- 
heden og  nu  stod  og  stirrede  efter  Maalet,  den  aldrig 
traf.  De  kom  ud  gennem  den  høje  Altis-Mur  og  ind  i 
Fyrrenes  harpiksduftende  Brise.  Alting  suste  omkring 
dem.  Maaneskinnet  laa  og  dirrede  paa  Jorden  i  Pletter, 
der  af  og  til  samlede  sig  i  fosforagtige  Blus.  Det  var 
ar  træde  i  Ild.  Narkissos  følte  sit  Hjerte  hamre  mod 
Haanden,  han  trykkede  til  sit  Bryst.  Han  lod  sig 
halvvaagen  drage  med  af  en  sød  og  kvalm  Nysgerrig- 
hed.  Fyrreskoven  dyssede  ham. 

Smaa  rødlige  Flammer  tindrede  borte  mellem  Træ- 
erne. De  hoppede  op  og  ned  fra  Trefødder  foran  en 
tresøjlet  Indgang.  Narkissos  løftede  sit  søvndrukne 
Blik  og  saa  paa  Gavlspidsen  blinke  et  Symbol,   han 

kendte.  En  rødmalet  Fallos  strakte  sine  fintbuede  Lin- 
jer op  i  Maaneskinnet. 

Et  Øjeblik  efter  havde  Leonidas  trukket  ham  ind  i 
et  stort  ubestemmeligt  Rum,  der  kun  var  svagt  oplyst 
af  Standkandelabre,  hvis  smaa  Olieflammer  krøb  op  og 
ned  ad  Stængerne,  som  kunde  det  være  Ildfluer  eller 
Ildorme.  Den  lumre  Luft  var  fyldt  af  en  besynderlig 
æggende  Duft,  der  mindede  ham  om  visse  stærke 
Fjældurter,  som  han  fandt  paa  Græsgangene,  og  hvis 
krydrede  Lugt  var  saa  vedhængende,  at  den  ikke  vil- 
de slippe  Fingrene,  hvis  han  engang  havde  rørt 
dem. 

Narkissos  greb  sig  til  Baghovedet  for  denne  døven- 
de stærke  Lugt.  Hans  Ledsager  slap  hans  Haand  og 
hviskede : 

—  Her  danses  ikke  mere.  Her  er  bare  Offertime. 
Se  dig  nu  om  i  Forgaarden  og  vælg  efter  din  Smag. 
Naar  du  har  vænnet  dig  til  Halvmørket,  kan  du  skelne 
hvert  Ansigt.  De  gæstfrie  Piger  er  meget  forskellige, 
men  skønne  er  de  allerfleste.  Og  friskplukkede.  Du 
vil  ikke  finde  et  Haar  paa  deres  Arme  og  Ben  eller  i 
deres  hvide  Skød.  Før  du  har  prøvet  her,  véd  du  ikke, 
hvad  Elskov  er. 

—  Jeg  véd  slet  ikke  —  stammede  Narkissos. 

—  Du  behøver  intet  at  vide.  Giv  blot  dit  Offer. 

—  Hvilket  Offer? 

—  Har  du  ingen  Offerpenge  med,  saa  tag  denne  — 
den  er  ikke  for  stor  til  Førsteoffer. 

Narkissos  følte  en  Mønt,  en  lille  tyk  og  glat  Klump 
Sølv,  blive  trykket  i  sin  Haand.  Han  greb  den  raad- 

vild  mellem  sine  Fingre:  Offerpenge?  mumlede 
han. 

—  Ja,  naar  du  finder  en  af  Pigerne  efter  din  Smag, 
saa  kast  den  i  hendes  Skød.  Godnat,  og  Afrodite  være 
dig  huld ! 

Narkissos  stod  alene  med  Mønten  i  sin  Haand. 
Rummet  om  ham  var  en  Labyrint  af  Skygger.  De 
rejste  sig,  de  dukkede  sig,  de  forsvandt.  Ansigter  blus- 
sede frem  i  Blinkene  af  de  smaa  Olielamper,  der 
snart  blev  borte  som  pustede  ud,  snart  tændte  sig 
paany.  Han  hørte  Hvisken  gennem  Natten  uden  at 
skelne  de  enkelte  Ord,  der  snart  kvaltes  i  kyssende 
Suk,  snart  flammede  op  i  høje  Hvin.  Nu  og  da  blev 
Hvinet  til  en  Fanfare,  et  skingrende  Jubelskrig.  Det 
lød,  som  En  vaandede  sig  i  vild  Smerte,  eller  som  En 
myrdedes. 

Fortumlet  famlede  han  frem  i  smaa  Skridt.  Hans 
Fod  strejfede  Skygger,  der  laa  paa  Jorden,  eller  Skyg- 
ger, der  sad  oprejst  paa  Hug.  Han  skelnede  Rækker 
af  unge  Piger,  der  ventede.  Deres  Dragter  skinnede. 
Blomsterkranse  laa  paa  deres  Haar.  Armene  hang  ned 
i  Skødet  over  de  korslagte  Ben.  Andre  sad  med 
Knæerne  højt  opskudte  og  Hagen  hvilende  derpaa, 
medens  Hænderne  fattede  omkring  Benene.  Øjnene 
stirrede  opspilede  eller  sløve  lige  frem  for  sig.  Han 
syntes,  de  lignede  de  indlagte  Blik  paa  Billedstøtterne 
derude.  Nu  og  da  tændtes  et  Øjepar  pludseligt  i  et 
Blink,  der  ramte  ham  som  et  Pileskud.  Eller  to  Arme 
strakte  sig  imod  ham,  som  var  det  en  Ydmygtbedende, 

der  anraabte  en  Guddomsmagt.  Og  Guddommen  — 
det  var  ham. 

Narkissos  slog  blufærdigt  Blikket  ned  og  gled  til 
Side.  Af  og  til  stødte  han  paa  andre  søgende  Skikkel- 
ser, der  gik  fra  Pige  til  Pige,  bøjede  sig  ned  for  at 
stirre  ind  i  et  Par  Øjne  eller  lugte  til  et  Haar  som  til 
en  Blomst.  Han  hørte  dem  hviske  og  kalde  og  faa 
Svar:  Klykso !  —  Anaxilla,  hvor  er  du?  —  Glysippe ! 
--  Ja,  Glysippe  er  her!  —  Klykso  venter.  —  Nean- 
dros,  er  det  dig?  — -  Timanthos,  kommer  du  ikke? 

Han  syntes  allerede,  han  havde  vandret  en  Evighed 
i  dette  Skyggerige.  Nu  og  da  klirrede  det  som  af  Kæ- 
der eller  raslede  som  af  Metal.  Og  de  halvkvalte  Hvin 
skar  gennem  Mørket  som  Flagermuseskrig.  Afrodites 
Forgaard  var  jo  som  et  Tartaros.  Var  de  gæstfrie  Piger 
maaske  selve  Dødsseirenerne,  der  ventede  paa  at  knu- 
ge Livet  ud  af  unge  Mænd.  Hvad  vilde  de  ham?  Hvad 
skulde  han  her?  Der  var  kvalmt  som  af  Valmuestank. 
Olievægerne  osede.  Og  denne  Lugt,  han  aldrig  hav- 
de kendt  før.  Ikke  stinkende  som  Gedernes  og  dog 
stærk  og  pirrende  som  af  en  Hjord,  han  ikke  havde 
vogtet  eller  været  iblandt. 

Han  gned  sit  Pengestykke  mellem  Fingrene  og 
gled  fra  Pige  til  Pige.  Han  talte  til  ingen,  og  ingen 
sagde  noget  til  ham.  Men  Øjne  vendtes  imod  ham  som 
fra  stumme  lurende  Katte,  der  kunde  springe  paa  ham. 
Og  han  flygtede  skræmt. 

Omsider  blev  han  staaende  foran  en  Skikkelse,  der 
sad  med  Ansigtet  begravet  i  begge  Hænder,  klædt  i 
mørkt,  blodrødt  Stof  og  med  det  tunge  sorte  Haar  ud- 

slagent  ned  ad  Ryggen.  Han  kunde  tro,  det  var  en 
Død,  der  sad.  Den  aandede  ikke,  den  bevægede  sig 
ikke.  Men  fra  Haaret  stod  en  Sky  af  en  ukendt  og  dø- 
vende Vellugt.  Han  sænkede  sit  Hoved  mer  og  mer. 
Duften  var  stærkere  end  Gedeblads  —  sødere,  men 
ogsaa  mere  ram.  Haaret  syntes  at  sitre  og  bovne,  som 
var  det  Mulm.  Han  lod  sin  Haand  dale  ned  mod  dette 
Mulm  og  følte  det  pludselig  under  sine  Fingre,  koldt 
og  glat  som  Skindet  af  en  Fisk. 

Men  Skikkelsen  rørte  sig  stadig  ikke.  Den  levede 
maaske  ikke.  Han  spilede  sine  Fingre  til  Tryk  og  for- 
nam Hjerneskallens  runde  Form  under  Haaret.  Saa 
løftede  han  sin  Haand,  der  holdt  Sølvklumpen,  sæn- 
kede den  atter  langsomt  og  lod  Mønten  falde  ned  mel- 
lem Armene,  der  støttede  det  skjulte  Ansigt. 

Han  hørte  ikke  Mønten  falde  i  hendes  Skød.  Men 
nu  vidste  han,  han  havde  ofret.  Og  nu  vilde  han  skyn- 
de sig  bort  fra  Afrodites  Forgaard,  denne  underlige 
Skyggelabyrint,  hvis  Hvin  og  Mummespil  han  ikke 
forstod. 

Da  var  der  pludselig  en  Haand,  der  greb  ham  med 
samme  ufejlbarlige  Sikkerhed  som  den,  hvormed  en 
Kat  stikker  til  sit  Bytte.  Denne  Haand  greb  som  en 
Klo  om  hans  Løndom  og  klemte,  saa  en  stingende 
Smerte  straalede  ud  til  alle  Sider. 

Men  han  skreg  ikke.  Begge  hans  Knæ  huggede  i 
Gulvet.  Han  laa  foran  den  purpurhyllede  Skikkelse 
som  for  en  Sfinks,  der  planter  sine  Kløer  i  det  Bytte, 
hun  vil  fortære ;  hun  satte  Neglene  i  hans  Hjerte,  saa 
det  gispede.   Han  laa  og  stirrede  ind  i  et  Par  skin- 

nende  og  unaturlig  store  Øjne,  der  saa  ud,  som  var 
de  pludselig  krængede  op  fra  en  lang,  lang  Søvn.  Hen- 
des Mund  lignede  en  bred  blodig  Flænge,  Læberne 
gled  fra  hinanden  og  Tænderne  lyste  med  Rovdyr- 
glans: 

--  Aldrig  endnu,  hviskede  hun  i  en  Mundart,  der 
var  ham  fremmed  og  klang  mere  ru  end  hans  egen ; 
aldrig  endnu  har  jeg  ventet  saa  længe.  Jeg  var  sovet 
bort  af  Sorg  over,  at  Gudinden  havde  glemt  mig. 
Men  dette  Sølv  vakte  mig.  Det  er  tungt  og  fint  — 
jeg  føler,  det  er  lavrisk  Sølv.  Er  du  en  af  Athens 
Mænd? 

—  Nej,  stammede  Narkissos  og  krympede  sig  for 
Aanden  fra  hendes  Mund,  der  havde  en  glubsk  Duft 
af  Blod  og  Kød. 

—  Jeg  forstaar  mig  paa  Sølv  —  føl !  blev  hun  ved,, 
greb  hans  Haand  og  lagde  den  paa  sin  Ankel.  Hans 
Fingre  klamrede  sig  om  den  og  fornam  Led  efter  Led, 
Sølvring  efter  Sølvring,  svære,  massive,  spændende 
om  et  Ben,  der  var  glat  og  rundt,  tykkere  og  trindere 
at  tage  paa  end  hans  eget.  Disse  Ankelringe  —  han 
mindedes,  hvad  Hermofantos  havde  fortalt  om  frem- 
mede Folks  Skikke :  Hver  Gang  en  af  Gindanernes 
Kvinder  elskes  af  en  Mand,  binder  hun  en  Ring  af 
Læder  omkring  Anklen,  og  den,  der  har  de  fleste 
Ringe,  faar  ogsaa  Ry  for  at  være  den  bedste  og  for- 
træffeligste Kvinde,  eftersom  hun  jo  dog  er  bleven 
elsket  af  de  fleste  Mænd.  Hermofantos  havde  talt  om 
en,  hvis  Ben  lige  til  Knæerne  var  glatte  af  tynde 
smalle  Ringe. 

Narkissos  talte  Sølvringene  med  sine  Fingre :  der 
var  fem.  Den  anden  Ankel  var  derimod  tom,  og  han 
følte  dens  trinde  kølige  Slangeglathed  som  noget  ube- 
hageligt. 

—  Hvorfor  har  du  saa  kolde  Hænder?  spurgte  hun. 
Trænger  du  til  Varme  —  kom !  Og  hun  greb  begge 
hans  Hænder  og  lagde  dem  som  en  Skaal  over  hvert 
af  sine  Bryster.  De  var  varme  som  et  Par  solhede 
Frugter.  Deres  Knopper  svulmede.  Men  hans  Hænder 
blev  ved  at  være  lige  kolde.  Det  var  kun  at  tage  paa 
et  menneskeligt  Yver. 

Skuffet  lod  hun  hans  Hænder  falde  og  borede  sit 
Ansigt  tæt  til  hans.  Men  ogsaa  hans  Kinder  var  kolde. 

—  Underlige  Menneske,  hviskede  hun,  du  er  kold 
som  en  Padde.  Hvad  vil  du  i  Afrodites  Forgaard,  naar 
du  er  syg  og  ikke  kan  blive  varm? 

Narkissos  svarede  ikke.  Blodet  i  hans  Aarer  krym- 
pede sig,  alle  Fibrene  i  hans  Legeme  krøb  sammen. 
Han  kom  med  eet  til  at  tænke  paa  sin  Moder,  der 
havde  hvilet  derude  i  Maaneskinnet  i  Ly  af  Heras  Træ- 
søjle. Hun  var  bleven  til  herinde.  Hendes  Moder  havde 
været  en  af  de  gæstfrie  Piger  —  hun  havde  siddet 
her  paa  Hug  og  ventet,  til  Sølvet  faldt  i  hendes  Skød 
—  hun  havde  ofret  sig  i  Afrodites  Tjeneste  og  lagt  sit 
Livs  Frugt  fra  sig  —  et  hjælpeløst  og  nyfødt  lille  Liv, 
som  ikke  Elskovsgudinden,  men  Gudernes  Dronning 
maatte  forbarme  sig  over. 

Han  saa  hende  for  sig:  Hun  sad  endnu  her  og  ven- 
tede. I  denne  Besvangringens  halvmørke  Hule,  hvor 
Legeme  søgte  Legeme  —  dyrisk  som  i  Gedernes  Fold, 

hvor  Bukkene  brød  ind.  Og  pludselig  ækledes  alt  for 
ham  —  den  fremmede  Kvindes  ramme  Aande,  Lugten 
af  hendes  Haar,  den  kvalmende  Mælkesødme  over 
hendes  trinde  fede  Hud.  Ubehaget  voksede,  da  hun 
tog  ham  i  sin  Favn  og  trak  ham  bagover  med  sig,  ind 
i  Skyggen,  hvor  Olielampernes  Blus  ikke  saas.  Hendes 
Hænder  fo'r  over  hans  Hud  —  som  et  Par  Øgler, 
syntes  han. 

Hun  greb  en  lille  Vindunk  og  satte  for  hans  Mund, 
men  det  var  en  harsk  og  besk  Drik,  der  skyllede  ind 
mellem  hans  Tænder,  og  den  varmede  ham  ikke. 

—  Store,  kolde  Dreng,  hviskede  hun.  Hvormed 
har  du  fortørnet  Gudinden?  Du  er  dog  Mand,  kan  jeg 
mærke.  Kom  dog,  kom !  Og  hun  greb  om  hans  Hoved 
cg  trykkede  det  ind  i  sine  dybeste  Løndomme.  Han 
væmmedes  blot  mere  og  mere.  En  kvalmende  Lugt 
som  af  giftige  Skarntyder  slog  sammen  om  hans  An- 
sigt. Han  rev  sig  løs  og  rejste  sig  ravende  op.  Og  hun 
slap  ham  harmfuld  over  sine  spildte  Kærtegn  og  sit 
Skøds  Afmagt. 

—  Gaa!  sagde  hun  skærende.  Gaa,  du  Stakkel, 
hvem  Gudinden  har  forbandet.  Skam  dig  for  den  Skum- 
baarne!  Skynd  dig  herfra!  Men  vent!  Tag  dit  van- 
ærende Offer  med  dig.  Dit  Sølv  vilde  forpeste  mit 
Skød.  Afrodite  spytter  det  tilbage  i  dit  Ansigt.  Gaa ! 
Du  maa  høre  hjemme  mellem  Satyrer  og  Bukkefødder. 

Narkissos  stod  og  skjalv  paa  sine  Ben.  Han  vendte 
hende  Ryggen  for  at  gaa.  Som  et  Stenkast  følte  han 
Sølvklumpen  ramme  sig.  Saa  vaklede  han  bort  mellem 
Skyggerne.  De  fleste  Lamper  var  slukte.  Hvinene  og 

de  hviskende  Ord  forstummede.  Søvnen  pustede  gen- 
nem Rummet.  Gulvet  var  fuldt  af  Liggende.  Hist  og 
her  lød  Snorken.  Naar  han  paa  sin  famlende  Gang  var 
ved  at  snuble  over  de  Sovende,  vakte  det  undertrykte, 
halvvaagne  Skældsord. 


IX 
VÆDDELØBENE 


Da  han  omsider  fandt  Udgangen  og  atter  stod  i  det 
Frie,  rystede  han  Heden  og  Søvnstanken  af  sig  som 
en  ond  Drøm  og  stod  under  Himlen  og  rensede  sit  In- 
dre. Stjernerne  var  begyndt  at  dø.  Han  vendte  sig 
mod  Morgengryet,  der  rosenbiegt  og  guldtindrende 
steg  over  Fyrrehøjderne  og  fyldte  Festpladsen  med  en 
fejende  Brise. 

Han  gik  atter  derind.  Templerne  syntes  mindre.  — 
Dagen  gjorde  dem  virkelige.  Lyset  tændte  Farver  op 
over  Søjlerne  og  ind  i  Gavlene.  Blaat  og  Rødt  fyldte  og 
stribede  de  tunge  lerfarvede  Masser.  Det  saa  ud,  som 
frisk  Blod  var  strøget  hen  over  Tværbjælkerne  og 
dryppede  ned  fra  Tagkanterne.  Tagrenden  var  spækket 
med  Rækker  af  Løvehoveder,  der  syntes  levende  med 
opspilede  Gab  og  blaafarvede  Manker.  Palmetterne  og 
Mæanderslyngene  maledes  op  af  Morgenrødens,  den 
rosenfingrede  Dagnings.  Hænder.  Oppe  bag  de  stærkt- 
malede  Gavlfigurer  var  der  en  Bund  af  mørkt  Him- 
melblaa.  Paa  Hjørnerne  luede  gyldne  Akroterier  som 
lige  tændte  Sole. 

Hanegalene  skingrede  ned  over  Festpladsen.  Bag 
Altis-Muren  begyndte  blaa  Røg  at  stige  fra  Teltstaden 
og  fra  de  mange  firsidede  faste  Bygninger.  Billedstøt- 
terne syntes  at  miste  deres  hemmelighedsfulde  Liv  i 
Dagslyset.  Solsorter  sad  og  fløjtede  paa  Hovedernes 
Drejeskiver.  Der  hørtes  Brøl  af  Kvæg,  og  Duer  fløj  i 
klaprende  Buer  hen  over  Skatkamrenes  smaa  Søjle- 
huse. Tempelgitrene  var  aabnede,  og  hvidklædte  Præ- 
ster stod  med  Hænderne  for  Blikket  og  tog  Varsler  af 
Fuglenes  Flugt.  Højt  over  Altis  sejlede  Zevs's  store 
vilde  Ørne ;  de  kresede  om  Olympierens  Tempel  og 
over  hans  store  Friluftsalter,  som  snuste  de  i  sig  Stan- 
ken af  Offerblodet,  der  var  stænket  til  hans  Ære  langt 
ud  over  den  store  Askedynge. 

Narkissos  saa  op  og  ned  ad  sig  selv  og  syntes,  Nat- 
tens smudsige  Mørke  endnu  hang  i  hans  Hænder  og 
Klæder.  Han  gik  et  Stykke  op  ad  Kronions  Skrænt  for 
at  faa  et  Overblik  over  Olympia,  der  breder  sig  til  alle 
Sider  —  en  Stad  af  Telte  om  Altis'  høje  Helligdomme. 
Han  fik  Øje  paa  Stadions  langstrakte  Dalsænkning  paa 
Bunden  af  en  rundtløbende  Vold.  Og  bag  den  blinkede 
Alfeios-Flodens  smalle  Vandbælte  i  det  brede,  halvt 
tørlagte  Leje. 

Saa  gik  han  hurtigt  ned  mod  Strømmen,  der  alle- 
rede søgtes  af  talrige  morgenduelige  Ynglinge.  Som  de 
klædte  han  sig  af  og  tog  sit  Bad  i  det  friske  rindende 
Vand.  mens  Solen  luede  i  hans  unge  Lemmer  og  funk- 
lede i  hans  strømrislende  Haar. 

Der  var  ikke  længer  Tid  til  Søvn.  Han  fandt  sin 
Fader  oppe  og  skyndte  sig  med  ham  blandt  den  øv- 

rige  Sværm  til  Gymnasion  og  Palæstra.  Øvelserne  var 
allerede  i  fuld  Gang.  Der  vrimlede  af  nøgne  unge 
Mænd,  som  havde  lagt  deres  Klæder  i  Søjlegangene 
og  nu  tumlede  sig  midt  i  Morgensolen.  Nogle  hakkede 
Jorden  op,  andre  løb  med  Maalesnore  og  opmaaite  Ba- 
ner og  de  enkelte  Spring.  Atleterne  fordelte  sig  efter 
Alderstrin.  Overalt  i  Grupperne  stod  fuldskæggede  Op- 
synsmænd med  den  lange  Kappe  kastet  op  over  venstre 
Skulder  og  højre  Bryst  nøgent.  Med  Stav  og  lang  Vid- 
jekvist  greb  de  ind  i  Øvelserne,  rettede  og  komman- 
derede, ildnede  med  Tilraab,  standsede  og  gjorde  Ind- 
sigelser. Dryppende  af  Olie  tog  Brydekæmperne  Liv- 
tag, greb  hinanden  om  Haandleddene  og  vuggede  Mu- 
skelstyrken i  ligevægtig  Spænding.  Nævefægtere  pa- 
rerede Udfald  med  deres  rem-omvundne  Hænder. 
Springere  sprang  med  Svingvægte  i  Hænderne ;  Arme- 
ne suste  frem  og  tilbage,  og  Haandvægtene  gav  Til- 
løbet og  selve  Springet  stærkere  Fart. 

Alle  Søjlegangene  fyldtes  af  Tilskuere,  der  højlydt 
gjorde  deres  Bemærkninger  om  Øvelserne  og  de  Kæm- 
pende. I  Krogene  laa  Mænd  og  spillede  Tærninger  og 
slog  til  Væds.  Udbruddene  krydsedes  i  Luften:  O  ve, 
dér  fik  jeg  en  Chier!  —  Du  er  snydeheldig:  det  er  an- 
den Gang  i  tre  Kast  du  slaar  en  Koer. 

Narkissos  vovede  sig  ikke  frem  paa  Palæstraen.  men 
med  store  aabne  Øjne  stod  han  og  slugte  Bevægelserne 
og  bed  Mærke  i  Kneb  og  Finesser,  han  ikke  kendte. 
Ogsaa  hans  Fader,  der  kun  havde  ringe  Skole,  stod  og 
lærte  og  indprentede  sig,  hvad  han  saa,  og  fortrød,  at 
saa  mange  Aar  var  gaaet,   siden  han  havde  været  i 

Olympia,  og  at  han  ikke  havde  kunnet  give  Sønnen 
en  mere  regelret  Undervisning. 

. .  .  Solen  stod  højt  paa  Himlen,  og  Strømmen  be- 
gyndte at  gaa  mod  Altis.  Festlegene  skulde  indvies  med 
Væddekamp  mellem  Signalblæserne.  Porten  ind  til 
Festpladsen  var  næsten  ufremkommelig.  Indenfor  ra- 
gede de  lange  lige,  guldblanke  Salpinkser  op  over 
Mængden.  De  smældede  deres  høje  skingrende  Malm- 
skrig op  mod  den  blaa  Himmel.  Og  som  Ekko  lød  fra 
Hippodameias  Grav  og  fra  Pelops'  Lund,  fra  Stadion, 
fra  Zevsaltret  og  fra  Kronoshøjen  Tilsvar  af  andre 
Trompeter,  hvis  Afstand  kunde  skelnes  paa  Klangens 
heftigere  eller  svagere  Skrald.  Hele  Festpladsen  var 
fyldt.  Tæt  op  til  Murene,  ind  under  alle  Træer  og  paa 
alle  Tempeltrin  stod  Hellenerne  og  lyttede.  Trompe- 
ternes Vekselsang  steg  til  høje  hvide  Skrig,  der  syntes 
at  smelte  op  i  selve  den  hede  Sol,  og  dalede  til  dumpe 
Brøl,  der  syntes  at  klage  fra  Rovdyrlunger.  I  Pav- 
serne  hørte  man  Væddeløbshestene  vrinske.  Tilsidst 
forenede  alle  Blæserne  sig  til  en  fælles  Fanfare,  man- 
gestemmig brusende,  en  Hyldest  til  Stedets  Guder,  et 
Olympieion  i  stærke  Støn,  der  fik  alle  Tilhørerne  til 
at  bæve  —  som  under  et  Anslag  af  selve  de  Jord- 
skælvstoner,  der  boede  i  Grundens  Klippeblokke  til 
Zevs's  Helligdom  og  i  Tidernes  Løb  saa  ofte  havde 
rystet  hele  Festpladsen  og  faaet  Søjletromlerne  til  at 
rulle  som  en  Stabel  Mønter,  der  vælter. 

Nu  ordnede  Atleterne  sig  for  efter  Folk  og  Stam- 
mer at  opstille  sig  om  Zevs's  mægtige  Alter.  Okserne 
stod  allerede  i  Aske  til  Knæerne  og  brølede  i  Forud- 

følelse  af  deres  Skæbne.  Thi  Stedet  lugtede  af  Baal  og 
Brand  og  Aarhundreders  Ofringer.  Præsterne  smø- 
gede deres  hvide  Kapper  op.  Deres  Medhjælpere  hang 
langs  Dyrenes  Sider  og  vred  i  deres  Horn  for  at  faa 
Struben  vendt  op  mod  Solen.  Ilden  paa  Altret  duftede 
svedent  af  Haaret,  der  skares  fra  Offerdyrets  Pande 
og  kastedes  i  Luerne.  Og  naar  de  tunge  brede  Knive 
i  et  huggende  Snit  dreves  tværs  over  Dyrets  Hals, 
sprøjtede  Blodet  sort  og  plaskende  som  mudrede  Kilder 
i  Solen  og  pøsede  ud  i  den  store  Askedynge.  Kroppene 
væltede  omkuld  og  begravedes  halvt.  Men  de  uhyre 
Muler  aabnedes,  Gabet  vristedes  op,  og  Kniven  rispe- 
de Tungen  frem  af  Svælget  —  hed  og  ru  og  endnu 
krummet  af  det  sidste  Dødsbrøl. 

Atleterne  traadte  frem  til  de  blodige  Pøle  og  stak 
deres  Højre  i  den  lunkne  Strøm.  De  rakte  den  mod 
Altret  og  svor  ved  Zevs  Horkios  at  være  i  deres  Ret 
til  at  deltage  i  Legene  og  at  ville  kæmpe  redeligt  og 
uden  Svig.  Række  efter  Række  traadte  til  og  mar- 
scherede  bort  efter  aflagt  Ed.  Saa  gik  de  til  de  eleiske 
Dommere  for  at  lade  sig  prøve :  om  Herkomst  var  hel- 
lensk, om  Byrd  var  fri,  og  om  ingen  Blodskyld  klæ- 
bede ved  dem.  Lakedaimonierne  kom  marscherende 
med  Fløjter  i  Spidsen  og  med  taktfast  gungrende  Fod- 
slag. Der  kom  ogsaa  et  Optog  af  Væddeløbere  i  fuld 
Rustning.  Harniskerne  klirrede  over  deres  Hofter, 
Benskinnerne  raslede  forbi  hinanden,  og  fra  de  runde 
Skjoldes  Rande  lød  en  uophørlig  Kimen  af  sølvklingre 
Bjælder. 

Endnu   en  sidste   Prøve   var  forbeholdt  de   Haard- 

føre.  De  gik  til  Pelops'  ældgamle  Gravhøj,  der  laa 
mellem  susende  Fyrrer.  De  klædte  sig  nøgne,  og  to  og 
to  stillede  sig  op  modvendt  med  Ansigtet  hver  til  sin 
Side.  og  med  Svøber  begyndte  de  at  piske  hinandens 
Rygge,  indtil  Blodet  stænkede  under  Snærten  og  hvert 
Hug  fik  de  røde  Draaber  til  at  regne  over  Heltens  Jord. 

Festspillene  begyndte. 

Narkissos  havde  af  Sølvurnen  trukket  Lod  til  Vædde- 
løbet —  den  eneste  Leg,  hvori  han  dristede  sig  til  at 
deltage. 

Udholdenhedsløbet  gjaldt  tolv  Gange  Stadiet  frem 
og  tilbage.  Da  han  stod  paa  Rendebanen,  der  strakte 
sig  lang  og  flad  mellem  de  menneskefyldte  Skrænter, 
og  paa  det  givne  Signal  satte  i  Fart  ad  den  lige  Linje 
for  monotont  at  bøje  om  Maalstøtterne  og  blot  blive 
ved,  til  Slutsignalet  lød  fra  Trompeten,  syntes  han  i 
det  samme,  at  Løbet  var  baade  lettere  og  sværere,  end 
han  havde  tænkt  sig.  Over  saa  flag  og  uhindret  Bane 
havde  han  aldrig  før  løbet.  Foden  fo'r  over  slet  intet, 
ingen  Sten  lurede  paa,  at  han  skulde  snuble,  intet  Fald 
i  Terrænet  udæskede  hans  Øje.  Det  blev  søvndyssende 
ensformigt  saaledes  at  sparke  Fod  for  Fod,  sikker  paa 
altid  at  træde  Sandets  faste  og  trygge  Grund.  Han  kunde 
godt  lukke  Øjnene,  saa  ligetil  var  Fodens  Bevægelse. 

Luften  suste  regelmæssigt  i  hans  Bryst.  Armene 
kastede  sig  taktfast  med  bøjede  Albuer  frem  og  tilbage. 
Benene  skridtede  ud  i  samme  Spændvidde  hele  Tiden. 
Han  vidste,  at  det  vigtigste  var  ikke  at  sætte  Farten 
for  stærkt  op  straks  for  saa  siden  at  slappes,  men  at 
bevare  samme  Hastighedsrytme  fra  først  til  sidst.  Der- 

for  saa  han  med  Ro  flere  af  Kampfællerne  ile  foran 
sig  og  trøstede  sig  med,  at  den  fremskyndede  Fart 
snart  af  sig  selv  vilde  sagtne  og  afløses  af  en  Slappelse, 
der  vilde  fiævne  sig. 

Med  fialvlukte  Øjne  fortsatte  han  da  i  samme  jævne 
Spændkraft ;  han  havde  talt  de  to  Gange  seks  Stadier 
og  saa  ved  at  slaa  Øjnene  op  til  sin  Forbavselse,  at 
endnu  ingen  af  dem,  der  var  forud  for  ham,  syntes  at 
sakke  bagud.  Skulde  han  sætte  Farten  op,  spurgte  han 
sig  selv.  Nej,  besluttede  han;  jeg  løber  med  samme 
velberegnede  Spændkraft  til  Ende.  Sejrer  jeg  ikke 
saaledes,  maa  jeg  opgive  det,  thi  jeg  vil  ikke  sprænge 
hverken  Hjerte  eller  Mellemgulv. 

I  de  sidste  Omgange  mærkede  han  med  Tilfreds- 
stillelse, at  han  vandt  ind  paa  sine  Forgængere.  Han 
tog  dem  en  for  en,  til  han  var  forrest.  Men  kun  det 
halve  af  Stadiet  fra  Maalet  hørte  han  pludselig  en 
hvæsende  Prusten  bagved  sig,  som  af  en  Tyr,  der  kom 
trampende  i  Galop.  Skridtene  lød  rappere  og  rappere, 
og  nogle  Øjeblikke  efter  skød  en  Løber  ham  saa  tæt 
forbi,  at  han  følte  hans  skoldende  Aande  strejfe  sin 
Kind. 

Narkissos  lod  sig  ikke  smitte  af  den  rasende  Hast, 
men  holdt  sit  Fodslag,  og  hans  Kampfælle  naaede 
Maalsøjlen  adskillige  Fod  tidligere  end  han  selv.  Bi- 
faldsklap  hilste  ham,  men  Narkissos  løb  det  sidste 
Stykke  af  Banen  nøjagtigt,  som  han  havde  løbet  hele 
Tiden.  Sejrherrens  Ansigt  var  blodskudt  selv  i  det 
hvide  af  Øjnene,  hans  Sider  gispede,  saa  alle  Ribben 
traadte  frem.  Herolden  opraabte  til   Klangen  af  Fan- 

farer  hans  Navn  og  Fødeby.  Han  var  Eleer,  blev  svøbt 
i  mange  Tæpper  af  sine  stolte  Landsmænd.  Brystet  gik 
op  og  ned  under  Svøbene  som  paa  en  Syg. 

Evfranor  ventede  sin  Søn  og  lagde  Kappen  over  hans 
Skuldre  med  faderlig  Ømhed : 

—  Du  løb  som  den  klogeste  af  alle,  min  Søn,  sagde 
han.  Jeg  sad  ved  Siden  af  Lakedaimonieren  Leonidas, 
Anaxandrides'  Søn,  der  sagde :  Denne  unge  Mand 
løber  alt  for  godt  til  en  Rendebane.  Han  maa  kunne 
løbe  over  Taygetos-Bjerget  uden  at  standse.  —  Der 
skreg  en  Krage  lige  i  det  Øjeblik,  du  naaede  Maalet, 
tilføjede  han,  betænkelig  for  den  Ros,  han  havde  ofret 
paa  sin  Søn :  Forresten  løb  du  nok  rigtig  skidt,  set  fra 
en  Guds  Synspunkt.  Hermes  har  ikke  laant  dine  Hæle 
sine  Vinger. 

Narkissos  overværede  de  spartanske  Jomfruers 
Væddeløb  til  Heras  Ære,  mindre  af  Nysgerrighed  end 
af  en  Slags  Foragt.  Mange  Mænd  tænkte  som  han  og 
fandt  det  formasteligt  af  Kvinder  at  vove  offenlig  Op- 
træden. De  gifte  Kvinder  turde  slet  ikke  give  Møde 
—  Demeters  Præstinde  alene  undtagen.  Konerne  kun- 
de strides  hjemme  med  deres  Tunger,  for  den  Slags 
Væddekampe  skabtes  ingen  Festspil.  Og  unge  Piger 
mødte  kun  op  fra  det  mandhaftige  Sparta,  hvor  selv 
Kvinderne  øvedes  i  Tugt  og  i  Savn.  Mange  af  de  unge 
Atleter  fandt  det  under  deres  Værdighed  at  se  Pige- 
børn optræde.  De  hørte  dog  bedst  hjemme  i  Afrodites 
Forgaard,  i  Halvmørket  før  Søvnen,  og  de  kunde  da 
heldigvis  heller  ikke  kappes  med  Mænd,  men  alene 
med  deres  eget  flove  Køn. 

Han  trak  paa  Smilebaandet,  da  han  saa  de  sejsten- 
aarige  Piger  træde  an  i  Rendebanen.  Kapperne  faldt 
fra  de  skraa  Skuldre,  og  man  saa  dem  staa  i  deres 
smaa  rynkede  Stumpskjorter,  med  højre  Bryst  blottet, 
bararmede  og  barbenede  og  med  Haaret  ringlende  sig 
halvlangt  ned  om  de  smalle  Nakker.  Deres  Hud  var 
ikke  brunet  og  garvet  som  Atleternes,  men  matgul  og 
glittet  —  maaske  var  ogsaa  de  plukkede  som  Glædes- 
pigerne i  Afrodites  Forhave.  Men  deres  Vækst  var 
ikke  skøn.  Deres  Idræt  prægede  den.  Ogsaa  mandlige 
Løbere  fik  jo  smallere  Skuldre  og  tykkere  Ben.  mod- 
sat Nævefægterne ;  fuldt  harmonisk  formedes  Legemet 
jo  kun  gennem  Femkamp,  der  parrede  Smidighed  med 
Styrke.  Men  fra  selve  Naturens  Haand  var  Pigerne 
lavbenede  som  en  Slags  Høns.  Laarene  altfor  trinde, 
Knæerne  for  glatte  og  gnidrede  for  tæt  mod  hinanden ; 
Skinnebenene  for  korte.  Anklerne  uden  Bygning  og 
Fødderne  for  flade  og  buttede.  Set  med  Atleter  til 
Sammenligning  var  de  det  grimme  Køn,  thi  de  ejede 
intet  af  Ynglingelegemets  spændstige  og  markerede 
Elegance.  Som  de  stod  dér  og  satte  Saalerne  ligefrem 
og  opad  hinanden,  var  der  intet  Rytmesving  i  deres 
Linjer  —  de  lignede  store  lavstammede  Dukker. 

Da  de  løb,  var  der  langt  større  Forskel  blandt  dem 
end  blandt  Mænd.  Hver  især  syntes  kun  at  kile  af, 
alt  hvad  Sener  og  Muskler  kunde  strække.  De  spredte 
sig  over  Banen,  som  var  det  Faar,  der  løb.  De  holdt 
sig  ikke  i  samme  Linje  og  beregnede  ikke  de  skarpe- 
ste og  korteste  Kurver  og  Sving.  Nogle  skød  frem  i 
hæsblæsende  Fart  med  altfor  hastigt  Fodskifte  og  alt- 

for  arbejdende  Albuer.  Inden  længe  laa  de  alle  vidt  fra 
hinanden.  Men  de  forreste  trættedes  hurtigt,  deres 
Løb  blev  trippende  og  stakaandet,  og  Efterløberne  ind- 
hentede dem.  I  sidste  Omgang  var  den  oprindelig  ba- 
geste ene  om  at  løbe  støt  og  uanfægtet.  Narkissos  ind- 
rømmede, at  hun  løb  efter  hans  Hoved  — -  med  fast- 
holdt Rytme  fra  først  til  sidst  og  med  en  overlegen 
Besindighed  i  Viljen,  der  lovede  Sejr.  Ingen  af  de  an- 
dre naaede  da  heller  at  tage  hende  i  Opløbet.  De  var 
alle  begyndt  med  en  Hidsighed,  der  faldt  af.  Med  sine 
lange  stærke  Benkast  naaede  hun  Maalet,  og  Herolden 
forkyndte  hendes  Navn. 

Narkissos  troede  knap  sine  Øren,  da  han  hørte  det: 
Nikarete,  Kleombrotos'  Datter  fra  Sparta.  Han  blev 
rød,  rejste  sig  og  gik  uafvidende  ned  imod  Stedet,  hvor 
hun  stod.  Hans  Moder  lignede  hun  sikkert  ikke.  Thi 
fra  Faderen  vidste  han,  hvor  spæd  og  fin  hun  havde 
været,  en  hvid  lille  vandrende  Blomst  over  Jorden. 
Men  denne  Nikarete  lignede  snarere  en  hærdet  Dreng. 
Han  saa  med  en  egen  Tilfredshed,  at  hendes  Ben  var 
slanke  og  spændstige,  ja,  at  endog  hendes  Tæer  var 
længere  end  de  andres  buttede. 

Pludselig  ramte  hans  Blik  hendes  Øjne.  Han  saa 
ikke,  at  hun  blussede  —  endnu  stærkere  end  efter 
Løbet.  Han  saa  kun  det  forunderlig  skinnende  hvide  i 
Øjeæblet,  men  gled  udenom  selve  Blikket  som  for  et 
Solblink. 

Saa  vendte  han  hende  Ryggen  og  gik.  Hvad  var  en 
lakedaimonisk  Pige  mod  de  talløse  skønne  og  herlige 
Atleter,  der  mylrede  om  ham  til  alle  Sider? 


X 
BARBARERNE 


Festdagene  gled  som  gyldne  og  berusende  Drømme 
for  Narkissos. 

Synet  af  Øvelserne  og  af  selve  de  højtidsfulde 
Væddekampe  skaffede  ham  ideligt  skiftende  Skøn- 
hedsglæder  og  gav  ham  Indvielsen  i  Menneskeskik- 
kelsens hele  smidige  og  rige  Mekanik:  Muskelspille- 
nes glidende  Glans,  Bevægelsernes  lynsnare  Finhed, 
Lemmernes  olieblanke  Udfoldelse,  Blikkenes  stærke 
Raadsnarhed. 

Alt  gav  ham  Stof  til  Sammenligning  og  Selvbetragt- 
ning. Men  naar  han  rigtig  vilde  gøre  sig  Rede  for 
det  hele  System  af  herlige  Organer,  hvoraf  ogsaa  hans 
eget  Legem  bestod,  gik  han  til  de  nøgne  Statuer,  der 
ganske  vist  stod  afdøde  og  urokkelige  og  ikke  længer 
kunde  røre  hverken  Haand  eller  Fod,  men  hvor  hvert 
Ledemod  og  Muskelsvulm  var  støbt  eller  mejslet  i  for- 
underlig evigvarende  Fasthed. 

Fra  Afrodites  Forgaard  holdt  han  sig  fjern.  Hver 
Aften  saa  han  unge  Mænd  gaa  bort  mellem  Fyrre- 
træerne, kransede  med  Myrter  om  de  salvede  Lokker 

eller  med  Roser  i  Haanden.  De  lo  og  straalede  af  Vin 
og  hviskede  tvetydige  Historier  til  hinanden. 

Derimod  fulgte  han  med  Faderen  til  Stævner,  hvor 
Rhapsoder  stod  frem  og  fremsagde  Sange  af  Iliaden  og 
Odysseen  eller  de  hesiodske  Digte.  Festugen  blev  en 
Skolegang,  hvor  han  fik  at  høre  meget  af  alt  det,  hans 
unge  Sind  tørstede  efter.  Fløjtespil  og  Chitara-Leg  for- 
kortede Hviletimerne  med  gyldne  Akkorder  og  sødt- 
hulkende  Toner.  Naar  Firspandsvognene  med  blinkende 
Hjul  og  dansende  Hestehove  kørte  over  Festpladsen  til 
Hippodromen,  jublede  Tilskuermængden  og  kastede 
Blomster  over  de  knejsende  Manker.  Hver  Dag  randt 
op  som  en  ny  Lykke  fra  Guderne. 

Evfranor  traf  ogsaa  sin  Gæsteven  Hermofantos. 
Som  Æresgæst  boede  han  i  Leonidaion  sammen  med 
fornemme  Festgesandter.  Hvor  han  gik  og  stod,  havde 
han  Tilhørere  om  sig.  Alle  vilde  øse  af  hans  Livserfa- 
ring og  høre  et  Raad  af  hans  Lægevisdom.  Men  paa 
Lægemidler  troede  han  lidet.  Naturen  bør  være  sin 
egen  Læge.  Maadehold  og  Luft  og  Sol  og  Vand  var 
de  Lægedomme,  han  anbefalede.  Men  først  og  sidst  den 
Styrke,  der  ligger  i  et  modigt  og  virksomt  Sind.  Tung- 
sind er  en  Snigsot,  Lediggang  undergraver  Livet. 
Legemet  er  et  skrøbeligt  Dække,  der  afspejler  alle  de 
Genvordigheder,  hvormed  Sjælen  tumler.  Sygdom 
skyldes  først  og  fremmest  et  sygt  Sind.  Dræb  de  Or- 
me, der  gnaver  dine  Indvolde! 

Hermofantos  lo,  naar  han  fortalte  om  de  Orakel- 
kure, han  havde  truffet  paa  sin  Vej.  Der  var  Folk, 
som  lagde  sig  til  at  sove  i  Templet  om  Natten  for  at 

opnaa  et  Drømmeorakel.  Var  Guden  den  Syge  naadig^ 
saa  aabenbarede  han  den  Sovende  Lægemidlet,  han 
skulde  bruge.  Men  ingen  kommer  sovende  til  Lykke 
eller  Lægedom,  plejede  han  at  sige:  Lægedom  er  sna- 
rere noget,  man  kan  gaa  sig  til.  Nøjsomhed  er  det  bed- 
ste Lægeraad,  der  gives.  Jeg  tager  ti  Dareiker  der- 
for; men  de  Penge  spares  let  igen,  thi  Diæten  er  den 
billigst  mulige.  Helst  bør  en  regelmæssig  Levemaade 
forenes  med  et  uregelmæssigt,  altid  omskifteligt  Liv. 
Den,  der  kan,  bør  ikke  bo  to  Nætter  under  samme 
Tag.  Verdens  Kres  er  fuld  af  Vidundere.  Jo  nøjsom- 
mere din  Mave  er,  desto  forslugnere  din  Sjæl.  Jo  mere 
jeg  ser,  des  mere  tørster  jeg  efter  det,  jeg  ikke  har 
set.  Jeg  maa  dog  skynde  mig,  inden  jeg  skal  ned  til 
Hades,  med  at  samle  Næring  til  at  kunne  forlyste  mig 
selv  og  mine  Medskygger,  naar  Solen  ikke  længer 
skinner  paa  os. 

Narkissos  fulgte  Hermofantos  saa  ofte,  det  lod  sig 
gøre.  Især  hen  under  Aften,  naar  han  gik  op  paa  Kro- 
noshøjen for  at  kunne  overskue  Festpladsen  og  hele 
dens  brogede  Ramme.  Han  lejrede  sig  med  sine  Til- 
hørere under  et  Træ.  Og  skønt  deres  Spørgsmaal  ofte 
var  besynderlige  og  overraskende,  lod  han  det  sjæl- 
den skorte  paa  Svar.  Med  sin  skarpe  Videtrang  havde 
han  overalt  paa  sine  Vandringer  lyttet,  set  og  spurgt, 
og  alt,  hvad  han  havde  tilegnet  sig,  levede  i  ham. 

Uudtømmelige  var  hans  Iagttagelser  af  alskens 
fremmede  og  eventyrlige  Folkeslag.  Narkissos  sad 
himmelfalden  og  hørte  efter.  Han  maatte  igen  høre  om 
den  sjældne  Solens  Kilde,  Hermofantos  havde  gæstet. 

—  Ja  sandelig,  tilføjede  han,  jeg  har  endog  i 
Æthiopien  siddet  til  Bords  ved  selve  Solens  Bord.  Det 
er  saa  stort  som  en  hel  Eng.  Engen  ligger  udenfor 
Byen  og  er  hver  Morgen  dækket  op  med  kogt  Kød  af 
alskens  gode  og  spiselige  Dyr.  Æthioperne  lægger 
hver  Nat,  hver  efter  sin  Tur,  Kødet  ud  paa  Engen 
som  paa  en  Dug,  og  naar  Solen  staar  op,  er  Gildebor- 
det dækket,  og  hver  Gæst,  der  kommer,  har  Lov  at 
gøre  sig  til  Gode  efter  sit  Hjertes  Begær.  Det  kalder 
de  Solens  Bord,  og  de  foregiver,  at  det  er  Jorden  selv, 
som  har  dækket  det  med  Kødet  af  sine  egne  Dyr.  Men 
de  spiser  rigtignok  Kødet  af  mange  Dyr,  vi  Hellenere 
ikke  er  vant  til  at  fortære.  Der  er  endogsaa  Folkeslag, 
der  lig  Aber  fanger  deres  egne  Lus  og  spiser  dem. 
I  Libyen,  naar  en  Kvinde  bides  af  en  Lus,  fanger  hun 
den  og  bider  den  igen,  hvorefter  hun  kaster  den  bort. 

—  Er  det  sandt,  o  Hermofantos,  at  der  gives  Folk, 
som  ikke  regner  Kyskheden  for  et  Gode  blandt  deres 
Kvinder? 

—  Ja  vist,  svarede  Hermofantos:  Hvad  Vi  Helle- 
nere kalder  Blufærdighed  og  Sømmelighed,  regner  an- 
dre Folk  for  uanstændigt.  Hos  det  Folk  Nasamonerne 
lader  Bruden  sig  besove  i  Brudenatten  af  alle  Gæster- 
ne efter  Tur  for  derved  af  hver  at  opnaa  en  Gave. 
han  har  bragt  med  til  hende.  Der  findes  Folkeslag, 
hvor  Mænd  og  Kvinder  har  Samleje  i  Fællesskab. 
Naar  et  Barn  fødes  og  vokser  til,  forsamler  Mændene 
sig  hver  tredie  Maaned  og  udlægger  ham  som  Fader, 
hvem  Barnet  ligner  mest.  Der  er  et  Folk,  Krestonaier- 
ne.  hvor  hver  Mand  har  en  Mængde  Kvinder,  der  ef- 

ter  hans  Død  slaas  om,  hvem  han  har  elsket  højest. 
Det  er  Vennernes  Pligt  at  udfinde,  hvem  det  er,  og 
hende  viser  de  den  Hæder  højtideligt  at  bringe  hende 
til  Mandens  Grav  og  ofre  hende  og  begrave  hende  med 
Manden,  hvorimod  de  andre  Kvinder  skammer  sig  og 
sørger  over  ikke  at  være  den  Sejrende. 

. , .  Een  Ting  blev  Tilhørerne  aldrig  trætte  af  at 
spørge  og  høre  om :  Arvefjenden,  de  ventede,  skul- 
de komme  fra  Østen.  Hinsides  Havet  rugede  Faren 
som  en  tyk  Skymur,  hvorfra  Uvejret  vilde  drage  op 
og  formørke  Himlen. 

—  Perserne,  sagde  Hermofantos,  har  allerede  læn- 
ge været  iblandt  os.  Den,  som  gemmer  en  Dareik  hos 
sig,  har  allerede  Fjenden  i  sit  Hus.  Der  gives  des- 
værre hellenske  Stammer,  som  alt  har  Skatkamret 
fuldt  af  persisk  Guld.  Og  saa  ofte  jeg  hører  Mederfug- 
len  gale  ved  Morgenens  Komme,  vaagner  jeg  og  ønsker  : 
Guderne  fri  os  for  den  persiske  Landeplage.  Den  lig- 
ger allerede  ved  Hellesponten  og  stirrer  graadigt  mod 
vore  Kyster.  De  joniske  er  han  alt  Herre  over.  For- 
ræderiet er  hans  Forbundsfælle.  Guldet  er  hans  onde 
Sæd.  Den  Dag  er  ikke  fjern,  da  Perserne  er  over  os 
som  en  Græshoppesværm,  der  hærger  vore  Marker 
og  lægger  vore  Helligdomme  i  Grus.  De  har  en  ene- 
ste forfærdelig  Gud,  som  sluger  alle  andre.  De  er 
ikke  som  Ægypterne,  der  regner  Ilden  for  et  Dyr,  et 
glubende  og  levende  Uhyre,  der  ustandseligt  begærer 
at  mætte  sig  og  derfor  æder  alt,  hvad  den  støder  paa : 
har  dette  Rovdyr  mæsket  sig  med  Æde,  saa  dør  det 
tilligemed  sit  Bytte,  og  vi  andre  ser  kun  de  svedne 

Spor,  hvor  den  har  ligget  og  fortæret  sin  Føde.  Ikke 
saaledes  med  Perserne.  De  dyrker  Ilden  som  deres 
eneste  Gud.  De  bærer  deres  Gud  frem  paa  en  uhyre 
Skaal.  Og  saa  hellig  er  denne  Gud,  at  de  end  ikke 
tør  besmitte  den  ved  at  kaste  døde  Legemer  for  den. 
De  haaner  og  hader  os  Hellenere,  naar  vi  giver  Ilden 
vore  Lig  at  fortære.  Nej,  Persernes  Gud  nærer  sig  af 
andre  Folks  Guder.  Om  de  kom  hid  til  Olympia,  vilde 
de  lade  deres  Ildgud  sluge  hver  Gud,  de  fandt,  ja 
selve  Olympieren  vilde  ikke  være  dem  hellig.  Vi  ofrer 
paa  hans  Alter  vore  Køer  og  Faar,  men  Perserne  nøjes 
end  ikke  med  Mennesker  —  de  vil  frydes  over  at  se 
vore  Gudebilleder  gaa  op  i  de  graadige  Luer. 

. . .  Nogle  af  Tilhørerne  havde  dog  ogsaa  hørt  Per- 
serne berømme  for  Retsindighed  og  andre  Dyder. 

—  Ja,  svarede  Hermo fantos :  med  to  sikre  Ting 
øver  de  deres  Dyd  —  med  det  altbesejrende  Guld  og 
med  den  altbetvingende  Svøbe.  Er  Svøben  en  Dyd, 
da  er  de  Jordens  dydigste  Folk.  Har  Perserne  ikke 
mange  Guder  at  bøje  sig  for,  saa  har  de  til  Gengæld 
Tyrannernes  Tyran  at  krumme  Ryg  for.  Guderne  har 
dog  skænket  os  Hellenere  den  Frihed,  at  vi  anser  det 
for  usømmeligt  at  tage  mod  Pisk  og  at  knæle  for  En, 
der  selv  kun  er  et  Menneske.  Priset  være  Zevs  op- 
naaede  jeg  aldrig  den  Gunst  at  faa  Storkongen  at  skue, 
fordi  jeg  ikke  vilde  kaste  mig  paa  mit  Aasyn.  Han  er 
forøvrigt  omgivet  af  Svøbebærere  saa  tæt  som  en  Ku- 
be af  Bier.  Hans  Ry  er  at  sprede  Rædsel  omkring  sig. 
Hans  Retsindighed  giver  sig  til  Kende  i  de  omhygge- 
lige Straffe,  han  udpønser.   Det  er  ham  ikke  nok  at 

dræbe  og  henrette  —  det  gælder  om  Opfindsomhed  i 
Kunsten  at  pine.  Perserne  slaar  ikke  Hovedet  af  en 
Misdæder  med  et  Sværd,  men  skærer  det  langsomt  af 
med  en  Ragekniv.  Nogle  fyldes  med  Tyreblod,  til  Ma- 
\en  brister.  Andre  steges  lig  Æbler  i  glødende  Aske. 
Eller  hvad  mener  I  om  at  blive  levende  flaaet  og  faa 
sin  Bælg  spilet  ud  i  Solen  over  tynde  Pinde  til  Glæde 
for  den  nærmeste  Familie?  Eller  om  at  blive  klemt 
inde  mellem  to  Trug,  saa  kun  Hovedet  rager  frem, 
lor  at  det  besmurt  med  Honning  kan  tjene  til  Lokke- 
mad for  Hvepser  og  andre  broddede  Insekter?  Eller 
at  faa  Øjenlaagene  skaaret  af  og  Synet  brændt  ud  af 
Solen?  Sligt  er  ingenlunde  alene  Bøddelens  Sag.  Selve 
Storkongen  finder  Behag  i  at  øve  Skarprettertjeneste. 
Har  I  ikke  hørt  om  Kong  Kambyses,  der  fortørnedes 
paa  sin  egen  kødelige  Søster,  at  hun  vovede  at  græde 
medlidende  Taarer  over  sin  ulykkeligt  omkomne  Bro- 
der Smerdis,  hvorledes  han  væltede  hende  omkuld 
paa  Jorden  og  traadte  hende  ihjel  med  sine  Fødder? 
Ja,  saa  vidt  gik  samme  Kong  Kambyses,  at  han  i  Ægyp- 
ten lod  Amasis'  Mumie  bryde  op  og  tage  frem  af  Kisten 
og  blottede  den  af  dens  Lighylster  og  lod  sine  Svøbe- 
bærere piske  den  Dødes  gravlagte  Lemmer.  Vent  Jer 
endnu  værre  og  skammeligere  Ting  af  Perserne,  om  I. 
mine  Landsmænd,  ikke  spytter  paa  deres  Guld  og  næg- 
:ter  at  tage  derimod. 


XI 
I  ARTEMIS'  LUND 


Narkissos  fulgte  Hermo fantos' Opfordring  til  at  løbe. 
Han  løb  langs  Alfeios,  og  han  løb  op  paa  Højderne, 
hvorfra  han  kunde  se  vidt  ud  over  den  brede,  side  Dal, 
hvor  Floden  blinkede  som  en  Staalorm  bort  mellem 
Bakkerne. 

Hans  skarpe  Øje  opdagede  en  Bonde,  der  gik  og 
pløjede  Bakkesiden  og  drev  paa  Hestene  med  høje 
Skrig,  mens  Plovfuren  fulgtes  af  tvende  Kvinder.  Den 
ene  var  klædt  i  stærke  Farver  og  gik  og  greb  i  sit 
røde  Forklæde  og  strøede  Sæden  i  den  vendte  Muld. 
Den  anden  gik  bagefter  med  en  lille  Rive  og  skørnede 
Jorden  ud  over  Kornet  —  dermed  var  Muldens  Skød 
befrugtet. 

Narkissos  lod  sit  Blik  svæve  ud  over  Festpladsen 
til  Højene  mod  Nord,  bag  hvilke  Erymanthos-Bjerget 
stak  sit  nøgne  Hoved  frem  over  de  lavere  lergule  eller 
grøntbevoksede  Kamme.  Mod  Øst  og  Sydøst  laa  Høj- 
deryg bag  Højderyg  blaanende  helt  ned  til  Taygetos. 
Var  noget  saa  herligt  som  at  løbe  bort  over  alle  disse 
Højder,  ustandset  at  ile  mod  et  bestemt  Maal,  at  over- 

vinde  alle  Hindringer  og  bringe  Bud  om  en  optræk- 
kende Fare?  Ikke  at  krese  dernede  paa  den  lille  Lege- 
tøjs-Bane som  en  Dreng  blandt  andre  Drenge  for  at 
naa  et  ligegyldigt  Maal.  Nej,  at  løbe  Peloponnes  igen- 
nem fra  Hav  til  Hav,  at  melde  en  Sejr  eller  varsko  en 
Ulykke! 

Han  fortabte  sig  i  Tanken  og  saa  ned  for  sig.  Jorden 
var  bevokset  af  violette  Tisler  og  af  grønne,  skønt- 
skaarne  Akanthos,  der  ligesom  hamrede  deres  Metal- 
blade fladt  henover  Jorden.  En  høj  sølvgraa  Døvnælde 
med  store  gule  Hjelmblomster  —  duftende  af  Mjød  som 
den,  de  drak  dernede  i  Tempelbyen  —  groede  mellem 
Brombærranker  og  solsvedne  Ris.  Han  lagde  sig  ned 
og  kastede  Blikket  op  i  det  dybe  Blaa  og  tænkte  paa 
den  rige,  sære  Verden,  han  havde  hørt  om,  men  end- 
nu ikke  kendte :  Argos  og  Mykene,  Athen  og  Delfi  — 
over  Delos  til  Mllet  og  uendeligt  mod  Øst  til  selve 
Storkongens  gyldne  Memnonsborg  . . . 

. . .  Sidste  Dag  rejste  han  sig  før  Solen  og  gik  op 
over  Kronoshøjen.  Duggen  drev  som  Regnperler  over 
Mosset,  der  groede  under  Fyrretræerne.  Deres  Susen 
ildnede  ham  til  en  Styrkeprøve.  Han  vilde  løbe  i  Ret- 
ning af  Erymanthos  og  først  vende  om,  naar  Solen  stod 
paa  sin  Middagshøjde. 

Han  gav  sig  straks  til  at  løbe.  Han  var  barhovedet 
og  havde  sin  tyndeste  Chiton  paa.  Den  stigende  Sol 
bagte  paa  hans  unge  Hoved  og  krummede  Haaret  som 
Hyacintens  Blomsterspaaner.  Han  havde  Solen  i  Ryg- 
gen og  løb  bestandig  mod  Nord,  snart  i  Skyggen  af  en 
Fjældside,  snart  paa  Bunden  af  et  udtørret  Bækkeleje. 

snart  mellem  Fyrretræer,  hvis  Harpiks-Em  var  at  aan- 
de  som  en  Styrkedrik.  Fra  hvert  Højdepunkt  tog  han 
Sigte  paa  det  næste,  hans  Øje  valgte  fuglesikkert  Lin- 
jen, han  havde  at  følge,  og  Erymanthos'  nøgne  Hoved- 
skal laa  stadig  bagved  som  Maalsøjlen,  han  skulde  naa. 

Ikke  ofte  mødte  han  Mennesker.  Alle  fribaarne  Mænd 
var  i  Olympia,  og  kun  Trælle  røgtede  Dalfurernes 
Marker  og  drev  om  med  Hjorderne.  De  standsede 
krumrygget  og  missede,  naar  de  saa  denne  Løber  kom- 
me springende,  glinsende  af  Sved  over  hele  Kroppen, 
saa  Chitonen  var  vaad  som  en  eneste  klæbende  Plet. 
Narkissos  skiftede  kun  korte  Ord  med  dem  og  bad  en 
enkelt  Gang  om  en  Drik  Gedemælk.  De  spurgte  om 
Grunden  til  hans  Hast,  om  der  var  udbrudt  Krig,  eller 
om  han  forfulgte  nogen.  Han  lo  og  svarede :  Artemis ! 
De  lo  igen  og  pegede  forud  og  sagde:  Hun  har  langt 
Forspring. 

Han  var  bestandig  kommet  højere  til  Vejrs,  og  So- 
len fulgte  ham  i  Ryggen.  Men  han  nærmede  sig  Ery- 
m.anthos-Bjergkammen.  Vejen  gik  over  gullig  Kalk- 
grund, hvor  intet  groede.  Der  var  ingen  Skygge  mere, 
og  Sveden  drev  af  hans  Nakke.  Struben  begyndte  at 
brænde  og  Tindingerne  at  hamre.  Alt  foran  ham  laa 
hen  i  et  afsvedet  Øde.  Han  krængede  Chitonen  op 
over  Hovedet  og  blev  ved.  Det  svalede  Nakke  og  Isse, 
men  inden  længe  stak  Solen  svovlet  ogsaa  gennem 
dette  Læ.  Blodet  kogte  i  hans  Pande.  Det  flimrede  for 
hans  Øjne,  og  han  følte  sig  nær  ved  at  styrte.  Men  her 
var  det  umuligt  at  standse.   Lagde  han  sig  paa  den 

golde  Kalkgrund,  vilde  Solen  tørre  ham  ud  som  et  vis- 
sent Straa,  og  han  vilde  ikke  rejse  sig  mere. 

Han  sendte  et  Ønske  til  den  jomfruelige  Artemis, 
at  hun  skulde  komme  ham  i  Møde  med  sine  Hjorte  og 
give  ham  Skygge  under  deres  Side.  Hans  Knæ  slappe- 
des, han  orkede  ikke  længer  at  løbe.  Med  tunge  Lem- 
mer og  svulne  Ankler  arbejdede  han  sig  opad  og  stod 
pludselig  og  saa  ned  i  en  dyb  skyggefuld  Dal  foran  sig. 

Var  det  Artemis  selv,  der  smuttede  bort  dernede,  og 
hvis  hvide  Lemmer  forsvandt  i  en  dunkelgrøn  Cy- 
presselund.  Eller  var  det  Herakles,  der  forfulgte  det 
erymanthiske  Vildsvin?  Højtgøende  kom  en  Hund  ham 
i  Møde.  Dens  Glam  blev  til  Logren,  da  han  nærmede 
sig.  Den  var  stridhaaret  som  en  Ulv,  og  en  lang  rød 
Tunge  hang  den  ud  mellem  de  bidske  Tænder.  Da 
han  bøjede  sig  og  klappede  den,  slikkede  den  hans 
Haand. 

Dette  Kærtegn  bragte  ham  en  velgørende  Svaling. 
Blodet  holdt  op  at  brænde  i  hans  Aarer.  Han  mærkede 
allerede  Aandepustet  fra  Cypresserne,  og  snart  efter 
stod  han  i  deres  Skygge.  Han  gik  rundt  om  Lunden. 
Stammerne  og  deres  Løv  dannede  en  uigennemtrænge- 
lig Mur,  forneden  filtret  af  Buske,  der  krøb  ind  under 
de  ældgamle  Træer.  Hunden  fulgte  ham  og  vilde  ikke 
selv  ind  i  det  sorte  Gemme.  Helligdommen  var  util- 
gængelig;  thi  da  han  endelig  fandt  Tilgangen,  var  den 
spærret  af  en  høj  snæver  Gitterport  uden  Dør  og  uden 
Laas.  Tremmeværket  rejste  sig  som  irrgrønne  Lanser, 
der  i  Stedet  for  Spidser  bar  smaa  Segle  eller  Halv- 

maaner.  Heller  ikke  bag  Gitret  syntes  nogen  Vej,  kun 
en  lukket  Løvvæg,  strittende  af  Enebær  og  Taks. 

En  vidunderlig  Kølighed  vældede  ud  fra  dette  Lukke 
—  et  næsten  isnende  Favntag  af  Luft,  gennemrislet  af 
usynlige  Kilders  Sølvstrengespil.         , 

Pludselig  hørte  han  nogle  korte  Fløjtetriller.  Var 
det  en  Fugl,  der  lokkede  i  Helligdommen?  Hunden 
svarede  med  en  Piben,  Fløjtet  gentoges,  og  den  for- 
svandt ind  under  den  grønne  Mur  ad  et  Hul,  der  straks 
lukkede  sig  efter  den. 

Det  maatte  være  Artemis'  viede  Lund,  hvor  ingen 
Dødelig  turde  sætte  sin  Fod.  Sæt,  hun  selv  færde- 
des derinde.  Hendes  Hund  var  jo  vendt  tilbage  til  det 
øvrige  Kobbel.  Naar  han  stirrede  ind  i  det  sortgrønne 
Krat,  troede  han  at  se  ildrøde  Øjne  gnistre  og  Haarene 
stritte  paa  skarpryggede  Vildsvin.  Taksen  stod  som  tyk- 
ke sorte  Søjler.  Helt  nederst  var  der  Buske,  der  lig- 
nede Pindsvin,  rullede  sammen  som  Kugler.  Alt  Løvet 
vendte  Naale  ud  mod  Besøgeren.  Artemis  vilde  sen- 
4q  sine  Pile  gennem  Gitret  -  ~  var  det  ikke  et  Kog- 
ger, der  hang  inde  i  Vildnisset?  Eller  det  erymanthiske 
Vildsvin  vilde  bryde  frem  og  straffe  Urostifteren  ved 
at  flænge  hans  Ben  med  sine  krumme  hvidgule  Tæn- 
der. 

Men  Narkissos  var  hed  og  nyfigen.  Han  smilede  ad 
sin  egen  Indbildning.  Her  var  sikkert  ingen  Artemis, 
saa  lidt  som  der  havde  været  nogen  Pan  hjemme  ved 
Libellernes  Sø.  Disse  hellige  Lunde  rugede  blot  over 
deres  egen  Stilhed.  Kun  Overtroens  Rædsel  gjorde  dem 
utilgængelige.   Eet  var  han  vis  paa  at  finde  derinde : 

en  Kilde,  der  kunde  læske  hans  Tørst.  Han  vilde  ind 
i  Køligheden,  krænge  sin  Chiton  af  sig  og  bade  sig  i 
Løvsuset. 

Med  et  Par  hastige  Tag  entrede  han  op  ad  Gitter- 
lanserne, svang  sig  over  Halvmaanerne  og  lod  sig  gli- 
de til  Jorden.  Helligbrøden  var  begaaet,  men  hverken 
Vildsvin  eller  Hunde  styrtede  frem  for  at  sønderrive 
ham.  Træerne  duftede  Velkommen  imod  ham,  og  ind 
mellem  Grenene  aabnede  sig  en  Lønsti,  der  ikke  kun- 
de ses  udefra,  og  som  heller  ikke  var  traadt  af  nogen 
Fod,  men  kun  betegnet  af  gamle  Koggere,  der  sad  fast- 
naglede højt  oppe  i  Løvet,  grønne  af  gammelt  Mos. 
Hist  og  her  sad  endogsaa  en  Pil  med  den  fine  Bronze- 
spids irret  fast  i  rynket  Bark.  Artemis,  Artemis!  hvi- 
skede han :  Er  du  her  usynlig,  saa  vær  mig  naadig. 
Jeg  lover  dig  det  første  Bytte,  mit  Spyd  nedlægger  til 
din  Ære. 

Han  gik  frem  gennem  Tykningen.  Frønnede  Stager 
stod  plantet  med  Spidsen  i  den  mossede  Jord,  grønne 
som  groede  af  selve  Stedet.  En  ældgammel  Bue  syntes 
skaaret  af  Cypressen,  hvorpaa  den  hang. 

Pludselig  stod  han  i  det  Frie,  midt  i  Solen,  foran  et 
Alter,  hvis  Flade  var  dækket  af  Kogler,  der  var  regnet 
ned  fra  Træerne.  Han  hørte  en  klukkende  Lyd.  Ja,  dér 
randt  selve  Kilden.  Erymanthos-Flodens  Kilde,  sølv- 
klar og  tyndstraalet  af  et  mosset  Hjortehoved  ned  i  en 
firkantet  Vandskaal,  der  sivede  bort  i  Grunden.  Og 
foran  sin  Kilde  sad  Artemis  selv. 

Artemis,  Artemis!  Der  var  Guder  til.  Han  saa  hen- 
de. Det  var  Artemis  selv,  han  saa. 

Saa  lydløst  var  han  traadt  paa  Mossets  Puder,  at 
end  ikke  Hunden  ved  hendes  Fødder  havde  mærket 
det.  Den  laa  med  Snuden  paa  de  strakte  Forpoter  og 
sov.  Firbenene  krøb  frem  i  Solen  nær  dens  Side,  som 
havde  den  været  af  Sten.  Men  Artemis  sad  paa  den 
lille  Stenbænk  ved  Kilden.  Sandalerne  havde  hun  løst 
af  sine  solbrændte  Fødder  og  kastet  dem  i  Mosset.  Hun 
holdt  den  ene  Fod  frem  under  Kildestraalen  og  gned 
den  med  sine  bronzebrune  Hænder.  Vandet  skyllede 
over  Vristen  og  vadskede  Støvet  bort;  men  Sandalens 
Mærker  sad  om  den  endnu,  og  de  Steder,  den  havde 
skærmet,  var  lyse,  saa  det  saa  ud,  som  bar  hun  en  Sko 
af  skinnende  hvidt  Skind ;  op  over  den  brune  Vrist  laa 
Remmenes  Aftryk  som  en  flettet  Brobue  af  Hvidt.  Da 
hun  havde  tvættet  begge  Fødder,  saa  Vandet  sad  som 
en  perlende  Dugg  i  Hælens  sarte  Net  af  lyserøde  Ryn- 
ker, plantede  hun  dem  i  Mosset,  højt  opkiltret  til  Knæ- 
erne, saa  løste  hun  sit  Bælte,  der  var  bredt  og  af  gul- 
brunt Hjorteskind,  kastede  det  paa  Altret  og  greb  i  sin 
støvgraa  Chiton  for  at  smyge  den  af  sig. 

Narklssos'  Hjerte  harhrede.  Følelsen  af  Hellig- 
brøde lamslog  ham.  Han  var  brudt  ind  i  hendes  Hegn, 
havde  krænket  Stedet,  der  alene  maatte  betrædes  af 
hendes  jomfruelige  Fod.  Nu  skulde  han  se  den  kyske 
Gudinde  nøgen.  Om  et  Øjeblik  vilde  hun  opdage  ham, 
rejse  sig  i  gnistrende  Vrede  og  lade  sine  Hunde  sønder- 
rive ham. 

Knuget  af  Blu  sank  han  i  Knæ  og  skjulte  Ansig- 
tet i   sine   Hænder.   Han  strakte   ikke   Haandfladerne 

afværgende  ud,   han  dækkede  sit  Blik  mod  det  Lyn, 
der  vilde  blinde  ham  i  næste  Nu. 

Men  han  ramtes  ikke  af  Lynet  og  blev  ikke  sønder- 
revet af  Hunde.  Han  hørte  kun  et  kort  lille  Glam  og 
følte  en  slikkende  Tunge  paa  sine  Hænder.  Artemis 
udstødte  intet  Skrig.  Men  af  den  Bølge,  der  opstod  i 
det  indelukkede  Solhav,  fornam  han,  at  hun  lynsnart 
havde  rejst  sig.  Imellem  sine  Fingre  skimtede  han  hen- 
des lange  spændstige  Lægge.  De  hvide  Sandalspor  paa 
Fødderne  blev  røde,  som  mærkede  de  hans  Blik.  Chi- 
tonen  sank  forkrøllet  ned  foran  hendes  Skød.  Højere 
turde  han  ikke  løfte  Synet.  Han  ventede  at  føle  sine 
formastelige  Øjne  svides  bort  af  Luen  fra  hendes  for- 
tørnede Blik. 

—  Narkissos  !  Narkissos,  er  det  dig?  Narkissos,  Ev- 
franors  Søn.  \ær  hilset!  sagde  pludselig  en  ung  Pige- 
stemme. Men  er  du  ogsaa  kommet  samme  Vej  som 
jeg?  Saa  rejs  dig  dog,  Narkissos!  Du  tager  da  vel  ikke 
en  lakedaimonisk  Pige  for  Artemis  selv?  Rejs  dig  og 
lad  os  slutte  Venskab. 

Forbavset  saa  han  op.  Gudinden  viste  sig,  Ansigt  til 
Ansigt,  at  være  en  purung  Pige  med  et  Hoved  næsten 
som  en  Drengs.  Det  halvlange  rødblonde  Haar  hang 
udslagent  om  de  brune  Kinder.  Haanden  skyggede  for 
de  store  blommeblaa  Øjne. 

—  Er  du  ogsaa  kommen  her  for  at  ofre?  spurgte 
hun  igen.  og  et  Smil  blottede  de  hvide,  lige  Tænder. 
Men  du  vandt  jo  ingen  Oliegren.  Dog  jeg  deler  gerne 
min  Krans  med  Dig,   Narkissos. 

—  Kender  du  mig?  stammede  han. 

—  Ja,  endogsaa  fra  før  du  løb.  Du  burde  have  haft 
Prisen,  Narkissos. 

—  Men  hvem  er  da  du?  spurgte  Narkissos,  der  sta- 
dig laa  paa  Knæ. 

—  Det  maa  du  da  vide,  svarede  hun.  Du  kom  jo 
ned  til  mig,  da  jeg  havde  sejret. 

Med  eet  kendte  han  hende :  Nikarete,  hviskede  det 
ud  af  ham.  -      Nikarete,  Kleombrotos'  Datter. 

—  Ja,  er  der  nogen  anden  Nikarete,  der  har  sejret 
i  denne  Olympiade  i  Pigernes  Væddeløb?  Du  husker 
mig  og  er  dog  daglig  gaaet  mig  forbi  uden  at  hilse  mig 
med  et  eneste  Blik.  Du  ænser  kun  dit  eget  Køn  .  .  . 
Men  jeg  er  ikke  som  du,  tilføjede  hun  og  lod  Haanden 
synke,  saa  Øjnene  viste  sig  i  deres  hele  straalende 
Glans.  Gid  jeg  kunde  rejse  din  Skønhed  en  Billedstøtte 
paa  Olympias  Festplads  eller  her  i  Artemis'  hellige 
Lund. 

Narkissos  slog  Øjnene  ned  som  for  Smædeord.  Hans 
Ansigt  blev  kobberrødt,  han  dirrede  af  Harme  og  sva- 
rede lavmælt: 

—  Vogt  dig  for  at  haane  mig  med  din  ildelydende 
Smiger.  Hvis  nu  Artemis  hørte  dig  og  tog  Hævn  der- 
for! 

—  Ja  vist  skal  hun  høre  mig,  sagde  hun  frimodigt. 
Rejs  dig,  og  hør  du  selv !  Du  har  en  Cikade  i  dit  Haar 
—  vil  du  ogsaa  have  min?  Skal  vi  ofre  sammen,  Nar- 
kissos? 

Hun  tog  med  begge  sine  varme  Hænder  om  hans 
Hoved  og  løftede  det  til  Vejrs.  Hun  var  stærk  og  drog 
ham  virkelig  op.  Han  ærgrede  sig  over  det  nærgaaende 

Tag  og  fæstede  sig  ved  Duften  fra  hendes  unge  sol- 
krydrede  Legem.  Disse  Kvinder,  tænkte  lian  for  at  gøre 
sig  haard,  lugter  altid  af  Ged.  Men  hun  kom  ham  i 
Forkøbet,  da  han  vilde  rive  sig  løs,  og  greb  om  hans 
Haar. 

—  Har  du  en  Kniv  hos  dig?  spurgte  hun.  Ikke? 
Det  er  Skade.  Jeg  vilde  skære  en  Lok  fra  din  og  min 
Pande  og  binde  dem  sammen  og  lægge  dem  som  Offer- 
gave paa  Gudindens  Bord.  Men  er  du  ikke  Jæger,  Nar- 
kissos?  Hvorfor  bringer  du  ikke  den  vilde  Stengeds 
Horn?  Saa  vidt  jeg  ser,  har  du  ikke  andet  end  din 
Skjorte,  og  den  vilde  ikke  være  en  sømmelig  Gave. 
Jeg  derimod  vil  ophænge  begge  mine  Sandaler  her  paa 
dette  Spyd  og  gaa  hjem  til  Fods.  Og  saa  her  mit  Bælte. 
Det  er  endnu  aldrig  løst  af  nogen  Mand,  derfor  vier 
jeg  det  til  den  kyske  og  jomfruelige  Artemis. 

Narkissos  vilde  gaa  sin  Vej.  Men  hans  Blik  faldt 
paa  Bæltet,  der  smidigt  og  blødt  som  en  afstrøget  Slan- 
geham eller  snarere  som  en  Strimmel  Pigehud  laa  paa 
det  mosgrønne  Alterbord.  Det  var  helt  beskrevet  med 
mange  Bogstaver.  Skrift  øvede  et  hemmelighedsfuldt 
Trylleri  over  ham.  1  Olympia  havde  han  læst  utallige 
Indskrifter  paa  Sokler  og  Steler.  Han  følte  sig  som  en 
Skrift-Indviet. 

—  Vil  du  læse?  spurgte  hun,  greb  Bæltet  mellem 
begge  Hænder  og  holdt  det  op  for  ham.  Det  er  min 
Løndom,  alene  bestemt  for  Gudindens  Øren.  Du  kom, 
som  du  var  kaldet  til  at  læse.  Men  du  kan  vel  ikke 
læse?  tilføjede  hun  æggende. 

—  Jo,  jeg  kan,  hviskede  han  og  stirrede  graadigt. 

Hun  aandede  dybt,  hendes  Næsefløje  skjalv. 

—  Saa  læs!  bød  hun  og  holdt  Bæltet  tæt  op  for 
hans  Blik. 

Og  Narkissos  læste  langsomt  og  mekanisk,  Ord  for 
Ord: 

—  Jeg  Arkadieren  Narkissos,  Evfranors  Søn,  svær- 
ger ved  Artemis'  Helligdom,  at  jeg  vil  ægte  Nikarete, 
Lakedaimonieren  Kleombrotos'  Datter. 

—  Gudinden  har  hørt  det!  tilføjede  Nikarete  høj- 
tideligt med  store  opadrettede  Øjne. 

—  Hvad  mener  du?  spurgte  Narkissos  og  saa  paa 
hende.  Hans  Hjerne  havde  endnu  ikke  samlet  Ordene. 

—  Gudinden  har  hørt  dig  sværge. 

—  Jeg  har  intet  svoret,  sagde  han  hæst. 

—  Saa  læs  igen  og  hør  dine  egne  Ord. 

Og  Narkissos  læste  forfra,  og  Ordene  blev  stikken- 
de i  hans  Hals,  og  han  forstod,  at  han  havde  svoret. 
Han  blev  blussende  rød  og  saa  sig  ræd  om  til  alle 
Sider,  som  stak  der  vidnende  Øjne  frem  af  Løvets  dybe 
Mørke. 

—  Du  har  overlistet  mig,  hviskede  han  og  knyttede 
sin  højre  Haand. 

—  Gudinden  har  overlistet  dig,  svarede  Nikarete 
og  stirrede  fast  paa  ham.  Det  er  Artemis  selv,  der  har 
stævnet  dig  hid.  Hun  har  hørt  dig,  og  nu  skal  hun  høre 
mig.  Se,  hvad  jeg  skrev  paa  den  anden  Side  af  mit 
Bælte,  den  Dag  jeg  saa  dig  løbe.  Og  hør  mit  Løfte, 
saaledes  som  Artemis  hører  det:  Jeg  Nikarete,  Lake- 
daimonieren Kleombrotos'  Datter,  sværger  ved  Arte- 

mis'  Helligdom  at  ægte  Arkadieren  Narkissos,  Evfra- 
nors  Søn. 

—  Gudinden  har  hørt  det!  tilføjede  hun  i  samme 
alvorsdybe  Tone  som  før, 

Narkissos  havde  hørt  det.  Ordene  tog  Farven  fra 
hans  Ansigt.  Hans  egen  Ed  fyldte  ham  med  en  dyb 
Gru.  Paa  Kanten  af  Altret,  frem  mellem  Koglerne,  sad 
et  langt  Firben  med  ubevægelige  Øjne;  paa  begge 
Sider  af  dens  Hals  pulsede  Huden  ud  og  ind  som  en 
Boble ;  Dyret  rørte  sig  ikke,  men  de  stive  Øjne  sagde : 
Jeg  er  Vidne.  Hunden  stod  foran  Kilden  og  saa  paa 
ham  med  et  alvidende  Blik.  Nogle  grønne  Solfluer 
hang  flimrende  paa  Vingerne  og  dirrede  som  Ekkoet  af 
de  talte  Ord.  Hen  gennem  Mosset  raslede  det  af  Slan- 
ger, der  krøb  bort  med  hans  Løfte.  Alt  havde  hørt 
hans  Ed.  Træerne  bar  den  bag  deres  Bark.  Kilden 
klunkede  Ordene  et  for  et.  Kom  Artemis  nogensinde 
til  denne  Helligdom,  vilde  alting  røbe  de  af  ham  sagte 
Ord.  Det  hjalp  ikke,  han  fornægtede  dem  som  paa- 
tvungne.  Han  havde  sagt  dem.  Luften  havde  drukket 
dem,  Jord  og  Himmel  suget  dem  ind.  Han  blev  aldrig 
fri  for  dem,  han  havde  lagt  dem  som  en  Strikke  om 
sin  Hals.  Naarsomhelst  kunde  Gudinden  tvinde  til  og 
kvæle  ham  med  hans  egne  Ord. 

— -  Dette  var  en  falsk  og  ond  Spøg,  mumlede  han 
og  saa  opbragt  paa  den  unge  Pige.  Men  hun  saa  fast 
og  dristigt  igen. 

—  Dette  var  ikke  Spøg,  sagde  hun.  Guderne  spøger 
aldrig  med  Løfter,  og  vi  Dødelige  skal  vogte  os  derfor. 

—  Jeg  gaar  min  Vej,  og  du  ser  mig  ikke  mere,  sag- 
de han  og  vendte  sig  bort. 

—  Jeg  ser  dig,  Narkissos,  naar  Gudinden  vil  det, 
svarede  hun,  og  de  mørkhaarede  Øjenrande  sank  ned 
over  det  tungsindige  Blik.  Hun  er  stærkere  end  du  og 
jeg.  Vi  ses  igen,  Narkissos. 

Narkissos  fjernede  sig  hastigt.  Løvet  aabnede  sig  for 
ham,  han  klatrede  over  Gitteret  og  gik  bort.  Han  løb 
ikke  mere.  Han  gik  træt  Fod  for  Fod,  pint  af  Tørst  og 
Eftermiddagshede,  men  endnu  mere  af  sin  Eds  dumpe 
Nag. 

Det  var  sent  og  mørkt,  da  han  saa  ned  over  Olym- 
pias Festplads,  hvor  mange  Gnister  tindrede  i  kresen- 
de  Baner.  Det  var  Fakkelløbet,  som  fandt  Sted.  Nar- 
kissos vilde  ikke  overvære  det.  Han  bar  fremdeles  paa 
sit  rugende  Nag.  Eden  stod  som  indbrændt  i  hans  egen 
Hud.  Han  fandt  hjem  til  sin  Teltkrog  og  faldt  i  Døs. 

Næste  Dag  begyndte  Hjemrejsen  fra  Olympia.  Nar- 
kissos saa  den  lille  Trop  spartanske  Piger  drage  bort 
ad  Broen  over  Alfeios-Floden.  Han  blev  rød,  da  han 
lagde  Mærke  til  den  eneste  iblandt  dem,  der  ikke  bar 
Bælte.  Havde  Nikarete  ladet  det  blive  i  Artemis'  Lund 
paa  Erymanthos?  Og  havde  Gudinden  taget  det  i  For- 
varing —  som  en  Forskrivning,  han  engang  vilde  blive 
krævet  for? 

XII 
NYMAANE 

Meget  syntes  forandret,  da  Narkissos  var  hjemme 
igen. 

De  arkadiske  Fjældkløfter  forekom  ham  lukkede 
som  et  Fængsel,  efter  at  han  havde  set  Sletterne  langs 
Alfeios,  de  dyrkede  Marker,  Vinhøjene,  det  herlige 
dyrkede  Land,  hvor  Mændene  mylrede.  Verden  havde 
aabnet  sig  for  ham,  og  han  havde  kastet  Blikket  ud 
over  det  Hav,  der  løb  som  en  gyngende  flad  Vej  mel- 
lem Øer  og  Riger,  hvis  Navne  var  ny  for  hans  Øren. 

Han  saa  sig  om  blandt  sine  Geder  og  forstod,  at 
hans  Liv  hidtil  var  levet  blandt  Umælende,  der  intet 
havde  at  meddele  ham.  Festdagene  i  Olympia  havde 
gjort  ham  rigere  paa  Kundskab  end  alle  hans  atten 
Aar  tilforn.  Livet  havde  lukket  sig  op,  grænseløst  til 
alle  Sider.  Alle  Hellas'  Stammer  var  dragne  forbi  ham, 
og  han  havde  hørt  tale  om  Folkeslag  af  de  besynder- 
ligste Sæder.  Barbarer,  der  boede  i  evig  Vinter  og  gik 
hyllede  i  vilde  Dyrs  Skind  hele  Aaret  rundt.  Libyere, 
som  Solen  brændte  sorte.  Asiater  ved  fjerne  endeløse 
Floder,  som  der  skulde  store  Skibe  til  at  sætte  over. 
Kyster,  hvorfra  Guld  og  Silfion  kom. 

Eet  Navn  havde  frygteligere  Klang  end  alle  andre. 
Det  laa  og  trak  op  bag  Østens  Synsrand,  som  et  Uvejr, 
en  Tordensky,  der  aldrig  forsvandt,  men  ulmede  sig 
højere  og  højere  op  paa  Himlen.  Selve  Døden,  alle 
Tings  grufulde  Afslutning,  laa  som  det  skjulte  Lyn  i 
denne  bovnende  Sky.  Alle  frygtede  den  forhadte,  usyn- 
lige Fjende.  Alle  vidste,  det  var  kun  et  Tidsspørgs- 
maal,  naar  han  kom  væltende  for  at  afsvide  Landet 
med  sin  forfærdelige  Ild.  Gang  paa  Gang  forlød  det 
om  store  rige  Stæder,  der  var  indesluttede  og  brændte, 
om  Hellenere,  der  var  gjort  til  Slaver,  om  fribaarne 
Mænd,  der  blev  stemplede  med  Storkongens  glødende 
Brændemærke.  Milet  var  gaaet  op  i  Flammer,  Øerne 
Chios  og  Lesbos  og  Tenedos  var  tagne,  og  Klapjagter 
anstillet  paa  Mennesker  som  med  et  Net.  Persiske 
Herolder  var  over  Isthmen  gaaet  gennem  Peloponnes 
og  havde  krævet  Jord  og  Vand  af  alle  Stater.  Rygterne 
var  uenige  om,  hvilke  der  havde  ydet  det  forlangte. 
Argos  skulde  have  underkastet  sig,  men  i  Sparta  var 
Herolderne  kastet  paa  Hovedet  i  de  dybe  Brønde  for 
selv  at  kunne  tage,  hvad  de  begærede.  Ogsaa  de  Hel- 
lenere, der  havde  nedværdiget  sig  til  at  tjene  Perserne 
som  Tolke,  havde  faaet  en  skaanselløs  og  vanærende 
Død.  Hvad  Dag  det  skulde  være,  kunde  de  bleggule 
og  sorte  Persere  dukke  op,  med  store  stive  Skæg  og 
Øjne  dobbelt  saa  vældige  som  almindelige  Øjne  og  af 
en  barsk  og  glansfuld  Magt ;  deres  Tale  skulde  lyde 
som  Svalernes  Kvidder,  og  de  skulde  være  opblæste 
og  hovne  som  Hestehaner. 

. . .  Narkissos  gik   ikke  mere  ind   i   Pans   Lund   af 

Trang  til  at  se  sit  Billede.  Han  havde  spejlet  sig  i 
Billedstøtter  og  i  levende  Atleter  fra  hele  Hellas. 
Betragtningen  af  de  unge  spartanske  Piger  havde  vakt 
Blu  i  ham.  Rigtignok  var  alt  hos  en  Yngling  skønnere 
end  hos  Kvinden.  Men  Nikarete  bar  hans  Moders  Navn, 
og  selve  denne  Mindelse  om  Moderen  slap  ham  ikke, 
naar  han  saa  paa  en  Kvinde,  der  ikke  var  fuldt  beklædt. 
1  Heras  Tempel  havde  han  længe  beskuet  Gudindens 
Billede,  men  det  havde  ikke  beskæmmet  ham:  Stive 
sirlige  Folder  faldt  ned  over  hendes  tronende  Knæ,  og 
det  høje  Haarsmykke  bekransede  en  Pande,  der  var 
som  en  Himmel  uden  Skyer,  og  naar  han  stirrede  i 
hendes  Øjne,  var  det  som  at  ligge  paa  Ryggen  og  sæn- 
ke sig  i  Himmelblaaet  over  sit  Hoved. 

Alt  paa  Jorden  var  bleven  mere  gaadefuldt  end  før. 
Usynlige  Guder  var  om  ham  og  tilvirkede  hans  Skæb- 
ne. Han  frygtede  ikke  som  hans  Fader,  der  altid  æng- 
stedes for  at  give  nogen  Glæde  tilkende,  at  ikke  Gu- 
derne skulde  fristes  til  straks  at  slaa  den  ned.  For  hvert 
Gode,  de  skænker  Menneskene,  sender  de  to  Ulykker. 
Ulykkerne  hang  altid  usynligt  over  hans  Hoved.  De 
kunde  kun  afværges  ved  at  forberede  sig  paa  dem  og 
vente  dem. 

Perserne  var  den  Ulykke,  der  truede  over  al  anden. 
Men  naar  Narkissos  saa  sig  om  i  sin  egen  Kres  for  at 
opdage  de  Farer,  der  kunde  ramme  ham  personligt, 
saa  han  kun  sin  Fader.  Han  kunde  jo  pludselig  blive 
revet  fra  ham.  Han  skjalv  ved  Tanken.  Ved  stadig  at 
forestille  sig  Faderens  Bratdød  vilde  han  komme  Gu- 
derne i  Forkøbet.  Naar  han  saa  paa  Faderen,  granske- 

de  han  efter  Varsler,  og  samtidig  gik  kærlige  Bønner 
stille  gennem  hans  Sind.  Og  han  kunde  se  dem  spejle 
sig  i  Faderens  blide  Blik. 

Deres  Legemsøvelser  havde  faaet  nyt  Grundlag  og 
nyt  Sving.  I  Olympia  havde  de  suget  talløse  Indtryk 
og  Regler,  i  faa  Dage  gennemgaaet  en  hel  Skole.  Ikke 
mindst  Evfranor,  der  nu  med  langt  større  Indsigt  var 
Sønnens  Lærer  og  Opsyn.  De  havde  ogsaa  hjembragt 
gode  og  nye  Hjælpemidler :  en  Diskos,  Haandvægte  til 
Spring  samt  to  Kastespyd  af  den  rette  tunge  Drøjde. 
Det  var  Faderens  Haab,  at  Sønnen  ved  næste  Olym- 
piafest skulde  kunne  deltage  ikke  blot  i  Løbene,  men  i 
selve  den  berømmelige  Femkamp :  Og  er  Guderne  dig 
naadige,  giver  de  dig  Kransen,  tilføjede  han. 

Evfranor  behandlede  sin  Søn  med  endnu  større  Øm- 
hed end  før.  Han  købte  sig  en  Træl  til  at  drive  om 
med  Gederne,  for  at  Sønnen  med  mere  Frihed  kunde 
hellige  sig  sin  Legemsidræt.  Han  nødte  ham  til  at  spise 
det  bedste,  Huset  formaaede.  Han  købte  ham  nye 
Klæder  fra  Megalopolis,  ja  endog  et  Par  nye  Smykker 
til  hans  Haar.  Aldrig  med  Ord,  kun  med  Blik  og  sine 
Hænders  tilfældige  Kærtegn  sagde  han,  hvor  skønt 
han  fandt  hans  unge  Legem.  Han  lagde  Armene  om 
hans  unge  faste  Skuldre  og  drog  ham  kærligt  til  sig, 
tog  ham  under  Hagen  og  saa  længe  forskende  paaham. 

—  Siden  vi  var  i  Olympia,  har  du  faaet  din  Moders 
Øjne,  sagde  han.  Jeg  genser  hendes  Blik  bagved  dit. 
Næste  Gang  jeg  gaar  til  hendes  Grav,  skal  jeg  takke 
hende  derfor.  Nikarete  ser  til  mig  fra  sin  usynlige 
Verden  gennem  dig. 

Hver  Aften,  naar  de  beredte  sig  til  at  gaa  til  Hvile, 
spejdede  han  op  paa  den  klare,  mørknende  Aften- 
himmel for  at  tage  sit  Varsel.  Endelig  kom  det.  Nyet 
stod  saa  skælvende  tyndt  i  Sydvest  som  en  Ring,  den 
mindste  Berøring  vilde  byde.  Han  tog  sin  Olie-Leky- 
thos  og  gemte  den  i  sin  Kappe. 

Narkissos  saa  ham  fjerne  sig :  Maa  jeg  gaa  med  dig. 
Fader?  hviskede  han  efter  ham.  Men  Evfranor  vendte 
sig  om  og  nægtede  ved  at  bøje  Hovedet  let  tilbage : 
Jeg  skal  nok  hilse  fra  dig,  sagde  han. 

Det  blev  sent,  og  det  blev  helt  mørkt,  og  Faderen 
kom  ikke  tilbage.  Narkissos  ventede.  Han  sad  i  Hyt- 
tens Dør  og  saa  mod  Nord.  Han  vidste.  Faderen  var 
ved  Moderens  Grav  og  vilde  ikke  forstyrres  i  sin  An- 
dagt. Men  langt  om  længe  rejste  han  sig  for  at  gaa 
ham  i  Møde. 

Aftenen  var  bleven  bitterlig  kold.  Jordens  Solvarme 
var  straalet  ud  i  det  glasklare  Rum.  Narkissos  gik 
langsomt  henimod  Gravtuen.  Han  saa  Amforaen  tegne 
sig  sort  mod  Himlen :  Nymaanen  havde  lagt  sig  paa 
dens  Stilk.  Men  Faderen  saa  han  ikke.  Han  kaldte 
angstfuldt,  men  der  kom  intet  Svar.  Først  da  han  stod 
ved  den  vedbenddækkede  Tue,  fandt  han  Faderen  lig- 
gende derpaa,  kold  som  den  tømte  Lekythos,  han  holdt 
mellem  sine  Fingre.  Om  Amforaen  hang  den  visne 
Krans,  han  havde  hjembragt  fra  Heras  hellige  Træ  i 
Olympia.  Det  saa  ud,  som  han  havde  lagt  sig  ned  for 
at  hvile.  Og  Narkissos  mindedes,  hvad  Faderen  en- 
gang havde  fortalt  ham,  at  Ofre  ligesom  Renter  skal 
betales  ved  Nymaane,  og  at  der  gives  Folk,  som  læg- 

ger  sig  til  at  sove  paa  deres  Kæres  Grave  for  at  drøm- 
me og  saa  rejse  sig  og  handle  efter  Drømmen. 

Men  Evfranor  skulde  ikke  rejse  sig  mere.  Hans 
Hjerte  var  standset,  hans  Lemmer  allerede  stivnede. 
Sønnen  bar  ham  paa  sine  Arme  tilbage  og  lagde  ham 
ved  Arnens  Ild.  Hans  Ansigt  smilede,  som  havde  han 
en  god  og  lykkelig  Drøm. 

Saa  kastede  Narkissos  sin  Faders  Tue  ved  Siden  af 
sin  Moders,  saaledes  at  Vedbenden  af  sig  selv  kunde 
krybe  fra  den  ene  til  den  anden.  Han  ofrede  Lokker 
af  sit  Haar  og  hede  Taarer  af  sine  Øjne.  Og  da  Mørket 
faldt,  bøjede  han  sig  og  lagde  sin  Kind  til  den  kolde 
Jord  med  det  Ønske,  at  han  kunde  lægge  sig  til  at 
drømme,  hvad  Faderen  helst  vilde,  der  skulde  blive 
af  hans  Liv. 

Men  da  han  lukkede  Øjnene,  hviskede  Moderens 
Navn  dybt  inde  i  ham :  Nikarete.  Og  da  han  aldrig  hav- 
de set  hende,  saa  stod  straks  Billedet  for  ham  af  den 
eneste,  han  kendte  af  dette  Navn.  Selve  Lyden  mane- 
de det  frem,  og  han  saa  hende  sidde  ved  Artemis'  Alter 
og  lægge  sit  Bælte  derpaa. 

Det  var  Helligbrøde,  og  han  rejste  sig  straks  for  at 
bortjage  det  ildevarslende  Billed.  Han  brød  lange  Ran- 
ker af  den  læderstive,  mørkegrønne  Vedbend  og  stak 
dem  i  Faderens  Høj.  Saa  lagde  han  begge  sine  Hænder 
paa  den  friske  Grav  og  hviskede:  Levvel,  du  min 
kære  Fader,  der  ogsaa  var  mig  i  Moders  Sted.  Tak 
for  alt,  hvad  du  har  lært  din  Søn.  Du  har  gjort  mig 
til  en  Mand,  der  længes  efter  at  blive  en  sand  Hel- 
lener. Hvor  jeg  end  kommer  hen  paa  Jordens  Rund, 

saa  vær  du  med  mig  og  vis  mig,  hvor  Maalet  ligger, 
jeg  sical  ramme  med  mit  Kast.  Levvel,  min  kære  Fa- 
der, du  har  bragt  min  Moder  den  Hilsen,  du  vilde  fra 
mig,  og  begge  venter  I  Haand  i  Haand  paa  den  Time, 
da  jeg  atter  skal  mødes  med  Jer  og  hilse  Jer  med  mit 
stumme  Nik. 

Et  Øjeblik  lagde  han  paany  sin  Kind  til  Mulden.  Da 
var  det,  som  han  fra  Olympias  Kronos-Høj  fulgte 
Alfeios-Flodens  Løb  mod  det  frie  Hav  og  saa  Triererne 
for  store  bugnede  Sejl  glide  ud  paa  det  blaa  Ocean. 

Ja,  han  vilde  ud  af  Arkadiens  Klippevægge,  ud  og 
lære  sine  Landsmænd  at  kende  ved  Kyst  og  paa  0. 

Han  gjorde  sin  fattige  Hjemlod  op,  overlod  den  og 
sine  Grave  i  sine  Naboers  Varetægt  og  drev  saa  selv 
sine  Hjorder  bort  til  Egne,  hvor  han  kunde  omsætte 
dem  i  Penge.  Omsider  fik  han  dem  solgt  for  omtrent 
saa  mange  Drachmer,  som  han  ejede  Dyr.  Sølvet  byt- 
tede han  efterhaanden  i  Guld-Staterer.  Ikke  en  Dareik 
vilde  han  modtage.  Det  persiske  Guld  skulde  ikke 
tynge  hans  Samvittighed  eller  ødelægjge  hans  Sjæl. 


XIII 
PAA  VANDRING 


Narkissos  begyndte  sin  Vandring  i  hellensk  Verden. 

Helst  var  han  straks  gaaet  til  Hermofantos  og  havde 
givet  sig  i  hans  Lære,  ikke  blot  som  evig  Vandrer, 
men  som  Vandrelæge.  Hermofantos  havde  af  alle  Mænd 
gjort  det  stærkeste  Indtryk  paa  ham.  Han  havde  fortalt 
ham  om  sin  Gerning:  om  Lavs-Eden,  Lægen  maatte 
sværge,  aldrig  at  bruge  sin  Kunst  til  andet  end  de 
Syges  Vel,  aldrig  at  udlevere  Gift  eller  fosterfordri- 
vende Midler,  aldrig  at  aabenbare,  hvad  en  Syg  be- 
troede ham  under  Tavsheds  Løfte,  og  aldrig  at  mis- 
bruge sin  Stilling  til  nogen  Art  Forførelse. 

Men  om  han  nogensinde  igen  stødte  paa  Hermofan- 
tos, kom  an  paa  Tilfældet.  Han  blev  da  foreløbig  kun 
hans  Vandrelærling.  Hvor  hans  Vej  gik,  spurgte  han 
efter  ham  som  Telemachos  efter  sin  Fader  Odyssevs. 
Og  Hermofantos  var  ikke  sporløst  gaaet  gennem  sin 
Verden.  De  fleste  Steder  groede  der  Minder  og  Sagn 
efter  ham.  Naar  Folk  fortalte  om  ham,  lyste  Øjnene 
med  et  Genskær  af  hans  egne,  og  de  huskede  grant, 
hvornaar  de  havde  haft  hans  Besøg. 

Paa  sin  Fod  gik  Naricissos  Peloponnesos  rundt.  Sit 
Guld  gemte  han  indsyet  i  sinChitons  Søm  —  en  fædre- 
ne Arv,  han  ikke  vilde  forøde.  Med  sine  unge  kraftige 
Lemmer  tjente  han  overalt  til  Livets  Ophold.  Han  holdt 
sig  ikke  for  god  til  noget  Arbejde,  der  kunde  berige 
hans  Erfaring.  I  Efteraarstiden  gik  han  paa  de  dyrkede 
Marker  og  lærte  at  lægge  Plovfuren  lige  og  dyb.  Han 
deltog  i  Vinhøsten  og  tilegnede  sig  Druernes  kyndig- 
ste Behandling.  I  det  hestedyrkende  Argos  fik  han  Ind- 
sigt i  Forædling  af  Racerne,  i  Avl  og  Tillæg  og  i  Dres- 
suren af  de  stolte  Dyr,  der  udførtes  over  hele  Hellas, 
ikke  mindst  til  det  hestekære  Attika,  hvor  Panathe- 
naierfesten  hvert  fjerde  Aar  opviste  de  skønneste  Ka- 
valkader af  det  ædleste  Blod. 

Kun  Lakedaimon  gik  han  udenom  af  en  uklar  Angst 
for  at  møde  sin  Artemis-Skæbne.  Og  dog  længtes  han 
inderst  inde  mod  dette  Land  som  mod  intet  andet.  Der- 
til havde  han  hørt  nok  om  dette  Folks  stramme  og 
hærdede  Karakter.  Sparta  —  det  var  Purpur  og  Fløjte, 
Susen  af  Stødlanser,  Trampen  af  malmklingende  Fod- 
slag, der  fik  Træerne  til  at  ryste  og  Klippegrunden  til 
at  gungre.  Sparta  —  det  var  Øvelsens  stride  Dag  fra 
Solopgang  til  Mørke,  Bygbrød  til  en  Slurk  Vin.  der 
brændte  Struben,  Svinekød  i  Blodbudding  med  Eddike 
og  Salt.  Rensning  og  Hærdning  af  alle  Indvolde.  Som 
Malmstøtter  sad  de  til  Bords  paa  det  uhøvlede  Træ  og 
nød  den  rensende  Haardkost,  paa  det  lerstampede 
Gulv  laa  de  uden  at  ømme  sig.  Sparta  —  det  var  den 
malmsatte  Ungdomsskønhed,  der  voksede  af  den  mand- 
haftige Tugt ;  Fostbroderskab,  ømt  og  inderligt,  mellem 

Ældre  og  Yngre.  Mellem  Mænd  og  Kvinder  intet  ero- 
tisk Lefleri,  kun  Avlingens  Pligt,  at  to  og  to  kunde  føde 
Sparta  nye  Mænd  og  nye  Krigere.  En  Kvinde  kunde 
have  to  eller  flere  Mænd  til  at  fuldføre  den  hellige  For- 
plantningspligt.  Staten  sørgede  for  at  faa  de  unge 
Mænd  gift  i  en  Alder,  da  deres  Kraft  kunde  blive  til 
størst  Gavn.  En  Kvinde,  der  var  rig  ved  Arv,  fik  af 
selve  Kongerne  anvist  den  rette  Ægtefælle.  Til  det 
tredivte  Aar  levede  alle  unge  Mænd  i  Kasernefælles- 
skab. Hustruen  maatte  ranes.  Bryllup  var  en  Erobring, 
et  Rov.  Spartiaterne  maatte  ikke  forkæle  sig  med  var- 
me Bade  eller  salve  sig  i  Olie,  men  nøjes  med  Evro- 
tas'  kolde  rindende  Vand.  Kongerne  stammede  fra 
Herakles,  der  ikke  var  en  Gud,  men  en  Heros:  Hans 
tolv  Kæmpearbejder  varslede  Sliddet,  der  venter  hver 
ægte  Lakedaimonier.  Alene  Haardførhed  og  Tapperhed 
gjorde  en  Dødelig  „guddommelig" .  At  falde  for  sit 
Land  „i  Krig"  sikrede  evig  Berømmelse.  „Rag  Eders 
Skæg  og  lyd  Loven!"  var  en  Befaling,  Eforerne  hvert 
Aar  ved  deres  Embedstiltrædelse  udstedte. 

Narkissos  ønskede,  han  var  født  i  dette  Land,  men 
Guderne  havde  nægtet  ham  det;  og  søge  Tjeneste  som 
Helot  eller  nedsætte  sig  som  Perioik  vilde  han  ikke. 

Alle  Hellas'  Guder  og  berømte  Helligdomme  lærte 
han  at  kende.  I  Argos  besøgte  han  Gudernes  Dron- 
ning Hera  og  saa  hendes  Præstinde  køre  til  Templet 
med  hvide  Køer.  I  Nemea  fejrede  han  den  store  Zevs- 
fest.  Paa  Isthmen  herskede  Poseidon  —  Tangen  var 
ikke  bredere,  end  at  Guden  kunde  kaste  sin  Trefork 
fra  det  ene  Hav  til  det  andet.   Med  smaa  Sejlskibe 

søgte  han  ud  til  Øerne  —  til  Dionysos'  Helligdom  paa 
Naxos  og  til  Apollons  ældgamle  Alter  paa  det  lille- 
bitte Delos. 

Havet  blev  en  Opdagelse  for  ham.  Forstavnsbilledet 
sprang  og  fløj  over  de  klukkende  Bølger.  I  nogen  Tid 
tjente  han  endog  som  Thalamit  paa  øverste  Bænk  af 
et  treradaaret  Skib.  Krumryggede  sad  de  mange  Ror- 
karle i  lange  Rækker,  den  ene  ovenover  den  anden. 
En  Forspiller  agterude  blæste  Fløjte,  for  at  alle  de 
ulige  lange  Aarer  kunde  gaa  i  samme  Takt.  I  det  kvæ- 
lende lumre  Rum  sad  Roerne  nøgne  og  halede  ud  med 
de  muskuløse  Arme.  Gennem  AarehuUerne  trængte 
Solen  ind  i  lange  Pile,  der  lyste  gennem  den  tunge, 
halvmørke  Luft.  Som  levende  begravede  sad  de  og 
kunde  ikke  rette  sig  i  Vejret.  Skulde  de  hvile,  krøb 
de  paa  Maven  hen  over  Tofterne  til  den  stejle  Stige, 
der  førte  op  i  Dagen.  Deres  Øjne  blinkede  lyssky  mod 
Solen,  Sveden  perlede  i  deres  Bryn.  De  rettede  sig 
nogle  Gange  i  Luften  og  krøb  saa  ned  igen  for  at  lægge 
sig  under  Tofterne,  mens  Sveden  emmede  af  de  vaade 
Rygge.  Fløjten  var  uundværlig ;  uden  den  kunde  de 
ikke  have  svunget  de  store  tunge  Aarer,  hvoraf  de 
længste  sad  øverst.  Træet  knirkede  og  klagede.  Aarer- 
ne  peb  sydende  gennem  Vandet.  Skvættet  stod  nu  og 
da  som  en  Sky  af  flyvende  Skum  ind  gennem  Hullerne 
og  kølnede  det  hede  Bryst.  I  smaa  Billedglimt  gled 
Vandfladen  forbi,  og  nu  og  da  rejste  en  0  sig  af  Ha- 
vet, en  Stump  Kyst  dukkede  op.  Templer  kom  til  Syne 
med  skinnende  Søjler  over  bratte  Brinker  og  sank  igen 
i  Havet. 

Kun  yderst  sjældent  fik  Rorkarlene  Landlov.  De 
krøb  til  Vejrs  paa  en  fremspringende  Pynt  for  at  se 
ned  i  frodige  og  skyggefulde  Dale.  Olieskove  bredte 
deres  sølvgrønne  Luv  op  og  ned  ad  Bakkerne,  men  i 
Slettens  Bund  groede  dunkle  Lunde  af  Cypresser  og 
Pinjer. 

Narkissos  fandt  dog,  han  lærte  altfor  lidet  paa  disse 
Togter.  Rorkarle-Stillingen  var  bundet  til  det  stinkende 
Halvmørke,  og  naar  han  skulde  hvile,  faldt  han  straks 
i  en  tung  Døs  i  sit  træhaarde  Fængsel,  hvor  de  bog- 
stavelig laa  som  Fisk  i  en  Tønde.  Hvidløg  forpestede 
Luften  —  de  fleste  var  Athenere,  der  hovedsagelig 
ernærede  sig  af  denne  Spise. 

Dog  paa  denne  Maade  lærte  Narkissos  Ægæerhavet 
at  kende  med  de  talløse  Øer,  der  laa  som  Stenene  i 
et  Vadested  mellem  Asien  og  Hellas,  kastet  af  en  Gi- 
gant for  at  gaa  fra  Kyst  til  Kyst.  Ad  dette  Vadested 
ventedes  nu  Storkongens  Indfald  fra  Dag  til  Dag.  Nar- 
kissos var  med  sit  Skib  ikke  naaet  i  Land,  men  havde 
ligget  udenfor  Milet  og  set  den  afbrændte  By,  hvor 
hverken  Tempel  eller  Fyrtaarn  rejste  sig  over  Bugten 
mere.  Igennem  det  aflange  Aarehul  øjnedes  det  joniske 
Land,  hvor  Perserne  havde  traadt  deres  blodige  Spor. 
Rundt  om  ham  sad  de  andre  Rorkarle  og  kiggede  og 
hviskede.  Perserne  skulde  have  sønderhakket  de  hel- 
lenske Fanger  med  krumme  Knive  og  kastet  Kødtær- 
ningerne  i  Havet  til  Føde  for  Fiskene.  Men  Kvinder  og 
Børn  havde  de  slæbt  bort  til  Sardes  og  Suså ;  Drengene 
var  gildede,  og  de  hellenske  Piger  forsmægtede  nu  i 
Satrapernes  Kvindebure.  Der  groede  ingen  nye  Temp- 

ler  op  af  Asken.  Rædselen  havde  lammet  al  Handle- 
drift.  Hellenske  Flygminge  trak  sig  vestpaa  fra  0  til 
0.  Fønikiske  Krigsskibe  kom  strygende  som  Rovfugle 
mellem  Kykladerne,  bringende  Jord  og  Vand  fra  alle 
Øerne,  ja  selv  fra  det  sømægtige  Aigina,  til  Memnons- 
borgen  i  Suså.  Trieren,  hvor  Narkissos  tjente,  laa  net- 
op som  Spejder  paa  Vagt  langs  Lilleasiens  Kyst  for  at 
varsle,  naar  Hellas  kunde  frygte  Persernes  Overfald. 

I  alle  Havne  vuggede  fønikiske  Skibe,  samlede  for 
at  optage  persiske  Tropper.  Man  kunde  se  dem  krybe 
inde  paa  Kysterne  som  lange  Rækker  af  kravlende 
Utøj.  Ryttere  blinkede  ned  fra  Bjergene.  Med  Fralands- 
vind kunde  man  høre  Signalerne  skingre. 

Trieren  blev  liggende,  til  den  saa  Sejlerne  i  Hundre- 
devis komme  stævnende  ud  over  Havet  for  den  kraftige 
Nordøstvind.  Saa  lettede  den  selv  Anker  og  strøg  som 
en  Varselfugl  en  Snes  Stadier  forud.  Fra  alle  Øerne, 
den  kom  forbi,  stod  Smaabaade  og  Fiskerjoller  ud 
for  at  høre  og  bringe  Nyt  om  det  vældige  Opbud,  om 
Tusinder  og  atter  Tusinder  af  Medere  og  Persere,  der 
var  gaaet  ombord.  Rygtet  gik,  at  selve  Storkongen  Da- 
reios  var  rykket  frem  østerfra  for  at  drive  sine  Strids- 
kræfter lig  Tordenkiler  foran  sig.  Hans  Brodersøn  Ar- 
tafernes  og  Mederfeltherren  Datis  var  paa  Flaaden  og 
med  dem  Hippias,  Athenernes  fordrevne  Tyran,  der 
vendte  tilbage  som  Forræder  mod  sit  eget  Folk.  Den 
uhyre  Flaade  gik  mod  Athos  og  Evboia,  mod  Naxos 
og  Athen  —  ladet  med  Uvejr  og  Lyn  mod  hele  det 
genstridige  Hellenerfolk,  der  havde  vovet  at  trodse 
Storkongens  Vælde.  Histiaios'  Skelet  hang  endnu  paa 

Korset  i  Sardes  — -  saaledes  som  Jægere  spiler  en  Rov- 
iugl  ud  paa  en  Ladeport  til  Skræk  og  Advarsel  for 
alle  andre  Himlens  Fugle ;  men  hans  afskaarne  Hoved 
var  lagt  i  Salt  og  bragt  til  Storkongen  selv.  I  saadanne 
Hærskarer  sejlede  Perserne  frem,  at  de  vilde  bringe 
selve  Havet  i  Oprør  og  som  en  Syndflod  skylle  op  over 
Hellas'  Bjerge  og  drukne  Hellenerne  som  Myrer  i 
Sand. 

Trieren  blev  ved  at  flyve  forud.  Men  ved  Naxos  tog 
den  yderligere  Forspring,  da  Perserne  blev  liggende 
for  at  tugte  denne  Øs  Indbyggere,  der  først  af  alle  hav- 
de spundet  Rænkespil  mod  Storkongens  Herredømme. 
Saa  strøg  Trieren  mod  Nordvest  og  søgte  ind  i  Faleron- 
Havnen.  Skibet  var  athensk,  Rorkarlene  afmønstredes 
foreløbig,  og  Narkissos  gik  til  Fods  over  Faleron-Slet- 
ten  mod  selve  den  berømmelige  violkransede  Stad, 
han  endnu  aldrig  havde  gæstet. 

Sensommerens  bagende  Sol  havde  hobet  Støvet  tykt, 
saa  han  sank  i  til  Anklen.  Men  han  gik  frem  med  Blik- 
ket rettet  mod  Bjergene,  til  han  blev  Akropolis  vår, 
der  hævede  sin  langstrakte  Klippeknast  op  over  Mylret 
af  lerklinte  Huse.  Kun  et  enkelt  Tempel  sprang  frem 
over  Murranden.  Gul  og  nøgen  laa  Klippen  og  svedes 
i  Solen.  Siderne  faldt  stejle  ned ;  her  fra  Syd  set  var 
ingen  Vej  eller  Sti  tænkelig  op  over  det  bratte  Fald. 
Han  kunde  kende  Kefissos-Dalen  paa  Olieskoven,  der 
fulgte  dens  Løb,  men  Ilissos,  som  han  kom  over,  var 
kun  et  indtørret  Leje.  Smaa  Cypres-  og  Lavrbærlunde 
laa  strøt  som  Buketter  op  over  de  lavere  Højder.  Træ- 
kroner mørknede  om  hvide  Mure.  Skovløse  Kamme 

blaanede  med  rødlige  Furer  i  ældgamle  Klippeansigter. 
Det  honningrige  Hymettos,  det  skovdækkede  Parnas^ 
det  af  Marmorbrud  hvidnende  Pentelikon  — •  Navnene 
klang  om  ham,  og  Bjergene  pegedes  ud  af  Vejfarende 
ved  hans  Side.  Lykabettos  rejste  sin  stejle  dristige 
Kegle  lige  bag  Byen ;  op  over  Fyrreskoven  bar  det  sin 
nøgne  Klippetop  rødgraa  og  skarp  mod  den  blaaeste 
Himmelbund.  Han  havde  aldrig  set  en  saa  pragtfuld 
Baggrund  for  nogen  By.  Det  var.  som  Solen  med  sin 
hvide  blinkende  Kniv  skar  Bjergene  ud  af  Naturens 
brede  Ryg.  I  deres  plastiske  Goldhed  laa  de  og  drev 
deres  tindrende  Vekselspil  med  Skyerne,  flængede 
dem  i  store  flagrende  Laser,  hyllede  sig  i  Slør,  kastede 
Bold  fra  Kam  til  Kam  med  sølvhvide  Kugler,  blottede 
sig,  dækkede  sig  og  væltede  atter  Sky-Dynerne  af  de 
kantede  nøgne  Lemmer.  Mens  Akropolis  stak  sin  sol- 
svedne Hjelmkam  op  over  Byen,  den  vogtede,  taar- 
nede  Bjergene  en  urokkelig  Skjoldrand  om  den  solv- 
graa  attiske  Slette. 


XIV 

ATHEN 


Narkissos  drev  omkring  i  Athens  snævre  Smøger  og 
Gyder.  Mennesker  stimlede  overalt.  Spildevand  stank 
foran  Husdørene.  Skoflikkerne  sad  og  svedte  paa  Skyg- 
gesiden. Ambolte  klang  under  Hammerslag.  Spydblade 
hvæssedes.  Overalt  lugtede  af  Hvidløg.  Overalt  kagle- 
de Fjerkræ.  Overalt  løb  gryntende  Svin  og  snagede  i 
Affald.  Men  overalt  kom  Lykabettos  eller  Akropolis  til 
Syne  bag  Smøgernes  Ende. 

Han  fulgte  med  Strømmen  over  Olie-Torvet,  hvor 
grønne  eller  sorte  Oliven  stod  i  store  Tønder,  Løg  hang 
i  lange  Snore  og  Grøntsager  dækkede  Jorden,  til  selve 
Torvet,  hvor  der  var  Opløb  udenfor  Bulevteriet.  Op 
imod  Skrænten  af  Areiopagos  saa  han  to  Bronzestøtter 
af  nøgne  Mænd  i  heftigt  Udfald,  den  ene  svang  Svær- 
det over  sit  Hoved,  den  anden  truede  stikkende  med 
den  sænkede  Klinge.  Da  han  spurgte,  fik  han  til  Svar: 
Tyranmorderne !  Athenerne  hilsede  dem  med  løftede 
Hænder  og  Tilraab :  Tyranmordere !  Kom  ned  fra  Jeres 
Sokler,  Harmodios  og  Aristogeiton,  og  tag  imod  Hip- 
pias ! 

Rygtet  om  Persernes  Ansejling  gik  som  Stød  igen- 
nem Byen.  En  bølgende  Menneskemængde  strømme- 
de over  Torvet  og  op  om  Areiopagos  mod  Pnyx.  Fra 
Raadhuset  kom  nogle  Mænd,  der  drog  Kølvand  efter 
sig  gennem  Strømmen.  Polemarchen!  lød  det  rundt 
om.  Dér  kommer  Polemarchen !  Og  Skoflikkere  og 
Pottemagere,  Smede  og  Grønthandlere,  Bagere  og 
Garvere  hastede  bagefter.  Aristeides!  Leve  Aristei- 
des!  Leve  vore  Evpatrider!  De  taber  ikke  Hovedet. 
Se  Themistokles!  Miltiades  er  ogsaa  med.  Hil  Miltia- 
des:  Han  gaar,  som  han  skulde  til  Middagsgilde.  Vil 
I  se,  Første-Archonten  er  saa  rolig,  som  om  han  alle- 
rede havde  banket  Perserne.  Leve  Themistokles !  Han 
har  et  Lanseskaft  i  Ryggen.  Se,  hvor  Miltiades  bærer 
sin  Kappe.  Men  Kallimachos  har  spist  noget,  han  ikke 
kunde  taale. 

Narkissos  fulgte  med  til  Pnyx.  Han  var  sulten  og 
tørstig  og  købte  sig  undervejs  en  Haandfuld  Figen 
af  en  Handlende,  der  bar  sine  Varer  med  sig. 

Paa  Pnyx  var  Talerstolen  hugget  ud  i  den  naturlige 
Klippegrund.  Taleren,  der  steg  derop,  havde  kun  Him- 
len til  Baggrund,  og  Solen  kantede  hans  Hoved,  me- 
dens Tilhørerkresen  foran  ham  havde  dens  Lys  i  Øj- 
nene. Den  jævnt  opstigende  Klippeflade  aflejrede  Fol- 
kets Tusinder  opad  imod  Talerstolens  svære  Klippe- 
tærning,  en  Sokkel  for  en  levende  Statue,  der  i  denne 
Højde  tegnede  alle  sine  Bevægelser  paa  Sydhimlens 
blændernie  Grund.  Selve  Jordsmonnet  syntes  at  skylle 
Folkemassen  op  ad  de  brede  Trin.  Der  stod  tykt  med 
Mennesker    under    Taleren.    Modtalere    og    Spørgere 

kunde  drives  op  ad  de  smalle  Sidetrapper,  hvor  de  to 
lodrette  Fjældvægge  stødte  sammen  i  en  stump  Vinkel 
og  dannede  en  hel  Scene  for  de  Lyttende,  medens 
Førstespilleren  bestandig  saas  hel  og  ubeskaaren  staa 
paa  sit  Fodstykke  op  imod  Himlen.  Baggrundsvæg- 
gene  var  fyldte  med  Gaver  til  Zevs  Hypsistos.  Lov- 
tavler støttede  sig  op  imod  den  vældige  Taler-Sokkel, 
der  løb  ud  til  begge  Sider  og  satte  Bom  for  Sværmen. 
Men  ogsaa  bagfra  kunde  Tilhørerne  strømme  til  og 
overskylle  den  hele  Høj,  saa  Folkehavet  brusede  om 
Taleren  paa  hans  alt  overragende  Fodstykke. 

Heroppe  stod  Miltiades  og  tog  den  fine  attiske 
Hjelm  af  sit  smukke  fuldskæggede  Hoved.  Med 
venstre  Haand  holdt  han  Hjelmen  frem  for  sig,  med 
højre  pegede  han  ud  over  Menneskemylret ;  men  plud- 
selig satte  han  igen  Hjelmen  —  Tegnet  paa  den  truen- 
de Krig  —  paa  sit  Hoved,  drejede  sig  om  og  kastede 
begge  Armene  mod  Syd  ud  over  Sletten  mod  Faleron 
og  fjernt  bort  imod  Forbjerget  Sunion.  Alle  Tilskuer- 
ne fulgte  ham  med  deres  Blikke,  de  saa  ikke,  hvad 
han  pegede  paa,  men  de  iagttog  i  hans  egen  faste  og 
dog  livfulde  Skikkelse  Synet  af  alt,  hvad  han  sagde, 
medens  han  manede  Fjenden  frem : 

—  Athenske  Mænd,  Orkanen  trækker  op.  Ser  I 
derude,  hvor  Barbarerne  stævner  imod  os?  Deres 
Sejl  dækker  Havet  som  med  Aadselfugles  udbredte 
Vinger.  Alting  vil  de  kvæle.  Selv  Bølgerne  skal  holde 
op  at  rulle  og  Havet  ligge  Lig.  I  denne  Time  springer 
Naxierne  over  Klingen,  og  paa  Evboia  raser  den 
persiske  Flammegud,    om  hvis   Rædsler   vi   alle   har 

hørt.  Mederne  bærer  ham  frem  paa  et  Guldskjold  og 
lader  ham  spytte  paa  den  Jord,  de  betræder.  Hans 
Spy  er  ædende  Luer  —  Malmen  smelter  deri  og  Mar- 
moret brænder  til  Kalk.  Hellas'  Marker  og  Skove  vis- 
ner som  Græs  for  hans  Aande.  Jeg  ser  ham  staa  i  vor 
Synskres.  Hvad  vi  i  Aaringer  har  gruet  for,  kommer 
nu  over  os.  Østens  Brand  vil  fortære  os  selv,  vore 
Hustruer  og  Børn,  vore  fædrene  Guder  og  deres  Hel- 
ligdomme. Allerede  længe  har  hans  Komme  været 
varslet.  Der  gives  hellenske  Stater  og  Byer,  som  glæ- 
der sig  til  at  aabne  deres  Porte  for  ham.  O  Athenere, 
Eders  By  er  den,  som  skal  straffes  haardest,  thi  Stor- 
kongen kan  ikke  glemme,  at  vi  kom  vore  lidende 
Brødre  til  Hjælp  og  undsatte  dem  med  tyve  Skibe. 
Hvem  vil  nu  komme  os  til  Undsætning?  Stol  ikke  paa 
andres  Arme  end  Eders  egne  og  vent  ikke  andet  Værn 
end  det,  I  rejser  Eder  selv.  I  Nøden  lukker  hver  sit 
eget  Hus  og  lader  Naboens  brænde.  Velan  da,  Athens 
Borgere,  skynder  Eder  hjem  og  ruster  Eder.  Se  Hjel- 
men paa  mit  Hoved.  Vore  Sværtbevæbnede  skal  dan- 
ne vor  Skjoldborg  og  rykke  ud  som  en  Mur  mod  Ulyk- 
ken, der  nærmer  sig.  Vi  maa  møde  Fjenden  i  aaben 
Mark  foran  den  By,  der  har  fostret  os.  Vi  maa  gøre 
ham  vor  Strand  stridig  i  samme  Nu,  han  betræder  den. 
Husk,  at  Hellas'  Frihed  er  det  fælles  Klenodie,  I 
kæmper  for,  og  at  Trældom  er  den  eneste  Lod,  der 
venter  os  alle,  om  Perserne  tager  Fodfæste  paa  vore 
Kyster.  Athens  Mænd,  Fremtiden  ligger  i  Spidsen  af 
Eders  Spyd.  Hellere  maa  vi  segne  med  Sværdet  i  vor 
Haand  end  blive  Medernes  Trælle  og  se  vore  Kvin- 


135 


der  henslæbes  ved  Haaret  paa  Hestevis  til  Ekbatana 
og  Suså. 

.  .  .  Raab  og  Bifald  skyllede  op  mod  den  levende 
Støtte,  der  pludselig  forsvandt  paa  sin  Sokkel  som 
slugt  af  Havet.  Solen  havde  brændt  over  de  Tusinder 
&f  Aasyn,  der  var  vendt  opad,  men  med  eet  lod  sig 
sprede,  da  Zevs  Hypsistos  tilstænkede  dem  et  Varsel 
af  sin  Regn.  Alle  flygtede  til  Husene.  Polemarchen  og 
Strategerne  gik  langsomt  tilbage  til  Raadhuset.  Regnen 
holdt  op,  og  Rygtet  begyndte  at  krese,  at  Hurtigløbe- 
ren Feidippides  skulde  sendes  til  Sparta  om  Hjælp. 

Det  havde  været  Narkissos'  stille  Drøm  engang  at 
faa  denne  Opgave.  I  Indbildningen  havde  han  ofte 
løbet  denne  Vej,  som  han  kendte  i  næsten  hele  dens 
Udstrækning :  over  Megara  og  Landtangen  forbi  Ko- 
rinth og  sydpaa,  over  Floder  og  Bække,  op  over 
Højdekamme,  gennem  stenede  Dale,  forbi  det  æld- 
gamle Mykene,  over  Argos  og  Tegea  —  sydpaa  gen- 
nem Passet  til  Evrotas-Dalen  og  ind  i  Lakedaimonier- 
nes  vidtspredte  Stad,  der  laa  uden  Mure  som  en 
Landsby  og  med  sine  brede  Veje  skulde  ligne  en  Lejr, 
rede  til  Opbrud,  rede  til  Udmarsch  mod  Fjenden. 

Men  Narkissos  havde  længe  ikke  løbet,  han  følte 
Stivheden  i  sine  Lægge,  og  han  saa  paa  den  tykke 
gule  Hud  i  sine  Haandflader,  som  Aaretaget  havde 
barket.  Lykkelige  Feidippides,  sukkede  han  og  trave- 
de med  Sværmen  et  Stykke  ud  ad  den  hellige  Vej  til 
Elevsis. 

Pludselig  lød  der  Raab :  Plads !  Plads !  Plads  for 
Feidippides!   Løberen    var   allerede   purret   ud    fra   sit 

Hus,  og  skønt  Solen  var  nær  ved  sin  Nedgang,  vilde 
han  ikke  vente  Natten  over.  Han  kendte  Vejen  og. 
kunde  allerede  i  Nattens  Løb  naa  over  Isthmen  i  sin 
Fart  sydpaa. 

Plads  for  Feidippides !  Dér  kom  han  sindigt  løbende 
med  sine  lange  Spring,  barhovedet  og  med  den  vide 
lette  Chiton  stumpende  midt  paa  Laaret,  saa  intet 
hæmmede  hans  fulde  frie  Trav.  Hans  Læber  var  klap- 
pet til  over  det  Budskab,  han  skulde  bringe,  og  vilde 
ikke  oplade  sig  til  Tale,  før  han  skulde  give  det  fra 
sig.  Tilraab  lød  omkring  ham,  beundrende  og  ildnen- 
de: Hil  dig,  Feidippides!  Brug  dine  guddommelige 
Saaler,  som  vist  Hermes  har  laant  dig.  Lykke  paa  de 
tolvhundrede  Stadier.  Zevs  være  med  dig.  Hils  i  Lake- 
daimon !  Dér  vanker  „sort  Suppe" .  Men  driv  nu  Spar- 
tiaterne  ud!  Sig  dem,  de  maa  skynde  sig.  De  pra- 
ler af  deres  Hurtigmarsch.  Lad  dem  komme  og  vise 
os  den!  Sig  dem,  at  vi  venter  dem,  før  Perserne  staar 
for  Byen.  Lad  ikke  Mederne  møde  dem  midtvejs  paa 
Isthmen.  Saa  er  det  for  sent.  Lykke  paa  Rejsen!  Hit 
dig,  Feidippides! 

Ikke  en  Mine  i  Løberens  Ansigt  svarede  paa  alle 
disse  Raab.  Han  løb  blot,  løb  i  de  rette  lange  og  sin- 
dige Kast  af  Ben  efter  Ben,  rustet  med  Taalmod  og  en 
ukuelig  Udholdenhed.  Plads!  Plads!  Plads  for  Feidip- 
pides! Og  Mylret  skilte  sig  foran  ham  og  stod  i  to 
Mure,   mellem  hvilke  han  løb,   til  han  blev  borte. 

Da  Narkissos  gik  tilbage  mod  Dobbeltporten,  kom 
han  over  Kerameikos.  Gravsteler  og  store  marmor- 
tunge Lekyther  stod  langs  Vejsiden.   Hist  og  her  sad 

Besøgerne  og  hvilte  paa  en  Marmorbænk  og  betrag- 
tede det  Minde,  de  havde  sat  deres  Afdøde.  Stelerne 
var  ganske  smalle,  og  indenfor  Kanten  af  det  lille  Rum 
stod  Skikkelsen  og  holdt  sig  i  Dødens  Ro  og  stirrede 
ud  i  den  stille  døde  Luft.  Nogle  var  huggede,  andre 
alene  malte.  En  sværtbevæbnet  Kriger  stod  i  fuld 
Rustning  og  støttede  sig  til  sin  Lanse.  En  ung  Mand 
lagde  Haanden  paa  sin  Hunds  Hoved,  en  anden  rakte 
sit  Yndlingsdyr  en  Græshoppe,  han  holdt  i  Vingerne. 
En  havde  stillet  sig  til  den  evige  Hvile  med  Staven  i 
Armhulen,  en  anden  holdt  en  Fugl  i  Haanden  som  sit 
kæreste  Legetøj.  Ogsaa  Seirener  saa  han,  store  sære 
Fugle  med  Pigehoved  og  et  tungsindigt  Blik,  med  en 
Lyre  i  den  ene  Arm  og  Plektret  slaaende  i  dens  Stren- 
ge. Altsammen  en  tavs  og  vemodig  Minderække  for 
dem,  der  havde  sagt  Farvel  og  holdt  op  at  leve.  De 
flade  smalle  Skikkelser  smilte  blegt  med  deres  sorte 
Pupiller  og  rødmalte  Haar  i  den  stærke  rødlige  Dis 
af  den  dalende  Sol.  Seirenerne  sang  for  de  Døde.  De 
Levende  hørte  dem  ikke.  Langs  Gravgaden  paa  begge 
Sider  af  Dipylon  var  der  smaa  Boder,  hvor  der  solg- 
tes smaa  Grav-Lekyther  til  at  give  de  Døde  med  i  Gra- 
ven eller  færdige  Gravmæler.  Mejslerne  huggede 
endnu  deres  mangestemmige  Marmorsang,  og  Steler- 
ne ventede  kun  paa  et  Navn  og  et  sidste  Levvel. 

...  I  de  følgende  Dage  voksede  Bevægelsen  i 
Athen.  Bønderne  fra  Attika  bragte  Grøntsager,  Figen 
og  Løg  i  store  Mængder  til  Torvs.  Vaabensmedene 
hamrede.  Skjoldene  maltes  op,  Sværdene  slebes  og 
Lanserne   fik   nye   Skafter.    Der   drønede   Benskinner 

gennem  alle  Gyder.  Heste  klaprede.  Herolder  og  Bud 
foV  frem  og  tilbage. 

Narkissos  drev  med  Strømmen  til  Akropolis.  Vejen 
gik  i  Zigzag  over  de  stejle  Klippeterrasser,  op  over 
de  pelasgiske  Grundmure,  til  han  stod  paa  selve  Bor- 
gen. Hopliter  vrimlede  overalt.  Om  Artemis  Bravro- 
nias  Alter  flokkedes  Krigere  og  Præster.  Der  ofredes 
og  toges  Varsler.  Gudindens  store  Bronzebilled  saa 
tomt  og  stift  ud  i  Luften,  og  hun  rynkede  ikke  sine 
Næsebor  for  den  brankede  og  svedne  Stank.  Arbejdet 
paa  den  store  nye  Parthenon-Helligdom  for  Athene 
—  Stadgudindens  „Jomfrubur"  —  var  for  længst  ned- 
lagt, men  Stilladserne  stod  endnu,  og  rundt  mellem  de 
lave  Søjle-Begyndelser  over  Trinene  paa  det  vældige 
Marmor-Fundament  sad  Krigere  og  stirrede  ned  over 
Sletten  mod  Havet,  der  fjernt  i  Middagsdisen  blinkede 
som  et  slebet  Skjold  under  Aiginas  skarptoppede  blaa- 
nende  Kam  og  Salamis'  nærmere  liggende  Rand.  Hele 
Dagen  sad  de  og  stirrede  og  ventede,  medens  de  spiste 
saltede  Oliven  til  store  runde  Brød.  Signalet  til  Op- 
brud var  nær. 

Uro  var  der  ogsaa  om  Athene  Polias'  Hundredfods- 
Celle.  Over  de  solbrændte  Søjler  luede  Tagbygningen 
med  stærke  Farver,  røde,  blaa  og  violette.  I  Gavlfel- 
terne sloges  Gudinden  i  blankt  og  straalende  farvet 
Marmor  med  Giganterne,  der  slangeagtigt  kom  kry- 
bende frem  helt  ude  fra  Gavlhjørnerne.  Men  inde  imel- 
lem Søjlerne  saas  paa  slanke  Fodstykker  Støtter  af  pur- 
unge Piger,  der  stod  med  levende  nyfigne  Øjne  og 
Læberne  halvmaanekrummet  til  Smil.   Med  overdaa- 

digt  krusede  og  mangeflettede  Haarsætninger  stod  de 
og  holdt  sirligt  op  i  de  fintrynkede,  stjerne-  og  blom- 
sterprydede Kjortler,  nogle  paa  Purpursko  og  med 
Granatæbler  i  de  smaa  buttede  Hænder.  Prægtige 
Mæanderborter  bræmmede  de  slørfine  Overkjortler, 
de  var  friserede  som  østerlandske  Prinsesser,  og  de 
lange  Fletninger  rislede  ned  over  de  unge  jomfruelige 
Bryster. 

Narkissos  kom  imod  sin  Vilje  et  Nu  til  at  tænke  paa 
Væddeløbersken  i  Olympia.  Hvor  var  hun  ikke  streng 
og  blufærdig  imod  disse  forfinede  og  pyntede  Piger, 
der  smilte  mod  Lyset  og  Verden.  Nikarete!  Fastbyg- 
get  og  smilløs,  slank  og  alvorlig  næsten  som  en  Dreng. 
Men  saa  mindedes  han  hendes  snu  Beregning  midt  i 
selve  Artemis'  Lund  paa  Erymanthos,  hendes  Pige- 
vilje, hendes  Maal.  Og  trodsig  drev  han  Billedet  af 
hende  ud  af  sin  Sjæl  og  gav  sig  til  at  tænke  paa  Fei- 
dippides.  Maaske  allerede  i  Dag,  sent  i  Aften,  skulde 
han  løbe  ind  i  Sparta  og  bringe  Bud  om  Persernes 
Komme.  Maaske  Nikarete  skulde  staa  blandt  de  unge 
Lakedaimonierinder  og  beundre  hans  Bedrift  og  over- 
flamme ham  med  sin  Hyldest  og  sin  pigelige  Attraa. 
Narkissos  ønskede  endnu  en  Gang,  at  han  aldrig 
maatte  træffe  hende  mere. 

Han  gik  til  Erechthevs'  ældgamle  Borghersker-Bo- 
Jig  for  at  se  Athenes  hellige  og  berømte  Olietræ,  der 
vandedes  af  en  Kilde.  Stammen  var  krøblet  og  kroget, 
næsten  uden  Løv,  kun  med  et  Par  Blade  piblende 
frem  nærmest  ved  den  tynde  Kildestraale.  Ad  en  dyb, 
i  selve  Klippegrunden  hugget  Stentrappe  steg  han  mod 

Nord  ned  til  Poseidonkilden,  som  Gudens  Trefork  en- 
gang havde  slaaet  frem  af  selve  Stedet.  Han  stillede 
sig  i  Række  for  af  den  hule  Haand  at  kunne  smage 
paa  Vandet,  der  virkelig  havde  en  Bismag  af  Hav. 
Alle  tilstrømmende  Attikere  besøgte  Kilderne.  De  stod 
og  pegte  paa  Taget  højt  over  Poseidons  Brønd :  Et 
stort  firkantet  Hul  vendte  op  til  den  frie  Himmel.  Det 
var,  for  at  Guddommen  altid  kunde  have  et  Kighul 
ned  i  sin  Helligdom.  Ogsaa,  hvor  Lynet  var  slaaet 
ned,  maatte  ikke  mures  til,  men  altid  være  aaben  Gen- 
nemgang. 

Borgen  blev  paa  alle  Kanter  gjort  rede  til  Forsvar. 
Tilstrømmende  Krigere  fra  Omegnen  overnattede  her- 
oppe paa  Feltfod.  I  Templerne  blev  der  ofret.  Mellem 
Hekatompedos'  Søjler  smuttede  Athenes  unge  Tem- 
peltjenerinder ud  og  ind,  sirlige  og  pyntede,  som  var 
det  selve  Pigestøtterne,  der  var  gledne  ned  af  deres 
Sokler  for  at  opvarte  Gudinden.  Narkissos  kunde  ikke 
komme  ind.  Kun  naar  den  store  Dør  drejede  sig  paa 
sine  Tapper,  fik  han  et  Glimt  af  Gudindens  ældgamle, 
himmelfaldne  Træbilled  at  se:  Gorgonen  skinnede 
højt  oppe  paa  hendes  Bryst,  et  stift  spøgelseagtigt  Blik 
trængte  gennem  Røgelseskyerne  ud  i  Sollyset. 

Narkissos  krøb  omkring  paa  Akropolis'  Klippe- 
skrænter for  at  opsøge  de  Huler  og  Grotter,  hvor 
.Athens  Guddomme  havde  haft  deres  første  Boliger, 
deres  Stamhelte  fundet  deres  Grave.  Først  senere  var 
de  naaet  op  paa  selve  Borgens  Flade  og  havde  faaet 
deres  faste  store  Huse. 

Han   klatrede   op  til   Apollon   Hypokraios'   Grotte. 

Nogle  Drenge  viste  iiam  den  usynlige  Vej  gennem  en 
Klipperevne,  hvor  han  først  sad  fast  over  en  Sten  som 
i  en  Kløvsaddel,  men  ved  at  krybe  frem  naaede  han 
omsider  ind  i  Grotten,  hvor  Klippen  i  mangfoldige 
Nischer  bar  smaa  Terrakottafigurer  viede  til  Guden. 
Derfra  kravlede  han  ind  i  Pans  Grube  og  til  den  anden 
Side  ind  i  et  stort  Hul  af  Form  som  en  Grav :  Erech- 
thevs  husede  derinde.  Løndomme  lurede  i  Mørket  og 
ulmede  frem  af  Revnerne.  Han  drog  Aanden  tungt, 
besværet  af  Aandedrag  fra  Usynlige.  Et  Dragesvælg 
til  den  ene  Side  lod  Blikket  helt  forsvinde  —  op  over 
en  Klippegane  ind  i  et  opspilet  Gab  uden  Bund.  Var 
det  en  Offergrube  eller  en  Nedgang  til  Hades? 

Da  han  klatrede  tilbage,  fandt  han  længere  mod 
Vest  en  smal  hugget  Stentrappe,  der  pludselig  bøjede 
om  et  Klippefremspring  og  gennem  en  Gitterdør  førte 
ned  i  Mørket.  Med  andre  Besøgende  gik  han  ind  i  den 
tunge,  fugtige  Grotte  til  den  ældgamle  Borgkilde 
Klepsydra,  hvorfra  Akropolis  i  Angrebstider,  afspær- 
ret fra  Omverdenen,  kunde  hente  sig  Drikkevand. 

Et  stort  rustent  Metallaag  dækkede  den  gamle 
Brønd.  Da  det  løftedes  af  og  lagdes  paa  Jorden,  drø- 
nede Klippegrunden,  og  et  iskoldt  Pust  slog  op  fra 
Dybet.  Brændende  Fyrrepinde  oplyste  Grotten.  Nar- 
kissos  lænede  sig  ud  over  Brøndfatningens  raathugne 
Sten.  Dybt  ned  i  Bjerget  kragede  Brønden  sig  i  skif- 
tende Lag,  snart  bredere,  snart  smallere,  og  helt  nede 
i  det  Dunkle  randt  Kilden.  En  Vandflade,  der  levede, 
riflede  sig  med  en  svag  Rislelyd,  et  dybt  grønligt  klart 
Vand,   der  aandede  som  et  blottet  Hjerte,  pulsede  af 

et  indre  Liv  og  ikke  havde  stillestaaende  Vands 
Dødhed. 

Narkissos  bøjede  sig  dybere  ned  og  saa  sit  eget  Ho- 
ved sitre  som  en  begsort  Skygge  op  fra  det  levende 
Vand.  Fortidens  Røst  rislede  op  imod  ham  fra  det 
dunkle  Dyb  —  hemmelighedsfuld,  tavs  og  sugende: 
Klepsydra  —  Vanduhr  —  Vand,  der  lister  sig  levende 
fra  Kammer  til  Kammer  og  rinder  i  selve  Tidens  Flod. 

Hvor  mange  Slægter  havde  ikke  lyttet  til  dette  stille 
Vanduhrs  klirrende  Strøm  og  raadspurgt  selve  Tiden 
paa  dens  Bund?  Om  hvor  mange  Timer  vilde  Barba- 
rerne trænge  ind  i  det  løndomsfulde  Værk  og  dræbe 
det  listende  og  levende  Vand  for  denne  By,  hvis 
skjulte  Aare  det  var?  Narkissos  kom  til  at  gyse.  Han 
lukkede  Øjnene  for  det  kolde  Pust  dernedefra  —  fra 
Havets  natsorte  Vanduhr,  der  rislede  og  randt  under 
hans  Fødder,  maaske  lagt  ind  i  Klippen  af  selve  Po- 
seidon, som  igen  med  en  Finger  kunde  stoppe  dets 
Gang  .  .  . 

. . .  Paa  Akropolis'  Sydskrænt  besøgte  Narkissos 
Asklepios'  viede  Grund,  hvor  de  Syge  kunde  ligge  i 
selve  Helligdommens  lange  Søjlehaller  udsat  for  den 
styrkende  Sol  og  læske  sig  med  Vand  fra  Gudens 
hellige  Kilde.  Men  de  fleste  Lejer  var  forladte.  Skræk- 
ken for  Perserne  drev  de  Halte  og  Lamme  afsted. 
Asklepios-  og  Hygieia-Billederne  stirrede  ud  i  Solen 
efter  de  Flygtende.  Tilbage  blev  kun  de  i  Ler  eller 
Voks  formede  Fremstillinger  af  syge  Lemmer,  Guden 
havde  helbredt.  Navnlig  i  Gudens  Grotte  hang  der 
tykt  med  Tak  for  Hjælpen.  Narkissos  tænkte  paa  Her- 

mofantos;  men  han  var  mindst  af  alt  at  træffe  her  — 
han  bar  Gudens  Slange  om  sin  Vandrestav.  I  en  Grube 
i  Klippegrunden  laa  de  hellige  Asklepios-Slanger  og 
sov  i  Ly  for  Solen.  Laaget  over  dem  rørte  sig,  naar 
de  bevægede  sig  i  deres  glidende  Nøgleslyng.  Blev 
Laaget  taget  af,  krøb  der  Bugter  gennem  deres  Skin- 
ner og  Skæl,  og  Øjnene  stirrede  blindt  og  blinkløst 
mod  Solen.  De  fodredes  med  Duer,  Harer  og  andre 
Offerdyr,  og  betragtede  Byttet,  som  tog  det  dem  lang 
Tid  at  sanse  det. 

Ogsaa  til  den  hellige  Kilde  Kallirhoe  gik  han.  Paa 
Vejen  besøgte  han  „Dionysos  i  Sumpene"  og  forbavse- 
des over  Gudens  vældige  Persekar.  I  en  helt  lukket 
Grotte  randt  Kilden  af  ni  Munde.  Vandet  kom  oprinde- 
lig sivende  fra  Musernes  Høj  og  drev  ned  ad  Grottens 
Vægge;  i  en  hugget  Rille  samledes  det  og  førtes  til 
Brøndkilden.  En  Athener  fortalte  Narkissos,  hvor- 
ledes Vandet  svandt  bort  og  Kilden  manglede  Forsy- 
ning, fordi  Musehøjen  bebyggedes  og  Klippegrunden 
dækkedes,  hvorfor  den  kløgtige  Peisistratos  havde  an- 
lagt en  ny  og  mægtig  Vandledning  fra  Hymettos,  der 
skød  sig  ind  til  Kallirhoe  og  ved  et  fromt  Bedrag  ved- 
ligeholdt dens  Strøm.  Foran  den  gamle  Grotte  havde 
han  ladet  opføre  et  stort  Brøndhus,  hvor  Vandet  ris- 
lede frem  af  de  ni  Munde.  Kvinder  kom  og  gik  med 
deres  store  Hydriaer.  Unge  Piger  sendte  ham  Øje- 
kast, og  En  sagde  højt:  Vent  med  at  lade  din  Brud 
hente  Badevand,  til  Perserne  er  borte  igen. 

Akropolis  blev  nu  spærret  for  alle  andre  end  Borg- 
bevogtningen. Hopliterne  samlede  sig  efter  Fyler.  Pole- 

marchen  Kallimachos  og  de  ti  Strateger,  hvoriblandt 
Aristeides,  Themistokles  og  Miltiades,  mønstrede  de- 
res Folk.  Salpinks-Signaler  skingrede.  Ilbud  løb  imel- 
lem Byen  og  Peiraievs  og  Sunion.  Udkig  holdtes  fra 
Lykabettos  og  Hymettos.  Omsider  blev  Perserflaadens 
Hensigt  aabenbar.  Den  nærmede  sig  ikke  Faleron- 
Bugten,  den  gik  ikke  om  Sunion,  men  derimod  nord- 
paa  langs  Attikas  Østkyst,  indtil  de  600  Skibe  kastede 
Anker  udfor  Strandsletten  ved  Marathon.  Det  var  For- 
ræderen Hippias,  der  havde  givet  Perserne  dette 
Raad.  fordi  han  her  paa  særlig  hjemlig  Grund  haabede 
at  kunne  rejse  Bønder  og  Bjergboer  mod  Athen  og  i 
selve  Byen  hverve  sig  Tilhængere  og  bevæge  dem  til 
Frafald. 

Endnu  ventedes  der  Svar  fra  Sparta.  Dag  gik  efter 
Dag,  men  Feidippides  kom  ikke  tilbage.  Imedens  trak 
Uvejret  sammen  mod  Athen.  Fra  Højdetoppene  saas 
Perservaabnene  blinke  langt  ude  mod  Nordøst  som 
Zigzaglyn  i  Tordenskyer,  men  endnu  hørtes  ikke  Drø- 
net. Paa  en  Dagsmarsch  vilde  Perserne  kunne  naa 
frem  til  Athen  og  indeslutte  Byen,  saa  ingen  Undsæt- 
ning kunde  hjælpe.  Med  persisk  Guld  vilde  Hippias 
saa  Forræderiets  onde  Sæd  indenfor  selve  Murene. 
Udsigterne  var  haabløse.  Skulde  Athen  frelses,  maatte 
Hopliterne  gaa  Perserhavet  i  Møde  og  som  en  Bølge- 
bryder afværge  den  vældige  Oversvømmelse,  før  den 
naaede  ind  for  at  knuse  selve  Staden. 

Efter  en  Dag,  der  randt  ud  i  et  Baal  af  flammende 
Hede,  stod  Nymaanen  pludselig  ude  over  Salamis, 
skarp  som  en  Knivsægg.  En  Støvsky  kom  travende  ad 

den  hellige  Vej  fra  Elevsis.  Unge  Mænd  gav  sig  til  at 
løbe  omkap  med  Hestene,  Bønder  kom  frem  fra  de- 
res Gaarde  og  tilkastede  Spørgsmaal.  Men  Støvet  tra- 
vede videre  og  gav  ikke  andet  Svar  end  Hovenes 
dumpe  Bulder.  Først  inde  under  Byen  lagde  Skyen 
sig,  og  Stimlen,  der  gjorde  Plads,  kunde  skelne  Ryt- 
teren. 

Han  var  i  purpurfarvet  Vaabenkjortel.  Støvet  laa 
som  en  Dejg  paa  Hestens  svedige  Kryds.  Men  Rytte- 
ren beholdt  den  tunge  Hjelm  paa  Hovedet  og  sagtne- 
de ikke  Farten.  Hans  Ansigt  var  næsten  sortbrunt. 
Han  sad  rank  i  Sadlen  og  klemte  Benene  stramt  i  He- 
stens Flanker.  Raabene  skyllede  omkring  ham:  Hvor- 
fra? —  Hvad  Bud?  —  Ser  I  ikke,  han  er  rød  som  en 
Purpursnække.  Nej,    det    er    Lakedaimons    Blod- 

suppe, han  er  dyppet  i.  —  Javel,  hans  Næse  er  brak 
som  alle  Spartiaters.  De  knækker  Næsebenene  i 
Nævekamp.  —  Holdt!  Hov!  Kan  du  ikke  svare?  ■ — 
Kommer  du  maaske  ikke  fra  Sparta?  —  Du  har  maa- 
ske  bare  Bud  til  Perserne.  Saa  er  du  paa  gal  Vej.  ■ — 
Rid  udenom:  Nordpaa!  —  Din  Høflighed  røber  din 
Herkomst.  —  Lakedaimonierne  skærer  maaske  Tun- 
gen af  deres  Sendebud,  for  at  de  ikke  skal  sladre  un- 
dervejs. 

Rytteren  fortrak  ikke  en  Mine.  Han  red  sin  lige  Vej 
med  en  Fasthed,  saa  de  Hænder,  der  strakte  sig  ud 
for  at  standse  Hesten  ved  Tøjlen,  endte  med  at  glide 
af  paa  Halen.  Ved  Dipylon  holdt  han  an  for  Vagten. 
der  bar  Lanserne  i  Favnen  og  bydende  strakte  den 
nøgne  højre  Arm  ud  imod  ham.  Han  stod  ikke  af  He- 

Sophus  Michaélis  :  Nikarete  10 


146 


sten,  men  sagde  kort:  Før  mig  til  Bulevteriet!  Saa 
red  han  gennem  Porten,  saa  Vagten  maatte  løbe  for 
at  følge  ham.  Ikke  et  Ord  vristedes  fra  ham,  før  han 
stod  for  Archonterne  og  støvhæs  af  det  lange  Ridt 
sagde :  Lakedaimons  Konger  Kleomenes  og  Leotychi- 
des  lader  sige  Athenerne,  at  Lakedaimonierne  ikke 
kan  rykke  i  Marken  før  Fuldmaane. 

Udover  dette  havde  han  intet  at  sige.  Men  Sladde- 
ren fik  travlt  i  Athen.  Det  var  en  Finte  til  deres  egen 
Feidippides,  at  Svaret  ikke  bragtes  løbende.  Lakedai- 
monierne var  praktiske  Folk,  der  ikke  yndede  Praleri. 
De  løb  ikke  Væddeløb  i  Krigstider.  Et  ridende  Bud 
var  baade  hurtigere  og  sikrere,  og  Hesteliv  var  bil- 
ligere end  Menneskeliv.  Men  hvad  var  det  for  en  sort 
og  enfoldig  Overtro,  der  maatte  herske  ved  Evrotas' 
Bredder,  at  de  ikke  turde  slaas,  før  Maanen  fik  fyldt 
sin  Skive?  Og  hvilket  Orakel  gav  saa  dumme  Raad? 


XV 
MARATHON 


Næste  Morgen  ved  Solopgang  rykkede  Athens  vaa- 
benføre  Mandskab  i  Marken  ad  Kefisia-Vejen.  Hele 
Byen  fulgte  det  paa  Vej.  Hver  Strateg  førte  sine  tu- 
sinde Hopliter.  I  fuld  Rustning,  klirrende  af  Panser 
og  Benskinner,  med  Sværd  og  Lanse  og  det  tunge 
Malmskjold  marscherede  de  frem.  Ti  Tusind  svært- 
bevæbnede, selvbevidste  og  stolte  Mænd,  den  attiske 
Jords  Ejere  og  Dyrkere.  Alene  Jordens  Fyrster  var  jo 
værdige  at  være  Landets  Forsvarere.  Handelsmænd 
og  Haandværkere  var  som  Smaaborgere  fritagne  for 
Krigstjeneste.  Som  Homer  havde  sunget:  Mel,  som 
er  Mændenes  Marv  —  saaledes  var  disse  Mænd,  der 
ejede  Jorden  og  dens  Afgrøde,  Folkets  Marv  og  Sta- 
tens Værn. 

Som  et  Festoptog  drog  Forsvaret  af  By.  Højtids- 
stunden  havde  trykket  den  skønne  Hjelm  om  deres 
Pander.  Hjelmbusk-Kammene  gnistrede  i  Solen.  Kvin- 
derne fulgte.  Børn  løb  ved  Siden,  Oldinger  stod  og 
støttede  sig  til  deres  lange  Krykkestave,  hilsende, 
mens  Taarerne  trillede  i  de  graa  Skæg.  Miltiades  gik 
som  de  andre  Strateger  til  Fods  og  bar  selv  alle  sine 

Vaaben.  Han  takkede  for  Leveraabene  ved  at  hæve 
Lansen  i  højre  Arm.  En  eneste  Gang  vendte  han  sig 
tilbage,  pegede  paa  Akropolis'  solbeskinnede  Fjæld- 
knude  og  raabte :  Gudinden  bevare  sin  Borg  og  sin 
By!  Perserne  naar  ikke  hendes  Helligdom  uden  over 
vore  Lig. 

Vejstøvet  perlede  af  Dugg.  Solen  brændte  hedt. 
Men  fra  Kefissos-Dalen  strøg  Brisen  fra  Olieskoven. 
Øjnene  hilsede  Akademos'  hellige  Have,  og  fra  Kolo- 
nos-Højen  bovnede  Røgen  op  fra  Poseidon  Hippios' 
Alter.  Derefter  fulgte  den  skønt  grønnende  Demeters 
Høj  med  Morbærtræernes  mørke  Løv.  Bønder  kom 
med  Kurve  fulde  af  de  glinsende  sorte  Bær  for  at  læ- 
ske de  Bortdragende.  Bierne  summede.  Vinden  bragte 
det  krydrede  Duftpust  fra  Vinhaverne.  Solen  smeltede 
sit  gyldne  Lys  rindende  ud  over  alle  de  violette  Bjerg- 
kamme, hvor  Kløfterne  blaanede  og  Omridsene  blin- 
kede. Hvert  af  Hopliternes  Marschskridt  fyldte  deres 
Bryst  med  Jubel  over,  at  den  Jord  de  traadte  paa, 
var  deres  egen,  at  de  kendte  hver  af  Furerne  i  Landets 
ældgamle  Ansigt. 

Trosset  gik  sidst  med  Oppakning  af  alskens  For- 
raad.  Men  desuden  ledsagedes  hver  af  de  Sværtbe- 
væbnede af  en  Skjoldbærer.  Narkissos  havde  meldt 
sig  til  Tjeneste  og  var  bleven  udtaget  af  selve  Pole- 
marchen, der  lagde  Mærke  til  hans  skønne  granvoks- 
ne Skikkelse. 

Leveraabene  og  Ønskerne  efter  den  bortdragende 
Hær  var  forstummede.  Støvet  slugte  dens  Marsch. 
Olieskoven  gav  ingen  Skygge,  men  nu  begvndte  Pen- 

telikon  at  tage  af  for  Solen.  Hopliterne  gav  deres  Vaa- 
ben  fra  sig.  Der  blev  holdt  Rast  og  spist.  Saa  bød  Fy- 
1erne  op  igen  hver   for  sig. 

Narkissos  gik  og  bar  Polemarchens  Skjold  og 
Hjelm  og  den  lange  Lanse.  Polemarchen  vinkede  ad 
en  Trosknægt  og  lagde  Haanden  paa  Narkissos'  Skul- 
der :  Du  bærer  godt.  Men  du  kan  gøre  Nytte  for  mere 
end  Pakdyr.  Giv  hid!  Lad  denne  tage  din  Byrde.  Løb 
op  paa  Brilettos  og  bliv  dér  til  i  Aften.  Se  ud  til  alle 
Sider  og  meld  mig,  hvad  du  ser.  Undersøg,  om  der  er 
Persere  eller  Perservenner  paa  Toppen.  Men  ved  Sol- 
nedgang maa  du  være  hos  mig  i  Marathon. 

Narkissos  var  stolt  over  Hvervet  og  begyndte  let- 
fodet at  ile  opad.  Snart  naaede  han  ind  i  Fyrreskovens 
Skygger.  Luften  blev  friskere  og  tyndere.  Fyrrenaa- 
lene  gjorde  Stierne  glatte.  Nu  og  da  glimtede  en  fin 
Vandstraale  som  en  Staalorm  ned  over  den  afsvedne 
Klippegrund.  I  smaa  fugtige  Gruber  samlede  sig  lidt 
Vand  og  fik  Mosset  til  at  grønnes.  De  gule  stive  Tissel- 
blomster  veg  for  frisk  og  saftig  Asfodelos  —  han  brød 
den  sprøde  Stilk  og  sugede  Saften  i  sig  som  af  Salat. 
Hvepserne  summede  om  Blomsterne  paa  de  vilde 
Figentrær. 

Han  var  allerede  saa  højt  oppe,  at  han  saa  Athe- 
nerne krybe  myresmaa  nede  i  Dalskyggen.  Højere  og 
højere  steg  han  gennem  skønne  Skove,  der  var  kvæ- 
gende at  indaande.  Paa  de  aabne  Pletter  glimtede 
Bierne.  Geder  og  andre  Dyr  flygtede,  naar  han  viste 
sig  —  ogsaa  Mennesker,  der  vogtede  dem  eller  strej- 
fede om  uden  Hjord.  Skyede  de  ham,  som  var  han  en 

Meder?  Eller  var  de  selv  Medere  eller  Meder-Venner, 
der  afspejdede  Bjerget?  Skoven  veg  efterhaanden,  og 
hvide  Spalter  skar  sig  dybt  ind  i  Fjældet,  ældre  eller 
helt  friske  Snit,  der  blottede  Marmor-Aarerne  dybt 
ned  —  gulligt  plettede  som  af  rindende  Rust.  Ingen 
arbejdede  i  Bruddene.  Athen  havde  andet  at  tænke 
paa  end  at  hugge  Marmor  til  de  forlængst  af  Peisi- 
stratos  begyndte  Templer  og  Altre.  Han  maatte  lang- 
vejs udenom  Kløfterne ;  marmorblandede  Klippeslag- 
ger rullede  og  raslede  under  hans  Fjed.  Men  omsider 
stod  han,  hed  af  Sol  og  Tørst,  paa  den  øverste  Top 
og  aabnede  sine  Øjne  for  at  indsuge  Synet  om  sig  til 
alle  Sider. 

Attika !  Attika !  Han  følte  sig  som  Athener  ved  dette 
Syn.  Indrammet  af  Hav  og  Bjerge  laa  det  skønne 
skarpskaarne  Land  under  ham  til  alle  Sider.  Overalt 
blaanede  Fjælde,  overalt  blinkede  Vand.  Var  det  da 
hele  Hellas,  han  kunde  overskue?  Mod  Vest  fortonede 
Landtangen  ved  Korinth  som  et  tyndt  Bælte,  der  fast- 
knyttede  Peloponnesos  til  Attikas  Bjerge.  Farnes-Kam- 
men laa  mod  Nordvest.  Den  blaa  Dis  i  det  Fjerne  hin- 
sides vuggede  mod  Thessalien.  Men  mod  Nordøst  løb 
en  uhyre  lang  Strimmel  Hav  mellem  Kysten  og  en 
slange  formet  0,  der  rejste  sin  Kam  —  det  maatte 
være  Evboia.  Syd  for  sig  saa  han  Athens  Bjergstøtter 
Hymettos  og  Lykabettos,  sete  herfra  lave  som  smaa 
Højder,  og  skelnede  Akropolis'  Sværdknap  rage  op 
mellem  en  Klat  hvidnende  Bygninger.  Olieskoven 
krøb  som  en  graagrøn  Maalerlarve  ned  mod  Byen. 

Han  drog  Blikket  ind  og  lod  det  synke  nedad  Bjer- 

get  mod  Nord.  Han  saa  Hopliterne  marschere  i  smaa 
strittende  Firkanter  nedad  mod  den  brede  Slette.  Og 

—  ved  Zevs!  —  i  Strandkanten  helt  dernede  ved  den 
vide  aabne  Bugt  —  dér  laa  Persernes  Lejr.  Hans 
Hjerte  begyndte  at  hamre.  Se,  Telt  ved  Telt  i  ende- 
løse Rækker  som  Celle  ved  Celle  i  et  Hvepsebo.  Og 
ude  paa  Havet  Triererne  uden  Sejl,  ja  med  nedlagte 
Master,  en  uhyre  Linje  af  gnistrende  Skrog  — •  en 
hvid  Bræmme  langs  Stranden  af  Rovmaager,  der  laa 
og  hvilede  paa  Vingerne  med  Sporernes  spidse  Næb  i 
Vandskorpen.  Aarerne  strittede  ud  fra  begge  Sider 
som  Pigfinner  paa  Fisk.  Med  sit  skarpe  Blik  saa  Nar- 
kissos,  at  de  laa  med  Agterstavnene  ind  mod  Sandet 

—  rede  til  at  gaa  i  rum  Sø  igen.  Men  ude  fra  det 
mørkeblaa  Hav  kom  Sejl  flyvende  —  lig  hvide  Som- 
merfugle —  hurtigsejlende  Skibe,  Budbringere  fra 
Øernes  store  spredte  Flok. 

Uhyre  Fugletræk  gik  hen  over  Klippeskrænten  un- 
der ham,  smaa  Flyvere  med  korte  snurrende  Vinger, 
der  spredte  sig  over  den  rødlige  Kalksten  som  en  Sky 
af  smaa  sorte  Prikker.  Men  han  hørte  stærke  og  lang- 
somme Vingebask  over  sit  Hoved.  Der  lød  kniv- 
skingre Skrig  i  Luften,  og  med  eet  susede  tæt  forbi 
ham  nogle  store  Rovfugle  med  nøgne  slangeagtige 
Halse.  Han  fulgte  dem  med  Blikket  og  saa  dem  slaa 
ned  paa  en  stor  Dynge  opstablet  Kvas,  han  først  nu 
lagde  Mærke  til. 

Han  gik  nærmere.  Fuglene  flyttede  sig  klodset  med 
stride  og  fejende  Fjerribber,  de  bugtede  deres  kød- 
røde Halse  og  stirrede  ned  mod  Marathon-Bugten  med 

et  stikkende  sultent  Begær  i  de  vilde,  gulrandede 
Øjne. 

Kvaset  syntes  sammenstablet  for  nylig  og  blandet 
med  mange  knastørre  Kogler.  Det  saa  ud  som  en 
Bavn.  der  ventede  paa  at  blive  tændt.  Narkissos  op- 
dagede, at  det  netop  var  Brilettos'  højeste  Punkt, 
hvorfra  Udsigten  var  lige  tydelig  til  Marathon-Sletten 
og  tilhage  til  Kefissos-Dalen  og  Athens  Akropolis- 
Knold.  Ved  Siden  af  Dyngen  var  en  høj  Fyrrestamme 
rejst  ved  Hjælp  af  store  Sten  og  et  Tov.  Narkissos 
søgte  videre  og  fandt  under  Kvaset  skjult  et  mægtigt 
rundt  Skjold,  der  var  blankt  som  en  Sol. 

Ved  Solnedgang  naaede  han  med  Bagtravet  af  Athe- 
nernes Hær  ind  i  Herakles'  Lund  ved  Marathon.  Der 
blev  slaaet  Lejr  til  Natten.  Han  fandt  Polemarchen, 
der  stod  ved  Kilden  og  drak  af  sin  hule  Haand.  — 
Drik  selv!  sagde  han  til  Narkissos;  og  fortæl  saa. 
hvad  du  har  set.   Narkissos  drak  og  sagde : 

—  Herre,  Perserflaaden  ligger  i  en  eneste  Kæde, 
men  Triererne  har  vendt  Sporen  udefter. 

—  Rigtigt !  sagde  Polemarchen  og  smilte.  Den  ven- 
der os  Ryggen  for  at  kunne  flygte  saa  hurtigt  som  mu- 
ligt. Men  fandt  du  Persere  paa  Brilettos'  Top? 

—  Nej,  Herre,  ikke  Persere,  men  deres  Ligædere. 
Aadselgribbene  sidder  og  venter  deroppe. 

—  Og  fandt  du  ikke  andet? 

—  Jo,  en  Bavn  rejst  af  nyt  Kvas.  Og  saa  dette 
Skjold,   Herre. 

Og  Narkissos  fremviste  det  vældige,  runde  og  skin- 
nende Skjold,  han  havde  slæbt  ned  fra  Bjerget. 


153 


—  Ved  Herakles,  bad  jeg  dig  bringe  Bjergets  Spids 
herned?  spurgte  Kallimachos  og  løftede  Skjoldet  højt 
i  sine  Arme.  Det  maa  du  lægge  igen,  hvor  du  har  ta- 
get det.  Og  bliv  saa  deroppe  hver  Nat  og  bring  mig 
Bud  hver  Morgen. 

Narkissos  bar  endnu  samme  Nat  Skjoldet  tilbage  og 
lagde  det,  hvor  han  havde  taget  det. 

De  følgende  Dage  holdt  Athenerne  sig  stille  i  deres 
hellige  Lund,  der  laa  paa  en  Højde  med  Udsigt  over 
hele  Sletten.  Perserne  syntes  ikke  at  røre  sig  dernede. 
Morgen  og  Aften  hørtes  deres  barbariske  Signaler, 
som  Hellenerne  ikke  forstod.  Ogsaa  Skibene  laa  ube- 
vægelige. Men  Athenernes  Strateger  holdt  daglig 
Krigsraad  omkring  Herakles'  Alter.  En  Kres  var  af- 
stukket saa  vid,  at  intet  kunde  høres  udenfor  af,  hvad 
der  blev  talt  i  Krigsraadet. 

Hopliterne  brugte  Ventetiden  til  at  styrke  Kræf- 
terne og  pudse  deres  Vaaben.  Ingen  vidste,  naar  det 
skulde   gaa  løs. 

Ude  imod  Vest  saas  pludselig  Lansespidser  blinke 
frem  af  Parnes-Bjergets  Skygge.  Det  blev  til  en  skrid- 
tende Fylking.  Oppe  fra  Herakles-Lunden  iagttog  man 
den  og  drøftede,  om  den  kom  fra  Theben  eller  endnu 
fjernere  fra.  Alle  stirrede  mod  Vest,  men  ingen  fik 
Lov  at  ile  de  Kommende  i  Møde.  Alle  Fylerne  traadte 
under  Vaaben.  Skjoldene  løftedes  mod  Nedgangssolen, 
og  Lanserne  rettedes  lige  i  Vejret,  plantede  paa  højre 
Skulder.  Salpinkserne  blæste.  Polemarchen  greb 
Raaberen  og  tiltalte  dem  paa  flere  Stadiers  Afstand: 
Hellenske  Mænd,  hvorfra  kommer  I? 

Da  standsede  Hoplit-Fylkingen  og  sendte  sine  Lan- 
ser til  Vejrs  paa  samme  Maade  —  i  et  Nu  groede  de 
op  som  gyldenaicsede  Kornstraa,  og  et  Svar  rungede, 
uden  Raaber,  paa  plat  boiotisk  Maal :  Athenske 
Brødre,  Plataiai  sender  Jer  til  Hjælp  sin  hele  vaaben- 
føre  Ungdom,  et  Tusind  Mand,  mod  den  fælles  Per- 
serfjende. 

Athenerne  opløftede  et  Jubelraab  og  styrtede  Pla- 
taierne  i  Møde  for  at  omfavne  dem  som  Brødre. 

Den  Aften  gik  de  tidligt  til  Hvile.  De  fleste  laa  un- 
der aaben  Himmel  med  Vaabnene  ved  Siden.  Alle 
vidste,  at  Miltiades  havde  faaet  Overanførslen  af  de 
andre  Strateger,  men  ikke  vilde  levere  Slag  paa  no- 
gen af  de  andres  Kommando-Dage.  Men  næste  Dag 
var  hans.  Næste  Dag  anede  man,  det  skulde  gaa  løs. 
Ved  Solopgang  vilde  Strategerne  meddele,  hvad  der 
skulde  ske. 

Narkissos  meldte  sig  hos  Polemarchen,  inden  han 
ogsaa  denne  Nat  skulde  op  paa  Brilettos. 

—  Narkissos,  sagde  Polemarchen;  vi  véd  nu,  hvad 
Hippias'  Forræderslæng  i  Athen  har  i  Sinde.  I  Mor- 
gen ved  Solopgang  vil  de  fra  Brilettos'  Top  give  Per- 
serflaaden  Signal  til  at  lette  og  styre  om  Sunion  mod 
Faleron  for  at  overrumple  Athen,  mens  Perserne  her 
ved  Marathon  kæmper  mod  os.  Jeg  kunde  for  længe 
siden  have  ladet  deres  Anslag  paa  Brilettos'  Spids  til- 
intetgøre, men  vilde  derved  have  røbet,  at  Forræde- 
riet er  opdaget,  og  givet  Meder-Vennerne  i  Athen  Tid 
til  at  spinde  nye  Rænker.  I  denne  Nat  maa  det  ske. 
Tag  ti  af  mine  Heloter  med  dig  og  split  Bavnen,  saa 

der  intet  er  at  tænde  og  intet  Skjold  at  vise.  Og  kom 
skyndsomt  tilbage. 

Narkissos  gik  i  den  stille  lumre  Aften. 

Miltiades  vaagede  Natten  til  Ende.  Endnu  en  Gang 
gennemtænkte  han  sin  Plan.  Han  vidste,  at  i  Mørke 
ses  alting  klarere,  i  Stjerneskin  opdages  Fejl  i  Tan- 
ken lettere  end  i  Solskin. 

Ved  Daggry  vilde  Persernes  halve  Hær  staa  i  Slag- 
orden nede  foran  Teltene  for  at  lokke  Athenerne  til 
en  Skinfægtning,  hvorimod  den  anden  Halvdel  om- 
bord paa  Skibene  laa  sejlklar  for  Athen  og  kun  ventede 
Signalerne  fra  Brilettos'  Top  for  at  vide,  om  Øjeblik- 
ket var  kommet  til  at  styre  mod  Athen  og  tage  Byen, 
medens  Athenernes  Hær  var  bundet  af  Kampen  ved 
Marathon.  Der  var  ingen  anden  Udvej  end  at  komme 
Perserne  i  Forkøbet  og  slaa  dem,  saa  de  lammedes. 

Noget  efter  Midnat  naaede  Narkissos  med  sine  Tros- 
knægte  Brilettos'  Top,  nedsablede  Vagtposterne,  som 
laa  og  sov  ved  Bavnen  og  splittede  derefter  Bavnen 
til  alle  Sider,  væltede  Fyrrestammen  og  styrtede  det 
store  Skjold  ned  i  den  stejlesteKløft,  han  kunde  finde. 
Skjoldet  sang  som  et  Varsel  i  Natten.  Derefter  be- 
gyndte han  Nedstigningen.  Endnu  før  Solopgang  saa 
han  Athenerne  bryde  frem  fra  Herakles'  Lund  og 
spredt  over  en  tynd  bølgende  Linje,  der  var  tyndest  i 
Midten,  i  Stormskridt  bølge  frem  mod  Perserne,  som 
var  ved  at  opstille  deres  Masser  foran  Teltene. 

Narkissos  og  Knægtene  gav  sig  til  at  ile,  som  hav- 
de de  været  med  i  Angrebet.  Med  fældede  Lanser  saas 
Athenerne  løbe  over  Sletten;  bag  dem  svang  Helo- 

terne  deres  Slynger.  Stenene  kresede  som  smaa  Prik- 
ker i  Luften  og  gik  i  lange  Buer  over  Hellenernes 
Hoveder  for  at  dale  ned  i  Persernes  firkantede  Fyl- 
kinger.  Svaret  var  der  allerede.  Salver  i  tætte  Stimer 
af  svirrende  Pile  stod  ud  fra  de  sakiske  Bueskytter. 
De  lignede  fiastige  Fugletræk,  der  slog  mod  de  frem- 
stormende Hopliter.  Men  Pileskvæt  paa  Pileskvæt 
syntes  at  slaa  igennem  dem  uden  at  hulle  deres  Lin- 
jer, der  blev  ved  at  ile  frem.  Benskinnerne  blinkede 
i  Zigzag,  og  nu  kvasede  den  tynde  Slagorden  ind  i 
Persernes  kompakte  Masser.  I  Midten  saa  det  ud, 
som  den  opløstes  og  slugtes,  men  Fløjene  svingede 
uimodstaaeligt  frem,  knækkede  de  fjendtlige  Fløje  og 
lukkede  sig  snørende  sammen  om  Persernes  Centrum. 

Kampens  Gang  var  ikke  længer  til  at  skelne.  Nar- 
kissos  løb  som  for  Livet.  Han  hørte  allerede  Gnyet 
drøne  af  Skjoldene  —  Lanser  huggede.  Sværdene 
stak,  Hjelmene  sang,  naar  de  ramtes.  De  frem  og 
tilbage  bølgende  Masser  sløredes  af  Støv. 

Men  pludselig  begyndte  Flygtninger  at  pile  bagud 
—  først  Skytherne,  der  havde  kastet  deres  Buer.  Te'- 
tene  skjulte  en  Tid  denne  Flugt.  Men  saa  begyndte 
Stranden  at  mylre.  Der  var  kun  een  Vej  tilbage.  Sum- 
pen mod  Nord  fangede  de  Flygtende  i  sit  Hængedynd. 
Hopliterne  forfulgte  dem  ind  gennem  Lejren  og  drev 
dem  foran  sig  paa  Stranden,  ud  i  Havstokken,  ud  til 
Triererne,  der  nu  begyndte  at  ro  baglæns  ind  mod 
Land  for  at  optage  de  Flygtende.  I  Vand  til  Brystet 
klamrede  Perserne  sig  til  Skibene  og  lod  sig  hale  op 
ved  Aarer  og  Tov.  Men  kort  efter  naaede  Forfølgerne 

ogsaa  Triererne.  Disse  stødte  fra  Land  og  søgte  ud 
paa  det  frelsende  Dyb. 

Da  Narkissos  aandeløs  af  sit  lange  Løb  naaede  ned 
paa  Sletten,  var  Slaget  allerede  forbi.  Hen  mellem 
Teltene,  i  Sumpen  og  paa  Stranden  laa  Persernes  fald- 
ne Tusinder  som  mejede  Siv.  Athenerne  stak  endnu 
med  Lanser  og  Sværd  og  fældede  alt  Liv,  der  rørte 
sig.  Det  var  som  at  dræbe  Delfiner,  der  laa  skyllet  paa 
Land.  Deres  læderbetrukne  Vidjeskjolde  laa  sønder- 
huggede,  de  gule  Hænder  klamrede  om  de  korte 
Sværd  eller  Krumsabler.  Narkissos  undrede  sig  over 
deres  broderede  Pragtklæder,  de  langærmede  Trøjer, 
der  gik  op  over  Hovederne  i  sære  Kvasthætter,  over 
de  sammensnørede  Hoser,  over  deres  Arm-  og  Ankel- 
ringe,  Guldkæder  og  anden  Prunk. 

Inde  mellem  Teltene  laa  Polemarchen  Kallimachos, 
gennemboret  af  to  persiske  Spyd.  Hans  Øjne  var  knap 
brustne  —  de  stirrede  mod  Brilettos,  hvor  hverken 
Bavne  havde  lyst  eller  Signal  var  givet  til  Afsejling. 
Men  hvad  var  det?  Stirrede  Polemarchens  Øjne  plud- 
selig stærkere,  gik  der  et  Ryk  gennem  hans  stive 
Halshvirvler?  Narkissos  fulgte  hans  Blik  og  saa  en 
Flamme  blinke  frem  deroppe  lige  i  Syd,  som  tændt  af 
Solen.  Kort  efter  stod  en  Hjelmbusk  af  Røg  om  Bjer- 
gets Top,  og  midt  i  Røgen  saas  pludselig  et  stærkt 
Skær  straale. 

Og  Perserne  ude  paa  Havet,  der  længe  havde  ven- 
tet forgæves  med  indtrukne  Aarer,  saa  pludselig  deres 
Vartegn,  og  deres  Hundreder  af  Trierer  begyndte  paa 

een  Gang  at  bevæge  sig.  Aarerne  slog  op  og  ned  i 
Havspejlet,  og  langsomt  gled  de  bort  sydpaa. 

Men  Kallimachos  blev  ved  at  stirre,  som  troede 
han  ikke  sine  egne  brustne  Øjne.  Og  Narkissos  stir- 
rede :  Forræderne  var  dog  blevne  forsinkede  mange 
Timer  med  at  give  Perserne  det  aftalte  Signal.  Nu. 
da  de  endelig  sejlede  mod  Syd,  havde  Athenerne  alle- 
rede sejret  ved  Marathon. 

Han  trak  det  ene  Spyd  ud.  Blodet  skyllede  efter 
som  en  træg  og  lunken  Kilde  af  rødt  Mudder.  Men 
der  kom  intet  Livstegn  i  de  stive  Lemmer.  Fra  det 
aabne  Blik  syntes  Livet  ligesom  flygtet  op  paa  Bri- 
lettos  for  derfra  at  stirre  ned  i  Byen  paa  den  anden 
Side,  der  laa  i  Middagssolen  uden  at  ane  sin  Skæbne. 

Dog  Miltiades  anede  den,  da  han  saa  Persernes 
Trierer  fjerne  sig.  Signalerne  deroppe  gav  Tegn  til,  at 
Forræderne  ventede  dem  i  Byen,  og  at  Overfaldet 
vilde  støttes  indenfor  selve  Murene.  Datis  styrede  nu 
mod  Faleron.  Alle  Aarerne  hastede  afsted  til  Byens 
Overrumpling.  Derfor  hidkaldte  han  en  Løber  og  bød 
ham  ile  forud  med  Budskabet  om  den  stolte  Sejr,  de 
stod  midt  i.  Selv  samlede  han  Hæren  til  Ilmarsch  mod 
Athen,  og  i  Eftermiddagens  brændende  Sol  førte  han 
Hopliterne  tilbage,  endnu  dampende  af  Kampen,  med 
Blodet  uaftørret  af  deres  Vaaben  og  med  Pilene  hæn- 
gende i  deres  Skjolde. 

Men  tilbage  paa  Valpladsen,  mellem  Ligene,  blev 
Aristeides  og  hans  Fyle.  Over  Sumpen  kresede  alle- 
rede Gribbene  fra  Brilettos  og  slog  ned  paa  deres 
Bytte    —    Perserne,    der    sad    i    Hængedyndet    som 

Hvepser  i  en  Bikage  og  ikke  mere  kunde  stikke.  Og- 
saa  foran  Teltene  og  ind  i  Lejren  og  langs  hele  Bred- 
den laa  Ligene  strøt  i  den  blodige  Nærkamp.  Slynge- 
sten sad  smadrede  i  knuste,  tøjomviklede  Hjerner,  de 
sorte  Skæg  silede  af  Blod.  Hopliternes  lange  Lanser 
var  boret  tværs  igennem  de  ubeskyttede  Kroppe.  De 
kalkhvide  Ansigter  var  begyndt  at  svulme  blaaligt.  Og 
Heloterne  gik  fra  Lig  til  Lig  og  samlede  i  deres  Kap- 
per Kæder  og  Armringe  og  krumme  Sværd  og  Segl- 
stenene fra  de  gule  Fingre. 

Aristeides  havde  trykket  Polemarchens  Øjne  til  og 
ladet  ham  lægge  paa  en  Baare  af  store  attiske  Malm- 
skjolde. Derefter  lod  han  Ligene  samle  af  de  faldne 
hellenske  Mænd.  En  Hulning  blev  gravet  og  dækket 
med  Strandsand,  og  her  stabledes  af  tørt  Kvas  fra  He- 
rakles' Lund  det  store  Fællesbaal,  hvorpaa  de  Faldne 
blev  lagt  i  lange  Rækker  med  Ansigterne  vendte  mod 
Syd.  I  Nærheden  opstabledes  Trofæer  af  det  store 
Perserbytte  ogsaa  fra  Lejren.  Hopliterne  laa  i  deres 
fulde  Rustning  med  Haandens  stive  Isfingre  fattende 
om  Lansens  Skaft.  Men  de  mange  Perserlig  slæbtes  i 
Bunke  ud  over  Sumpen,  til  de  dannede  et  stinkende 
Bjerg  af  Kød.  Og  Gribbene  fik  Eneret  over  deres  Fæl- 
lesgrav, og  Hellenerne  krænkede  ikke  Persernes  hel- 
lige Ild  ved  at  byde  den  deres  urene  Lig  at  fortære. 
Derimod  samlede  de  sig,  da  Solen  sank,  om  den  store 
Baalgrube,  hvor  deres  Landsmænd  hvilede.  Og  me- 
dens Ilden  tog  fat,  blottede  de  deres  Hoveder  for  Hjel- 
mene og  sang  Dødssangen.  Baalet  lyste,  de  nærede 
den  med  Olie  af  de  smaa  Gravlekyther,  de  ofrede  en 

Strøm  af  Mælk  og  Vin  over  de  Døde,  og  da  Emmerne 
sank,  kastede  de  Vaserne  ned  i  Graven  over  de  hvid- 
nende Knogler,  en  tohanket  Amfora  lagdes  over  Asken 
af  Polemarchen  Kallimacfios,  og  straks  efter  begyndte 
de  at  fylde  Jord  paa  og  højne  Graven  til  en  mægtig 
Tue,  mens  Maanen  steg  over  Marathon-Bugten  og 
viede  Valpladsen  med  sit  milde  Skyggelys. 

I  Stranden  stod  endnu  syv  Trierer,  der  ikke  havde 
naaet  at  løfte  sig  af  Sandet  til  Flugt.  Aarerne  strittede 
forvirret  som  Piggene  paa  et  Pindsvin.  Paa  Rorbæn- 
kene i  Dybet  sad  Thalamiterne,  dræbte  i  deres  snævre 
Rum  med  Stik  af  lange  Lanser  ovenfra.  Lænkerne 
maatte  files  over,  før  Ligene  kunde  trækkes  op. 

Narkissos  gik  til  Aristeides  og  meldte,  at  det  ene 
af  Skibene  havde  en  underlig  Last.  Rorkarlene  sad 
nemlig  over  en  uhyre  Marmorblok. 

Da  smilte  Strategen  med  sit  fine  blide  Smil  og  sag- 
de:  Er  ikke  de  Dødeliges  Skæbne  forunderlig?  Da 
Perserne  sejlede  hid  for  at  kue  Hellas,  glemte  de 
ikke  undervejs  at  medtage  Marmor  fra  Paros  for  deraf 
at  rejse  Mindesmærke  for  Sejren,  de  var  sikre  paa. 
Men  Guderne  har  gjort  deres  Plan  til  Skamme  og  har 
bestemt,  at  de  selv  skulde  bringe  os  Marmoret,  hvoraf 
vi  kan  mejsle  Billedstøtter  for  Nemesis. 

Og  Aristeides  begav  sig  op  i  Herakles'  Lund  og  of- 
rede og  bad  for  sine  Fædres  By,  hvis  Lod  i  dette  Øje- 
blik ingen  kendte. 

Men  samtidig  naaede  Miltiades  fra  Kefisia-Dalen 
med  Hæren  op  for  Athens  Porte  og  modtoges  med  Ju- 
bel. Løberen  havde  allerede  længst  bragt  Bud  om  Slag 

og  Sejr,  og  nu  afsluttede  Hopliternes  Tilbagekomst 
Dagens  lykkelige  Skæbne. 

Athenes  Ugler  skreg  om  Akropolis  og  saa  skarpt 
gennem  Natten.  Men  ingen  Dødelig  anede,  hvad  Gryet 
vilde  bringe.  Triererne  gik  hastigt  derude  paa  det  bov- 
nende Hav.  Ved  Solopgang  løb  Persernes  Skibe  ind  i 
Falerons  Havn,  men  overraskedes  ved  det  uventede 
Syn  af  Strandbredden  som  en  eneste  levende  Menne- 
skemur. Miltiades'  Hopliter  stod  med  fældede  Lan- 
ser og  Skjoldene  Rand  ved  Rand  og  stirrede  med  Vog- 
terblik ud  mod  Perserflaaden. 

Da  begreb  Datis  og  Hippias,  at  alt  Haab  var  bri- 
stet om  at  gøre  Landgang  og  gaa  imod  Byen.  I  det 
Fjerne  saas  allerede  Blinket  af  peloponnesiske  Falank- 
ser, der  rykkede  frem  til  Undsætning.  Da  brød 
Triererne  op  og  roede  udad  igen,  ud  over  Havet,  bort 
mod  Asiens  Havne. 

Men  ad  den  hellige  Vej  fra  Elevsis  kom  marsche- 
rende  to  Tusind  Spartiater,  der  i  tre  Døgn  havde  til- 
bagelagt Vejen  fra  Sparta,  tolv  Hundrede  Stadier,  el- 
ler tredive  Mile,  uden  et  Kny  over  Træthed  eller 
Møje. 

De  kom  kun  for  at  se  det  sidste  Glimt  af  de  forsvin- 
dende Perserskibe. 


Sophus  Miehaélis  :   Nikarete 


XVI 
HADES 


Faren  var  drevet  over.  Og  Narkissos  gik  atter  paa 
Vandring. 

Han  kom  ad  den  hellige  Vej  mod  Elevsis  over 
Dafne-Passet.  Han  havde  allerede  Udsigt  over  Sala- 
mis-Bugten, der  laa  blaa  og  klipperandet  mod  Syd, 
indelukket,  som  var  den  en  stille  og  dyb  Bjergsø. 

To  Løndomme  rugede  altid  i  hans  Sind.  Angst  og 
sky  og  dog  nyfigen  droges  han  mod  de  Steder,  hvor 
de  havde  til  Huse.  I  et  Afrodite-Tempel  havde  han 
endnu  ikke  været.  Hendes  Forgaard  havde  beredt  ham 
Væmmelse  og  Lede.  Naar  han  tænkte  sig  det  nøgne 
Møde  med  Gudinden  selv,  følte  han  Blu  som  for  et 
skamløst  og  dyrisk  Mysterium.  Og  han  fornam  igen 
det  pinende  Greb  af  en  raa  Klo  om  sit  Væsens  Løn- 
dom. 

Han  standsede  og  støttede  sig  til  Fjældvæggen. 
mens  han  saa  ud  over  Havet.  Var  Afrodite  andet  end 
det  Skum,  der  fraadede  op  mod  Bredden,  boblende 
Blomster,  der  brast  og  blev  til  paany,  Brynde,  født  i 
Mændenes  Blod  for  at  dø  igen  som  Legemets  andre 

nødtørftige  Drifter.  De  unge  Mænd,  som  talte  der- 
om, forsikrede  altid,  at  der  kun  blev  dorsk  Lede  til- 
bage af  de  kvindelige  Favntag,  hvori  de  svalede  deres 
Brand;  Slappelsen  var  forbundet  med  ligefrem  Afsky 
for  det  Skød,  der  dyrisk  havde  fristet  dem. 

Naar  Athens  pyntede  og  sminkede  Hetærer  sendte 
ham  æggende  Øjekast  og  i  glimtvise  og  beregnede 
Blottelser  afslørede  ham  mathvid  og  lasket  Form, 
følte  han  en  Art  Kvalme.  Deres  røde  Kærlighedsæbler 
lokkede  ham  ikke.  Ogsaa  Kvæderne,  Velsignelsens 
Frugt,  var  ham  ækle.  Vilde  han  glæde  sine  Øjne  ved 
ren  Skønhed,  maatte  det  være  en  velskabt  Ynglings 
harmoniske  Fasthed  og  rytmiske  Liniespil,  han  betrag- 
tede. Det  var  styrkende  og  friskt  som  at  se  paa  det 
blanke,  ligesom  bronzestøbte  Løv,  der  krusede  sig  paa 
Lavrers  og  Myrters  Grene.  Mandig  og  maalbevidst 
Harmoni  og  ikke  Brunst,  som  den  ytrede  sig  hos 
Gedebukke  og  Hjorte.  Ikke  Svimmel  og  Rus,  men 
Klarhed  og  Ro.  Han  elskede  at  være  blandt  sine  egne, 
blandt  unge  Mænd,  hvis  kyske  Strenghed  røbede  sig  i 
deres  Bevægelsers  rene  Ynde,  den  kølige  Friskhed  i 
Armenes  Holdning,  i  Brystets  plastiske  Buer,  i  Bene- 
nes rytmiske  Svaj.  Hvilket  Velbehag  at  skifte  Tan- 
ker med  Mænd,  der  som  han  selv  havde  denne  ugejle 
Dagklarhed  i  deres  Sind. 

Men  Afrodite?  Var  hun  ikke  Bølgegang  og  Brus, 
Feber  og  Sygdom?  Var  hun  ikke  søvnløse  Nætter  og 
onde  Drømme,  Sting  og  Smerte,  Rus  og  Sansedrift? 
Den  pansrede  jomfruelige  Athene  ejede  jo  ikke  et 
Drag  af  hendes  lystne  Nøgenhed,  ikke  et  Pust  af  hen- 

des  kvalme  Alkoveduft,  ikke  en  Draabe  af  hendes 
brunstige  Blod  .  .  . 

.  .  .  Oppe  paa  Fjældvæggen  i  firkantede  Huller  sad 
nogle  hvide  Duer  —  ubevægelige,  selv  da  han  klatre- 
de op  ad  en  klippehugget  Sti.  De  fløj  ikke  op,  de  sad 
derinde  og  vendte  Halerne  imod  ham.  Med  Haanden 
fattede  han  om  en  og  følte,  at  den  var  af  tungt  sol- 
ophedet  Marmor.  Nu  først  forstod  han,  det  var  Offer- 
fugle til  Gudinden.  Enfoldige  Dyrkere  bragte  hendes 
Naturhelligdom  plumpe  Stenduer  eller  andre  Ofre  — 
barnlige  —  et  Kvindebryst  formet  i  Ler  eller  en 
Klump  med  dybttrykte  Huller,  den  kvindelige  Frugt- 
barheds Symboler. 

Han  gik  de  sidste  Trin  og  stod  paa  den  flade  Kalk- 
stensklippe,  der  var  rød  som  Regnormes  Kød.  Jo,  her 
var  Afrodites  Alter,  dækket  af  visnede  Rosenkranse 
og  vilde  Markblomster,  bragte  af  landlige  Hænder, 
som  var  klamme  af  Gudindens  Attraa.  Kærligheds- 
panter fra  den  Elskede,  Smaating,  hvori  Næsen  hav- 
de trykt  sig  i  et  Gisp  efter  at  indsuge  det  elskede 
Legems  Vellugt,  Sjælen  af  den  andens  Kød  og  Blod. 

Men  Narkissos  lagde  ingen  Blomst  paa  Afrodites 
Alter.  Hun  lod  ham  kold.  Naar  han  tænkte  paa  Nika- 
rete,  var  det  ikke  for  Afrodites  Skyld.  Langt  dybere 
fængsledes  han  af  et  andet  Mysterium.  Han  saa  for 
sig  Marathon-Gravens  unge  Krigere,  der  laa  med  sort- 
røde Flænger  og  bidt  af  Spyd  og  havde  sluppet  deres 
Sjæl  i  et  underligt  indadvendt  Grin,  salige  og  alligevel 
som  de  græmmede  sig  beskt  og  utrøsteligt.  Hvad  hjalp 
alle  Lovtaler  og  Basunklange,  at  ingen  Lykke  var  som 

den  at  dø  for  sit  Land?  Thi  hvor  nød  de  denne  Lyk- 
ke? Det  var  jo  bedre  at  være  en  levende  Hund  end 
selve  Achillevs  blandt  de  Døde.  Gaves  der  en  Spalte, 
hvorigennem  Øjet  kunde  kaste  et  Blik  ind  i  Skygger- 
nes Verden  for  at  se,  om  der  hos  Hades  ulmede  et 
eneste  lillebitte  kummerligt  Haab? 

Derfor  vilde  han  til  Elevsis.  Det  var  Tiden  mellem 
Foraarsmysterierne  og  de  store  Efteraarsmysterier. 
Maaske  kunde  han  hos  Hierofanten  faa  styrket  sin 
Trang  til  at  lade  sig  indvie  i  selve  de  store  dunkle 
Løndomme. 

Han  steg  nu  ned  til  den  thriasiske  Slette  og  hen- 
ryktes over  dens  Frodighed.  Kornet  duvede  til  alle 
Sider  som  et  gult  Hav,  hvorover  Søvinden  ilede,  til 
det  slog  op  mod  Bjergenes  Baggrund.  Som  smaa  Skær 
i  Havet  hævede  sig  Lunde  af  Frugttræer,  der  samlede 
Solheden  i  deres  Frugters  runde  røde  Kinder.  Mor- 
bær og  Figen  og  Æbler  vinkede  med  forskelligartet 
mørknende  Løv.  Lærkerne  spandt  et  Net  af  Kvidder 
over  Markerne,  og  op  fra  Byggen  stod  et  dampende 
Slør  af  befrugtende  Støv.  Naturens  store  vidunderlige 
Mysterium  fuldbyrdede  sig  for  hans  Øjne.  Han  tænkte 
paa  Demeter,  der  netop  her  havde  vanket  fortvivlet 
om  og  søgt  sin  røvede  Datter  Persefone  for  at  kræve 
hende  tilbage  af  Underverdenens  mørkesvøbte  Gud. 
Han  saa  Gudinden  skride  tung  og  jordbøjet  hen  gen- 
nem Kornet  med  Faklen  i  sin  Haand ;  Røgen  stod  op 
mod  den  svidende  Sol,  og  hun  holdt  den  anden  Haand 
for  sine  rødrandede  Øjne  og  stirrede  i  det  Fjerne. 
De  store  Valmuer  inde  i   Kornet  var  Blodspor  efter 

den  røvede  Pige  eller  Gnister  af  Ild,  der  faldt  fra  Ha- 
des" Hestemuler,  hvorfra  der  skød  Straaleneg  af  vul- 
kanske Flammer. 

Med  sænket  Hoved  fulgte  han  den  hellige  Vej, 
som  Gudinden  selv  engang  havde  vandret.  Ved  dens 
Kanter  var  hun  mange  Gange  sunket  til  Jorden  og 
havde  vædet  den  med  sine  Taarer  og  klaget  sin  Nød 
ud  i  det  tomme  Rum,  hvor  ingen  hørte.  Først  i  Elev- 
sis havde  Gæstevennen  Kong  Keleos  forbarmet  sig 
over  hende  og  skaffet  hende  Hvile.  Og  lakchos  var 
kommen  med  sin  glødende  Fakkel  og  havde  hjulpet 
hende  at  søge. 

Husene  laa  og  sov  i  den  lille  By.  Hundene  blev  lig- 
gende i  Skyggen  og  logrede  kun  en  Hilsen  til  den 
Forbivandrende.  Han  ofrede  nogle  Smaamønter  til 
Tempelvogteren,  før  han  gennem  den  tungtludende 
dobbelte  Propylæ-Række  steg  op  til  den  hellige  Plads. 
Mysterietemplet  rugede  over  sin  Løndom.  Murene 
lukkede  sig  indadvendt  —  der  var  ingen  Søjler,  der 
lig  en  Skovhal  kom  Vandreren  nærmere. 

Men  før  han  gik  til  selve  Telesterion,  søgte  han  op 
til  den  lille  Klippegrotte-Helligdom,  der  laa  til  højre 
og  var  viet  selve  Hades.  Her  var  ingen  Vogter,  den 
klippehugne  Trappe  førte  ind  mellem  Fjældvæggene, 
til  han  stod  for  et  raathugget  Kalkstensalter,  hvorover 
Grotten  sænkede  sit  Mulm,  ikke  som  en  kølig  Skygge, 
men  som  en  hed  Forbandelse.  Bag  det  lave  Alter  skar 
Mørket  sig  som  en  Flænge  dybt  ned  mellem  kaotisk 
optaarnede  Blokke. 

Der  laa  ikke  Offergaver  paa  Alterbordet.  Hvad  Ha- 

des  skulde  have,  kastedes  bagud  som  i  et  aldrig  mæt- 
tet, graadigt  Svælg.  Den  Luft,  som  opsteg  derfra,  var 
hed  og  svovlskarp,  nu  og  da  blandet  med  en  kvælende 
Røg  —  et  Sug  som  fra  en  uhyre  Blæsebælg  fik  Gni- 
ster til  at  flyve  fra  et  usynligt  Baal. 

Narkissos  vidste  ikke,  hvad  der  ofredes  til  Hades' 
Mund.  Det  maatte  være  blodstænkede  og  uhyggelige 
Gaver,  Affald  fra  Grusomhedstrang  og  fra  de  Døde- 
liges Selvpinsel.  Han  havde  hørt,  at  ufuldbaarne 
Fostre  og  Dødfødte  ad  denne  Vej  forsvandt  tilbage  til 
Mørkets  uhyre  Moderskød,  hvorfra  de  ikke  var  naaet 
ud  i  Livets  Lys.  Eller  Mennesker  ofrede  sig  selv  til  den- 
ne bundløse  Bug  og  gik  frivilligt  til  Hades,  som  sent 
eller  tidligt  venter  alle.  Spalten  skulde  sluge  sine 
Ofre  uden  en  Lyd  til  Svar.  Foruden  Svovldunster  ud- 
aandede  Svælget  et  Pust  af  Ligstank,  der  kunde 
faa  det  til  at  kvalme  for  alt  Levende,  der  nær- 
mede sig. 

Narkissos  hældede  sig  langt  frem  over  Alterbordet 
og  stirrede  ned  i  denne  Mørkesø  af  evig  Forraadnelse. 
Han  bankede  med  sin  Kno  paa  Stengrunden.  Pludse- 
lig kom  en  Skorpion  med  opadkrummet  Brod  kry- 
bende frem  paa  Alterets  Kant.  Narkissos  dræbte  den. 
Der  dansede  luende  Ringe  for  hans  Blik.  Et  Nu,  et 
Glimt,  og  et  Liv  var  forbi.  Det  var,  som  dette  lille 
Dyr  kun  var  født  til  at  gøre  sig  synlig  i  dette  eneste 
Øjeblik  for  at  tilintetgøres. 

Han  kastede  det  som  et  Offer  ned  i  Dybet.  Hørte 
han  et  plumpende  Klunk  i  Underverdenens  begsorte 
Søer?  Op  fra  Skyggerigets  uhyre  Levendebegravelse 

fornam  han  utalte  Myriaders  sukkende  Støn  og  lyttede 
for  at  skelne  dem,  der  kom  fra  hans  egne  Døde : 
Moderens  blidt  klingende  Røst,  der  kun  havde  Fløj- 
tens allersagteste  Toner,  og  Faderens  Stemme,  der 
slog  med  Brystets  Malmklang. 

—  Narkissos,  kaldte  det:  Narkissos! 

Han  hørte  det  saa  tydeligt,  som  var  det  en  Levende, 
der  kaldte.  Narkissos!  Og  dog  var  det  kun  en  Læng- 
selens Røst  fra  En,  der  aldrig  mere  skulde  skue  So- 
lens Lys.  For  at  livsvække  dem  dernede  hjalp  det  jo 
ikke  at  ofre  spildt  Sæd  eller  størknet  Blod,  ikke  Dø- 
dens levrede  Vædsker  eller  det  Ufødtes  for  tidligt 
standsede  Hjerte.  Der  var  eet  eneste,  som  kunde  fylde 
de  Døde  nogle  Øjeblikke  og  give  dem  Mælet  tilbage 
—  det  var  selve  det  levende,  rindende  Blod,  naar  det 
af  overskaarne  Pulsaarer  plaskede  ned  i  Mørkets  Gru- 
be som  i  en  tørstig  Mund.  Han  tænkte  paa  Odyssevs' 
Offer  af  den  sorte  Vædder,  paa  Blodets  endnu  bæv- 
rende Pøl,  hvoraf  Skyggerne  drak,  stimende  i  tætte 
Skarer  om  Gruben.  Han  saa  Blodets  Liv  rinde  ind  i 
Skyggens  Edderkoppespind  som  røde  Duggdraaber  ad 
skælvende  Traade:  For  hvert  Blodstænks  Indsugen 
fødtes  et  Ord  paa  den  visnede  Tunge. 

—  Narkissos! 

Han  vendte  sig  med  et  Skrig.  Havde  en  Dødning 
lagt  sin  tørre  benede  Haand  paa  hans  Skulder?  Ja, 
der  stod  en  Skygge  foran  ham,  høj,  flydende  i  Lyset 
udefra.  Men  saa  gav  Skyggen  sig  til  at  le : 

—  Ved  den  ærefrygtværdige  Hades,  for  hvis  Mund 
vi  staar!  Hår  jeg  vækket  dig  af  en  Dødsdrøm?  Og  var 

det  din  Agt  frivilligt  at  glide  ned  i  den  Verden,  som 
du  endnu  Snese  af  Aar  er  fri  for  at  tilhøre?  Nar- 
kissos,  min  Søn,  kender  du  mig  ikke? 

Dette  var  ingen  Hades-Røst.  Det  var  den  runde  ful- 
de Stemme  med  Blodduft  fra  et  Hjerte,  med  Sang  fra 
selve  Livets  Sol,  han  kun  havde  hørt  saa  sejrende, 
saa  latterfyldt  hos  en  eneste :  Hermofantos ! 

Og  Hermofantos  greb  ham  med  sin  Haands  fulde, 
varme  og  faste  Tag  og  trak  ham  med  sig  ud  i  Dagen 
igen.  Lærkerne  spandt  over  dem.  Himlen  øste  sin  Var- 
me over  deres  Hoveder  —  i  et  Nu  var  han  hed  til  sit 
inderste  Hjerte,  og  Hermofantos  stod  og  smilte  til  ham 
med  sine  store  stærke  Øjne  og  sin  runde  røde  Mund 
midt  i  Sølvskægget : 

—  Jeg  saa  dig  gaa  gennem  Byen  og  kendte  dig  paa 
din  Gang.  Jeg  søgte  dig  ved  Telesteriet,  men  fandt  dig 
først  her.  Modsætningerne  drager  hinanden.  Thi  hvad 
skal  din  Ungdom  med  Dødstanken?  Er  du  kommen  til 
Elevsis  for  at  lade  dig  indvie? 

—  Ja,  Hermofantos,  jeg  trænger  til  den  Forklaring 
paa  Livet,  uden  hvilken  Livet  blot  er  en  tom  Træl- 
dom. 

—  Kom  med  mig  og  lad  os  sætte  os  i  Skyggen  der- 
oppe, sagde  Hermofantos  og  gik  foran  ham  ad  stejle 
Terrassetrapper  op  paa  Nordsiden  af  Templet,  hvor 
høje  Cypresser  vævede  en  kølig  dirrende  Brise.  Her 
satte  Hermofantos  sig  paa  en  Stenbænk  efter  først  at 
have  rullet  sin  Kappe  til  et  Sæde  for  ikke  at  forkøle 
sig.  De  sad  og  saa  ned  paa  den  store  Tempeltærning, 
der  hævede  sig  i  flere  Stokværk,  men  kun  paa  den 

ene  Side  bar  tunge  gulbrune  Søjler  foran  den  lukkede 
Mur  og  ellers  lignede  en  Fæstning  for  den  inde- 
spærrede Løndom,  dens  Mure  og  Tag  lukkede 
sig  om. 

Da  Narkissos  havde  fortalt  om  sine  Vandreaar  og 
om  sine  Oplevelser  under  Persernes  Indfald,  sagde 
Hermofantos : 

—  Du  tænker  dig  altsaa,  Narkissos,  at  den  Livets 
Visdom,  du  trænger  til,  ligger  i  dette  Hus  som  en 
Skat,  der  venter  paa  dig.  Og  naar  nu  til  Høsten  de 
store  Mysterier  drager  de  mange  Tørstende,  vil  ogsaa 
du  være  en  af  dem,  der  stimer  som  Møl  om  det  skjulte 
Lys  og  higer  efter  at  læskes  af  den  evige  Sandhed. 
Paa  dette  Sted  er  jo  gennem  utalte  Slægtled  samlet  og 
opbevaret  Symboler  paa  de  Evighedslængsler,  der  ale- 
ne skaffer  en  Dødelig  Trøst.  Se,  herfra  glider  Blikket 
over  de  thriasiske  Marker,  hvor  første  Gang  Evig- 
hedens Sædekorn  blev  lagt  —  af  Triptolemos,  der  fik 
det  i  Gave  af  den  taknemmelige  Jordens  Moder.  Dog. 
Narkissos,  hvad  de  vil  vise  dig  derinde  i  det  lukte  Hus, 
er  kun,  paa  Baggrund  af  det  evige  Mørke,  et  mat  og 
formindsket  Rids  af  det,  selve  Lyset  og  Himlen  her 
synger  for  dit  Blik.  Som  det  lille  Sædekorn,  der  om 
Høsten  gemmes  i  Jordens  sorte  Fold,  det  halve  Aar 
igennem  maa  hvile  under  den  tunge  Muld,  men  ved 
Vaar  af  en  ubetvingelig  Drift  i  sit  Væsens  Kim  drives 
op  til  Lyset  igen,  saaledes  naaede  Jordens  Moder  at 
faa  sin  Datter  givet  tilbage  det  halve  Aar,  efter  at  hun 
i  det  andet  halve  har  dvælet  hos  Underverdenens  Kon- 
ge, den  usynlige  Hades,  der  aldrig  skuer  Solens  Lys. 

Og  dette  er  for  os  Dødelige  Tegnet  paa  det  evige 
Kresløb,  som  vi  alle  skal  gennemløbe.  Døden  dukker 
os  ned  til  Hades,  i  Uvirksomhedens  øde  og  tomme 
Skyggeland,  men  ogsaa  os  venter  den  forløsende  Vaar, 
der  atter  hæver  os  til  Lyset  og  Livet.  Hvad  har  vi  da 
at  frygte  mere  af  Døden  end  af  den  Vinter,  vi  uund- 
gaaeligt  nærmer  os  hvert  Aar,  men  som  vi  véd  lige- 
saa  uundgaaeligt  vil  vige  for  en  ny  Vaar?  Sig  mig, 
Narkissos,  er  det  altsaa  i  denne  skønne  og  gyldne 
Lære,  du  ønsker  at  indvies  dernede  i  Telesterions  store 
Mørkehal? 

—  Ja,  du  siger  det,  Hermofantos.  Jeg  higer  efter 
at  faa  det  evige  Lys  brændt  ind  i  min  Sjæl. 

—  Jeg  siger  dig  i  al  Oprigtighed,  Narkissos,  du  er 
endnu  for  ung. 

- —  Er  jeg  for  ung  til  at  indvies  i,  hvad  du 
selv,  o  Hermofantos,  kalder  en  smuk  og  gylden 
Lære? 

— -  Nej,  visselig  ikke,  Narkissos.  Men  denne  Lære 
skal  du  søge  i  et  endnu  større  Tempel  end  det,  du  ser 
her  under  dig  —  gulnet  og  ærværdigt  af  Ælde.  Selve 
Livet  er  det  uendelige  Tempel,  hvor  vi  Dødelige  hver 
Dag  gaar  i  Lære.  Er  du  da  bleven  træt  af  at  gaa  i 
Skole  i  Livets  store  Helligdom,  og  tror  du,  at  du  kan 
springe  al  yderligere  Læretid  over  ved  her  i  nogle  Dage 
at  tilegne  dig  den  samlede  Sum  af,  hvad  du  selv  burde 
samle  gennem  egen  Erfaring?  Er  du  træt  af  at  vandre, 
Narkissos,  af  at  virke  og  stræbe?  Med  dine  tyve  Aar 
har  du  dog  set  dig  viden  om  og  ikke  skaanet  dine 
Kræfter.  Livet  er  ikke  en  Del,  man  vælger  sig,  men  et 

Hele,  man  stykkevis  samler  sig.  Alt  maa  du  erhverve 
gennem  dig  selv.  Du  har  lært  at  tjene  og  arbejde.  Du 
véd,  hvad  det  er  at  vogte  Geder  og  Kvæg,  du  har  sid- 
det paa  Rorbænken  og  hærdet  dig  i  Taalmod.  Du  har 
haaret  Vaaben  for  Hopliten  og  selv  øvet  dig  i  den  Let- 
bevæbnedes  Tugt.  Tror  du,  dine  tyve  Aar  er  modne 
til  at  modtage  Livets  og  Dødens  Mysterie?  Men  jeg 
da?  Utallige  Gange  er  jeg  vanket  ad  den  hellige  Vej 
til  Elevsis  og  har  ved  hvert  Stadie  af  Gudindens  Li- 
delsesvej  grublet  over,  om  jeg  nu  omsider  er  værdig 
til  at  finde,  hvad  jeg  søger,  eller  om  jeg  ikke  et  Aar 
endnu  skal  gribe  Faklen  og  paa  min  Fod  gaa  videre 
for  at  hærde  mig  dertil.  Og  se  —  jeg  er  endnu  ikke 
naaet  til  den  Selvtillid  at  tro,  at  jeg  er  moden  til  at 
blive  Myste.  Styrken  af  den  Lære,  der  afsløres  os  her 
paa  denne  viede  Grund,  afhænger  ene  af  Kraften  i  vor 
egen  Oplevelse.  Lønnen,  der  skænkes  os,  staar  ene 
i  Forhold  til,  hvad  vi  selv  har  udrettet.  Jeg  har  ikke 
udrettet  nok  til  at  lade  mig  vie.  Men  maaske  har  du? 
Men  mon  dog  ikke,  Narkissos,  Livet  endnu  kræver 
en  Række  Pligter  af  dig,  som  du  hidtil  har  unddraget 
dig?  Du  har  indtil  nu  været  den  letbevæbnede,  den 
letfodede.  Løberen.  Men  har  du  lært  at  staa  fast.  at 
bære  Tilskikkelsens  tunge  Harnisk,  at  dø  i  din  Rust- 
ning uden  at  klage?  Ikke  det,  jeg  véd.  Dog,  oplys 
mig,  om  jeg  fejler.  Nej,  du  giver  mig  Ret.  Livet  er 
en  lang  sammenhængende  Prøvelse.  Hærd  dig,  Nar- 
kissos. Hærd  dig  selv,  eller  Guderne  vil  gøre  det.  Gør 
dig  Guderne  gunstige  ved  at  foregribe  dem.   Der  er 

ingen,  de  elsker  som  den  villige  og  den  redebonne.  Du 
ynder  jo  at  vandre  og  flakke  — 

—  Ja,  som  du,  Hermofantos. 

—  Men  at  vandre  er  at  skulke.  Jeg  selv  har  si- 
den mit  tyvende  Aar  været  Desertør.  Jeg  er  Spartiat, 
Narkissos.  Som  Dreng  og  Yngling  er  jeg  optugtet  i 
Lakedaimons  barske  og  strænge  Krigerskole.  Jeg  løb 
af  Skole  for  at  vandre.  Jeg  følte  mig  ikke  født  til 
Kriger.  Jeg  har  bedraget  min  Fædrenestat  for  mine 
Kræfter.  Jeg  skylder  Sparta  et  Liv.  Naar  jeg  engang 
er  færdig  med  at  flakke,  vender  jeg  hjem  for  at  lægge 
mine  Ben  i  mine  Fædres  Jord.  Men  jeg  har  forbrudt 
min  fædrene  Jordlod.  Jeg  skylder  Sparta  et  Liv,  saa 
faar  jeg  den  tilbage.  Vil  du  være  min  Søn,  Nar- 
kissos? 

Narkissos  saa  forbavset  paa  Hermofantos. 

—  Jeg  er  jo  ikke  Lakedaimonier,  sagde  han. 

—  Men  du  kan  blive  det,  smilte  Hermofantos.  Du 
har  lakedaimonisk  Blod  i  dine  Aarer,  tror  jeg.  Hera 
véd,  om  ikke  din  Moder  er  min  Datter.  Jeg  har  givet 
dig  Navn,  lad  mig  nu  ogsaa  være  dig  i  Faders  Sted. 
Gid  du  vilde  være  min  Søn.  Saa  fik  jeg  atter  Baandet 
knyttet  til  mine  Fædres  By.  Jeg  ejede  Jord  og  Grund 
i  Lakedaimon.  Tyve  Heloter  dyrkede  den  for  mig. 
Den  bliver  først  min  igen,  om  jeg  skaffer  mig  selv 
og  Sparta  en  Søn.  Drag  med  mig,  og  jeg  vil  skaffe  dig 
den  i  Arv.  Træd  du  med  dine  tyve  Aar  ind,  hvor  jeg 
slap.  Fuldfør  den  Borgerpligt,  som  jeg  svigtede.  Dette, 
Narkissos,  vilde  være  den  rette  Indvielse  i  Livets  vid- 

underlige  Løndom,  om  du  prøvede  at  bære  det  Har- 
nisk, Lakedaimon  lægger  paa  sine  Sønner. 

Narkissos  lyttede  med  sænket  Hoved  og  faldt  i 
Tanker.  Hermofantos  var  for  længst  holdt  op  at  tale ; 
men  da  Narkissos  omsider  løftede  sit  Blik  og  mødte 
den  andens  store  straalende  Øjne,  svarede  han  tavst 
ved  at  lægge  sin  Haand  i  hans.  Hermofantos  trykkede 
ham  til  sit  Hjerte. 

En  egen  Varme  gennemrislede  Narkissos,  han  knu- 
gede sig  ind  til  ham,  og  Hermofantos  klemte  begge 
Hænder  om  hans  Hoved  og  trykkede  et  Kys  paa  hans 
krusede  Haar. 

—  Rejs  dig,  og  lad  os  gøre  Hades  endnu  et  Besøg, 
sagde  han. 

De  stod  atter  i  Grotten  foran  den  koglende  Mørke- 
brønd. Men  nu  mærkede  Narkissos  ikke  længer  Lig- 
pustet derfra.  Hans  Hoved  laa  ind  til  Hermofantos' 
Skulder,  og  han  aandede  med  Velbehag  den  varme 
sunde  Udstraaling  af  det  solhærdede  Legem,  der  duf- 
tede som  Timian  af  Vejr  og  Vind. 

Hermofantos  stirrede  ind  i  Klippespalten  og  sagde 
langsomt  med  dybe  Aandedrag: 

—  Fader  Hades,  jeg  har  intet  Honning-  og  Mælke- 
offer til  dig.  O  du,  som  har  Krav  paa  begge  os.  der 
staar  foran  dig,  hør  det  Løfte,  vi  bringer  dig.  Der  kom- 
mer ingen  Aften,  hvor  jeg  ikke  venter,  du  skal  kalde 
mig  i  Søvnen,  og  ingen  Morgen,  hvor  jeg  ikke  siger  til 
mig  selv :  I  Dag  skuer  jeg  sidste  Gang  Solens  Lys,  og 
inden  Aften  er  jeg  en  Skygge  blandt  alle  dem,  der 
forud  for  mig  gik  Vejen  til  dig.  Aldrig  har  jeg  unddra- 

get  mig  min  Skyld  til  dig.  Aldrig  har  jeg  villet  lumske 
mig  fra  Døden.  Jeg  har  søgt  Farerne  selv  blandt  Sky- 
there  og  Persere.  Se,  denne  min  venstre  Haand  har  tre 
stive  Fingre,  som  du  engang  har  rørt  ved  —  jeg  trak 
en  sakisk  Buestreng,  saa  den  sprang,  og  Nervestren- 
gen i  min  egen  Haand  sprang  med  det  samme.  Jeg 
rækker  dig  uden  Frygt  min  højre  og  gyser  ikke  for  at 
stedes  for  din  Tronstol,  selv  om  den  evige  Kulde  is- 
ner mig  derfra.  Vink  med  dit  Scepter,  kald,  og  jeg 
kommer.  Men  til  denne  Yngling,  som  jeg  har  givet 
Navn,  vil  jeg  knytte  min  Livsstreng.  Giv  ogsaa  ham 
din  styrkende  Lære,  ikke  at  frygte.  Jeg  vier  ham  til 
Hellas'  Jord.  Jeg  vier  ham  til  at  hærde  sin  Sjæl  og 
sit  Legem  og  til  kun  at  have  een  Fjende  —  ham,  der 
kommer  østfra,  og  som  heller  ikke  agter  din  Hellig- 
dom. Lykkeligt  har  Hellas  slaaet  hans  første  Storm 
tilbage.  Men  i  Stilheden  hører  vi,  hvor  han  ruster  sig 
og  ruger  paa  Hævn.  Naa'r  han  engang  til  Elevsis,  da 
fylder  han  dit  Dyb  med  Klippeblokke  og  prøver  paa  at 
stene  dig  i  dit  underjordiske  Rige.  Men  det  Hellas, 
som  har  været,  er  en  Verden  under  vore  Fødder,  og 
de  Døde  befæster  Grunden,  hvorpaa  vi  staar.  Per- 
serne skal  ikke  finde  den  tryg  at  træde.  For  din  Trone, 
Hades,  klinger  min  Bøn  og  min  Hilsen  til  min  hen- 
farne Slægt.  Ogsaa  Narkissos  hilser  gennem  dig  sine 
Forudgangne  og  lover  at  samles  med  dem,  værdig  at 
se  dem  under  Øjne,  uden  at  have  svigtet  det  Land 
og  den  Himmel,  de  gav  ham  i  Arv.  Aand  kun  paa 
hans  Ansigt,  Hades,  thi  din  Aande  styrker,  og  Døden 
gaar  han  daglig  under  Øje  med  et  Smil,  naar  din  Lue 

har  hærdet  hans  Kinder.  Und  mig  og  ham  at  modtage 
Evighedens  Mysterie,  om  ikke  før,  saa  i  det  Øjeblik, 
du  kalder  os.  Nikarete,  min  Datter,  se  i  dit  Mørke 
Glansen  af  din  Søn,  som  endnu  lever.  Evfranor,  min 
Gæsteven,  se,  jeg  tager  mig  af  Narkissos,  din  eneste 
Søn,  og  lover  at  ville  svare  dig  til  ham.  Levvel  hos 
Hades!  Vi  mødes,  vi  mødes,  vi  mødes. 


XVII 
SPARTANSK  BRYLLUP 


Narkissos  fulgte  med  Hermofantos  til  Sparta  og 
blev  ham  i  Søns  Sted  og  fik  hans  fædrene  Jordlod  til- 
kendt, saa  Heloterne  dyrkede  den  for  ham.  Hvorefter 
den  Gamle  atter  drog  paa  Vandring. 

Narkissos  optoges  i  Syssitierne.  Men  det  Guld,  han 
i  Aarevis  havde  baaret  paa  sig,  maatte  han  afgive  til 
Statens  Skatkammer.  Ingen  Spartiat  turde  eje  Sølv 
eller  Guld  —  kun  med  Jernpenge  maatte  han  betale 
Livets  Fornødenheder.  Hans  Hovedhaar  blev  afskaaret 
for  ikke  mere  at  vokse  langt.  En  grov  Chiton  af  ufar- 
vet Uld  lod  Arme  og  Ben  fuldstændig  nøgne.  I  Regn 
og  Storm  og  Sol  maatte  han  ikke  gaa  med  andet. 

Drengeopdragelsen,  der  foregik  under  Pisk  og  al- 
skens Hærdning,  havde  han  ikke  nydt.  Men  Livet  selv 
havde  givet  ham  en  tilsvarende,  og  han  havde  aldrig 
skyet  noget  Arbejde  eller  nogen  legemlig  Anstren- 
gelse. 

Teltbroderskabet  blev  hans  eneste  daglige  Om- 
gang. Med  sine  Jævnaldrende  øvede  han  sig  sammen 
til  et  snævert  lille  Samfund,  der  levede  som  paa  Tæl- 

ling,  vaagnede  samtidigt,  spiste  samtidigt,  marsche- 
rede  sammen,  brødes  og  sloges  indbyrdes  og  paa  sam- 
me Klokkeslet  sank  til  Hvile  paa  stenhaarde  Lejer 
under  Dækkener  af  grov  og  ukartet  Uld. 

Nu  og  da  sluttede  Broderskaberne  sig  sammen  til 
store  Jagter  i  Bjergene.  De  jog  Vildsvinene  op  med 
lange  samlede  Kæder,  som  intet  levende  kunde  slippe 
igennem.  Alt  foregik  under  faste  og  ubrydelige  Reg- 
ler. Vildtet  dræbtes  efter  Tur  af  den  enkelte  Jæger, 
der  med  Dødsforagt  og  Snarraadighed  maatte  stille  sig 
blot  for  Vildbassens  Tænder  eller  Bjørnens  Forlab- 
ber. Bjørnen  maatte  endda  kun  fældes  i  Livtag  uden 
Vaaben.  Naar  Narkissos  brødes  med  en  Bjørn,  ud- 
foldede han  kæmpemæssige  Kræfter.  Bjørnen  var 
Artemis'  hellige  Dyr,  og  han  angreb,  som  var  det  sin 
Arvefjende,   han  skulde  fælde. 

Daglig  rykkede  han  med  sin  Lochos  ud  ved  Sol- 
opgang for  at  drive  Øvelser  i  aaben  Mark,  langs  Evro- 
tasflodens  Bredder  eller  under  det  rutakkede  Tayge- 
tos.  Iført  det  tunge  Harnisk  løb  de  til  en  enlig  Fløjtes 
skarpe  Takt,  med  et  Fodslag,  som  var  det  eet  tusind- 
benet Legeme,  der  flyttede  sig  drønende  over  Jorden. 
De  svære  Asketræslanser  holdtes  fældet  i  et  vandret 
Plan,  og  Stødene  førtes  som  af  en  Maskine,  der  svang 
en  eneste  Rad  af  Spidser  hvinende  gennem  Luften. 
Skjoldene  samledes  som  Plader  paa  en  eneste  løbende 
Snor.  Fuldtvæbnede  sprang  de  over  Kløfter  og  Bække 
og  løb  med  fastsammenbidte  Læber,  saa  Luften  peb 
gennem  de  opspilede  Næsebor. 

Naar  henad  Middag  Legemerne  dampede  af  Udmat- 

telse,  marscheredes  til  Evrotas.  Vaabnene  og  den 
sveddrivende  Uldkjortel  kastedes,  og  de  unge  Lege- 
mer kappedes  om  at  styrte  sig  i  Strømmen,  der  ri- 
vende randt  med  iskølet  Vand  fra  Bjerghøjderne. 
Varmt  Vand  og  Olie  var  forbudt.  Kuldehærdede  vend- 
te de  tilbage  til  Syssitiekasernen  for  at  bænke  sig  paa 
uhøvlet  Træ  og  lange  til  den  krasse  og  dampende  Blod- 
suppe. 

Til  andre  Tider  var  der  Øvelser  og  Kampe  paa 
Palæstraen,  eller  musiske  Sysler  dyrkedes.  Narkis- 
sos  lærte  at  blæse  Fløjterne  i  den  haarde  doriske  Ton- 
art og  paa  en  Kobberpavke  at  angive  Rytmen  for  alle 
Lochos'ens  taktiske  Bevægelser.  Disse  maatte  kunne 
forstaas  ogsaa  uden  Kommandoord  alene  ved  Pavke- 
slagenes  ændrede  Hvirvler  eller  ved  Fløjtens  hastige 
eller  langsomme  Triller.  Befalinger  fra  Krigsøversten 
udtryktes  ved  altoverskingrende  Salpinks-Signaler.  Og- 
saa Samsang  dyrkedes,  og  han  lærte  sig  de  gamle  tyr- 
taios'ske  Krigsange,  der  gik  ind  i  Blodet  som  Takt- 
slag fra  selve  Hjertet. 

Paa  Kvinder  tænkte  han  ugerne,  Artemis-Eden  ru- 
gede i  ham  som  en  dump  Angst,  et  ulmende  Nag,  han 
skyede  at  dvæle  ved.  Nu  og  da  strejfede  Marschen 
Flokke  af  unge  Piger,  der  ligeledes  øvede  under 
aaben  Himmel  og  løb  efter  Maal.  Nikarete  var  maaske 
endnu  blandt  dem,  men  Forholdene  i  Staten  fritog 
ham  for  at  besøge  de  Dele  af  Byen,  hvor  Kvinder 
holdt  til.  Indtil  sit  fyldte  tredivte  Aar  skulde  han  alene 
leve  blandt  Mænd ;  først  de  Trediveaarige  førte  Fa- 
milieliv  med   Hustru   og   Børn,    af   hvilke   Drengene 

allerede  i  en  Alder  af  syv  Aar  blev  tagne  til  Opdra- 
gelse paa  Kaserne. 

Narkissos  var  toogtyve  Aar,  da  han  fik  Tilsigelse 
om  at  møde  for  en  af  Eforerne  og  fra  ham  blev  sendt 
til  den  ene  af  de  to  Konger,  den  for  ikke  længe  siden 
udvalgte  Leonidas,  Anaxandrides'  Søn. 

Da  Narkissos  saa  ham,  huskede  han  ham  fra  Maane- 
natten  i  Olympia.  Hans  Ansigt  var  kobberfarvet,  det 
tynde  sorte  Haar  og  Skæg  sad  om  Hoved  og  Kinder 
som  en  Hjelmskal.  Leonidas  røbede  ikke  i  sine  Miner 
nogen  Genkendelse,  men  sagde  blot: 

—  Narkissos,  Hermofantos'  Søn,  dine  Aar  paa- 
lægger dig  nu  din  Mandspligt. 

—  Forsømmer  jeg  den?  spurgte  Narkissos. 
Leonidas  saa  roligt  paa  ham  og  sagde: 

—  Altsaa  møder  du  i  Morgen. 

—  Hvortil?  spurgte  Narkissos. 

—  Der  løber  fire  mandvoksne  forældreløse  Piger. 
En  af  dem  bliver  din  Hustru. 

Narkissos  blev  blussende  rød  og  sagde  intet. 

—  Har  du  forstaaet?  spurgte  Kong  Leonidas. 

—  Tillader  Loven  ikke  at  vente?  sagde  han  om- 
sider. Jeg  har  ingen  Trang  til  Hustru. 

—  Men  en  Hustru  trænger  til  dig. 

—  Jeg  føler  ikke  for  Kvinder. 

—  Men  du  er  Mand.  Og  Sparta  trænger  ti!  Af- 
kom. Er  du  ikke  af  de  Ældste  i  dit  Telt? 

—  Jo. 

—  Saa  lyd  eller  tag  din  Straf,  sagde  Leonidas  og 
slog  let  med  sin  Kno  paa  hans  Pande. 

—  Jeg  lyder,  sagde  Narkissos  og  bøjede  Hovedet. 

—  Husk,  Sparta  forpligter  dig.  Du  løber  saa 
stærkt,  du  formaar.  Og  Artemis  giver  dig  hende,  du 
løber  op. 

. . .  Den  Aften  følte  Narkissos  sig  dødtræt  og  lagde 
sig  ved  Solnedgang.  Men  han  laa  paa  sit  haarde  Leje 
og  kunde  ikke  sove.  Det  gamle  Billed  stod  for  hans 
Syn.  Han  saa  Bæltet  rulle  sig  op,  han  saa  Bogsta- 
verne tegne  det  Løfte,  hans  Læber  havde  givet  Arte- 
mis. I  Morgen  vilde  det  være  brudt,  og  han  selv  var 
uden  Skyld.  Han  skulde  føle  sig  befriet  for  en  aftvun- 
gen Ed.  Men  vilde  Gudinden  straffe  ham  derfor?  Vil- 
de hun  hævne  sig  paa  ham  som  paa  en  Meneder? 
Hvad  vilde  der  ske?  Han  havde  kun  at  lyde.  Saa 
maatte  Guderne  gaa  i  Rette  med  de  Love,  der  tvang 
ham.  Værst  forbrød  han  sig  dog  mod  Afrodite.  Hvad 
var  Kvinder  for  ham?  Han  følte  ikke  engang  i  sit 
Blod  den  Drift,  der  faar  Hingsten  til  at  vrinske,  naar 
den  føres  til  Hoppen.  Og  dog  var  han  for  Samfundet 
ikke  andet  end  en  Hingst,  der  har  naaet  den  Alder, 
da  dens  opsamlede  Kraft  skal  bruges  til  at  opfylde 
Naturens  Bud.  Han  skulde  løbe  sig  en  Brud  til  og 
tage  den,  som  Skæbnen  lod  løbe  ved  hans  Side. 

Næste  Dag  rykkede  han  ikke  i  Marken  til  Øvelse 
eller  Vaabenbrug.  Da  han  med  sine  tre  Fæller  havde 
badet  i  Evrotas  paa  et  særligt  Sted  og  steg  op  af  Flo- 
den, laa  der  en  ny  og  finere  Chiton  til  ham,  Sandaler 
med  purpurfarvede  Remme,  og  Paidonomen  rakte  ham 
en   Krans  af  Sisymbrier.   De  fire  Brudgomme  spiste 

alene  sammen,  de  fik  Figener,  et  Maal  ublandet  Vin 
samt  Bryllupskager,  bagte  af  Sesam. 

Stille  sad  de  omkring  Stenbordet  og  saa  paa  hin- 
anden, dvælende,  som  skulde  de  skilles.  En  af  dem 
havde  lagt  begge  sine  Hænder  samlede  paa  den  an- 
dens Skulder.  Den  tredie  strøg  Narkissos  blidt  ned 
ad  den  nøgne  glatte  Arm  og  hviskede:  Ven,  jeg  bli- 
ver altid  den  samme.  Du  vil  ikke  glemme  vort  Ven- 
skab, vel?  Vi  bliver  jo  sammen.  Vi  bliver  jo  sammen. 

Og  Narkissos  nikkede  som  i  Søvne. 

Eirenen  hentede  dem  og  førte  dem  til  en  Rende- 
bane, de  aldrig  forhen  havde  betraadt.  Den  strakte 
sig  langs  Klippevæggen  som  en  smal  Sti,  fjernt  ude 
betegnet  ved  nogle  Lanser,  der  var  stukne  i  Grunden. 
Et  Diskoskast  foran  dem  stod  de  fire  unge  Piger  alle- 
rede, med  Ryggen  til,  saa  deres  Træk  ikke  kunde 
skelnes,  i  korte  Kjortler  med  bredt  Bælte  højt  oppe, 
som  i  Olympia,  men  med  røde  Kranse  paa  det  slør- 
hyllede  Hoved. 

Gynaikonomen  stod  hos  dem  og  gav  dem  Signal  til 
at  løbe.  Men  Kong  Leonidas  selv  traadte  til  i  Festdragt 
og  stillede  de  fire  unge  Mænd  i  Række.  Saa  pegede 
han  ud  mod  Pigerne,  der  allerede  havde  et  langt  For- 
spring, og  sagde: 

—  Den  af  Jer,  der  løber  stærkest  og  længst,  æg- 
ter den  Pige,  der  er  foran  de  andre.  For  hver  Lanse 
hist  ude  findes  en  Grotte  til  at  hvile  i.  Den,  der  kom- 
mer sidst,  nøjes  med  den  sidste.  Løb ! 

Et  Øjeblik  efter  susede  de  allerede  langt  fremme 
paa  Stien.  Der  var  intet  mere  at  tænke  paa,  det  var 

som  at  løbe  et  Stykke  Vildt  op  —  en  flygtende  Hind, 
som  hverken  Pi!  eller  Lanse,  men  alene  Armenes 
Tag  skulde  standse. 

Narkissos  løb,  som  han  var  vant,  efter  sine  gamle 
Erfaringer  og  med  hele  sin  sejge  og  udholdende  Sin- 
dighed. At  de  andre  var  foran  ham  en  Tid,  ænsede 
han  ikke.  Afstanden  mellem  Piger  og  Mænd  syntes 
ikke  at  formindskes.  Det  saa  ud,  som  Brudene  aldrig 
lod  sig  indhente.  Solen  skinnede  dem  i  Ryggen,  og 
Kransene  blussede  som  vilde  blodrøde  Prikker  — 
Maalet,  hvorefter  de  fløj.  Et  Maal,  som  ikke  var  fast, 
men  bestandig  skød  sig  frem  —  et  levende,  hastende, 
flyende  Maal,  han  aldrig  før  havde  løbet  efter.  Det 
æggede  ved  sin  Pilsnarhed,  det  sporede  ved  sit  uop- 
naaelige  Forspring.  Han  mindedes  Billedet  af  den  fly- 
vende Pil  efter  den  flygtende  Skildpadde,  som  ved  en 
Art  optisk  Tankebedrag  aldrig  skulde  kunne  naas, 
fordi  Skildpadden  i  den  Tid,  da  Pilen  tilbagelægger 
Afstanden  imellem  dem,  hver  Gang  naar  et  nyt  lille 
Forspring  videre.  Og  dette  Væddeløb  var  ikke  Pil 
efter  Skildpadde,  men  Pil  efter  Pil.  Og  Pile,  der  ikke 
een  Gang  for  alle  havde  faaet  deres  Fart  af  den 
spændte  Bue,  men  Pile,  der  bar  Strengen  i  sig  selv 
og  joges  af  Driften  indefra  —  Driften  til  at  fly  og 
Driften  til  at  fange. 

Hvor  længe  han  havde  løbet,  vidste  han  ikke.  Men 
han  var  kommen  de  fjerne  Lanser  nær.  Og  hans  Ud- 
holdenhed stod  sin  Prøve.  Han  vandt  ind  paa  sine 
Fæller,  han  fo'r  dem  langsomt  forbi  og  hørte  fra  hver 
af  dem  et  tungt  presset  Suk.  Nu  var  han  i  Spidsen,  og 

nu  begyndte  han  at  se,  at  Pigerne  foran  ham  ikke 
havde  bevaret  deres  Forspring.  Et  Hundrede  Spring 
endnu,  og  han  tog  den  bageste  af  dem.  Hendes  røde 
Krans  havde  løsnet  sig  og  slæbte  som  en  Lænke  efter 
hende.  Han  strøg  tæt  forbi  hende  og  følte  hendes 
Aande  kildre  sin  Kind,  idet  hun  bøjede  sig  til  Siden 
og  aabnede  Munden  til  et  Skrig. 

Snart  efter  tog  han  den  anden.  Hun  skreg  ikke, 
men  holdt  sin  højre  Haand  op  om  sit  lille  nøgne  højre 
Bryst.  Derefter  den  tredie.  Hendes  Krans  gled  af  hen- 
de. Han  bukkede  sig  efter  den  og  tog  den  op.  Han 
førte  den  til  sin  Mund  og  indaandede  dens  Vellugt. 
Den  kom  ikke  fra  Blomsterne  alene,  ogsaa  fra  Haa- 
rets  Salve. 

Menneskejagten  begyndte  at  beruse  ham.  Det  var 
ikke  Færten  af  et  Dyr,  han  sugede  i  sine  opspilede 
Næsebor.  Det  var  Duften  af  Pigeblod.  Kransen  hid- 
sede ved  sin  Farve.  Og  foran  over  Stien  laa  en  Fure 
af  samme  Lugt  som  i  Kransen,  han  svang.  Den  hid- 
sede ham,  hans  Fødder  faldt  i  hendes  Hæles  Spor 
som  i  smaa  Luer,  han  vilde  styrte  sig  over  hende  — 
da  bøjede  hun  til  Siden,  medens  han  i  Forbifarten 
trykkede  Kransen  paa  hendes  fugtige  Hoved  og  den- 
ne Gang  selv  udstødte  et  lille  Skrig,  vildt  som  en 
Glentes,  der  slaar  fejl  af  en  Due. 

Derefter  saa  han  ikke  flere  Piger.  Han  løb  i  men- 
nesketomt Rum.  Men  pludselig  hvinede  et  Kampskrig 
op  tre  Skridt  foran  ham,  og  frem  bag  en  Klippeblok 
fløj  den  forreste  og  sidste  af  Pigerne.  Det  blev  en 
Jagt  efter  en  Fugl,  som  ikke  var  mere  end  to  Arm- 

længder  fra  ham.  Hvert  af  hans  Spring  maatte  kaste 
ham  over  hende.  Hans  Fingre  klippede  i  Luften  efter 
Chitonen,  der  stod  i  Luften  bag  hende.  Han  saa  hen- 
des Nøgenhed  blusse  under  den  korte  Stump,  der 
svirrede  fra  ham  for  hvert  Snap.  Han  kunde  ikke 
skelne,  hvor  hendes  Fodsaaler  slog,  saa  hastigt  klap- 
pede Sandalerne  over  Klippegrunden.  Men  han  var 
midt  inde  i  hendes  Duft,  ikke  blot  af  hendes  Haar, 
men  af  hendes  hele  Legem.  Og  for  første  Gang  i  sit 
Liv  følte  han  en  svimmel  Vellyst  ved  denne  Lugt  af 
frisk  soldrevet  Sved  —  et  pirrende  Pust  af  en  ny 
Duft,  der  aldrig  havde  mødt  ham  i  Palæstra  eller 
Sovetelt.  Hans  Fart  fugtlede  hende  frem  som  en  Svø- 
be, der  fik  Sveden  til  at  sile  gennem  den  tynde  Chi- 
ton  og  krympede  den  ned  over  Skuldrene,  der  stak 
op  runde  og  blanke  som  Kæmpeæg.  Vellugten 
blomstrede  af  hende.  Jagten  var  paa  sit  vildeste.  Hans 
Fingerspidser  rørte  hendes  Ryg,  hans  Tæer  ramte 
hendes  Hæle,  og  for  hvert  svirrende  Strejf  udstødte 
hun  et  Hvin,  ikke  af  Smerte  eller  Angst,  men  af  Trods 
og  Haan.  Han  løb  efter  Gløder,  han  sprang  efter  Ild. 
Jagtens  Raseri  havde  besat  ham.  Hemmeligt  ønskede 
han,  at  dette  aldrig  maatte  faa  Ende.  Han  piskede  og 
halede  paa  samme  Tid.  Han  vilde  gribe  og  sluge  hen- 
de, klemme  hende  til  Døde  i  sin  Favn  og  føle,  at  hun 
intet  var,  uden  end  en  Ophidselse  i  hans  eget  Blod. 
Endelig  greb  han  hendes  Ryg  som  med  en  Klo. 
Da  sprang  hun  hvinende  til  Side,  og  han  styrtede  for- 
over og  slog  sine  Hænder  til  Blods.  Med  et  Kamp- 
skrig, et  skingrende  Alala!  rejste  han  sig  og  forfulgte. 

Hun  svarede  med  et  hvinende  Elelev!  Han  løb  nu 
med  hængende  Hænder  og  greb  ikke  længer  efter 
hende.  De  skiftede  Kampskrig.  Aandepustet  hvæsede 
af  hans  aabne  Mund.  Han  løb  som  for  at  sprænge  sit 
Hjerte  over  hende.  Han  vilde  løbe,  til  hun  sank  bag- 
over mod  hans  Bryst,  og  først  da  vilde  han  slaa  sam- 
men om  hende  med  sine  blodige  Haandflader  og  druk- 
ne hende  i  sit  Blod. 

Men  pludselig  vendte  hun  om  og  tørnede  imod 
ham,  rev  Kransen  af  sit  Haar  og  drev  ham  den  ind  i 
Ansigtet  som  en  Svøbe.  Hun  piskede  ham  med  Duften 
af  sin  Sved.  Han  saa  rødt  for  sig.  Han  slog  sine  Arme 
om  hendes  Lænder  og  følte  dem  glidende  hede  og 
glatte.  Han  tog  Brydetag  med  hende  for  at  løfte  hende 
fra  Jorden,  og  i  samme  Nu  besvarede  hun  hans  Tag 
og  stemte  ham  for  Bryst  og  Hals  og  slog  med  knyt- 
tede Hænder  mod  alle  Regler.  Han  brast  i  Latter, 
bukkede  sig,  lettede  hende  fra  Jorden,  klemte  hende 
til  sig  og  bar  hende  afsted,  mens  hun  sparkede,  krad- 
sede og  teede  sig  vildt  imod  al  Kunst.  Hun  havde  ikke 
lært  at  brydes.  Hans  Læber  lo  af  Foragt.  Han  skulde 
knuse  hende,  klemme  hvert  Ben  itu  i  hendes  glatte 
lille  Krop,  sluge  hende,  drikke  hende,  besejre  hende 
med  den  mindste  Muskel  i  sit  Indre  —  der  pludselig 
havde  rejst  sig  som  et  Sværd  af  sin  Skede. 

Lansen  stak  af  Jorden  lige  foran  ham.  Han  var  vild, 
han  vilde  svale  sin  Hævn,  og  han  bar  sit  fnysende 
Bytte  indenfor  i  Grottens  Mørke,  hvor  han  slængte 
sig  selv  med  sit  Bytte  i  Favnen.  Han  sank  i  en  Dynge 
af    duftende    Hø    —    han    sansede    Taygetos'    vilde 

krydrede  Fjældurter.  Hans  Bytte  knugede  sig  til  ham 
—  han  favnede  det  som  eet  med  sig  selv  —  hans 
Blods  Hede  skyllede  ind  i  en  fremmed  Verden  — 
hans  Hjerte  sprængte  sig  —  høje  Hvin  af  Smerte  og 
Fryd  svarede  paa  de  bølgende  Stød,  der  dønnede  igen- 
nem ham  . . . 

. . .  Narkissos  vaagnede  i  bælgmørk  Nat  og  frøs  og 
følte  en  forfærdelig  Tørst  brænde  sin  Strube. 

Han  famlede  omkring  sig,  men  hans  Hænder  mødte 
intet  andet  end  tørt  knitrende  Hø.  Han  gned  sine  Øj- 
ne, men  saa  intet.  Han  huskede  ingenting,  men  sov 
ind  igen  i  fuldkommen  Afslappelse. 

Solen  stod  højt  paa  Himlen,  da  han  krøb  ud  af  Grot- 
ten, træt  og  mørbanket  i  alle  sine  Lemmer.  Han  følte 
en  underlig  Livslede.  Der  var  gaaet  lang,  lang  Tid, 
siden  han  spiste  Blodsuppe  i  Syssitierne. 

Paa  Lansen  hang  et  Slør  og  et  Par  Sandaler.  De  hav- 
de røde  Remme  som  hans  egne.  Han  tog  dem  i  sine 
Hænder  og  saa  paa  dem.  To  krumme  Pigefødder  havde 
brændt  sig  ind  i  den  tynde  bøjelige  Hud.  De  lugtede 
af  Sol.  Han  hang  dem  paa  Lansen  igen  og  tog  sig  til 
Halsen.  Han  følte  et  glat  Baand  snoet  derom.  Han 
løsnede  det  og  saa,  det  var  et  Bælte.  Med  rystende 
Hænder  spændte  han  det  ud  og  læste :  Jeg  Arkadieren 
Narkissos,  Evfranors  Søn,  sværger  ved  Artemis'  Hel- 
ligdom . . . 

. . .  Nikarete,  hviskede  han  og  huskede.  I  Brude- 
rovets Rus  var  hendes  Navn  ikke  et  Øjeblik  kommet 
ham  paa  Sinde.  Alt  havde  været  som  en  Besættelse, 

et  Raseri.  Han  havde  ikke  genkendt  hende,  thi  han 
havde  intet  Kendemærke  kunnet  se.  Duften  af  hendes 
Hud  var  ham  ny,  hendes  Kys,  der  var  vilde  som  de 
Bid,  hvormed  to  Heste  napper  efter  hinandens  Læ- 
ber, var  ham  ukendte,  hendes  Arme,  hendes  Bryst, 
hendes  Knæ,  hendes  Løndom  —  alt  havde  været 
Erobring  af  noget  nyt.  Nikarete!  To  Erindringer: 
Hendes  Løb  i  Olympia,  hendes  solblottede  Skikkelse 
ved  Kilden  i  Artemis'  Lund.  Og  nu  var  det  sket.  Gud- 
indens Vilje  havde  været  uundgaaelig.  Han  var  løbet 
i  sin  Skæbnes  Favn.  Han  havde  røvet  sin  Dom  uden 
at  vide  det. 

Tung  og  mismodig  vendte  han  tilbage  til  sin  Lochos 
og  søgte  sine  Teltbrødre.  Først  under  Aften  kom  de 
Gifte  tilbage.  Ikke  med  et  Ord  blev  Brylluppet  berørt. 
Kun  den  ene  af  dem  gav  ham  Haanden  og  hviskede : 
Tillykke:  Narkissos  følte,  som  Ordet  skulde  kvæle 
ham. 

Nikarete  saa  han  ikke  mere.  Han  genoptog  alle 
de  daglige  Øvelser  med  de  andre.  Han  havde  en  tyn- 
gende Træthed  at  overvinde.  Han  havde  Lyst  til  at 
sove  og  aldrig  vaagne  mere.  Han  havde  en  Hustru. 
En  Kvinde,  der  ventede  ham.  Han  lagde  Mærke  til, 
at  de  andre  stjal  sig  ud  i  bælgmørk  Nat.  De  gik  til 
deres  Kvinder.  Han  havde  aldrig  før  gjort  sig  andet 
end  flygtige  Tanker  om  denne  Listen  bort  fra  Ka- 
sernen. Nu  forstod  han  Grunden  dertil.  Søvnløs  laa 
han  og  lyttede,  til  han  hørte  dem  —  altid  hver  for  sig 
—  vende  tilbage  ud  paa  Morgenstunden  og  stille 
strække  sig  paa  Lejet.  Men  selv  blev  han.  Han  følte 

ingen  Trang  til  at  snige  sig  ud  og  søge  den  Kvinde, 
Artemis  havde  tvunget  ham  til  at  erobre. 

En  Dag  —  ved  Fuldmaane  —  blev  han  atter  stæv- 
net for  Kongen. 

—  Narkissos,  sagde  Leonidas,  Nikarete,  Kleom- 
brotos'  Datter,  bor  paa  din  Ejendomslod  som  din  ret- 
mæssige Hustru.  Du  gaar  ikke  til  hende.  Du  forsøm- 
mer din  Pligt. 

—  Hvilken  Pligt?  spurgte  Narkissos. 

—  At  skaffe  Sparta  Afkom. 

—  Skal  jeg  da  løbe  igen?  spurgte  Narkissos. 

—  Nej,  dit  Bryllup  er  fuldbyrdet. 

—  Lad  mig  da  leve  med  min  Hustru  og  lære  hen- 
de at  kende.  Jeg  er  ingen  Kat,  der  lister  sig  efter  sin 
Brunst  i  Natten. 

—  Du  er  Kriger,  svarede  Leonidas  og  saa  roligt 
paa  ham.  Du  kan  ikke  i  din  Alder  føre  Familieliv. 
Betænk  dig  vel.  Og  fremstil  dig  ved  næste  Fuld- 
maane. 

Narkissos  indfandt  sig  og  ventede  Straf.  Leonidas 
slog  ham  paa  Skulderen  og  sagde  venligt: 

—  Held  dig,  Narkissos,  at  du  har  betænkt  dig  og 
opfyldt  din  Pligt. 

—  Jeg  har  ikke  betænkt  mig,  svarede  Narkissos. 

—  Jo,  din  Hustru  er  frugtsommelig. 
Narkissos  blev  rød  og  saa  skarpt  paa  ham. 

—  Er  jeg  nu  fri?  spurgte  han. 
Leonidas  lo  og  svarede : 

—  En  Mark  skal  ikke  tilsaas,  før  den  er  høstet. 
Narkissos  talte  Maanederne  til  den  Høst,  han  hav- 

de  i  Vente.  Som  alle  Lakedaimons  Krigere  paahvilede 
det  ogsaa  ham  at  holde  et  mistænksomt  Øje  med  Helo- 
terne,  og  han  gik  nu  og  da  til  sin  Ejendom  for  at  føre 
Opsyn  med  sine  Livegne.  Ind  i  sit  Hus  traadte  han 
aldrig.  Han  saa  kun  Nikarete  paa  Afstand,  naar  hun 
sad  i  Husets  Dør  eller  udenfor  i  Skyggen  af  Plata- 
nerne og  syslede  med  stille  kvindeligt  Arbejde.  Hun 
var  bleven  hans  Skæbne,  som  han  ikke  vilde  opsøge. 
Inderst  inde  fornam  han  et  eget  Nag  til  sin  Skæbne 
—  den  var  ikke  til  at  undgaa  —  den  skulde  nok  af 
sig  selv  lade  høre  fra  sig. 

Det  blev  ogsaa  Kong  Leonidas,  der  en  Dag  meldte 
ham: 

—  Narkissos,  din  Hustru  har  sat  dig  og  Sparta 
tvende  Drengebørn  i  Verden.  Frygt  ikke!  Det  er  alle- 
rede prøvet,  om  de  er  levedygtige.  De  vil  ikke  blive 
sat  ud. 

En  dump  og  ubegribelig  Glæde  kom  over  Narkis- 
sos ved  dette  Bud.  Hans  Liv  havde  spaltet  sig.  Han 
havde  Ret  til  at  leve,  thi  han  havde  opfyldt  sin  største 
Pligt.  Han  havde  Ret  til  at  dø,  thi  han  havde  givet 
Sparta  dobbelt  Erstatning  for  sit  eget  Liv.  Han  tænkte 
paa,  at  Hermofantos  vilde  blive  glad. 

Men  til  Nikarete  gik  han  ikke.  Han  ofrede  Arte- 
mis et  Kid  og  spurgte  hver  Uge  sine  Heloter  om  Til- 
standen. Tvillingerne  trivedes,  de  blev  store  og  fuld- 
vægtige. Og  en  Dag  skimtede  han  langt  borte  i  Skyg- 
gen af  sit  Hus  Moderen,  der  sad  i  Solen  med  de  to 
Spæde  ved  hver  sit  Bryst  og  bøjede  sig  dybt  over 
dem.  Nikarete!  Han  tænkte  paa  sin  egen  Moder,  der 

aldrig  havde  holdt  ham  saaledes,  men  maatte  gaa  til 
Hades  efter  at  have  født  ham.  Det  var,  som  han  hørte 
hende  græde  inde  i  sit  eget  Hjerte. 

Men  heller  ikke  nu  gik  han  til  sin  Hustru.  Hvad 
vilde  Artemis  ham  mere?  Havde  hun  flere  Krav,  saa 
kom  de  nok  af  sig  selv.  Længtes  han  efter  at  knuge 
sine  Drenge  i  sin  Favn?  Længsel  var  en  Svaghed,  Øm- 
hed svækkede.  En  Lakedaimoniers  Liv  var  at  hærde 
sig.  Naar  de  to  Drenge  var  syv  Aar  gamle,  vilde  Staten 
tage  dem,  selv  fra  Moderens  Favn,  og  underkaste  dem 
samme  Tugt  og  Hærdning  som  alle  sine  andre  levedyg- 
tige Sønner.  Da  vilde  alt  Føleri  blive  pisket  ud  af  dem. 
Hvorfor  da  indpode  dem  Spirer  til  Følsomhed  og 
Svaghed? 

Narkissos  holdt  sig  haard.  Han  vilde  ikke  være  blød- 
agtig, ikke  bøje  sig  for  kvindelige  Magter.  Han  anede 
Straffen  over  sit  Hoved.  En  Dag  stævnedes  han  paany 
for  Kong  Leonidas,  der  sagde : 

—  Narkissos,  Hermofantos'  Søn,  din  Hustru  har 
ikke  klaget  over  din  Forsømmelighed.  Men  hun  over- 
giver allerede  nu  sine  to  Børn  i  Statens  Varetægt  og 
forlader  Lakedaimon  for  ikke  mere  at  vende  tilbage. 
Hun  vil  i  en  fremmed  Helligdom  sone  en  Strafskyld, 
hun  ikke  vil  betro  mig.  Da  Sparta  skylder  dig  to  Dren- 
ge, vil  Staten  ikke  igen  paatvinge  dig  en  Ægtepligt, 
der  synes  dig  forhadt.  Men  Staten  fratager  dig  til  Straf 
din  Grundejendom  og  vil  beholde  den,  til  maaske  en- 
gang i  Fremtiden  en  af  dine  Sønner  atter  gør  sig  vær- 
dig til  at  overtage  den  Jordlod,  deres  Fader  ikke  har 
fortjent. 

Narkissos  tav.  Han  tvang  sig  til  ikke  at  tage  Afsked. 
Han  havde  jo  ikke  godvillig  knyttet  noget  Baand.  Arte- 
mis havde  tvunget  Kvinden  ind  i  hans  Liv.  Nu  var 
hun  ude.  Hvad  havde  han  at  sige  hende?  Nikarete, 
Levvel !  —  Han  havde  jo  aldrig  budt  hende  noget 
Goddag 

Kun  Drengene  saa  han  til,  men  som  Fader  gav  han 
sig  ikke  tilkende.  Han  frydedes  kun  ved  at  se  deres 
smaa  faste  Kroppe  vinde  Styrke,  og  undrende  opdage- 
de han  smaa  Træk  af  Lighed  —  noget,  der  lignede 
ham  selv,  andet,  der  lod  sig  henføre  til  Evfranor,  ja 
endog  til  Hermofantos  —  det  helt  fremmedartede  for- 
bandt han  med  de  to  Nikareter,  der  hver  for  sig  var 
ham  lige  ukendte. 

Aarene  igennem  kæmpede  han  sit  Liv  videre  til  den 
Haardførhed,  som  intet  bed  paa,  og  som  for  en  Spar- 
tiat  syntes  Tilværelsens  egenlige  Maal.  Han  kunde 
ligge  under  aaben  Himmel  selv  i  Skybrud,  taalte  at 
gennemblødes  og  gennemisnes,  at  steges  af  Solbrand 
og  udtørres  af  Febervind.  Hans  Bryst  blev  modstands- 
dygtigt som  Bringen  paa  Taygetos'  Vildbjørn.  Han  kun- 
de sove  i  sin  Rustning,  udholde  Dages  Faste,  slukke 
sin  Tørst  af  Mudderpøle.  Hans  Blik  var  skarpt  som 
Ørnens,  der  steg  over  Byen  mod  dens  Ramme  af  ru 
Bjerge.  Hans  Fod  var  sikker  som  Stenbukkens,  der 
aldrig  forfejler  et  Spring. 

Med  sit  tredivte  Aar  var  han  hærdet  til  Ende.  Og 
netop  da  kom  Perserbølgen  væltende  østerfra. 


XVIII 
PERSEPOLIS 


Det  var  Nat  i  Persepolis. 

Ahura-mazdas  Stjernedragt  funklede  over  Højsletten, 
hvor  Paladserne  hævede  sig  i  Natten,  baarne  af  Ter- 
rasse over  Terrasse.  Trapperne  løb  op,  mødtes  og  løb 
videre.  Vinden  fejede  sine  usynlige  Hærskarer  over 
Trinene.  Hugne  i  Trappernes  Vægge  bragte  Folke- 
slag, stigende  Trin  for  Trin,  Gaver  til  Kongernes  Kon- 
ge deroppe. 

Fra  Ardekans  kolde  Snekam  strøg  en  isnende  Blæst 
ned  over  Marmor-Murene,  der  var  blankslebne  som 
Spejle.  Nattens  Skygger  fo'r  hen  derover.  Portindgan- 
genes vældige  Tyre  satte  deres  Klove  tungt  i  Sten- 
grunden og  stirrede  ud  i  Stjernemulmet  med  deres 
vildt  skaarne  Øjne. 

Vinterens  onde  Dever  var  endnu  ikke  jagne  paa 
Flugt.  Tørken  laa  endnu  over  Fjældsiderne  rugende 
med  sine  Kløer,  der  fik  alt  til  at  visne.  Men  Tistria, 
Hundestjernen,  blinkede  forjættende  og  truede  Mis- 
vækstens golde  Spøgelse,  der  endnu  huserede  over 
Landet.  Onde  Vindpust  hvirvlede  Sandet  gennem  Ør- 

kenen  og  slettede  Vej  og  Sti.  Fra  Neiriz-Søen  klukkede 
kamrejste  Bølger,  der  sprøjtede  mod  Højsletten  som 
Spy  fra  dens  graadige  Fiske,  dem  Ahriman  havde 
skabt.  Slangerne  laa  sammenrullede  i  deres  kolde, 
klirrende  Nøgler,  skjulte  i  Huler  af  Mulm.  Men  den 
hellige  Ild  skinnede  op  gennem  Lofterne,  der  om  Da- 
gen var  lukkede,  for  at  ikke  Solen  skulde  ramme  den. 
Ahriman  laa  tung  i  selve  Bjergene,  der  aandede  Is- 
pust  ned  over  Persepolis,  i  selve  Natten,  der  skred 
uendelig  langsomt  og  ikke  vilde  vige.  Sjakaler  og  Ulve, 
der  hylede  om  paa  Rov,  var  hans  onde  Tanker,  som 
overalt  laa  paa  Lur.  Selv  i  Storkongens  Paradis  bag  de 
høje  Mure  rugede  Nattekulden  som  et  fortærende  Dyr, 
der  søgte  at  dræbe  Palmerne  ved  at  bide  deres  Rødder 
i  Jorden.  Og  Paradisets  Løver  og  Pantere  brølede  i 
Søvne  som  af  Angst  for  Fjenden,  der  stirrede  ind  i 
deres  Hi. 

Det  var  Midnat.  Og  Ahriman  hørtes  hyle  udenfor. 
Hans  Aande  sugede  hen  mellem  de  uhyre  høje  Søjle- 
haller om  Dareios-Paladset.  De  knælende  Tyre  og  En- 
hjørninger, som  bar  Taget,  havde  vendt  deres  Horn 
ud  for  at  byde  Mulmet  Trods. 

Storkongen  Xerxes  kom  vandrende  fra  sit  Harem. 
Fakkelbærerne  gik  foran  ham  og  bøjede  det  ene  væl- 
dige Forhæng  til  Side  efter  det  andet.  Vinden  fik  dem 
til  at  blafre.  Fakkelskæret  belyste  pletvis  de  tykke 
Tæpper,  hvor  orangegule  Rosetter  og  røde  Palmevifter 
blussede  op  af  Bundens  dybe  Safirblaa. 

Storkongen  var  høj  og  fyldig  og  hyllet  i  et  fodsidt 
medisk  Klædebon,   stribet  af  Guldtraade,   prikket  af 

Ædelstensstjerner.  Han  skuttede  sig  i  Lufttrækket,  da 
han  et  Øjeblik  stillede  sig  mellem  Porthallens  vingede 
Tyre  og  stirrede  ud  i  Stjernenatten.  Her  saa  han  saa 
lille  ud,  at  Kæmpedyrene  kunde  have  traadt  ham  ned 
med  en  eneste  Klov.  Hans  Hoved  var  bart.  Glinsende 
sorte  Krøller  flød  ned  og  blandede  sig  med  Kruset  af 
det  begsorte  Skæg.  Han  strøg  sig  over  Panden  og  blin- 
kede med  Øjnene,  saa  det  hvide  vendte  sig  ud.  Saa 
drejede  han  om  og  gik  ind.  Over  Væggenes  blanksleb- 
ne Marmorflader  gled  hans  Spejlbillede  som  en  gul 
Skygge.  Solviftebærerne  lignede  Dværge  i  hans  Hæle. 
Skønt  det  var  Nat,  holdt  de  Vifterne  paa  lange  Stænger 
højt  over  hans  Hoved  som  en  lille  Baldakin,  dannet  af 
hvide  Hejrefjer. 

De  flade  Tøffelfjed  klappede  let  over  de  store  blanke 
Fliser.  Forhæng  ved  Forhæng  løftedes  som  af  usynlige 
Hænder,  indtil  han  stod  i  sit  Sovekammer.  Det  var 
højt,  saa  man  i  Fakkelskæret  næppe  kunde  skimte 
Loftets  svævende  Telttag  over  fire  Søjler  som  Maste- 
træer. Rummet  var  oplyst  af  to  malmsmedede  Cy- 
presser, hvis  Grene  var  fyldt  af  smaa  Kogler.  Hver 
Kogle  var  en  Lampe  —  Vægen  brændte  af  Koglens 
Spids.  Den  kongelige  Seng  stod  midt  i  Rummet  over 
syv  Trin.  Paa  det  nederste  sad  Livvagten  i  Firkant  med 
korslagte  Ben  og  stirrede  som  Støtter  mod  Salens  fire 
Forhæng. 

Ved  Løjbænkens  Fodende  stod  Storkongens  Hus- 
kapel  for  den  hellige  Ild.  Paa  en  firkantet  Alabastersten 
det  slanke  bægerformede  Metalfad,  fyldt  til  Randen  med 
Aske,  brændende  med  en  rolig  dunkel  Glød.  To  Præ- 

ster  vogtede  paa  Luens  Blus.  Den  ene  holdt  Ildrageren, 
den  anden  to  Skeer  til  at  strø  Røgelsefrø  paa  Ilden. 
Begge  bar  de  Handsker  og  et  for  Munden  fastbundet 
hvidt  Klæde,  at  ikke  Ilden  skulde  forurenes  enten  af 
deres  Hænder  eller  af  deres  Aande.  En  tredie  Mager 
bragte  Ilden  Næring  — •  Træ  af  Sandel  og  Aloe,  af  Ben- 
zoe  og  Granat. 

Storkongen  besteg  langsomt  sit  Leje.  Livvagten  lag- 
de sig  fladt  paa  Trinet  foran  ham,  han  traadte  paa 
Ryggene  uden  at  mærke  det.  Saa  gik  han  til  den  hellige 
Ild  og  saa  ind  i  den  røde  Glød,  lyttende  til  Ispustet 
udenfor.  Derfra  gik  hans  Tanke  til  Paradiset,  hvor  de 
rislende  Sølvpopler  suste,  mens  Magerne  sad  og  grun- 
dede paa  dette  Sus  som  et  Orakel,  de  skulde  tyde. 

Xerxes  kom  fra  sit  Harem.  Hver  Nat  var  han  dér. 
Natten  var  Kvindernes.  Han  havde  ikke  besøgt  sin 
Hustru  Amestris  eller  nogen  af  sine  Yndlingshustruer, 
"men  de  mysiske  og  lykiske  Piger  vester  fra,  Rov  fra 
Efesos  og  Milet  —  græske  Erobringer,  der  endnu  kun 
havde  tilegnet  sig  hans  Sprog  som  Papegøjer,  men 
som  i  Aar  og  Dag  var  blevne  indviede  til  hans  Tjene- 
ste. Tolvaarige  Piger  med  Lemmer  glatte  som  Plata- 
nens Bark,  med  Brysterne  næppe  til  at  føle,  med  Haar 
rødt  som  selve  den  hellige  Ild  og  med  Øjne  som  frost- 
duggede  Blommer.  Han  havde  følt  paa  dem  alle  og 
prøvet  deres  Lugt.  Kun  en  af  dem  havde,  omtrent, 
naaet  den  særlige  Vellugt,  han  krævede  for  at  sanse 
Behag.  Ikke  en  kunstig  Aroma,  hvori  man  kunde  salve 
og  sylte  enhver.  Den  krævede  en  Hud,  der  var  sjæl- 
den som  Aloens  Blomst,  en  Afsondring,  der  selv  ud- 

gjorde  en  Tilsætning,  en  æggende  Bestanddel  af  den 
duftende  Helhed.  Det  var  ikke  nok,  at  Hudens  Skind 
var  som  garvet  i  denne  Vellugt,  den  maatte  udstraale 
fra  selve  hendes  Væsen  og  være  at  spore  i  hver  Stump 
Tøj,  hun  havde  baaret.  Xerxes  havde  prøvende  ind- 
snust hende  af  de  dampende  Klæder,  hvori  hun  havde 
danset  sig  i  Sved.  Med  en  ærgerlig  Rynke  mellem  sine 
kongelige  Bryn  erindrede  han  nu  sin  Skuffelse,  da  han 
havde  taget  paa  hende  selv  og  mærket,  hun  var  kold 
som  et  Lig.  Han  stod  og  drejede  i  sin  Haand  den  store 
Seglcylinder  af  graa  Chalcedon,  som  han  havde  rullet 
over  hendes  Ryg  og  hendes  Bryst  for  at  faa  hende 
varm.  Hun  havde  hverken  skreget  eller  vaandet  sig, 
skønt  Stenen  havde  presset  Billedet  af  ham  selv,  af 
Palmetræer  og  Kileskrift  ind  i  hendes  Hud  som  i 
Læder. 

Han  snusede  til  sine  Fingre.  Men  Duften  var  forbi. 
Saa  holdt  han  begge  sine  Hænder  over  Ildbækkenet 
og  følte  den  sitrende  Hede  gennemrisle  dem.  Derpaa 
førte  han  sin  Højres  Fingre  gennem  Flammen,  strøg 
sig  over  Brynene  og  rørte  ved  sine  Læber.  Og  med 
endnu  et  Tag  gennem  Ilden  rensede  han  sit  Legemes 
helligste  Del. 

Træt  og  søvnig  lod  han  sin  fodside  Kjortel  falde. 
To  knælende  Tjenere  løsnede  Tøflerne  om  hans  Fød- 
der. Det  høje  Leje  sank  under  ham,  som  havde  han 
kastet  sig  i  et  Hav  af  Silke  og  Dun.  Hvilen  tog  ham, 
og  alt  blev  stille.  Kun  Røgelsekornene  knitrede  paa 
Gløderne.  Og  Suset  steg  over  Højsletten  derude.  Det 

lød,  som  Devernes  Svingfjer  skrabte  hen  over  Palad- 
sets Trætage. 

Storkongen  snorkede.  I  hele  Riget  havde  kun  Stor- 
kongen en  hellig  Snorken.  Hos  alle  andre  var  det  en 
ond  Lyd,  der  skyldtes  Besættelse  af  Sjælen. 

Men  Xerxes  var  i  sine  Drømmes  Have.  Ved  hans 
Hovedgærde  groede  en  Platan  af  Guld  samt  en  Vin- 
stok, der  paa  sin  gyldne  Stamme  bar  Druer  af  Sma- 
ragd og  andre  modne  Klaser  af  indiske  Karfunkler. 
Den  rige  Pythios  i  Bithynien  havde  ladet  dette  koste- 
lige Værk  forfærdige  af  Samieren  Theodoros  og  sendt 
det  som  en  Gave  til  hans  Fader  Dareios. 

Var  det  denne  Vinstok,  der  skaffede  ham  urolige 
Drømme?  Cypressernes  Koglelamper  var  ved  at  gaa 
ud.  Magerne  vaagede  med  nikkende  Hoveder,  der  gik 
op  og  ned  i  Takt  med  Flammens  Hop  i  den  hellige  Ild. 
Men  Karfunkelklaserne  paa  Vinstokken  glødede  som 
af  et  indre  Skær. 

Xerxes  laa  med  store  aabne  Øjne  og  stirrede  paa 
denne  Vinstok.  Og  med  eet  begyndte  den  gamle  Pine 
i  hans  Indre.  Han  mindedes  den  Ve,  han  altid  om 
Dagen  gik  og  bar  paa,  et  stille  ulmende  Nag,  en  ulidelig 
Tørst  efter  Hævn,  en  Krænkelse  samlet  i  et  aabent 
Saar,  en  uløftet  Arv  fra  sin  store  Fader,  hvis  Ord  ma- 
nede som  med  Kileskrift,  indbrændt  i  hans  Sjæl :  Jeg 
er  Darajavaus,  Storkongen,  Kongernes  Konge,  Kongen 
for  disse  talløse  Lande,  Visthaspas  Søn,  Hachamaniden. 
Og  dette  Land  Parsa,  som  Athura-mazda,  den  eneste 
Gud,  forlenede  mig,  som  er  skønt,  hesterigt  og  vel- 
befolket,  frygter  ikke  for  nogen  Fjende.  Ingen  Fjende 

komme  i  dette  Land,  ikke  Misvækst,  ikke  Løgn!  Det- 
te Land  beskytte  Ahura-mazda,  den  eneste  Gud,  mod 
fjendtlige  Hære,  mod  Misvækst  og  mod  Løgn.  Thi  naar 
Parsa-Folket  beskyttes,  da  vil  Lykken,  der  tilintetgør 
den  onde  Hader,  komme  som  Herskerinde  i  dette  Hus. 

Og  i  Storkongens  fortørnede  Sjæl  skød  pludselig 
Hadet  i  Lue  mod  dette  Folk  dér  langt  vesterpaa  — 
denne  Stamme  med  det  hæslige  Sprog  og  den  tve- 
tungede Tale:  Et  Folk,  der  dyrker  Afguder  uden  Tal 
og  spærrer  dem  inde  i  Templer  og  rejser  dem  Billeder 
—  Ahrimans  Yngel,  der  med  Svig  har  bekæmpet  Par- 
safolket  og  lagt  Baghold  for  min  Faders  Hære  og  lok- 
ket hans  Skibe  ud  paa  det  listige  Hav,  hvor  Dybets 
onde  Malstrømme  gaar  og  en  ødelæggende  Giftvind 
blæser.  Ahura-mazdas  udkaarne  Folk,  det  rene,  det 
gode,  der  elsker  Renhed  og  Lys,  ligger  slaget  og 
urenset  paa  forbandet  Grund.  Og  det  frækkeste  af 
Ahrimans  Folk,  Athenerne  kaldet,  trodser  utugtet 
Kongernes  Konge  og  haaner  uhævnet  Asiens  Kyst  og 
Morgenrødens  Lande.  Godt,  at  Hellenerens  skønne, 
men  svigefulde  Gave  vækker  mig  til  Lyset  og  Mindet 
om  min  Hævn. 

Og  Xerxes  greb  sin  lange  Svøbe  og  slog  ned  over 
Trinene,  saa  Livvagten  sprang  op  for  at  følge  Stor- 
kongen til  Badet.  Magerne  indelukkede  den  hellige  Ild 
i  et  Hylster  og  bar  den  bort  til  det  bælgmørke  Rum, 
hvor  den  opbevaredes  om  Dagen,  at  ikke  Solen  skulde 
dræbe  dens  Glans.  Forhæng  paa  Forhæng  droges  til 
Side,  og  Solen  skyllede  sine  hede  Strømme  ind  gen- 
nem Salene. 

Mens  hede  vellugtende  Vande  svalede  Storkongens 
hævntørstige  Blod,  hørte  han  Hestesko  klapre  over 
Marmortrapperne  udenfor.  Bud  efter  Bud  red  op  ad  de 
flade  Trin  og  begærede  at  tale  med  en  af  Storkongens 
„Øjne"  og  „Øren".  Over  Hundreder  af  Parasanger, 
skiftende  fra  Hesteryg  til  Hesteryg,  springende,  ha- 
stende, ikke.  hvilende  Nat  eller  Dag,  flyvende  som 
Traner  —  fra  Sardes  over  Babylon,  Ekbatana,  Suså 
—  Bud,  Bud  fra  alle  Rigets  Satraper,  Meldinger  om 
Rustning  af  Folkeslag,  om  Opbud  af  Skibe  fra  alle 
Asiens  og  Afrikas  Kyster,  Gny  fra  den  vældige  Hær- 
Ring,  Riget  i  Aarevis  smedede  mod  det  lille  taabe- 
lige  Folk,  der  skulde  tugtes. 

Xerxes  rejste  sig  af  Badet  fnysende  som  en  Hingst, 
der  vrinsker  efter  at  komme  ud  i  Solen  og  tumle  sig. 
Han  bød,  at  alle  Bud  og  Herolder  skulde  samle  sig  i 
det  nye  Palads  til  Foretræde. 

Han  satte  sig  og  lod  sig  klæde.  Tjenerne  salvede  og 
krusede  hans  Haar.  Andre  snørede  de  skarlagenrøde 
Broge  om  hans  søjlefaste  Laar  og  Læg.  De  hængte 
lange  ædelstenstunge  Guldsmykker  i  hans  Øren.  De 
iførte  ham  den  havpurpurfarvede  Kjortel,  hvis  brede 
hvide  Midtstrimmel  fulgte  hans  Længde  fra  Hals  til 
Ankel.  De  spændte  det  guldklirrende  Bælte  om  hans 
Hofter  og  de  safrangule,  vellugtende  Sko  om  hans 
Fødder.  Tilsidst  satte  de  den  høje  straalende  Tiara  paa 
hans  Hoved,  lagde  Purpurkappen  om  hans  Skuldre  og 
rakte  ham  Herskerstaven  af  Elfenben. 

I  samme  Nu  droges  alle  Tæpperne  til  Side  som  med 
et  eneste  Ryk.  Sølvringene  raslede  højt  oppe  under  de 

iben-  og  cedertavlede  Lofter,  og  Solen  væltede  ind  og- 
saa  i  dette  Rum,  tændte  Blus  i  Gulvets  mangefarvede 
Stenmønstre  og  slog  Gnister  af  de  gyldne  Løvemunde, 
der  spyede  Vandet  i  tynde  Strømme  over  Badekum- 
mens Sø,  som  blinkede  midt  i  den  kaleidoskopisk  sam- 
mensatte Bund. 

Xerxes  traadte  ud  i  Solen  og  hilsede  den  med  højt 
oprakt  Haand.  Han  fangede  dens  Skær  med  sine 
Fingre  og  gned  sine  Bryn  og  sine  Læber.  Hans  Øjne 
funklede  sort  og  kneb  saa  Laagene  til. 

Rækker  af  Tjenere  bredte  lydiske  Tæpper  paa  Fli- 
serne foran  ham  og  spejdede  efter  Retningen,  hans  Fod 
tog.  Bag  hans  Ryg  gik  Skærmbærerne  og  rakte  de  høje 
runde  Solskærme  over  hans  Hoved,  saa  det  luede  rødt 
som  Granatæblets  Saft.  Fluevifteholderne  gik  endnu 
tættere  i  hans  Hæle  og  bar  Viften  nøje  over  Tiaraens 
Kant.  Men  baglæns  foran  ham  gik  to  Tjenere  med 
Salvekrukke  og  Haanddug,  to  vandrende  Brugsting 
lige  for  hans  Hænder. 

Storkongen  aandede  Solen  i  sit  højtspændte  Bryst 
og  løftede  sit  Hoved  mod  den  Lysets  Verden,  der 
aabnede  ham  sin  Favn.  Nu  var  Livet  Ahura-mazdas. 
Alt  udstrømmede  Renhed  og  Sundhed.  Lysgudens  fire 
hellige  Tyre  stod  højt  paa  deres  Piller  og  brølede  over 
Tagene.  Oppe  under  Tagrandens  mangetakkede  Tin- 
der løb  paa  et  blaagrønt  Frisebaand  de  gule  Majolika- 
Løver  deres  fjedrende  Gang  med  Kløerne  spillende  i 
Poterne,  med  Munden  aaben  i  et  sultent  Knurr  til 
stumme  evige  Glædesgisp  og  med  Halerne  daskende 
opad  i  en  overmodig  Bue. 


202 


Tæpperne  for  Xerxes'  Fødder  stribedes  med  eet  af 
vajende  Palmeskygger.  Herskerens  første  Morgen- 
gang var  til  Paradiset,  som  laa  i  Læ  af  Bjergvinden 
og  gennemtrukket  af  blinkende  Vandkanalers  Net. 
Vand  var  med  stor  Kunst  og  Bekostning  ledet  til  den 
tørre  Højslette,  Bassiner  boret  i  Stenterrassen,  Muld- 
jord ført  paa,  sjældne  Træer  plantet  trinvis,  plejet  af 
Storkongens  Paradismænd,  som  var  de  Mennesker, 
ikke  Vækster.  Hver  af  Palmerne  og  Sykomorerne 
havde  sin  Oppasser  til  at  sørge  for  Vand  og  Læ  og 
Skygge.  Sølvpoplerne  sitrede  som  Nyfødte,  der  kom- 
mer i  Bad.  Roserne  stod  som  i  duftende  Altre. 

Storkongens  Øjne  straalede  for  hvert  skønt  Træ, 
han  genkendte.  Han  nikkede  til  sine  Yndlingsplataner, 
rørte  ved  de  hvidblomstrende  Akacier,  gned  sine 
Fingre  i  Duften  af  det  store  bredkronede  Valnødde- 
træ, der  stod  og  dryppede  af  Sol.  Palmerne  suste  over 
hans  Hoved  og  kastede  deres  Greneskygger  velsig- 
nende ned  over  hans  Kjortel,  efter  at  han  havde  stødt 
Solskærmen  til  Side.  Han  stirrede  beruset  op  i  de 
glitrende  Grenevifter:  Han  var  Hersker  i  Livets  dej- 
lige Land,  Ven  af  Lysets  evige  Herre.  I  dette  lille 
Paradis  var  der  ikke  en  Orm  eller  Øgle,  ikke  en 
Myg  eller  ligsøgende  Flue.  Alt  var  Renhed  og  Frisk- 
hed. Rislende  Vand.  Renset  Jord.  Ingen  ond  Tørke 
skulde  nogensinde  faa  Lov  at  svide  disse  Planter,  der 
duftede  ubesmittet.  Her  groede  jo  selve  den  hellige 
Haoma,  Livsplanten  med  de  solgule  Blomster,  hvis 
Saft  giver  Frugtbarhed  og  evigt  Liv.  Xerxes  selv  drak 
den  viede  Drik  og  takkede  den  for  sit  stærke  og  fuld- 

baarne  Afkom.  Han  standsede  et  Øjeblik  og  berørte 
dens  Blade,  han  hørte  Bjergenes  Kildevand  synge  gen- 
nem Kanalerne,  han  hørte  Sølvpoplerne  suse  som  sød 
Musik.  Saa  mindedes  han  Himlens  hvidblomstrende 
Haoma  og  tænkte  et  Nu  paa  Døden. 

Over  Paladset  med  de  hundrede  Søjler  søgte  hans 
Blik  over  til  Kalkklippevæggen,  der  kun  laa  et  Par 
Pileskud  borte :  Dødens  Terrasse  skaaret  ind  i  Bjer- 
get. Han  kunde  se  sin  Faders  nyligt  huggede  Grav 
derovre.  Midt  i  den  blændende  Sol,  der  straalede  til- 
bage fra  den  næsten  hvide  Flade,  førte  den  høje  fir- 
kantede Dørkarm  ind  til  Graven  mellem  Søjlerne,  der 
var  som  disse  her,  kun  evigt  lukkede,  bundne  til  Bjer- 
gets Side,  et  lille  Dødens  Palads  efterlignende  Livets, 
men  kummerligt  kvalt  af  selve  Klippen.  Dog,  øverst 
oppe  paa  Paladsets  Tag  hævede  sig  en  dobbelt  Tron- 
Estrade,  og  Perserrigets  otteogtyve  Satrap-Provinser 
gik  derunder  og  støttede  den  med  deres  Hænder.  Men 
foroven  stod  Dareios,  hans  Fader,  Himlen  nærmest, 
støttet  til  sin  Bue,  med  sit  Aaasyn  vendt  mod  den 
hellige  Ilds  Alter.  Og  over  hans  Hoved  svæver 
Ahura-mazda  i  sin  Ring ;  paa  sine  skærmende  Vin- 
ger hæver  han  sig  lutret  mod  Renhedens  evige  Ver- 
den. 

Men  med  et  Gys  tænkte  Xerxes  paa  sin  Faders  Lig 
derinde  i  Klippekamret.  Ikke  som  Jordens  ringe  og  al- 
mindelige Sønner  var  det  udsat  for  Gribbenes  Næb. 
Det  var  stedet  til  Hvile  under  et  Dække  af  Voks,  at 
ikke  Jorden  skulde  forurenes.  Men  det  skulde  aldrig 
mere  vaagne.  Og  en  Dag  skulde  Xerxes  heller  ikke 

mere  rejse  sig  fra  sit  Leje,  men  faa  sin  evige  Seng 
hugget  derovre  ved  Siden  af  Faderens. 

Storkongen  fortabte  sig  i  sine  Tanker.  Palmerne 
rislede  om  hans  Hoved.  Paafuglene  holdt  op  at  skrige, 
Papegøjerne  at  snakke.  Han  lyttede.  Han  kunde  høre 
Mejselslagene  derovre,  som  huggede  Kilerne  i  Ind- 
skrifterne. Ikke  Kyros'  beskedne  Selvbekendelse : 
Vandrer,  jeg  er  Kurus.  Jeg  har  givet  Riget  til  Parsa- 
folket  og  hersket  over  Asien.  Misund  mig  ikke  min 
Grav.  —  Nej,  en  Opregning  af  alle  de  Folk,  hvor- 
over Dareios  havde  hersket:  Hvis  du  overtænker, 
hvor  stort  Tallet  er  paa  de  Lande,  som  Kong  Dara- 
javaus  har  ejet,  og  hvis  du  siger  det,  saa  betragt  Bille- 
det af  dem,  der  bærer  min  Trone,  og  du  vil  forstaa 
det.  Da  vil  du  vide,  at  den  persiske  Mands  Lanse  gik 
vidt.  Da  vil  du  vide,  at  den  persiske  Mand  har  kæm- 
pet Kampe  langt  fra  Persien. 

. . .  Med  Sindet  fyldt  af  Sol  og  Solens  rene  Vind  gik 
han  endelig  frem  mod  sin  Tronsal.  Han  fugtede  Ansigt 
og  Skæg  med  Vellugt  fra  Tjenerens  Flaske  og  tørrede 
sine  Hænder.  Han  skulde  atter  i  Kast  med  Ahriman 
—  Kvalernes  Aand,  Ødelæggeren. 

Salen  aabnede  sig  som  en  regelmæssig  Skov  af 
Søjler,  der  i  talløse  Rækker  rakte  de  fintriflede  Skaf- 
ter op  under  klokke-  og  kalkformede  Kapitæler  til 
de  tagbærende  Tyre  og  Enhjørninger.  Brisen  strøg 
ind  mellem  Søjlerne  uden  at  fanges  af  Forhæng  eller 
Mur.  Ad  Trappen  til  Paladssalen  steg  Trin  for  Trin 
Krigere  afbildede  paa  Væggen,  Storkongens  Vogne  og 
Heste  samt  Sendemænd  fra  alle  Rigets  Provinser  med 

Gaver,  Frugter  og  Dyr.  Men  Rummet  selv  mylrede  af 
Mennesker,  der  samlede  sig  til  Storkongens  Modta- 
gelse. Livvagten  stod  med  opplantede  Lanser.  Svøbe- 
bærerne dannede  Spalier.  Ryttere  stod  af  Hesten,  da 
Storkongen  nærmede  sig,  og  stak  Hænderne  ind  i  Ær- 
mets Forlængelse,  der  dannede  en  Art  Handske.  Per- 
serfyrsterne stod  til  højre.  Rigets  andre  Stormænd  til 
venstre.  De  kongelige  Prinser  gik  Xerxes  i  Møde  i  en 
lang  Række,  kastede  sig  paa  deres  Ansigt  og  rejste 
sig  for  at  gaa  i  hans  Kølvand. 

Og  Xerxes  skred  frem  til  sin  Trones  Trin  og  besteg 
den  med  en  Blomst  i  venstre  Haand,  Elfenbensstaven 
i  højre.  Nærmest  Tronen  stillede  sig  Kronpaasætteren 
og  Kansleren,  dernæst  den  kongelige  Buebærer  og 
Pilbevareren,  derefter  samtlige  Kongens  „Øjne"  og 
„Øren"  og  begge  hans  „Hænder".  Prinserne  af  det 
kongelige  Hus  stod  paa  Tronens  nederste  Trin. 

Da  opløftede  Xerxes  sin  Røst  og  sagde : 

—  Jeg  er  Chsajarsa,  Storkongen,  Kongernes  Kon- 
ge, Konge  over  de  rigtbefolkede  Lande,  Konge  over 
denne  store  Jord,  ogsaa  ud  i  det  vide  Fjerne,  Søn  af 
Kong  Darajavaus,  Hachamanlden.  Chsajarsa,  Storkon- 
gen, siger:  Alt  hvad  jeg  har  gjort,  og  alt  hvad  jeg  ag- 
ter at  gøre,  det  gør  jeg  altsammen  ved  Ahura-mazdas 
Naade.  Ahura-mazda  beskytte  mig  og  mit  Rige  og  alt, 
hvad  jeg  gør ! 

Derefter  sænkede  han  Staven  til  Tegn  paa  Fore- 
træde. Og  en  efter  en  traadte  Herolderne  frem  og  ka- 
stede sig  paa  deres  Ansigt  og  meddelte  deres  Bud- 
skaber.    Hver     af     dem     begyndte     sin     Tale     med 

en  Hyldest  til  Storkongen:  O  Herre,  Storkonge, 
Kongernes  Konge,  du  den  bedste  af  alle  Persere, 
ikke  alene  af  dem,  der  lever,  men  af  dem,  der  vil 
komme  . . . 

Og  Xerxes  sad  ubevægelig  og  hørte  paa  Budska- 
berne fra  Hæren,  der  samledes  i  Kritalla  i  Kappa- 
dokien,  og  fra  Flaadens  mange  Befalingsmænd  —  fra 
Ariabignes  og  Achaimenes,  fra  Prexaspes  og  Mega- 
bazos,  samt  fra  Feltherrerne  Mardonios  og  Masistes, 
Gergis  og  Megabyzos.  Xerxes  løftede  Staven  til  Tegn 
paa  at  holde  inde  og  sænkede  den  som  Tilladelse  for 
en  ny  at  træde  frem. 

Da  alle  Oplysninger  var  bragt  om  alle  de  Tropper 
og  Skibe,  som  overvintrede  vestpaa  for  at  bryde  op  til 
Krigstoget,  sagde  Xerxes  endnu  en  Gang  sin  vante 
Trusel:  Ikke  vil  jeg  Chsajarsa,  Storkongen,  Konger- 
nes Konge,  hedde  Chsajarsa,  Søn  af  Darajavaus,  Søn 
af  Visthaspa,  Søn  af  Arsama,  Søn  af  Armna.  Søn  af 
Tschaispis,  Søn  af  Kurus,  Søn  af  Kambuzija,  Søn  af 
Tschaispis,  Søn  af  Hachamanis.  hvis  jeg  ikke  tugter 
Athenerne. 


XIX 

PERSERHÆREN 


Endnu  samme  Dag  brød  Xerxes  op  fra  PersepoHs, 
kørende  paa  sin  Rejsevogn,  der  var  forspændt  med 
nisæiske  Heste.  Tre  Hundrede  Stavbærere  red  ved 
Siden  med  Kastespyd  i  Hænderne,  og  Tusinder  af 
Ryttere  sluttede  Toget.  Men  foran  Storkongen  kørte 
Ahura-mazdas  Vogn  med  Ottespand  af  Skimler,  og 
foran  dem  gik  atter  Solgudens  hellige  Heste. 

I  Suså  ventede  mange  Sendemænd  ham :  Alevader- 
ne  fra  Thessalien,  landflygtige  Peisistratider  fra  Athen 
og  sammestedsfra  den  fordrevne  Spaamand  Onomakri- 
tos,  der  søgte  at  vinde  Storkongens  Yndest  ved  at 
forudsige,  at  en  Perser  skulde  slaa  Bro  over  Helle- 
sponten. 

En  Dag  meldtes  tvende  Spartiater  til  Foretræde, 
Sperthias  og  Bulis.  Xerxes  sad  paa  sin  Trone  med 
halvsænkede  Laag  og  ventede  at  se  de  to  Fremmede 
ligge  paa  deres  Ansigt.  Men  de  laa  der  ikke,  og  da 
han  løftede  Blikket,  saa  han  sine  Svøbebærere  for- 
søge at  bukke  deres  genstridige  Nakker.  Men  de  knej- 
sede ubøjeligt  og  lod  Tolken  sige,  at  hos  dem  var  det 
ikke  Skik  at  tilbede  et  Menneske. 

Xerxes  rynkede  sine  Bryn  og  stirrede  paa  dem.  De 
var  firskaarne  og  fastbyggede  og  stod  i  deres  korte 
Uldkjortler  med  nøgne  kulderøde  Arme  og  Ben.  De 
stirrede  igen  uden  at  fortrække  en  Mine.  Storkongen 
lod  Tolken  spørge  dem,  hvorfor  de  var  komne.  Den 
ene  svarede : 

—  Perserkonge,  vi  er  komne  fra  Lakedaimonier- 
ne  for  at  byde  os  selv  til  Sonebod  og  Straf  for  dine 
Herolder,  som  Sparta  imod  Folkeretten  har  ladet  om- 
bringe. 

Uden  at  bøje  Nakken  strakte  de  begge  Arme  ud  for 
at  blive  lagt  i  Lænker  og  slæbt  til  Døden. 
Men  Xerxes  lod  Tolken  svare: 

—  Fremmede  Mænd  fra  Lakedaimon,  Bud  og  He- 
rolder er  mig  hellige.  Fordi  Hellenerne  krænker  og 
bryder  Folkeretten,  gør  Parsafolket  det  ikke.  Drag 
hjem  og  fortæl  dette  i  Eders  By.  Min  Retsindighed 
redder  Eders  Liv. 

De  to  Spartiater  rødmede  og  lod  svare: 

—  Vi  kommer  frivilligt  og  beder  ikke  om  Skaansel. 
Xerxes  sagde : 

—  Netop  derfor  er  I  mig  ukrænkelige.  Følg  med 
mig,  og  ingen  skal  krumme  et  Haar  paa  Eders  Hoved. 

Rejsen  gik  videre  vestpaa.  Ekbatana  slog  sine  Porte 
op  for  hans  Komme,  og  han  kørte  ind  gennem  de 
mange  Ringmure,  der  hver  beskrev  en  af  Planeternes 
Baner  og  var  tækket  med  Metal  af  Vandrestjernens 
Farve.  Kongeborgen  straalte  af  Guld,  Elektron  og  El- 
fenben. Men  han  standsede  ikke.  De  høje  Mure  aab- 
nede   atter   deres  Malmporte   for   hans  Afrejse.    Han 

stævnede  til  Møde  med  Opbudet  fra  sine  Riger.  Lande- 
vejene gungrede  af  Ryttere  og  Trækkekvæg.  Herol- 
der strøg  imod  ham  med  Meldinger  fra  Flaaden.  Alt 
blev  forudset:  Krigsskibe  til  Folkene,  Hestskibe, 
Langskibe  til  Broer,  Lastskibe  til  Levnedsmidler. 
Athos-Forbjerget,  der  tidligere  ved  sine  barske  Orka- 
ner havde  været  saa  ulykkesvangert  for  Perserne, 
skulde  ikke  denne  Gang  lokke  Sejlerne  i  Fare.  En 
snorlige  Kanal  blev  gravet  tværs  over  Tangen  og  af- 
skar Forbjerget  fra  Fastlandet.  To  Trierer  kunde  ro 
jævnsides  igennem.  I  Fønikien  og  Ægypten  lavedes 
Tovværk  af  hvid  Hør  og  af  Byblos. 

Landhæren  begyndte  at  samle  sig  om  Storkongen 
og  med  ham  at  drage  mod  Sardes. 

Undervejs,  i  Kelainai,  beværtede  Pythios,  Atys' 
Søn,  der  havde  skænket  Storkongen  Dareios  den  gyld- 
ne Platan  og  Vinstok,  Hæren  paa  det  prægtigste,  ja 
tilbød  endog  Xerxes  som  sin  Gæsteven  sin  hele  Rig- 
dom af  opsparet  Sølv  og  Guld.  Storkongen  tog  imod 
hans  Gæstevenskab,  men  vilde  ikke  lade  sig  overgaa 
i  Gavmildhed,  hvorfor  han  yderligere  forøgede  hans 
Rigdom. 

Toget  gik  bestandig  mod  sit  Maal.  Da  Xerxes  var 
rykket  over  Maiandros-Floden,  saa  han  en  Dag  fra  sin 
Vogn  et  saare  skønt  Platantræ.  Han  lod  holde  og  steg 
ud.  Platanen  bar  sin  Krone  vidt  til  alle  Sider  og  sitrede 
af  ungt  Løv,  som  vilde  det  vise  sin  Glæde  over  For- 
aaret.  Storkongen  frydede  sig  over  Træet,  klappede 
dets  tynde  gulflossede  Barkhinde  og  kyssede  det.  Han 
mindedes  aldrig  at  have  set  saa  prægtigt  et  Træ,  tog 

Kæden  af  sin  Hals  og  hang  den  om  Stammen.  Sine 
Armringe  spændte  han  over  Grenene.  Sine  Lanse- 
bærere befalede  han  fra  nu  af  og  til  evige  Tider  at 
sætte  Skildvagt  ved  det  fagre  Træ  for  at  passe  og  pleje 
det. 

Næste  Dag  kørte  han  ind  i  Lydernes  By  Sardes  og 
sendte  herfra  Herolder  til  Hellas  for  at  kræve  Jord 
og  Vand.  Dog  ikke  til  Athen  eller  Sparta,  der  saa 
skammeligt  havde  brudt  Folkeretten,  men  til  alle  de 
andre  Stater,  for  at  de,  der  hidtil  havde  forsømt  det, 
i  sidste  Øjeblik  kunde  sikre  sig  hans  Venskab. 

Imidlertid  kom  der  Bud  fra  Abydos  ved  Hellespon- 
ten  om  Bygningen  af  Broerne  over  til  Evropa.  Den 
gyngende  Vej  var  lagt  paa  Tove  af  Hør  og  Byblos. 
Men  Strømmen  og  en  stærk  Storm  havde  sønderrevet 
Broerne. 

Da  harmedes  Storkongen  og  lod  Hovedet  skære  af  de 
daarlige  Opsynsmænd  og  lod  nye  Brobyggere  begynde 
forfra.  En  Hellener  var  sat  i  Spidsen  for  Arbejdet. 

Men  først  sendte  han  Svøbebærere  til  Hellesponten 
og  befalede  dem  at  give  det  ahrimanske  Vand  trehun- 
drede Svøbeslag.  Et  Par  Lænker  skulde  sænkes  i  Dy- 
bet, og  Bødlerne  skulde  brændemærke  det  opsætsige 
Hav,  der  havde  vovet  at  trodse  Storkongens  Vilje. 
En  Perser  traadte  ned  paa  Bredden,  truede  med  begge 
Hænder  ad  Strømmen,  der  randt  forbi,  og  sagde: 

—  O  du  bitre  og  beske  Vandstrøm,  Herren  og 
Storkongen,  Kongernes  Konge,  idømmer  dig  Brænde- 
mærkets vanærende  Straf,  fordi  du  har  krænket  ham 
i  hans  retfærdige  Vilje.   Og  Storkongen,    Kongernes 

Konge,  vil  alligevel  gaa  over  dig,  enten  du  vil  eller 
ej.  Du  har  fortjent,  at  herefter  intet  Menneske  ofrer 
til  din  svigefulde  og  salte  Strøm.  Thi  vogte  du  dig! 

Da  Xerxes  brød  op  fra  Sardes  og  drog  med  Hæren 
mod  Abydos,  fuldførtes  Broen  paany,  stærkere  end 
før,  spændt  over  Hundreder  af  Langskibe,  der  var  lagt 
for  Anker  i  Strømmen.  Tovene  løb  over  Skibene  fra 
Bred  til  Bred.  Træstammer  fastbandtes,  derover  lag- 
des Bjælker  og  Jord,  der  jævnedes  til  Vej,  og  til 
begge  Sider  højnedes  Rækværk,  at  ikke  Heste  og 
Kvæg  skulde  skræmmes  af  at  se  Bølgerne. 

Overmarschen  stundede  til.  Da  kom  Pythios  ilende 
til  Storkongen,  bleg  af  Bekymring,  og  bad  om  Fore- 
træde hos  sin  kongelige  Gæsteven.  Xerxes  spurgte, 
hvad  han  ønskede.  Da  lod  Pythios  Tolken  sige : 

—  Herre  og  store  Konge,  forbarm  dig  over  en 
Fader,  der  ser  alle  sine  fem  Sønner  nødte  til  at  drage 
med  dig  i  Krig  mod  Hellas.  Tag  de  andre  fire,  o  Kon- 
ge, men  lad  blot  den  ældste  blive  hos  mig  og  sørge 
for  min  Ejendom.  Harmfuld  lod  Kongen  svare : 

—  Daarlige  Menneske,  som  ser  Storkongen  selv 
drage  i  Krig  med  hele  sit  Hus,  med  Onkler,  Brødre 
og  Sønner,  uden  at  skaane  en  eneste.  Og  du,  som  dog 
egenlig  er  en  Træl  og  burde  drage  i  Krig  med  hele 
din  Slægt  og  din  Kvinde  dertil,  du  vover  at  tænke  paa 
din  Søn  og  dig  selv  og  din  Ejendom.  Dog  skal  ingen 
laste  Storkongen  for  Mangel  paa  Retsind.  Du  har  gi- 
vet mig  Gaver  og  beværtet  min  Hær,  og  jeg  er  din 
Gæsteven.  Gæstevenskabet  redder  dig  selv  og  dine 
fire  Sønner.  Men  i  den,  du  sætter  mest  Pris  paa,  bør 

du  rettelig  straffes.  Thi  Giftslangens  Saar  kan  alene 
renses  ved  at  knuse  dens  Hoved  over  Saaret.  En 
syndig  Tanke  sones  ved  Blod.  Dit  egenkærlige  Ønske 
skal  ramme  dig  selv  som  et  ondt  Stik  og  volde  din 
Søns  Død. 

Og  Xerxes  vendte  sin  Stav  imod  ham  og  befalede 
at  straffe  ham  paa  hans  Søn. 

Og  nu  drog  han  mod  Abydos  og  vilde  vise  sig  for 
Hellesponten,  som  han  saa  for  første  Gang,  i  hele 
sin  kongelige  Vælde.  Han  drog  op  som  en  Trusel,  der 
skulde  slaa  hans  Fjende  med  Forfærdelse,  saa  selve 
det  trodsige  Folk  faldt  paa  sit  Ansigt,  blændet  af  det 
Ahura-mazdas  Lys,  der  straalede  fra  hans  Hoved. 

Uger  i  Forvejen  var  Lastdyrene  og  deres  Førere 
dragne  i  Spidsen  for  Toget.  Mulæslerne  mylrede  som 
vandrende  Pakbylter.  Kamelerne  skridtede  frem  i  en 
endeløs  Række  og  gyngede  over  deres  Pukler  Lejrens 
uhyre  Tros  af  sammenfoldede  Telte  og  Stænger.  Køer- 
ne brølede  i  deres  langsomme  ludende  Vralten;  de 
bar  deres  Mælk  og  Kød  mod  det  forhadte  Evropa  for  at 
tjene  Storkongens  Hær  paa  den  endeløse  Marsch. 
Faarene  brægede  mod  Slagterbænkene  derovre.  Vejens 
Støv  laa  tykt  med  Gødning,  der  lugtede  af  Stald  lige 
til  Hellesponten. 

Men  efter  Kvæget  stimede  Horderne  af  Asiens 
Folkeslag,  sløvt  og  sagtmodigt  styrede  de  fremad, 
Svøberne  hang  over  deres  Nakker  som  en  Guds  ubøn- 
hørlige Vilje.  Men  midt  i  den  mylrende  Hærmasse 
fulgte  der  pludselig  et  Pileskuds  Mellemrum  for  at 
skille  de  asiatiske  Folkeflokke  fra  selve  Persernes  ud- 

kaarne  Tropper.  Tusinde  Ryttere  paa  dansende  og  pru- 
stende Heste,  hvis  Bidsler  dryppede  af  Skum  — 
Stridsheste  af  ædleste  Race,  afrettede  til  Krig,  væn- 
nede til  Vaaben  og  Synet  af  faldne  Krigere  ved  Duk- 
ker, der  blev  lagt  paa  deres  Vej.  Gyldne  Panserskæl 
blinkede  under  de  purpurrøde  Rytterkapper.  Derefter 
kom  et  Korps  paa  tusinde  Lansedragere  ogsaa  af  ædle- 
ste Byrd.  Lansespidserne  holdt  de  sænket  mod  Jor- 
den, saa  Duppen,  der  var  en  Guldgranat,  funklede  i 
Solen.  Efter  de  hellige  ti  nisæiske  Heste,  der  var 
smykkede  med  gyldne  Pande-  og  Bringeplader,  fulgte 
Ahura-mazdas  Vogn,  hvis  Køresvend  gik  til  Fods  og 
tøjlede  det  hvide  Ottespand.  Præster  bar  den  hellige 
Ilds  store  Fyrfad,  hvis  Glød  om  Dagen  var  indkaps- 
let i  en  stor  Malmkogle.  Og  umiddelbart  efter  den 
kørte  Storkongen  frem,  staaende  alene  i  sin  Forspands- 
vogn,  medens  Kusken  Patiramfes,  Søn  af  Otanes,  gik 
i  Støvet  og  holdt  Tømmen.  Xerxes'  Standart  stod  plan- 
tet ved  hans  Side.  Paa  dens  gyldne  Skive  saas  to  Tyre 
og  mellem  dem  den  bueskydende  Konges  Billed  med 
Pilen  rettet  mod  Fjenden  i  Synsranden.  De  tusind 
Lansebærere  efter  Storkongen  holdt  Lansespidserne 
opad,  medens  Duppens  gyldne  Æble  rispede  Støvet. 
Efter  tusind  Ryttere  fulgte  endelig  de  titusind  „Udøde- 
lige", der  bar  Navnet  efter  Udødelighedens  Engel 
Ameratat.  Af  dem  gik  de  ni  Tusind  i  Midten  og  havde 
Lansedupper  af  Sølvgranat,  medens  de  øvrige  tusind 
dannede  Ring  udenom  og  havde  Dupper  af  Guldgra- 
nat. Alle  bar  de  Guldkæder  om  Halsen  og  guldvir- 
kede,   ædelstensbesatte    Kapper.    Selv    de    gule    Skos 

Vristremme  funklede  af  gyldne  Knapper.  Skælbryn- 
jerne blinkede  som  Fiskeskæl  over  de  lange  Læder- 
hoser. Buerne  bar  de  stukne  i  Koggeret.  De  læder- 
betrukne Vidjeskjolde  sad  paa  venstre  Arm,  i  højre 
holdt  de  Lansen,  hvis  Skaft  klirrede  mod  Lændens 
korte  Krumsværd ;  Skeden  var  fastgjort  til  Knæet  med 
en  Bøjle,  saa  det  kunde  drages  uden  at  holde  paa  Ske- 
den. Derefter  kom  titusind  persiske  Ryttere.  Og  efter 
et  nyt  Pileskuds  Mellemrum  fortsatte  Folkeslagenes 
Kolonner.  Nu  og  da  brødes  Fodfolksmasserne  af  as- 
syriske  og  ægyptiske  Vognkæmpere  paa  Firspand, 
eller  af  armeniske,  hyrkanske,  kadusiske  og  skythiske 
Rytterkorpser. 

Som  en  uhyre  Kæmpe-Kvælerslange  bugtede  den- 
ne Hær  sig  nedad  mod  Hellesponten  for  at  mave  sig 
over  Broerne  og  knusende  lægge  sig  paa  det  lille  for- 
mastelige Land.  Den  tømte  Indsøerne  paa  sin  Vej  og 
tørstede  endda.  Gennem  Mysien  forbi  Ida-Bjerget  gled 
den  over  Skamandros-Floden,  som  blev  fuldstændig 
tørlagt. 

Da  Xerxes  kom  til  Ilion,  lagde  han  sin  Vej  op  om 
Priamos'  Borg  og  undrede  sig  over  Kyklop-Murene  paa 
den  solsvedne  Høj.  Han  havde  ladet  sig  berette  om 
Fortidens  frygtelige  Kampe,  hvor  Guder  skulde  have 
kæmpet  i  de  Dødeliges  Rækker  for  og  imod  denne 
Borg.  Han  kendte  ikke  disse  hellenske  Afguder  og 
Helte,  og  han  ringeagtede  dem  af  hele  sit  gudfrygtige 
Perserhjertes  Dyb.  Men  han  havde  Ærefrygt  for  de 
vældige  Kræfter,  der  rører  sig  i  Naturen  og  i  Menne- 
skenes Kampe.  Fjernt  ude  saa  han  Havets  purpurblaa 

Bræmme  gnistre  om  sit  Rige,  thi  al  Jorden  her  var  nu 
hans,  og  alle  de  Naturens  Engle  og  Genier  —  Amsha- 
spander  og  Yazatas  — ,  der  velsignende  straalede  over 
denne  Egn,  tjente  Ahura-mazda  og  ham  selv.  I  sit  Sind 
vendte  han  en  Bøn  til  den  Krigens  og  Sejrens  Helt 
Verethragna,  der  havde  kæmpet  ogsaa  her.  Ved  Synet 
af  Havet  mindedes  Xerxes  hans  Herkomst:  Himmel 
og  Hav  var  i  Fødselsveer,  Purpurhavet  bruste,  Havet 
fødte  et  lille  rødt  Rør,  af  Rørets  Stængel  opsteg  en 
blaa  Røg,  af  Rørets  Stængel  skød  en  Ildflamme  frem, 
af  Flammen  hævede  sig  et  Drengebarn,  Drengen  hav- 
de Ildhaar,  Skæg  af  Ild,  og  hans  Øjne  var  tvende  Sole. 

Nu  skulde  Verethragna  følge  ham  til  Sejr.  Xerxes 
følte  sit  Bryst  højne  sig  af  Stolthed  og  Taknemlighed 
til  Ahura-mazda,  hvis  Spejlbillede  stod  over  hans  Ho- 
ved og  lynede  over  al  Verden  som  et  Lysets  Skjold, 
der  skulde  blænde  ogsaa  det  lille  Fjendeland  hinsides 
Purpurhavet. 

Og  han  steg  af  og  lod  ofre  under  Ilions  Mure.  Blo- 
det plaskede  i  den  ældgamle  Grund  fra  tusind  over- 
skaarne  Kostruber  -  til  Ære  for  den  iliske  Athene, 
der  var  død  her,  knust  af  det  evige  Lys,  hvis  Forkæm- 
per han  var.  Og  Magerne  traadte  frem  og  udgød  Drik- 
offer til  de  faldne  Heltes  Ihukommelse. 

Om  Natten  lod  han  den  hellige  Ild  lyse  fra  Bor- 
gens højeste  Tinde.  Perserhæren  laa  lejret  om  dens 
Fod.  Skræk  faldt  over  dem,  der  pludselig  saa  Ilden 
gaa  ud  —  som  havde  Stedets  døde  Aander  hævet  sig 
og  slukket  den  med  deres  Pust. 


XX 
VED  HELLESPONTEN 

Næste  Dag  naaede  Xerxes  til  Abydos.  Han  besteg 
en  Høj,  hvor  et  Tronsæde  for  længst  var  mejslet  til 
ham  i  hvid  Marmorsten.  Den  hele  Dag  sad  han  her 
under  sin  Solskærms-Baldakin  og  forlystede  sine  Øjne 
ved  Synet  af  Hellesponten,  der  nu  var  ham  saa  nær, 
at  han  hørte  dens  Skvulp. 

En  strid  Foraarsblæst  fejede  fra  Propontis  gennem 
Strædet  og  rejste  Bølgerne  i  smaa  krappe  Kamme. 
En  kruset  mørkeblaa  Ager,  hvor  hvide  Blomster 
ustandseligt  groede  frem  og  skylledes  bort  igen. 

Men  ved  Middagstid  vendte  Vinden  sig,  og  i  et  Nu 
fyldtes  Hellesponten  med  Tusinder  af  Sejl.  Et  Mylr 
af  Fartøjstyper  manøvrerede  for  hans  Øjne.  Snart  be- 
vægede de  sig  som  hvide  og  gule  Tusindben,  krybende 
hen  over  Vandfladen  med  deres  lange  strittende  Aare- 
rækker.  Snart  boltrede  de  sig  for  Vinden  under  store 
forskelligfarvede  Sejlvinger  lig  brogede  Sommerfugle. 
Hans  Onkel  Artabanos  og  hans  Halvbroder  Ariabig- 
nes,  der  selv  kommanderede  de  joniske  og  de  kariske 
Skibe,  stod  ved  hans  Side  og  forklarede  ham  alt. 


217 


Eskadre  paa  Eskadre  strøg  forbi  Storkongen :  Ægyp- 
tens to  Hundrede  og  Fønikernes  tre  Hundrede  Skibe; 
disse  havde  de  højeste  Master  og  de  største  Sejl  og 
fløj  med  en  Hast  som  ingen  andre.  Som  ved  et  Vædde- 
løb skilte  Hurtigsejlerne  sig  ud  —  det  var  sidoniske 
Skibe,  de  bedste  af  alle.  Men  fem  Sejlere  fra  Hali- 
karnassos  og  fra  Øerne  Kos,  Nisyros  og  Kalydna 
fremhævedes  af  Ariabignes  som  de  allerdristigste  un- 
der Befaling  af  Dronning  Artemisia,  Lygdamis'  Dat- 
ter. Med  deres  høje  spidse  Stavne  med  den  skjulte 
Brod  skar  de  Bølgerne  som  Sværdfisk.  Den  tredobbelte 
Aarerække  drev  Farten  op,  selv  om  Vinden  var  aller- 
gunstigst. 

I  tætte  Fylkinger  gled  de  kypriske  Skibe  frem,  der- 
efter de  kilikiske,  de  pamfyliske  og  de  lykiske,  de 
asiatiske  Doreres  Skibe  og  Sejlerne  fra  de  hellenske 
Øer.  De  sidste  var  ikke  mange,  men  Ariabignes  var 
stolt  af  dem.  Vejen  var  dog  brudt  ind  i  det  genstri- 
dige Land,  og  snart  skulde  de  Ulydige  bøjes  og  knæk- 
kes. Den  skibskyndige  Ariabignes  kendte  alle  Skibene, 
ikke  blot  paa  deres  Forstavnsbilleder  og  paa  Sejlenes 
Farver  og  Mærker,  men  ogsaa  paa  selve  Fartøjets 
Gang,  paa  Spejlets  særlige  Form,  som  var  det  Ansig- 
ter med  forskellige  Træk. 

Xerxes  blev  utrættelig  siddende  for  at  se  og  fryde 
sig.  Et  Bord  af  sølvindlagt  Ibentræ  var  stillet  ved  hans 
Trone  og  fyldt  med  hans  Yndlingsspiser :  Sorbet  med 
Is  fra  Ardekan,  florlet  hvidt  Brød  af  ægyptisk  Hvede, 
friskplukkede  Frugter,   Vin   fra   Chalybon  og  Rosen- 

duft  fra  Babylon  og  Persepolis.  Drikkevandet  paa  alle 
hans  Rejser  kom  fra  Choaspes  i  Susiana. 

Han  ønskede  at  se  en  Søtræfning  og  undrede  sig 
over  den  Sikkerhed,  hvormed  de  mange  Skibe  for- 
delte sig.  manøvrerede,  trængte  paa  i  trekantede  Fyl- 
kinger,  overfløjede,  omringede  og  indesluttede  hver- 
andre. Ved  deres  Hastighed  bragte  Sidonierne  Sejren 
hjem. 

Derefter  roede  alle  Skibene  paa  Plads  og  lagde  sig 
i  Opstilling  ud  for  Abyodos.  Raaberne  klang  fra  Bred- 
den ud  til  Flaaden  og  mellem  Skibene  indbyrdes.  Hver 
Eskadre  laa  paa  sin  Linje,  alle  Afdelinger  kunde  over- 
skues. Og  i  Baggrunden,  fjernt  til  begge  Sider,  laa 
det  talløse  Antal  Lastskibe  for  Anker,  Pramme  og 
plumpe  Fartøjer  med  lave  Master.  Broerne  laa  som 
to  jordfarvede  Baand  over  Pontonskibene  —  Hær- 
vejen lagt  ind  i  den  fremmede  Verden,  Asiens  Arm 
gribende  fast  i  Evropa. 

Da  løftede  Xerxes  sine  Øjne  fra  Skibene  paa  det 
blanke  Stræde  og  gav  sig  til  at  mønstre  Bredderne. 
Evropa  laa  under  hans  Hænder.  De  lerfarvede  Huse 
skinnede  derovre  i  Sestos  og  Madytos  paa  den  thra- 
kiske  Hvidekyst,  og  vestpaa  saa  han  Makedonien 
højne  sig  og  svinde  bort  i  Disen  under  den  nedad- 
vandrende  Sol.  Bag  smaa  forkrøblede  Lunde  anede 
han  Helligdomme  skjult  for  hellenske  Afguder.  Med 
langt  større  Lyst  fæstede  hans  Øjne  sig  paa  mørkt- 
løvede,  bredkronede  Pinjer,  der  hævede  sig  i  konge- 
lig Skønhed. 

Nede  paa  Forstranden  af  de  abydenske  Marker  holdt 

hans  Hær  endnu  Fest  paa  Resterne  af  de  tusind  Køer, 
han  havde  ofret  til  Pergamos'  døde  Helte.  Saa  langt 
Synet  rakte  til  begge  Sider,  befolkede  hans  Troppe- 
masser Kysten  og  ventede  Stunden,  da  de  som  Kvæg 
skulde  drives  over  i  en  fremmed  Verdensdel.  Hele 
Asien  og  Afrika  havde  opbudt  deres  Krigere  til  dette 
Felttog,  der  skulde  hævne  Forsmædelsen  mod  hans 
afdøde  Fader.  En  Bevægelse  af  hans  Stav  havde  faaet 
Folkeslagene  til  at  bryde  op  fra  de  fjerneste  Byer  og 
Marker  og  Bjergkæder  for  at  samle  sig  som  Fugletræk, 
der  vilde  dække  Landet,  hvor  de  kom  frem. 

Xerxes'  Blik  strejfede  Broerne  dernede,  som  Hæ- 
ren endnu  ikke  havde  betraadt.  Lænker  spændte  endnu 
foran  dem,  og  indenfor  laa  kun  to  Halvkroppe  af  noget 
nyslagtet.  Et  Menneske  spaltet  som  efter  en  Snor,  og 
hver  Halvdel  blodig  lagt  paa  sin  Side  af  den  forreste 
Bro.  Pythios  Søn,  der  havde  maattet  bøde  for  sin 
Faders  Frækhed.  Aadselfluerne  sad  sort  i  Snitflader- 
ne. Men  Xerxes'  Øjne  dvælede  ikke  ved  denne  Veder- 
styggelighed —  et  Offer  til  den  onde  og  forpestede 
Urenhed. 

Han  havde  længe  i  Tavshed  nippet  til  Vinen  i  sit 
Guldbæger.  Samme  Guldbæger  var  en  Gave  fra  sam- 
me Pythios.  Vinen  fødte  Stemninger  i  hans  Hoved. 
Foraaret  sydede  igennem  hans  Blod.  Han  mættede 
sin  Indbildnigskraft  med  Hævnen,  der  laa  udbredt  for 
hans  Øjne.  Denne  Gang  skulde  det  uselige  Folk  ikke 
slippe.  En  Dobbeltlænke  var  kastet  over  paa  Evropa. 
Blot  han  løftede  sin  Stav,  vilde  alle  disse  Sejlere  lette 
som  Rovfugle  og  gaa  mod  Syd  for  at  falde  over  deres 

Bytte.  Hærens  Kæmpeslange  vilde  bugte  sig  over  Hel- 
lesponten  og  kvæle  det  forhadte  Land. 

Hans  store  sorte  Øjne  spilede  sig  op  i  et  Gys  af  vel- 
lystig Almagt:  Se,  alt  det,  jeg  troner  paa,  er  mit,  og  alt 
det  derovre,  som  mit  Blik  erobrer  nu  og  i  hundrede 
kommende  Dage.  Aldrig  har  Jorden  set  et  Stævne  som 
dette.  Aldrig  har  Havet  vugget  en  Magt  som  denne. 
Priset  være  Ahura-mazda,  Lysets  og  Renhedens  evige 
Gud !  1  hans  Navn  priser  jeg  mig  salig. 

Men  da  han  havde  inddrukket  sit  Syns  Rus,  faldt  de 
store  hvide  Laag  til  og  blev  liggende.  Hans  Farbror 
Artabanos,  der  altid  i  Smug  iagttog  ham  og  granskede 
hans  Hensigter,  stod  længe  og  saa  med  Forbavselse, 
hvorledes  Taarerne  piblede  ud  under  de  sorte  Rande  og 
langsomt  silede  ned  i  det  glinsende  Skæg,  som  Staal- 
ormen glider  bort  i  en  Busk. 

Og  Artabanos  rynkede  foragteligt  Overlæben  i  sit 
tætte  graa  Skæg  og  tænkte  paa  Vinens  Virkninger,  og 
efter  længe  at  have  set  Storkongen  græde,  sagde  han 
i  en  tør  og  skarp  Tone : 

Du  Søn  af  min  Broder  Dareios,  Storkonge,  Kon- 
gernes Konge,  Stemningerne  skifter  i  dit  Sind  som 
Kastevindene  om  det  blæstpiskede  Athos.  Først  priser 
du  dig  salig,  og  derpaa  flyder  dine  Taarer,  som  ramte 
Tilværelsen  dig  med  sin  ondeste  Svobe. 

Xerxes  aabnede  sine  Øjne  og  saa  stikkende  paa  ham 
med  et  Blik,  hvis  Hede  fik  Graaden  til  at  tørre,  som 
den  ikke  havde  været,  og  sagde  hæst: 

—  Ja,  jeg  græder  over  din  og  min  og  alle  Tings 
intetsigende  Kortvarighed.  Se  disse  Tusinder  af  Liv, 

der  sværmer  dernede  som  Myg  i  Aftensol.  Hvor  er  de 
henne  om  hundrede  Aar? 
Artabanos  svarede  spottende : 

—  Den  Tanke  behøver  Kongernes  Konge  ikke  at 
rejse  tusind  Parasanger  for  at  finde.  Den  falder  hver 
Dag  ned  fra  Cedrene  i  Susås  Paradis  som  Knopskæl 
af  frembrydende  Løv.  Livets  Jammer  varer  længe  nok 
for  den,  der  tænker.  Blandt  alle  disse  Tusinder  der- 
nede gives  ikke  en,  som  jo  jævnlig  ønsker  sig  Døden 
hellere  end  Livet.  Døden  er  en  Trøst,  Ahura-mazda 
giver  Mennesket  for  et  ulykkeligt  Liv. 

Xerxes  blev  ved  at  se  skarpt  paa  ham  og  sagde : 

—  Du  underlige  Menneske,  jeg  har  ikke  talt  om 
dit  eller  mit  Liv,  men  om  hele  denne  Masse,  hvis  Liv 
er  i  min  Haand  som  Tusinder  af  Hoveder  paa  en  eneste 
Hals,  jeg  kan  overskære  med  et  Snit  af  min  Kniv.  End- 
nu holder  jeg  Ragekniven  i  min  Haand,  og  Blodet  er 
ikke  flydt.  Raader  du  mig  endnu,  som  for  længst  i  Suså, 
til  at  opgive  mit  Tog?  Frygter  du  endnu,  at  Fjenden  er 
mig  for  stærk? 

Artabanos  saa  stift  igen  og  svarede : 

—  Herre  Konge,  endnu  er  du  altsaa  ikke  klar  over, 
hvilken  Fjende  du  drager  imod. 

Men  Xerxes  rynkede  sine  Bryn  og  sagde : 

—  Tror  du  da,  besynderlige  Tvivler,  at  Hellenernes 
Landmagt  vil  være  større  end  Hærskarerne,  du  ser 
her,  eller  at  vor  Sømagt  ikke  kan  maale  sig  med 
Athens?  Den  Fjende,  du  altsaa  vedbliver  at  frygte,  maa 
ligge  i  dit  eget  fejge  Blod. 

Artabanos  smilede : 

—  Du  har  Ret,  Storkonge,  i  os  selv  ligger  vor  for- 
dærveligste Fjende.  Nogle  slæber  den  med  sig  i  deres 
Bug.  Andre  endnu  lavere.  Men,  Herre  Konge,  den 
Mand  er  den  tapreste,  som  flygter  i  Tide.  Og  nu,  da 
du  har  set  begge  dine  Fjender,  burde  du  flygte  over 
Hals  og  Hoved. 

—  Hvad  er  det  for  Fjender,  jeg  har  set? 

—  Du  har  haft  dem  for  Øje  den  hele  Dag.  Stor- 
konge. 

—  Saa  peg  paa  dem  for  mig  og  tal  ikke  i  Gaader. 
Artabanos  drejede  sig  mod  Hellesponten  og  lod  sin 

Pegefinger  glide  Synsranden  rundt: 

—  Dér,  du  Kongernes  Konge.  Du  slæber  selv  dine 
to  Fjender  rundt  med  dig.  Saml  endnu  flere  Skibe,  op- 
byd endnu  større  Hærmasser  —  og  dine  Fjender  vokser 
med  det  samme.  Skælv  for  din  vidunderlige  Sømagt. 
Thi  rejser  Ahriman  en  ond  Storm,  vil  du  hverken  paa 
Asiens  eller  Evropas  Kyster  finde  en  Havn  stor  nok  til 
at  redde  den.  Din  Flaade  vil  sønderslaa  sig  selv.  Og 
nu  din  Landhær,  som  du  i  Morgen  vil  lade  rykke  ind 
i  den  fjendtlige  Verden,  —  ja,  den  vil  ikke  kunne  slaas 
af  nogen  anden  Hær,  men  den  vil  blive  slaaet  af  sig 
selv.  Den  slæber  Hungersdøden  med  sig  i  sine  egne 
Rækker.  Menneskene  er  altid  underkastede  Omstæn- 
dighederne og  ikke  omvendt.  Din  Hær  vil  komme  til  at 
fortære  sig  selv.  Den  er  i  sig  selv  uovervindelig,  derfor 
vil  den  overvinde  sig  selv. 

Xerxes  var  ved  at  blive  vred.  Han  stødte  Artabanos 
let  for  Brystet  med  sin  Stav  og  sagde : 

—  Havde  vore  berømmelige  Forfædre  været  som 

du,  da  var  Perserriget  ikke  nu  saa  vældigt.  Frygt  ikke 
for  at  suite,  da  vi  selv  fører  alt  med  til  Livets  Tarv,  og 
da  vi  tilmed  drager  i  Strid  mod  Jordens  Dyrkere  og 
mod  frugtbærende  Land  og  ikke  mod  golde  Ørkenriger. 
Artabanos  svarede : 

—  Ikke  er  jeg,  store  Konge,  bange  for  at  sulte.  Og 
giver  jeg  dig  Raad,  er  det  i  en  god  Hensigt,  fordi  ingen 
kender  Slutningen  i  Begyndelsen.  Vind  i  hvert  Fald 
Sejr  over  Hellenerne  med  dine  egne  Folkeslag  og  ikke 
med  Hellenere,  som  er  løbet  over  til  dig.  Det  harmer 
mig,  i  dit  Følge,  store  Konge,  selv  her  paa  dette  Sted 
om  din  Trone,  at  se  Mænd,  der  har  forraadt  deres 
Fædreland.  Selv  en  Hellener  Harpalos  har  jo  bygget 
dine  Broer.  Fordrevne  og  Landsforviste,  Misfornøjede 
fra  Lakedaimon  og  Athen  flokkes  om  dig;  gennem  dit 
Tog  haaber  de  at  høste  egen  Fordel  og  genvinde  tabt 
Magt.  Synet  af  dem  vil  være  deres  Landsmænd  for- 
hadt. Brug  ikke  Mænd,  der  for  egen  Vindings  Skyld 
vil  bringe  Trældom  over  deres  Fædres  Land.  Thi  slige 
Mænd  vil  ikke  gavne  os. 

Xerxes  var  efterhaanden  bleven  ædru  under  Onke- 
lens Tale,  han  rejste  sig  i  Utaalmodighed  og  udbrød: 

—  Artabanos,  jeg  forbyder  dig  at  kalde  Jonerne  For- 
rædere, fordi  de  har  sluttet  sig  til  mig  og  min  retfær- 
dige Sag.  Af  dem  har  jeg  ingen  Utroskab  at  frygte. 
Thi  de  lader  Hustru  og  Ejendom  og  Børn  tilbage  i  vort 
Rige.  Og  en  retfærdig  Harme  væbner  ogsaa  dem,  du 
kalder  Overløbere,  mod  de  slette  Tilstande,  de  er  røm- 
te fra.  Alt  dette  være  nok.  En  Mand  med  saa  bitter  en 
Tvivl  som  du  egner  sig  ikke  til  at  gaa  i  Krig.  Gaa  du 

derfor,  Artabanos,  tilbage  til  Suså  og  forsvar  mit  Hus 
og  min  Kongestad,  til  jeg  kommer  tilbage.  Dine  Sønner 
følger  med  mig.  Men  tag  du  denne  Stav  og  skynd  dig 
hjem. 

Artabanos  tog  Staven  og  gik :  Endnu  lever  jeg,  Her- 
re !  var  hans  sidste  trodsige  Ord. 

.  .  .  Solen  gik  ned,  da  Xerxes  kørte  ind  i  sin  Lejr. 
Den  var  her  i  Asien  ikke  omgivet  af  nogen  Vold,  men 
alene  af  det  uhyre  Vogntros.  Karrer  med  vældige  na- 
gelbeslagne  Hjul  stod  med  Vognstængerne  rettede  i 
Vejret  som  et  sammenhængende  Værn  af  Palissader. 

Storkongens  Vogn  kørte  ind  ad  den  sydlige  Port. 
Skildvagterne  kastede  sig  paa  deres  Ansigt  og  løftede 
det  ikke  igen,   før  den  var  gungret  forbi. 

Kamelerne  laa  og  hvilede  uden  at  være  aflæssede. 
Belejringsmaskiner,  Stormbukke  og  Stormstiger  strit- 
tede op  over  deres  Pukler,  men  de  tunge  Dyr,  hvis 
Knæ  og  Sider  havde  spredte,  ligesom  mølgnavede  Plet- 
ter af  Haar,  bar  de  flegmatiske  Hoveder  stift  i  Luften 
og  tyggede  sindigt  det  opgylpede  Foder.  Muldyrene  stod 
i  vidtstrakte  Kvægparker  med  Mulerne  nede  i  visne 
tisselblandede  Hødynger.  Andre  Indhegninger  var  fyldt 
med  lukkede  Tønder,  hvis  Naftastank  røbede  deres 
Indhold :  Fade  af  denne  brændbare  Vædske  skulde 
slynges  mod  de  Belejredes  Porte  og  Huse,  hvorefter 
Brandpile  skulde  skyde  dem  i  Brand. 

Xerxes  kørte  dernæst  gennem  Fodfolkets  Teltlaby- 
rinter, hvor  Skjoldene  støttede  sig  til  de  i  Jorden  ned- 
stukne  Lanser.  Derefter  var  Rytteriets  Heste  staldet 
op  i  lange  improviserede  Baase.  Og  endelig  byggede 

Vognkæmpernes  svære  og  malmbeslagne  Køretøjer  et 
beskyttende  Bælte  om  Lejrens  Inderste,  hvor  selve 
Storkongens  Telt  atter  dannede  Midtpunkt  mellem 
Livgardens  Telte,  Bagerier  og  Køkkener,  Hestestalde 
og  Dyrebure.  Lige  Teltveje  førte  fra  dette  Telt  til  alle 
Lejrens  Porte  og  Hjørner.  Og  langs  den  lige  Linje  var 
Krigsøversternes  Telte  plantede,  kendelige  paa  hver 
Afdelings  Standarter  —  Stænger  med  gyldne  Skiver, 
hvorpaa  flyvende  Ørne  eller  Bueskytter  eller  Gribbe, 
og  med  vævede  eller  broderede  Faner,  hvorpaa  Ele- 
fanter og  Løver,  Tyre  og  Heste,  Drager  og  Ulve,  Sol 
og  Maane  luede  i  stærke  Farver.  Til  enhver  Tid  havde 
hver  Deling  sin  engang  for  alle  bestemte  Plads  —  hver 
kendte  nøjagtig  den  Plet,  hvortil  han  var  bundet,  og 
vidste  ved  Opbrud,  hvad  han  havde  at  gøre. 

Xerxes  stod  af  sin  Vogn  og  betraadte  sit  Telt.  Det 
var  højere  end  alle  andre  og  ved  prægtige  Tæpper 
skilt  i  Forhal  og  indre  Gemakker.  Paa  Spærlanserne  i 
Yderkresen  lod  Teltdugen  sig  løfte  op  i  Mandshøjde,  saa 
man  udefra  saa  ind  i  Teltet  som  i  en  aaben  Kiosk.  Men 
nu  ved  Aften  faldt  alle  Væggene  til,  og  inderst  inde  i 
Storkongens  Soverum  afhylledes  den  hellige  Ild,  og 
med  Pustere,  thi  Menneskets  Aande  var  uren,  bragtes 
Gløderne  til  at  blusse,  mens  Magerne  ragede  op  i 
Asken  og  kom  nyt  duftende  Brænde  paa. 

Det  store,  fuldstændig  lukkede  og  afspærrede  Ha- 
remstelt  bag  Kongeteltet  ventede  denne  Nat  forgæves 
Storkongens  Besøg.  Xerxes  lagde  sig  til  Hvile  med 
Hovedet  fuldt  af  Havet.  Paa  Trinene  om  hans  Leje  laa 
friske  Mandelgrene.  Deres  søde  Duft  kvægede  hans 

Aandedrag.  Havets  fugtmættede  Dis  trængte  gen- 
nem Tæpperne.  Han  blev  ved  at  høre  Hellesponten 
risle. 

Og  Hellesponten  vækkede  ham.  Allerede  før  Sol- 
opgang rejste  han  sig,  lod  sig  skyndsomst  klæde  og 
kørte  i  Galop  gennem  Lejren.  Magerne  modtog  ham 
paa  Stranden.  Mithra,  Englen  for  Lyset,  der  ligger  paa 
Himlen  før  Solgry,  farvede  Luften  over  Asiens  Højder; 
Himlen  skinnede  glasklar  og  knitrende,  som  var  der 
Støv  af  knuste  Stjerner  spredt  i  Morgenrøden.  Men  ud 
over  Hellesponten  jog  Ahrimans  bortskræmte  Skygger. 
Mulmet  sank  bag  Evropa  paa  Vinger  af  lange  sortblaa 
Skyer.  Natten  manedes  i  Jorden.  Mithra  maatte  sejre. 
Og  Mithra  sejrede  hver  Morgen  over  dette  Vestens  lille 
stortalende  og  indbildske  Folk,  der  byggede  Byer  og 
Templer  og  dyrkede  Afguder  og  købslog  og  bedrog  og 
kivedes  i  højrøstet  Selvglæde. 

Xerxes  stod  for  Altret,  hvor  Magerne  ved  Dagens 
Komme  havde  tildækket  den  hellige  Ild,  og  greb  Py- 
thios'  Guldbæger,  som  Mundskænken  fyldte  af  en  høj 
Guldkumnie  i  en  rubinrød  Straale.  Med  begge  Hænder 
hævede  han  det  i  Luften,  netop  da  Solen  steg  som  en 
stor  blændende  Ild-Bue  og  skød  sin  første  Luepil 
over  Hellesponten,  gnistrende  over  Bølgekammene,  til 
den  ramte  histovre.  Og  med  Solen  i  Ryggen  gik  han  de 
faa  Skridt  ned  til  Havet,  mens  Tæpper  faldt  for  hans 
Fod  og  det  sidste  lagde  sig  ud  i  selve  det  slikkende 
Vand.  Fredeligt  rislede  det  for  hans  Fødder,  som  hav- 
de det  glemt  baade  Brændemærke  og  Lænker.  Ned 
gennem  det  glasklare  Vand  sank  Solen  som  et  Net, 

virket  af  sitrende  Guldtraadsmasker,  kastet  vidt  ud  i 
Strømmen. 

Og  Storkongen  drak  med  vellystig  Stolthed  af  den 
tunge  Guldskaal  og  slyngede  saa  Resten  af  Vinen  i  et 
langt  Kast  ud  over  Vandet.  En  Hellener  i  hans  Følge 
hviskede  til  en  anden,  at  det  saa  ud,  som  Storkongen 
vilde  spille  Kottabos  med  Evropa  derovre.  Og  gennem 
Luften  kom  virkelig  tonende  et  højlydt  Malmklemt  der- 
ovre fra,  som  om  Kastet  havde  ramt.  Det  var  selve 
Guldbægret,  Xerxes  slyngede  efter  Drikken,  og  som 
klang  mod  Bølgen,  da  det  faldt.  Ogsaa  sit  ædelstens- 
funklende  Sværd  i  Skeden  kastede  han  som  en  Gave  i 
Havet. 

Nu  antændte  Magerne  Baal  af  Kviste  langs  Stranden 
og  kastede  Røgelse  i  Ilden,  saa  den  blussede  og  vif- 
tede. En  Flok  Lastdragere  rykkede  frem  med  Favnen 
fuld  af  grønne  Grene  og  strøede  Vejen  med  Myrter 
lige  til  Broen,  hvor  de  ogsaa  dyngede  Løvet  over  Liget 
af  Pythios'  parterede  Søn. 

Og  nu  begyndte  Hærpavkerne  at  buldre,  dumpt  og 
ensformigt,  som  var  det  selve  Grunden,  der  stønnede 
under  den  fremmarscherende  Hær.  Xerxes  sad  i  sin 
Vogn  paa  Bredden  og  saa  til.  Ad  den  fjernere  Bro  dre- 
ves Kvæget  og  Trosset,  ad  den  forreste  de  væbnede 
Tropper. 

I  Spidsen  gik  de  ti  Tusind  „Udødelige"  i  deres 
straalende  Pragt ;  Blomsterkranse  dækkede  de  snoede 
Tov-Tiaraer  paa  deres  Hoveder;  Spydspidserne  funkle- 
de som  Aksene  paa  en  vandrende  gylden  Mark.  Hydar- 
nes.  Søn  af  Hydarnes,  førte  dem.  Ad  den  fjernere  Bro 

kørte  deres  Haremskvinder  i  lukkede  Tøndevogne.  Tal- 
rige Knægte  drev  deres  Kameler  og  Lastdyr  med  Lev- 
nedsmidler for  dem  alene. 

Men  efter  de  Udødelige  kom  mylrende  alle  Asiens 
og  Afrikas  Folkeslag.  Xerxes  holdt  Mønstring  over  sine 
Riger.  Hans  „Øjne"  og  „Øren"  stod  ved  hans  Side  og 
berettede  ham  alt,  hvad  han  vilde  vide.  Et  umætteligt 
Videbegær  fik  ham  til  at  glemme  at  spise  og  drikke. 
Navne  paa  Krigsøverster  og  Satraper  klang  gennem 
Luften ;  mange  af  Feltherrerne  var  hans  egen  Slægt  og 
nærmeste  Blod.  Skrivere  nedtegnede  Navne  og  Tal. 
Xerxes'  Øjne  slugte  alt  og  søgte  glubsk  efter  mere. 
Dagen  igennem  sad  han  paa  sin  høje  Vogn,  han  sov  i 
sine  Hynder  for  straks  ved  Lysets  Frembrud  at  følge 
de  fremrykkende  Masser.  Syv  Døgn  varede  Overmar- 
schen.  Ogsaa  efter  at  han  selv  var  draget  over,  blev 
han  paa  Bredden  for  at  beskue  Toget  til  dets  Ende.  Om 
Natten  kunde  han  ustandseligt  høre  Trampet  af  Dyr  og 
Gungret  af  Karrer,  der  blev  ved. 

Forunderlige  Folk  drev  forbi.  Ansigternes  Farve 
skiftede  fra  matgul  til  skinnende  sort.  De  afrikanske 
Æthiopere  var  uldtottede  som  sorte  Faar.  Andre  Folk 
bar  Haaret  langt  og  glat  som  en  Manke  eller  flettet  i 
Piske.  Stammer  fra  Norden  gik  i  stridhaarede  Pelse 
og  i  Støvler  til  højt  over  Knæet  af  grønt  og  rødt  Læ- 
der. Hjelmene  havde  utallige  Former  —  snart  af  Træ, 
snart  af  Malm,  snart  af  flettede  Remme.  Nogle  bar 
høje  Hesteskalper  med  strittende  Øren  og  vajende 
Manke;  andre  Oksehoveder  med  vældige  Vringelhorn ; 
nogle  bar  Rævebælge  over  Hovedet,  andre  Leopard- 

og  Løvehuder  spændte  op  i  tandblinkende  Gab.  De  let- 
klædte  Indere  skinnede  af  Bomuld  og  havde  ikke  andre 
Vaaben  end  lange  Rørbuer  og  rørtynde  Pile  med  Jern- 
spids. Andre  Folk  førte  Spyd  med  fodlange  Blade, 
Stridsøkser  som  til  at  fælde  Træer  eller  jernbeslagne 
Knipler.  Turbanklædte  Stammer  bar  stive  Linnedhar- 
nisker. Nogle  bar  Palmetræsbuer,  andre  Kastespyd 
med  savtakkede  Flintspidser,  atter  andre  Spyd  med 
Spidser  af  Antilopehorn.  Skjoldene  skiftede  i  de  be- 
synderligste Former ;  nogle  bestod  af  en  udspilet  Trane- 
hud. Nogle  bar  Menneskeskalper  ved  Bæltet,  andre 
prydede  deres  Halse  med  Kæder  af  Bjørne-  eller  Men- 
nesketænder. 

. . .  Xerxes  undrede  sig  saare.  Ofte  fugtedes  hans 
Øjne  af  Bevægelse  ved  Tanken  om  alle  disse  sære 
Menneskefolk,  der  ikke  forstod  hinandens  Sprog,  men 
levede  deres  Liv  i  fjerne  vidtadskilte  Verdener  —  blot 
et  Vink  af  hans  Stav,  og  i  Maaneder  vandrede  de,  taal- 
modige  som  Kvæg,  for  nu  at  drives  forbi  hans  Aasyn 
og  maaske  aldrig  mere  gense  deres  Hjemstavn. 

Men  hans  Øjne  funklede  af  Stolthed,  da  han  saa 
sit  endeløse  Rytteri  bølge  forbi.  Hans  Perserhjerte 
hamrede  af  Fryd  over  disse  skønne  og  prægtige  Heste, 
der  dansede  forbi  med  fejende  Haler.  Skinnende  Pla- 
der smykkede  Pande  og  Bringe.  Pandebusken  holdtes 
sammen  af  en  Ring  og  struttede  til  Vejrs  som  et  Neg. 
Remmetøjet  funklede  af  Malmrosetter,  og  Manken  var 
flettet  med  gyldne  Kvaster.  80  Gange  Tusinde  Mand 
red  forbi  hans  henrykte  Syn.  Ryttergeneralerne  Har- 
mamithres  og  Tithaios,  Sønner  af  Datis,  hilsede  ham. 

Og  Xerxes  mindedes  med  Smerte  den  tredie,  Farnu- 
ches,  der  ikke  kunde  være  med ;  ved  Opbruddet  fra 
Sardes  var  det  hændet  ham,  at  en  Hund  løb  under  Be- 
nene paa  hans  Hest,  saa  den  stejlede  og  kastede  ham 
af.  Han  spyttede  Blod  efter  Faldet  og  fik  Svindsot;  ef- 
ter hans  Befaling  havde  Tjenerne  ført  Hesten  til  det 
Sted,  hvor  den  havde  kastet  sin  Herre  af,  og  skaaret 
Benene  af  den  til  Straf. 

Blandt  Rytterne  lod  Xerxes  det  sagartiske  Hyrde- 
folk udpege,  der  ikke  bar  andre  Vaaben  end  remflet- 
tede  Lassoer,  hvormed  de  fangede  deres  Fjende,  og 
en  Dolk  til  at  stikke  ham  med. 

Efter  Rytteriet  kom  Inderne  til  Hest  eller  til  Vogns, 
forspændt  med  Vildæsler,  og  sidst  de  burnushyllede 
Arabere  paa  deres  Kameler,  som  Hestene  ikke  kunde 
taale  Nærheden  af. 

Som  Strømmen  gled  over  Broen,  opstod  ofte  Uorden 
i  Rækkerne.  Hestene  stejlede  og  sparkede  Brystværnet 
ned.  Øjnene  blev  vilde  af  at  se  ud  i  de  skumsprøjtende 
Bølger.  De  indiske  Hunde,  der  førtes  i  store  Kobler, 
hylede,  Kamelerne  lagde  sig  og  skrydede  i  panisk 
Skræk.  Standsningen  sporedes  bagud  og  bragte  alt  i 
Forvirring.  Krigerne  lod  deres  Hænder  synke.  Pile- 
koggerne og  Vaabnene  forviklede  sig.  De  Fejge  pres- 
sede paa  som  Dyr.  For  at  finde  Aarsagen  til  Opholdet 
kommanderedes  Svøbebærerne  frem.  Som  Ild  borede 
de  sig  ind  gennem  Masserne.  Svøberne  piskede  sig 
frem,  til  de  fandt  Hindringen.  Slagene  haglede  over 
Kamelerne,  til  de  rejste  sig.  Blodet  drev  af  deres  Sider 
og  dannede  røde  Billeder  af  Svøberne.  Hundene  hyle- 

de,  skønt  de  som  hellige  ikke  maatte  rammes.  Hestene 
blev  stungne  i  Krydset,  til  de  højtvrinskende  af  Smerte 
stejlede  fremover.  De  Saarede  eller  Dræbte  kastedes  i 
Vandet.  Omsider  var  Løbet  renset,  og  Marschen  tog 
fat  paany,  presset  over  af  Horderne  bagfra. 

Før  Xerxes  selv  kørte  over  Broen,  blev  den  længe 
holdt  tom.  Trosknægte  fejede  Vejen  for  Snavs  og  Støv ; 
Magerne,  som  gik  forud  for  den  hellige  Ild,  rensede 
den.  Af  Fyrfade  strøede  de  vellugtende  Røgelse  til 
begge  Sider.  Af  store  Krukker  stænkedes  duftende 
Vande.  Af  Stænkene  groede  usynlige  Blomster  op  af 
Vejen.  Duften  fortalte  om  Persiens  og  Susianas  Roser. 
Og  da  Storkongen  selv  kom  med  sit  Ottespand  af  hvide 
nisæiske  Heste,  mærkede  han  ikke  i  sine  store  vidt- 
opspilede  Næsebor  Blodet,  der  for  lidt  siden  havde  flydt 
under  Hestehovene,  ramt  stinkende  i  den  stærke  Sol. 
Fra  sit  Leje  under  Baldakinen  saa  han  Hellesponten 
bruse  til  begge  Sider,  og  han  tog  de  flygtende  Bølger 
i  Øjesyn  som  Herskeren,  der  nikker  til  sit  Folk.  Fra 
Lasttogets  Bro  mærkede  han  Stanken  af  de  mylrende 
Myriader  af  Muldyr  og  Køer ;  han  saa  deres  Rygge 
glide  derover  som  en  krybende  Slange,  nu  og  da  strit- 
tende af  Horn,  en  bugtende  Tarm  af  Føde  over  mod 
Landet,  han  skulde  erobre.  Syd  paa  gled  Skibene  i 
lange  Rader  uden  om  Halvøen  for  at  følge  Kysten  mod 
Thrakien  —  en  uhyre  Kæde  af  Spejderfartøjer,  der 
langs  Stranden  skulde  følge  Landhærens  Fremrykning 
uden  nogensinde  at  slippe  Forbindelsen. 

Thi  nu  begyndte  Toget,  der  Maaneder  igennem  skul- 


232 


de  vælte  sig  mod  Vest  og  Syd  og  oversvømme  det  hele 
Land  og  lægge  det  i  Perserkongens  Lænker. 

I  tre  vældige  Hærsøjler  gik  det  frem.  Den  venstre 
Fløj  langs  Kysten  støttede  sig  til  Flaadens  tolvhundrede 
Skibe.  Højre  Fløj  svingede  efter  inde  i  Landet.  Xerxes 
selv  var  i  Centrum  med  sine  to  Elitekorpser,  der  førtes 
af  Achæmeniden  Smerdomenes  og  den  gamle  Mega- 
byzos. 


XXI 
TOGET 


Efter  en  Række  Dagmarscher  lod  Xerxes  Hæren 
gøre  Holdt  i  Doriskos,  og  alle  Skibene  lod  han  trække 
paa  Land  for  at  holde  Tælling. 

Ti  Tusind  Mand  stillede  sig  sammen  saa  tæt  som 
muligt  paa  samme  Plet,  hvorefter  en  Kres  og  et  Hegn 
droges  uden  om.  Deling  efter  Deling  rykkede  ind  og 
fyldte  dette  Hegn,  som  Dyr  der  stuves  i  en  Park. 
Rygtet  løb  til  Hellenerne,  at  hundrede  og  halvfjerd- 
sindstyve Gange  fyldtes  Parken  af  Landhæren  alene. 
Paa  sin  Vogn  kørte  Xerxes  rundt  blandt  Folkeslagene 
og  lod  dem  skrive  op,  Ryttere  og  Fodfolk  for  sig. 

Derefter  lod  han  atter  Skibene  skyde  i  Søen  og 
lægge  med  Snablerne  vendt  mod  Land.  Og  Storkongen 
gik  ombord  paa  et  sidonisk  Skib  og  roede  fra  Fartøj 
til  Fartøj  og  lod  hvert  enkelt  optegne  med  samt  Besæt- 
ning og  Mandskab. 

Under  sit  gyldne  Telt  sad  han  og  frydede  sig  over 
sin  Sømagt.  Og  han  lod  sende  Bud  efter  den  spartan- 
ske Overløber  Kong  Demaratos,  der  kort  efter  stod  for 
hans  Aasyn  uden  nogen  anden  Hilsen  end  en  let  Bøj- 

ning  af  sit  ubedækkede  Hoved,  hvor  Haaret  kortklip- 
pet groede  som  Skyggen  af  en  Stormhue. 

—  Demaratos,  sagde  Xerxes  og  fæstede  sine  store 
glubske  Øjne  paa  ham  med  et  Blink  af  Forundring 
over,  at  disse  Hellenere  ikke  kunde  tilegne  sig  den 
simpleste  Høflighed,  men  blev  ved  at  vise  en  Uop- 
dragenhed, der  maatte  hævne  sig  paa  dem  selv.  Dema- 
ratos, hvis  du,  som  er  en  Hellener  og  endda  ikke  fra 
en  af  Hellas'  ringeste  Stæder,  har  kunnet  tælle  og 
lægge  sammen  i  disse  Dage,  saa  sig  mig,  om  du  tror, 
at  dine  Landsmænd  vil  vove  at  løfte  en  Haand  mod 
disse  Kræfter,  du  har  set. 

Demaratos  stod  rank  og  saa  paa  Bevægelsen  af 
Xerxes'  store  røde  Mund,  der  lynede  fugtigt  inde  i  det 
tætte  sorte  Skæg.  Et  Smil  krusede  hans  egen  smalle 
Mund,  som  gjorde  han  sig  kun  ringe  Tanker  om  denne 
Tale,  han  ikke  forstod.  Da  Tolken  oversatte  den  for 
ham,  slap  han  ikke  Xerxes'  Mund  af  Syne,  som  om 
Ordene  kom  fra  den.  Nøjagtigt,  da  den  var  sluttet,  lød 
hans  eget  rappe  Spørgsmaal : 

—  Herre,  ønsker  du,  jeg  skal  sige  dig  Sandheden 
eller  snakke  dig  efter  Munden? 

Xerxes'  Svar  lod  ikke  vente  paa  sig : 

—  Du  Øgle  af  en  Hellener,  véd  du  ikke,  at  Perser- 
ne afskyr  Løgnen  som  Ahriman  selv?  Sig  Sandheden, 
selv  om  du  frygter,  den  skal  vende  sig  med  Skorpion- 
Brod  mod  dig  selv. 

Demaratos  lod  svare : 

—  Ikke  kan  jeg  vide,  om  Storkongen  er  vant  til 
at  spejle  sig  i  Sandhedens  Spejl.  Dertil  er  der  altfor 

mange  Rækker  af  Slaver  om  hans  Trone.  Men  efter- 
som vi  sidder  fier  paa  Evropas  Kyst  og  Solen  skinner 
ligeligt  paa  os  begge,  saa  vid,  at  i  Hellas  har  Armoden 
til  Huse  fra  Arilds  Tid,  men  Dyden  er  et  fremmed 
Gode,  som  først  Visdom  og  Lovens  Strenghed  har 
indført.  Og  kun  ved  at  dyrke  Lovens  Strenghed  vær- 
ger Hellas  sig  mod  Armod  og  mod  Trældom.  Jeg  er 
fra  de  doriske  Landskaber,  hvor  alle  er  tapre,  dog 
ingen  som  Spartas  Sønner.  Lakedaimonierne  vil  stri- 
de mod  dig,  Storkonge,  selv  om  alle  andre  Hellenere 
gaar  over  til  dig.  De  vil  stride  mod  dig.  Storkonge, 
selv  om  du  styrter  dig  over  dem  med  200  Gange  ti- 
tusind Mand,  ja,  om  de  selv  kun  er  tusind  Mand. 

Xerxes  lo  med  hjertelig  Foragt.  Han  rev  Flueviften 
fra  Tjeneren  bag  sit  Sæde  og  slog  Demaratos  paa  hans 
korte  Hovedhaar,  hvor  Fluerne  skarede  sig  i  sorte 
Kager,  fordi  Spartiaten  ansaa  det  for  under  sin  Vær- 
dighed at  værge  sig  mod  Fluer,  som  var  han  en  Hest 
med  lang  Svans.  Han  greb  da  ogsaa  Viften  af  Stor- 
kongens Haand  og  kastede  den  overbord. 

Xerxes  rynkede  sine  Bryn,  og  denne  Rynke  kunde 
have  kostet  den  Formastelige  Livet,  men  pludselig 
brast  hans  Vrede  i  Skoggerlatter,  der  blottede  hans 
store  gule  Tænder  højt  op  over  de  røde  Gummer.  Og 
han  lod  svare : 

—  Demaratos,  raser  du?  Tusind  Mand  imod  hun- 
dred Gange  titusind !  Lad  ogsaa  dine  Landsmænd  prale 
af,  at  de  hver  tør  binde  an  med  ti  Fjender,  og  du 
Demaratos,  med  dit  Svøbebærer-Ansigt,  med  tyve. 
Hvad  vilde  det  forslaa?  Og  nu  har  de  jo  ikke  engang 

en  Herre,  der  kan  drive  dem  frem.  Thi  du,  Demaratos, 
er  jo  ikke  hos  dem,  men  har  allerede  valgt  Fornuftens 
Vej  —  over  til  den  Stærkere.  Af  egen  fri  Vilje  maa 
de  altsaa  lade  sig  drive  samme  Vej  som  du. 

Demaratos  blev  bleg  ved  denne  Tale  og  vilde  ikke 
svare.  Men  da  Xerxes  spottende  spurgte  Tolken,  om 
hans  Tavshed  betød  Samtykke,  lod  han  svare: 

—  Herre,  du  viser,  hvor  lidet  du  kender  Helle- 
nernes Sind,  naar  du  tror,  de  trænger  til  en  Svøbe. 
Lakedaimonierne  drives  ikke  af  anden  Svøbe  end  Lo- 
ven, de  bærer  i  deres  Blods  Slag.  At  de  ikke  vælger 
Perserdømmet,  kommer  af,  at  de  har  smagt  Friheden. 
Medens  du.  Herre,  kun  forstaar  dig  paa  Trældommen. 

Xerxes  var  bleven  alvorlig  og  lod  gøre  det  haanlige 
Spørgsmaal : 

—  Men  til  hvad  bruger  de  da  deres  Frihed,  dum- 
dristige Hellener?  Er  det  dog  ikke  daarlig  Brug  at 
lade  sig  slaa  ihjel  af  Overmagten  —  som  en  Myg, 
der  lader  sig  trampe  itu  af  Elefantens  Klumpfod  frem- 
for at  flytte  sig? 

Demaratos  lod  svare : 

—  Lakedaimonierne  bevarer  deres  Frihed  selv  i 
Døden.  De  vil  aldrig  hjemfalde  til  din  Trældom,  thi 
de  har  over  sig  en  Herre,  der  er  mægtigere  end  du. 
De  frygter  Loven  endnu  mere,  end  dine  Trælle  fryg- 
ter dig.  Altid  gør  de  kun,  hvad  Loven  byder  dem. 
Men  altid  byder  Loven  dem  ikke  at  fly  for  nogen  Træl- 
domsmagt, men  at  blive  i  deres  Lov  og  at  sejre  eller 
dø.  Du  vilde  høre  Sandheden,  Storkonge.  Er  den  dig 
bitter  eller  taabelig,  saa  vil  jeg  tie  for  Fremtiden.  Jeg 

har  kun  talt  efter  din  Vilje.  Og  dig  ske  efter  dit  Ønske, 
Herre ! 

Demaratos  nikkede  og  lukkede  sine  Læber  fast  i. 
Xerxes  lo  over  hans  indbidte  Mine,  men  vinkede  til 
ham  i  Naade,  lod  sin  Mundskænk  række  ham  en  Skaal 
Vin,  og  da  Demaratos  gød  Indholdet  i  Havet,  lod  han 
ham  sige,  at  Guldskaalen  var  hans.  Demaratos  put- 
tede den  i  Folden  af  sin  Kappe,  bøjede  sig  lige  saa 
lidt  som  før  og  gik. 

Xerxes  drog  nu  igennem  Thrakien,  som  allerede 
fra  hans  Faders  Felttog  var  i  persisk  Vold,  satte  ny 
Befalingsmænd  i  de  faste  Stæder  og  lagde  ny  Garni- 
son til  Betryggelse  af  sit  Herredømme.  Som  klog  og 
omsigtsfuld  Hersker  handlede  han  overalt  efter  sine 
Fædres  Visdom  og  Perserfolkets  hellige  Skikke.  Men 
han  havde  Ærefrygt  for  de  usynlige  Magter,  der  rører 
sig  selv  i  fremmed  Land,  og  krænkede  dem  ikke.  Han 
gik  udenom  ærværdige  Lunde,  hvis  Hellighed  han 
hørte  berømme.  Han  ofrede  til  de  stedlige  Kræfter, 
hvis  Indflydelse  han  begreb.  Men  først  og  sidst  huske- 
de han  paa  sin  egen  Gud  og  hans  Krav.  Over  Stry- 
mon  gik  han  ad  en  slagen  Bro,  efter  at  Magerne  først 
havde  ofret  hellige  hvide  nisæiske  Solheste  for  en 
gunstig  Overgang.  Da  han  i  Edonernes  Land  kom  til 
en  Egn,  der  kaldtes  „Ni  Veje" ,  forlangte  Magerne  at 
bringe  et  Offer  til  Underverdenens  Aander:  De  tog  ni 
af  Landets  Drenge  og  Piger  og  ofrede  dem  ved  at  be- 
grave dem  levende. 

Derefter  gik  Toget  over  Chalkidike,  medens  Flaa- 
den  gennem  den  nygravede  Kanal  undgik  at  omsejle 

det  stormfulde  Forbjerg  Athos.  Artachaies,  der  havde 
ført  Opsyn  med  Gravningen,  blev  syg  og  døde,  me- 
dens Storkongen  drog  igennem  Akanthos.  Han  var  den 
højeste  af  alle  Persere,  thi  han  maalte  fem  kongelige 
Albulængder  mindre  end  fire  Fingre.  Hans  Røst  var 
saa  høj  og  stærk,  at  den  hørtes  af  alle  dem,  der  havde 
gravet  i  Kanalen.  Men  nu  segnede  han  i  Døden  lig  et 
Kæmpetræ,  der  bøjer  sig  for  sin  Overmand.  Xerxes 
lod  ham  rejse  et  Taarn,  firkantet  som  en  Fæstning 
med  Porte  højt  op  til  alle  Verdenshjørner,  og  fulgte 
ham  til  Graven,  uden  at  Tæpper  spredtes  for  hans 
Fod.  Højt  i  Taarnet  blev  Artachaies  lagt  som  over  en 
uhyre  Brønd,  og  Himlens  vingesusende  Rovfugle  strøg 
ind  i  hans  Gravkammer  og  fortærede  deres  Bytte. 
Men  Xerxes  lod  hans  Navn  og  Pris  indhugge  paa  Taar- 
net paa  Persisk  og  Græsk,  at  Hellenerne  kunde  læse, 
hvad  en  Perser  havde  virket  for  sit  Land  og  sin  Herre. 

Overalt,  hvor  Xerxes  drog  frem,  gjorde  Folkene 
Opbud  for  hans  Skyld.  Thrakerne  forøgede  hans  Hær. 
Selv  Makedonerne  under  den  hellensksindede  Kong 
Alexandros  tog  gæstevenligt  mod  ham.  Nye  Skibe 
stødte  til  hans  Flaade,  der  fulgte  Hærens  Marsch  til 
Therma. 

Det  var  bleven  hed  og  solstærk  Sommer.  Last- 
dyrene tømte  alle  Floderne.  Men  Hellenerne  kom 
Storkongen  i  Møde  med  Gæstevenskab  og  beværtede 
hans  Livvagt.  Stalde  og  Damme  vrimlede  af  Land-  og 
Søfugle,  som  fededes  til  Perserne.  Landvinen  perlede 
i  deres  skønneste  Kar.  Perserne  blev  siddende  hos 
dem  i  Teltene  Nætterne  igennem  og  drak ;  men  ved 

Daggry  brød  de  op  og  tog  alting  med  sig  som  Gave  og 
Bytte.  Ikke  saa  gæstfri  var  Naturen  selv.  Fra  Bjer- 
gene kom  Løverne  sultne  ned  i  Sommernætterne  og 
brød  ind  paa  de  persiske  Lejrpladser.  Heste  og  Mul- 
dyr rørte  de  ikke,  derimod  kastede  de  sig  graadigt 
over  Kamelerne  og  aad,  hvad  de  orkede.  De  store 
Dyr  tudede  op  i  Mørket,  naar  deres  Sider  og  Pukler 
flænsedes  af  Rovdyrenes  Kløer. 

Fra  Therma  brød  Xerxes  op  og  nærmede  sig  Thes- 
salien.  Rædslen  for  hans  Komme  havde  længst  jaget 
en  Hær  af  Hellenere  bort,  der  straks  paa  Foraaret  hav- 
de samlet  sig  i  Tempe-Dalen,  ti  Tusind  Peloponnesiere 
og  Athenere,  anførte  af  Themistokles  og  Evainetos. 
Perserhæren  lod  vente  paa  sig,  og  Hellenerne  skræm- 
tes daglig  ved  Bud  om  nye  Overgange  af  Folk  og 
Byer  i  deres  Ryg  til  den  sig  nærmende  Storkonge. 
Særlig  ængstedes  de  ved  Melding  fra  Makedonerkon- 
gen om,  med  hvilken  uhyre  Magt  Perserne  rykkede 
frem,  og  at  Tempe-Passet  kunde  overfløjes  ad  de 
vestlige  Bjerge.  Athenerne  og  Lakedaimonierne  beslut- 
tede derfor  omsider  at  rømme  Passet  uden  Kamp. 
Straks  efter  rykkede  det  thessaliske  Ridderskab  Xer- 
xes i  Møde  og  underkastede  sig.  Næsten  hele  Nord- 
hellas undtagen  Attika,  Thespiai  og  Plataiai  var  tabt 
for  Fællesforsvaret.  Og  Sendemændene  fra  de  pelo- 
ponnesiske Stater  og  fra  Attika,  der  holdt  Sammen- 
komst paa  Landtangen  ved  Korinth,  var  i  fortvivlet 
Raadvildhed  om,  hvad  der  skulde  gøres,  og  hvorledes 
Kræfterne  skulde  holdes  sammen. 

Xerxes  kørte  ind  i  Tempe-Dalen,  hvor  Peneios-Flo- 

den  flyder  mellem  Olympos  mod  Nord  og  Ossa  mod 
Syd.  Maalet  kom  bestandig  nærmere.  Fra  Therma 
strøg  Perserflaaden  ud  og  begyndte  at  støde  sammen 
med  Hellenernes  Skibe,  der  sydpaa  holdt  sig  omkring 
Evboias  Nordspids.  Perserne  erobrede  nogle  Fartøjer, 
og  i  Forstavnen  af  det  ene  slagtede  de  den  tapreste 
Hellener  af  Besætningen  til  lykkeligt  Varsel.  En  tap- 
per Mand  paa  det  andet  Skib  gjorde  de  derimod  alt 
for  at  redde,  skønt  han  omtrent  var  hugget  i  Stykker. 
De  forbandt  hans  Saar  med  Myrrha  og  Byssoslærred, 
de  førte  ham  til  Perserlejren,  behandlede  ham  med 
udsøgt  Godhed  og  viste  ham  hele  Hæren,  medens  de 
gjorde  alle  hans  Kammerater  til  Slaver. 


XXII 
THERMOPYLAI 

Toget  gled  videre  mod  Syd,  til  det  en  Dag  standsede 
foran  en  Snævring  mellem  Bjerg  og  Hav.  Den  maliske 
Bugt  skød  sig  ind  mod  den  flade  Strand,  hvor  Sper- 
cheios-Floden  flød  Havet  i  Møde ;  men  Oita-Bjerget 
sluttede  sig  om  Dalen,  taarnede  sig  stejlere  og  stejlere 
ud  mod  Havbugten  og  pressede  sig  saa  tæt  til  Stran- 
den, at  tiisidst  kun  en  Hulvej  var  tilbage. 

Perserhæren  stoppede  op.  Et  uhyre  og  uformeligt 
Dyr,  der  skal  klemme  sig  gennem  et  Naaleøje.  Sin- 
digt krøb  Dyret  i  Leje  med  Hovedet  spidset  ind  i  det 
smalle  Hul ;  bagtil  ringlede  og  bovnede  Hær-Legemet 
Led  efter  Led,  tyknede  i  tætpakket  Ro,  bulnende 
ud  til  begge  Sider.  Men  Hovedet  rejste  Kam  og  gloede 
ind  i  den  hæmmende  Hulvej,  inden  den  vilde  opspile 
sit  Dragegab  og  lade  sine  giftige  Piletunger  spille  ud 
mod  Spærringen. 

Hullet  var  nemlig  spærret.  Som  havde  en  Hvepse- 
flok bygget  Rede  derinde :  de  flyver  ikke  ud,  men  de 
høres  summe  og  syde,  og  blot  en  Pind  stødes  ind  i 
Boet,  kommer  de  frem,  broddede  og  harniskklædte. 
rasende  over  at  tirres  i  deres  Ro. 

Sophus  Michaélis  :  Nikarete  16 

Xerxes  var  kørt  over  Floder  og  Bække,  der  i  Sen- 
sommerheden næsten  kun  var  tørre  Lejer.  Strand- 
tislerne  stod  afsvedne  i  Solen,  den  sumpede  Grund 
var  kogt  til  store  Skjolder,  der  rynkede  sig  i  Varmen 
som  Hudpladerne  paa  et  Næsehorn.  Solen  var  ulidelig. 
Han  havde  været  nødt  til  at  lade  slaa  Sejl  ikke  blot 
over  sin  Vogn,  men  langt  frem  over  de  kostbare  Heste, 
til  et  vandrende  aflangt  Telt,  hvis  Stænger  bares  af 
Slaver.  I  sin  Rejsevogns  opstablede  Hynder  laa  han 
halvnøgen  og  gispede  efter  Luft.  Dunke  af  isblankt 
Vand  dyppede  han  sine  Hænder  i  for  at  kølne  sit  An- 
sigt og  sit  fyldige  Bryst.  Han  svøbte  sig  i  violblaa 
Lagener  for  at  svale  og  matte  Lyset  omkring  sig.  Og 
Fluevifterne  bevægede  sig  uophørligt  over  ham  som 
hvide  vajende  Hestehaler.  Alligevel  døjede  han  og 
ønskede  sig  tilbage  til  Ekbatanas  Bjerg-Paradiser. 
Dette  Land  var  ondt  og  udbrændt,  og  Ahriman  laa 
kvælende  over  det. 

Før  Solen  randt,  var  han  kørt  ud,  og  ikke  før  Solen 
sænkede  sig  derovre  bag  Oitabjerget,  skulde  han  leve 
op  igen.  Det  var  jo  ikke  Havet,  som  dorskede  derude 
til  venstre,  kun  en  død  Bugt  og  et  Stræde,  smalt,  saa 
Evboias  Højder  overalt  rejste  Kam  paa  den  anden  Side 
lig  en  Bølgebryder,  der  strakte  sig  Snese  af  Parasan- 
ger  sydpaa  og  stængede  for  Havet,  det  friske,  fra 
Asiens  Kyster.  Ikke  eet  af  sine  Skibe  saa  han  derude, 
thi  Hellenernes  Sejlere  gik  Vagt  som  store  hvide  Rov- 
maager  og  holdt  dem  paa  Afstand.  Der  var  ingen  an- 
den Vej  end  dette  trange  forbandede  Pas,  der  nu  laa 
for  ham  som  en  brat  stænget  Port. 

Thi  stænget  var  den,  skønt  det  ikke  var  til  at  tro. 
Blænkerne  havde  meddelt  hans  Fortrav,  at  den  var 
besat,  at  en  Mur  laa  paa  tværs.  Rygterne  gik,  at 
„de  varme  Porte"  paa  sine  Steder  var  saa  smalle,  at 
kun  en  eneste  Vogn  kunde  køre  igennem. 

Ved  den  lille  Landsby  Trachis,  hvis  Huse  og  Hytter 
laa  forladt,  gjorde  han  Holdt  og  lod  sine  Udødelige 
slaa  Lejr  for  at  finde  Ly  mod  Solen,  der  dryppede  Luer 
ned  fra  Himlen.  I  sine  Hynder  laa  han  og  stirrede 
langs  den  flade  Kyst,  hvor  Bjergene  snævrede  sig  ned 
mod  den  golde  gnistrende  Strand.  Intet  at  se.  Ikke  et 
Faar  krøb  deroppe  paa  de  stejle  Klippefald,  der  blaa- 
ligt  begyndte  at  stribes  af  utallige  Furer,  der  randt 
som  Skygger  efter  Solen.  Ikke  en  Gnist  forude  rø- 
bede en  eneste  hellensk  Lanse.  Om  Passet  virkelig 
var  besat,  maatte  Forsvarerne  døse  som  Hvepser,  der 
finder  Middagen  for  hed  til  at  sværme.  Xerxes  vin- 
kede ad  sine  „Øjne"  og  befalede  at  sende  Spejdere 
ind  i  Passet  og  straks  bringe  Bud  tilbage  om,  hvad  der 
var  at  se.  En  Eskadron  af  hans  hellige  Rytteri  skulde 
følge  med  og  vinke  de  Tosser  bort,  som  maaske  laa 
dér  og  ikke  anede,  hvad  der  truede  dem.  Derefter  fik 
Storkongen  Øje  paa  en  indfødt  Kat,  der  var  krøbet  i 
Skygge  under  en  af  Vognene.  Han  lod  den  bringe  til 
sig  og  fik  den  til  at  spinde  under  sine  hede  Hænder. 
Saa  lukkede  han  sine  Øjne,  og  Teltet  blev  sænket  i 
alle  fire  Verdenshjørner  om  Vognen,  hvor  han  hvilede. 

Men  Rytterne  red  østerpaa  under  Skyggen  af  Fjæl- 
det,  der  ludede  tilvejrs  i  skarpe  Kamme.  Der  var  in- 
gen anden  Vej  end  den,  Kystlinjen  tog  over  knastørret 

Dynd  og  solslikkede  Bæklejer.  Hist  og  her  laa  Kager 
af  et  hvidt  Pulver.  Perserne  troede,  det  var  Vandet, 
som  var  ledet  ind  i  Havstokkens  Vader  til  Indvin- 
ding af  Saltet.  Hestene  prustede  af  Tørst.  Mulerne 
sænkede  sig  uophørligt  søgende  mod  Grunden  for  at 
finde  en  læskende  Draabe  Ferskvand.  Med  eet  stand- 
sede de  foran  en  boblende  Kilde,  der  randt  midt  i  sve- 
den Tang  og  hvidbrændte  Konkylieskaller,  blandede 
med  Rester  af  opskyllede  Skildpaddeskjolde.  Rytterne 
sprang  af,  forbavsede  over  at  finde  Kilder  midt  i  den- 
ne Tørke.  Det  røg  og  dampede  af  Boblerne.  Hestene 
trak  skræmte  Mulerne  tilbage,  som  om  de  havde  stuk- 
ket sig.  Da  Rytterne  greb  i  Vandet,  skoldede  de  deres 
Fingre.  Det  var  hede  Kilder,  Gryder  med  Vand,  der 
kogte  op  fra  Jordens  Indre. 

For  at  svale  sig  styrede  de  Hestene  ud  i  Stranden. 
De  smækre  prægtige  Dyr  slog  med  Halerne  af  Vel 
være  og  gik  i  skummende  Pasgang  fremefter.  De  kom 
forbi  nogle  døde  Huse,  halvt  byggede  af  raa  Sten, 
halvt  af  Ler;  et  Par  Søjler  i  Klippevæggen  antydede 
et  Naturtempel.  Tynde  Vandsnoge  silede  ned  mod  Ky- 
sten. Hestene  opdagede  dem  og  vrinskede  derimod. 
Rytterne  styrede  hen  til  dem.  Hestene  slikkde  de  si- 
vende Vandaarer.  Perserne  stod  af,  lagde  sig  ned  og 
slikkede  med. 

Saa  red  de  atter  ind  i  Snævringen.  Den  næsten  lod- 
rette Fjældside  drejede  sig  og  gav  ikke  længer  ringe- 
ste Skygge.  Solen  tyngede  Nakkerne.  Passet  laa  og 
sov.  Pludselig  løftede  en  af  Rytterne  Hovedet  og  saa 
fremover.  En  Mur  løb  paa  tværs  af  den  smalle  Strand. 

Det  var  ikke  Klipperne,  som  selv  var  skredet  ned  — 
Blokkene  var  tydeligt  stablede  af  Menneskehænder  og 
dannede  endog  et  raathugget  Portgab  midt  i  Muren. 

Ikke  selve  Muren  fik  dem  til  at  standse  og  spejde. 
Nej,  Muren  syntes  levende.  Noget  foran  den  bevæ- 
gede sig  og  skiftede  Plads.  De  kunde  ikke  se,  om  det 
var  Dyr  eller  Mennesker.  Men  i  Stilheden,  hvori  de 
lyttede,  hørte  de  korte  knappe  Lyde,  der  faldt  i  Takt 
med  de  skiftende  Bevægelser. 

Perserne  stod  af  Hestene  og  trak  dem  ind  under 
Klippesiden,  hvor  de  kneb  sig  ned  i  en  smal  Stribe 
Skygge.  Nu  skulde  der  spejdes.  Hestehovenes  Svup^ 
pen  i  det  soltørrede  Dynd  vilde  kunne  vække  Alarm. 
Nu  var  det  Spejderens  Sag  at  liste  sig  frem  saa  ube- 
mærket som  muligt.  Hans  Hoved  var  tæt  indbyltet  i 
Tøj,  saa  kun  Næse  og  Øjne  var  frie.  Han  dukkede  sig 
og  næsten  krøb.  Buen  brugte  han  som  Stok.  Han  hav- 
de taget  en  Pil  frem  af  Koggeret  og  lagt  den  langs 
Strengen,  rede  til  at  spænde  den  og  sende  den  forgif- 
tede Od  i  Synet  paa  Faren  foran  sig,  inden  han  selv 
vendte  Ryg  og  pilede  tilbage.  Fod  for  Fod  krøb  han 
nærmere  mod  sit  Sigte:  en  fremspringende  Klippeblok, 
bag  hvilken  han  vilde  kunne  finde  Dækning  og  iagt- 
tage alt,  uden  selv  at  ses.  Som  et  Firben  raslede  han 
i  Skjul  af  Stenen,  bøjede  Hovedet  om  Kanten  og  saa. 

Han  troede  ikke  sine  egne  Øjne.  Det  var  ikke  Dyr, 
der  bevægede  sig  foran  Klippemuren.  Ikke  Faar  eller 
Geder,  der  kom  frem  af  Portgabet.  Det  var  Menne- 
sker. Nøgne.  Splitternøgne  Mennesker.  Perseren  tabte 
et  Øjeblik  Brugen  af  sit  Syn.   Han  havde  aldrig  før 

set  en  saadan  Blottelse.  Skamfølelsen  dunkede  ham  i 
Tindingen.  Han  følte  sig  besmittet  til  Bunden  af  sin 
Sjæl  og  havde  intet  at  rense  sig  med.  Sveden  sprak 
af  hans  Pande.  Her  stod  han  Ansigt  til  Ansigt  med  det 
skinbarlige  Hedenskab :  Mennesker,  der  blottede  sig 
for  Solen  og  skamløst  gav  deres  Legemers  Løndom 
til  Pris  for  Lysets  altskuende  Blik.  At  ikke  Solen  til- 
hyllede sit  Aasyn,  drog  Skyer  for  sine  Straaler!  Store 
nøgne  Mænd,  hvis  Hud  ikke  var  hvid  og  skær  som 
den  mediske  Hud,  der  altid  holder  sig  i  Skjul,  men 
brunet  af  selve  Solen,  brændt  af  Lyset,  brændemær- 
ket af  Ahrimans  svidende  Ildøjne. 

Langsomt  stirrede  han  sig  til  Bevidsthed  om,  hvad 
der  foregik.  Han  var  Spejder,  han  havde  lært  at  se. 
Kraftige  firskaarne  Mænd  med  skarpskaarne  Hage- 
skæg, nøgne,  som  var  de  flaaede  lige  til  det  kort- 
klippede Hovedhaar.  De  faldt  ud  mod  hinanden  to  og 
to,  de  greb  om  hinandens  Overarme  og  Skuldre,  de 
væltede  sig  i  Livtag,  løftedes,  kastedes  til  Jorden, 
klappede  og  klaskede  Favn  mod  Favn,  Arme  vredne 
om  Arme,  Benene  i  Slyng,  saa  Sveden  skinnede  og 
drev  af  deres  brændte  Skind.  Deres  Munde  brast  i 
smaa  korte  Skrig,  i  Ord.  han  ikke  forstod.  Nu  og  da 
lød  en  Røst  fra  en  Tilskuer.  Saa  slap  de  hinanden, 
standsede,  lyttede,  for  straks  efter  at  brydes  paany. 
Som  om  der  intet  andet  gaves  i  Verden  —  ikke  Sol, 
ikke  Persere,  ikke  Krig  —  blev  de  tunge  smidige 
Kroppe  ved  at  gnides  og  gnubbes  mod  hinanden  og  tog 
kun  nu  og  da  et  pustende  Hvil  for  at  skrabe  Sveden 
af  de  blanke  Lemmer  —  skrabe  som  med  Skaar  eller 

Strigler !  —  og  tørre  sig  i  grove  Klude.  Frem  gennem 
Stenporten  traadte,  den  ene  efter  den  anden,  nye 
nøgne  Mænd.  Men  ogsaa  ude  fra  Havet  kom  de  gaaen- 
de.  Vaade  Skikkelser  rejste  sig  af  selve  Vandet,  hvor 
de  havde  ligget  som  i  en  Badekumme,  og  slentrede  i 
Solen  ind  paa  Stranden,  hvor  de  satte  sig  uden  at 
tørre  sig.  Unge  Mænd  med  længere  Haar  bevægede 
Fingrene  derigennem  —  det  maatte  være  Kamme,  de 
drog  gennem  deres  Lokker.  Enkelte  sad  og  flettede 
en  lang  tynd  Pisk,  andre  greb  bagfra  Nakken  de  to 
tynde  Piske  og  lagde  dem  fremover  Issen,  hvor  de 
bandt  dem  sammen,  hvorefter  de  trak  Forhaaret  ned 
derunder  i  lange  Spiraler,  som  Solen  krøllede  for 
dem. 

Og  Perseren  undredes  saare.  Blandt  disse  nøgne 
Mennesker  ikke  et  Vaaben  at  se,  ikke  et  Sværd,  ikke 
en  Lanse.  Som  i  den  dybeste  Fred  øvede  de  deres 
skamløst  blottede  Legemer  og  prydede  deres  Hoveder 
som  til  Fest.  Var  dette  Hellenernes  Vis  at  gaa  i  Kamp 
paa,  sandelig,  da  var  de  Skiver  for  de  sakiske  Bue- 
skytter. En  Pil  kunde  pille  sig  Maal  mellem  Ribbe- 
nene eller  sigte  gennem  Mellemgulvet,  til  Odden  stak 
ud  af  Ryggen.  Hans  egne  Fingre  kriblede,  og  uvil- 
kaarligt  trak  han  Buestrengen  strammere. 

Da  stod  med  eet  ovenover  Murens  Blokke,  lige 
over  Porthullet,  en  høj  nøgen  Mand  kun  iført  den 
blanke  hellenske  Hjelm,  hvis  stejle  Kam  var  sort  af 
glinsende  Hestehaar.  I  Haanden  holdt  han  Lansen  og 
rettede  den  frem,  til  Bladet  pegede  lige  mod  Stedet, 
hvor  Perseren  laa.  Et  Raab  skar  imod  ham,  det  maatte 

gælde  ham,  thi  alle  de  nøgne  Mænd  vendte  sig  pludse- 
lig i  samme  Retning.  Uden  at  vide  af  det  var  han 
traadt  frem  fra  sit  Skjul  og  stod  med  sin  spændte  Bue 
synlig  for  alle. 

—  Ved  Zevs !  se  Mederens  Øje !  lød  Raabet  fra 
Manden  over  Muren.  Og  alle  de  andre  gentog  det  ene 
Ord,  han  forstod:  Mederen!  Mederen!  De  dækkede 
sig  ikke  for  hans  Pil,  de  stod  som  en  Række  nøgne 
levende  Skiver  for  hans  Skud.  Hans  Fingre  famlede 
om  Pilens  Kærv,  men  slappedes  —  han  kastede  Buen 
fra  sig,  lamslaaet  af  Skræk,  sprang  tværs  over  Hav- 
stokken, et  Maal  for  Lanser  og  Stenkast,  løb  i  Vil- 
delse udefter,  til  det  lunkne  Vand  gik  ham  midt  paa 
Livet,  dukkede  sig  og  lukkede  Øjnene.  Men  ikke  en 
Sten  slyngedes  efter  ham.  Saa  rettede  han  sig  i  Vej- 
ret og  løb.  Løb  gennem  Havstokken  og  fornam  i  sin 
Nakke  alle  de  nøgne  Mænds  Latter,  der  slog  ned  over 
ham  som  Spot  og  Haan.  Et  Nu  vendte  han  sig  og  saa 
dem  staa  i  en  Række.  En  skinnende  Mur  af  nøgent 
Kød.  Hænderne  havde  de  plantet  i  Hofterne.  Tæn- 
derne blinkede  imod  ham.  Deres  Blik  drev  ham  paa 
Flugt.  Sanseløst  fo'r  han  tilbage  til  Rytterne,  Og  i  Ga- 
lop vendte  de  alle  om  til  Lejren  ved  Trachis. 

Xerxes  var  i  sit  Haremstelt  og  kunde  ikke  forstyr- 
res. Først  da  den  hellige  Ild  brændte  under  hans  Telt 
i  den  mørke  stjernefyldte  Nat,  huskede  han  sin  Befa- 
ling og  spurgte  efter  Spejderen.  Denne  laa  paa  sit  An- 
sigt ved  Foden  af  Storkongens  Leje  og  berettede  Kon- 
gernes Konge  om  de  vilde  og  nøgne  Mænd,  han  havde 
set :  hvorledes  de  legede  og  brødes,  og  flettede  deres 

Haar  og  pyntede  sig  som  til  Fest.  Og  deres  Tal  var 
kun  at  tælle  i  Hundreder. 

Xerxes  undrede  sig,  men  var  søvnig  og  sov.  Først 
ud  paa  Morgenen  lod  han  Hydarnes  vække  og  sagde 
til  ham:  Sandelig,  er  Hellenerne  da  store  Børn,  som 
leger  uden  at  ænse  Tordenen,  der  samler  sig  over  de- 
res Hoveder?  Store  Skælme  véd  jeg,  de  er.  Men  en 
List  som  denne  havde  jeg  dog  ikke  tiltroet  dem.  De 
teer  sig  som  sorgløse  Taaber  og  bilder  sig  ind  at  kun- 
ne narre  mig.  Muntre  og  lattervækkende  er  de.  Jeg 
skal  gøre  dem  til  Gildinger  og  lade  dem  være  til  Latter 
i  mit  Harem.  De  skal  faa  Lov  at  skrabe  mine  Kvinder 
og  flette  deres  Haar. 

Xerxes  greb  efter  Vinskaalen  og  drak.  Saa  sov  han 
igen. 

Da  han  atter  vaagnede,  huskede  han  og  befalede 
en  Deling  af  sit  Rytteri  at  ride  frem  i  Passet  lige  til 
Muren  og  med  Trompeter  at  stævne  Hellenerne  frem 
og  sige  dem  gennem  en  Tolk :  Storkongen,  Kongernes 
Konge,  byder  Eder,  hellenske  Mænd,  at  komme  til 
hans  Lejr  og  forlyste  ham  med  Eders  Kampøvelser. 
Eller,  hvis  I  nægter  det,  da  drager  bort  og  viger  ham 
Vejen.  Thi  Storkongen  ynder  frejdig  Frimodighed  og 
vil  ikke  krumme  et  Haar  paa  Eders  Hoved,  om  I  fri- 
villigt løber  Eders  Vej. 

Dog  denne  Morgen  var  Synet  et  andet  end  Dagen 
før.  Hopliterne  kom  frem  foran  Passets  Mur  i  tætte 
Rækker.  Malmskjoldene  dannede  Bolværk.  Benskin- 
nerne stod  som  Palissader.  Lanserne  plantedes  som  et 

lodret  Gitter.  Hjelmene  rejste  sig  som  funklende  Tin- 
der paa  den  snorlige  Mur. 

Paa  den  højre  Fløj  stod  Kong  Leonidas  selv,  den 
eneste  fældede  Lanse  i  den  hele  Fylkning.  Med  høj  og 
skærende  Røst  kom  hans  Svar : 

—  Du,  som  taler  med  hellensk  Mæle,  men  kun  bæ- 
rer Bud  som  en  medisk  Slave,  forkynd  din  og  alle  Træl- 
les Herre,  at  vi  staar  her  til  Skjoldværn  for  det  Hellas, 
der  heller  dukker  sig  for  Døden  end  for  hans  Trældoms- 
aag.  Og  vær  du  selv  advaret !  Lad  ikke  nogen  hellensk- 
talende Mand  atter  driste  sig  til  at  bringe  os  Bud  fra 
Hellas'  Fjende  —  thi  da  skal  Lansen  nagle  Svaret  til 
hans  Hals. 

I  samme  Nu  løftede  alle  Lanserne  sig  mod  Perser- 
truppen. Den  gjorde  omkring  og  jog  tilbage  til  Lejren. 

Xerxes  begreb  ikke  Hellenernes  Hensigt.  Han  sad 
i  sit  Telt  og  talte  med  Lakedaimoniernes  tidligere  Kon- 
ge Demaratos. 

—  Hvor  underlige  er  dog  dine  Landsmænd,  lod  han 
ham  sige.  Først  driver  disse  Mænd  Leg  og  Spøg  ligefor 
mine  Øjne  og  blotter  sig  uanstændigt,  som  var  de  i  et 
Harem  og  Solen  ikke  paa  Himlen.  Derefter  stiller  de 
sig  op  og  truer  og  skælder.  Véd  de  da  ikke,  jeg  kan 
jage  dem  bort  som  en  Flok  Myg  med  en  Bevægelse 
af  min  Haand?  Er  de  da  taabelige  Børn,  og  hvor  længe 
tror  du,  de  vil  drive  den  Spøg? 

Demaratos  lod  svare : 

—  Tro  ikke.  Herre,  at  Lakedaimonierne  er  komne 
hid  for  at  spøge.  De  er  her  alene  for  at  holde  dig  Døren 
til  Hellas  lukket.  Vid,  det  er  deres  Skik:  Naar  de  vil 

sætte  Livet  paa  Spil,  da  pynter  de  sig  og  smykker  deres 
Hoveder.  Du  staar  nu,  Storkonge,  overfor  Verdens 
tapreste  Mænd  fra  Jordens  skønneste  Kongerige.  Be- 
sejrer du  disse,  da  vil  intet  andet  Folk  vove  at  løfte 
Armen  imod  dig. 

—  Hvorfor  er  du  da  her  og  ikke  hos  dine  beundrede 
Landsmænd?  spurgte  Xerxes. 

—  Fordi  jeg  har  mistet  mit  Fædreland,  svarede  De- 
maratos  bedrøvet,  og  aldrig  vinder  det  igen  —  ikke 
engang  med  dig. 


XXIII 
KAMPEN 


Xerxes  blev  ved  at  undre  sig  over  dette  Folk  af  ube- 
gribelige Børn.  I  fire  samfulde  Dage  tøvede  han  og 
spurgte  hver  Morgen,  om  de  saa  var  løbne  deres  Vej. 

Men  da  han  femte  Morgen  fik  til  Svar,  at  de  endnu 
stod  paa  samme  Plet,  blev  han  fnysende  af  Harme  og 
befalede  at  rykke  imod  dem  og  fange  dem  levende  og 
bringe  dem  for  hans  Aasyn. 

I  Passets  Port  kunde  man  høre  Gnyet  af  de  frem- 
^rykkende  Masser  og  se  Vaabnene  blinke  i  Østersolen, 
der  glinsende  strøg  imod  dem. 

Udenfor  Leonidas'  Telt  havde  alle  Anførerne  samlet 
sig.  Faren  var  truende.  Ophidselsen  stor.  Alle  vidste, 
hvilke  Hærmasser  der  var  i  Anmarsch.  De  vilde  skylle 
ind  gennem  Passet  og  rive  samtlige  Hellenere  med  sig 
som  Græsstraa  i  en  Bjergstrøm.  De  fleste  stod  tavse 
og  lyttede  efter  Koget  af  det  fremvæltende  Menneske- 
hav. 

Leonidas  kom  frem  i  Døren  til  sit  Telt.  Han  støttede 
Skjoldet  mod  Jorden  og  satte  sig  paa  dets  Rand.  Fø- 
rerne for  de  øvrige  Korpser  gjorde  som  han  og  dannede 

en  Tingkres  omkring  ham.  Hjelmene  tog  de  af  Panden, 
hvor  Randene  havde  slidt  gamle  faste  Ar. 

For  sidste  Gang  hævede  Røster  sig  for  at  vende  om, 
før  det  var  for  sent,  og  i  Ilmarsch  redde  sig  til  Isthmen, 
hvor  den  afgørende  Modstand  skulde  ydes.  Alle  Pelo- 
ponnesierne  stemte  derfor:  TegeaterneogMantineerne, 
Arkadierne  og  Korinthierne,  Fliusierne  og  Mykenerne. 
Thi  her  stod  disse  usle  syv  Tusind  Mand  som  frem- 
skudte Poster,  ene  udsatte  for  at  hugges  ned  til  Bedste 
for  det  nordlige  Hellas,  der  ikke  kunde  forsvare  sig 
selv.  Og  det  hele  Opbud,  der  stod  samlet  her  i  Passet, 
var  jo  intet  virkeligt  Værn,  kun  smaa  og  foreløbige 
Hobe  sendte  ud,  mens  Hellas  selv  ikke  kunde  opgive 
sine  Forlystelser  og  Lege.  Sorgløst  drog  jo  Herolderne 
fra  Elis  om  i  Landene  og  stævnede  Staterne  —  ikke 
til  Forsvar  mod  Fjendestormen,  men  til  Festspil  i 
Olympia.  Selv  Spartiaterne  skulde  fejre  Karneia-Fest, 
inden  de  vilde  rykke  i  Marken  med  hele  deres  Styrke. 
De  Haandfulde,  der  her  stod  opstillet,  var  kun  at 
regne  som  det  allernødtørftigste  Offer  til  den  blodtør- 
stige Krigsgud.  Selve  Afgørelsen  skødes  ud,  til  det  blev 
forsilde.  Kun  en  Styrke  paa  halvhundred  Tusind  Mand 
vilde  kunne  værge  Porten  mod  Perserne.  Og  her  raa- 
dedes  kun  over  en  Syvendedel  af  det  fornødne. 

Peloponnesierne  raabte  da  endnu  en  Gang  paa  Op- 
brud og  Tilbagegang  til  Isthmen.  Men  dette  modsatte 
Lokrerne  og  Fokierne  sig,  thi  de  følte  deres  egen  Jord 
brænde  sig  under  Fødderne,  og  deres  Land  vilde  ligge 
blottet  for  Plyndring  og  Ødelæggelse,  om  ikke  Per- 
serne sloges  tilbage. 

Leonidas  havde  længe  lyttet  tavs  til  de  stridende 
Udtalelser.  Nu  rejste  han  sig,  slog  med  sin  knyttede 
højre  Haand  paa  Skjoldet  og  sagde : 

—  Hellenske  Mænd.  Afgørelsen  stunder  til.  Loddet 
er  allerede  kastet.  Ingen  af  os  undgaar  sin  Skæbne, 
enten  vi  bliver  eller  vi  løber.  Vi  kan  ikke  svigte  som 
den  utro  Dørvogter,  der  løber  og  lader  Huset  staa  paa 
vid  Gab,  naar  Røvere  vil  plyndre  det  .Sandt  er  det, 
at  vi  er  kun  Fortroppen  for  en  Hær,  der  desværre 
endnu  ikke  er  samlet,  fordi  det  er  Hellenernes  slette 
Vane  ikke  at  ville  se  Faren,  før  den  sætter  dem  Spyds- 
odden mellem  Ribbenene.  Men  om  nu  Fortroppen  vil- 
de løbe  sin  Vej,  tror  I  da,  nogen  Hær  skulde  faa  Tid 
til  at  samle  sig?  Her  staar  vi  paa  vor  Post  med  al  den 
Ret,  som  Fædrelandets  Skæbne  giver  os.  Vi  frygter 
ikke  at  blive  overfløjet  fra  Søsiden.  De  „Træmure", 
som  Oraklet  i  Delfi  har  raadet  Athen  til  at  forlade  sig 
paa,  værner  os  gennem  Athenernes  og  Lakadaimonier- 
nes  Skibe  mod  Overrumpling  ude  fra  Havet.  Jorden 
her  kan  ingen  tage  bort  under  vore  Fødder.  Og  Klip- 
pen bliver  staaende  ved  vor  Side.  Derfor  skal  I  modigt 
se  paa  Forholdene.  Husk,  det  er  ikke  en  Gud,  der 
stormer  Hellas.  Storkongen  er  ogsaa  kun  en  Dødelig, 
selv  om  han  er  den  vældigste  af  dem,  der  hersker  over 
Jorden.  Jo  højere  han  rager  op,  des  nærmere  er  han 
Højttordnerens  Lyn,  der  altid  rammer  Tinderne.  Lad 
nu  hver  af  vore  Stammer  sende  Ilbud  tilbage  til  hver 
sin  By  og  opfordre  den  til  ufortøvet  at  sende  os  Und- 
sætning. Thi  nu  behøves  den,  om  ikke  Hellas'  Dor 
skal  brækkes  op  og  Fjenden  fylde  Landet  som  et  Hav, 

der  gaar  gennem  en  Sluse.  Hellenske  Mænd,  jeg  ser, 
I  vil  følge  mig.  Lad  os  vise  Mederne,  at  Jorden,  vi 
staar  paa,  er  hellig  og  styrker  os  ubetvingeligt  mod 
alle  dem,  der  vil  knægte  os  og  vore  Fædres  Land! 

Talen  ildnede  dem  og  gjorde  dem  enige.  De  greb 
alle  til  deres  Skjolde  og  skyndte  sig  at  opbyde  de 
Hundreder,  de  førte.  Kun  Fokierne  var  der  ikke.  De 
var  allerede  fra  Landsbyen  Alpeni  sendt  ad  en  smal 
Bjergsti  over  Kallidromos  til  Toppen  for  at  bevogte 
den  eneste  lille  Vej,  der  ukendt  og  hemmelig  sneg  sig 
op  om  Passet. 

Hurtigt  lod  nu  Leonidas  Hopliterne  rykke  ud  fra 
Muren  og  gaa  Perserne  i  Møde.  Mediske  og  kissiske 
Tropper  var  allerede  langt  fremme  i  Hulvejen.  Morgen- 
vinden blæste  frisk  Køling  nordenfra.  Men  Mederne 
tyngedes  af  deres  mange  Klæder.  Tiaraerne  trykkede 
Hovedernes  tunge  Haarvækst.  Kissiernes  sorte  Filt- 
huer sugede  Solvarmen.  Deres  Rækker  udfoldede  sig 
i  hele  Passets  Bredde,  snævrede  eller  videde  sig  efter 
Omstændighederne,  og  de  gik  saa  tæt  sammen,  at  Pile- 
kogrene raslede.  Jernskællene  blinkede,  naar  Søvinden 
blæste  de  folderige  Kjortler  til  Side  paa  dem,  der  gik 
yderst  i  Havstokken.  De  safrangule  Hoser  straalede 
Solen  tilbage. 

De  var  endnu  langt  fra  Muren,  da  de  saa  Hellenerne 
komme  sig  i  Møde,  ikke  spærrende  Vejen  i  hele  dens 
Bredde,  men  tilspidset  som  en  trekantet  Kile,  der  sig- 
tede mod  sit  Maal  for  at  spalte  og  oprive  det.  Efter- 
haanden  som  Persernes  Blik  rigtig  blev  Hellenerne 
vår,  løb  der  et  Studs  og  et  Stød  gennem  den  tunge  Ko- 

Icnne.  Den  forreste  Række  gjorde  Holdt  af  sig  selv. 
Og  bagefter  troppede  Massen  op,  til  den  omsider  stod  i- 
en  kompakt  Stimmel,  hvor  ingen  kunde  røre  sig,  men 
kun  spænde  Buen  ved  at  lægge  an  paa  Formandens 
Skulder. 

Dog  Hellenerne  blev  ved  at  rykke  imod  dem.  Fod- 
slaget klang  haardt  trods  Sumpgrunden,  Pansrene  knir- 
kede. Benskinnerne  kastede  blanke  Lyn.  Skjoldene  bar 
paa  de  blanktpudsede  Hvalv  stærkt  malte  Billeder  af 
Skræmsler :  Slanger  med  løftede  Hoveder,  Løvema- 
sker, Skorpioner,  Gorgon-Hoveder  med  vildt  spilede 
Øjne  og  Tungen  hængende  frem  over  Tændernes  Gær- 
de. Hestehaarskammene  over  de  skinnende  Hjelme 
gjorde  dem  meget  høje,  nikkede  og  blinkede,  som  var 
det  virkelig  Manketopper  af  Heste,  der  nærmede  sig. 

Forbavsede  saa  Perserne  dem  stadigt  komme  nær- 
mere. Da  var  der  en  græsktalende  Kriger  i  deres  Ræk- 
ker, der  pludselig  tilbrølte  dem  et  Holdt  —  som  gre- 
bet af  den  Medlidenhed,  man  føler  for  et  Barn,  der  er 
nærved  at  skære  sig  paa  en  Kniv,  det  ikke  kender: 
Holdt,  Hellenere!  Begynd  ikke  Kampen!  Eders  Mødre 
og  Hustruer  vil  komme  til  at  græde  over  Eders  Lig. 
Naar  Mederne  sender  deres  Pileregn,  vil  den  formørke 
Solen  som  en  Byge. 

Ovre  blandt  Hellenerne  var  der  En,  som  svarede : 

—  Desto  svalere  bliver  det  at  slaas  i  Skyggen ! 

Hellenernes  Fylking  nærmede  sig  som  et  skæren- 
de Plovjern,  der  et  Øjeblik  efter  vil  oprispe  Jordens 
Bug.  Da  spændte  Mederne  pludselig  deres  Buer  i  Tu- 
sindvis og  begyndte  at  skyde.   Men  Stimlen  umulig- 

gjorde  at  rette  Pilene  fremefter.  Det  saa  virkelig  ud 
som  en  Byge,  der  strinted  til  Vejrs  mod  Solen.  Og 
kun  fra  de  forreste  Rækker  svirrede  de  lige  mod  Hel- 
lenerne, sang  imod  Malmen,  der  dækkede  dem,  hvis- 
lede gennem  Hjelmkammene,  spiddede  sig  i  Kjortler 
og  Kød. 

Men  faa  Øjeblikke  efter  skar  Hellenerne  under  et 
tordnende  Alalal  ind  i  Medernes  Masse,  der  ikke  kun- 
de vige  tilbage.  Lanserne  stak  sig  Bresche  i  det  store 
Kaos  af  tunge  Kroppe,  prellede  mod  Skæl  og  Panser, 
borede  og  drønede,  væltede  og  vog.  Naar  Skafterne 
knækkede,  fulgte  Sværdene  efter,  svuppende  og  stik- 
kende. Mederne  var  i  sig  selv  ikke  fejge,  men  de  blev 
pressede  og  ufri  i  deres  Bevægelser  og  besvarede  Nær- 
kampen usikkert.  Stungne  og  spiddede  af  de  længere 
Lanser  kunde  de  selv  ikke  udfolde  deres  Vaaben.  Stø- 
det mod  Fortroppen  forplantede  sig  bagud  i  bølgende 
Ryk,  og  efter  medisk  og  asiatisk  Skik  gik  Fremdriften 
for  sig  gennem  Svøbehug,  der  sporede  og  drev  Ræk- 
kerne frem,  til  de  ikke  kunde  røre  sig,  men  haabløst 
sad  i  Klemme. 

Dog  selve  denne  Ophobning  af  Mennesker  stand- 
sede Hellenernes  Fremtrængen.  Faldne  Medere  dyn- 
gede sig  til  Mure,  hvori  Lanser  og  Sværd  blev  stik- 
kende. Da  lokkede  de  spartanske  Hopliter  Mederne 
frem  i  en  Fælde.  De  vendte  pludselig  Ryg  og  flygtede. 
Perserne  forbavsedes  og  undlod  at  ty  til  Buerne,  de 
gav  sig  til  at  forfølge  med  deres  Kastespyd,  hujende 
af  Glæde  over  at  se  dem  paa  Flugt.  Men  havde  de 
under  Løbet  spredt  sig  ud  over  Stranden,  gjorde  Lake- 

daimonierne  atter  omkring  og  gav  sig  i  Tvekamp  med 
Forfølgerne,  som  de  fældede  som  Fluer.  Gang  paa 
Gang  foretog  de  samme  Bevægelse  og  fik  derved  efter- 
haanden  Persernes  Fortropper  lokket  fielt  frem  til  Mu- 
ren, bag  hvis  Blokke  de  forskansede  sig  for  kun  ved 
talløse  Kastespyd  at  nedmeje  Fjenden,  der  vovede  sig 
frem. 

Solen  stod  i  sin  Middagshøjde.  Og  i  Hulvejen  var 
der  kvælende  som  i  en  Bagerovn.  Mederne  blev  nødt 
til  først  at  rydde  Vejen  for  alle  de  Døde.  Blodet  stank 
vammelt  og  forpestede  Luften.  Perserne  maatte  slæbe 
deres  Døde  langt  bagud.  Af  Mangel  paa  Plads  traadte 
de  ud  i  Havstokken,  hvor  det  døde  Vand  gik  dem  til 
Knæerne,  og  bar  Ligene  tilbage,  saa  de  atter  kunde 
skaffe  Rum  til  Angreb. 

Pludselig  kom  Xerxes  kørende  i  skarpt  Trav  med  sit 
Ottespand.  Trods  Heden  stod  han  oprejst  i  sin  gyldne 
Vogn  for  at  nyde  sin  Triumf,  sikker  paa,  at  Kampen 
var  forbi  og  Passet  renset  ud.  De  Levende  kunde  vige 
til  Side  for  ham,  de  Døde  flyttede  sig  ikke  hastigt  nok. 
Hans  „Øjne"  og  „Øren"  bad  ham  skaane  sig  for  det 
vanhelligende  Skue  af  de  mange  Lig.  Storkongen  trak 
Purpurkappen  op  om  Mund  og  Næse  og  lod  sig  be- 
sprænge med  vellugtende  Vand.  Thi  Liglugt  var  veder- 
styggelig for  Kongernes  Konge  og  maatte  ikke  foru- 
rene hans  Aande.  Ingen  Død  maatte  udækket  bringes 
for  hans  Syn.  En  Bataillon  af  Vifter  sattes  i  Gang  for 
at  jage  alle  Ligfluer  fra  hans  Nærhed.  Thi  den  onde 
Aadselflue  var  et  Ligspøgelse,  der  i  Ahrimans  Navn 
tager  den  Døde  i  Besiddelse. 

Xerxes  vendte  for  ikke  at  møde  Døden  paa  sin  Vej. 
Efter  fians  Vogn  halsede  store  Kobler  af  indiske  Hun- 
de, der  med  deres  Glam  skulde  fordrive  de  aadsel- 
sporende  Dæmoner,   Insekter  og  Fugle. 

Fnysende  af  Harme  over,  at  Passet  endnu  ikke  var 
ryddet  for  hans  Tog,  befalede  han  straks  med  det  sam- 
me de  „Udødelige"  at  rykke  frem  og  aabne  Passet, 
inden  Sol  gik  ned. 

De  Udødelige  skred  frem  i  tavs  og  taktfast  Marsch. 
Vejen  var  allerede  renset  foran  dem.  Hunde  med  to 
Pletter  over  Øjnene  var  førte  i  Spidsen,  og  bagefter 
havde  Magerne  besprængt  Stranden  med  rensende 
Midler  og  sagt  Trylleord  over  Blodsporene. 

I  Hælene  paa  de  Udødelige  kørte  Xerxes  under  sit 
røde  Baldakin-Telt.  Han  døjede  af  Heden,  men  var  op- 
hidset af  Utaalmodighed.  Nu  vilde  han  ikke  vente 
længer. 

Krigernes  Rygge  fyldte  alting  foran  ham.  Men  om- 
sider standsede  de  som  en  Kile,  der  ikke  kan  drives 
længere  ind.  Xerxes  stod  af  Vognen  og  lod  sig  paa  sin 
Stol  bære  frem  gennem  Rækkerne  for  at  se,  hvorledes 
der  kæmpedes  i  Fronten.  I  Timevis  sad  han  og  var 
Vidne  til  de  forgæves  Forsøg  og  vaandede  sig  som  i 
Tandpine.  Han  saa  Hellenerne  paa  nært  Hold  og  for- 
argedes over  deres  ugudelige  Blanding  af  Nøgenhed 
og  Harnisk.  Som  om  Malmpladerne  var  lagt  direkte 
paa  den  blottede,  solbrændte  Hud.  Tre  Gange  sprang 
han  op  fra  sit  Tronsæde  og  gik  frem  med  løftet  Stav, 
som  troede  han  at  kunne  bane  Vej  blot  ved  at  vise  sig. 
Men  hver  Gang  sluttede  Storkongens  Hus  Kres  om 


260 


ham  og  førte  ham  tilbage.  Og  en  af  Prinserne  viste 
ham  besværgende  et  Kastespyd,  han  havde  fanget  i 
Flugten  to  Skridt  fra  Storkongen  selv. 

Solen  var  længst  sunket  bag  Oita-Bjergets  Kam,  da 
Xerxes  skuffet  kørte  tilbage  til  Lejren.  I  Skythernes  Af- 
deling lagde  han  Mærke  til,  at  deres  Krigsgud  var  op- 
plantet  i  Skikkelse  af  et  Sværd,  som  de  besprøjtede  af 
en  Skaal  med  Blodet  ikke  af  fangne,  men  af  faldne  og 
lemlæstede  Fjender.  I  Nattens  Løb  drak  Skytherne  selv 
Blodet  af  deres  først  nedlagte  Fjende  og  havde  travlt 
med  at  flaa  Hovedhuden  og  højre  Haands  Hud  af  fæl- 
dede Hellenere. 

Xerxes  var  led  ved  Kampen  og  søgte  Trøst  i  sit 
Harem.  Han  drak  og  elskede  sig  bort  fra  sin  vældige 
Harme. 

Men  foran  Hellenernes  Mur  brændte  Vagtbaal 
Natten  igennem,  og  Stamme  efter  Stamme  skiftedes  til 
at  holde  Vagt.  Hellenerne  søgte  foran  Muren  deres 
faldne  Fæller,  men  fandt  kun  Blodsporene.  Leonidas 
vovede  sig  helt  frem  til  Anthela  og  op  i  Herakles'  Hel- 
ligdom, der  var  hugget  i  selve  Klippen.  Hans  Følge 
havde  samlet  talrige  Perservaaben  paa  Vejen.  Dem 
ofrede  han  paa  Herakles'  Alter  og  bad  en  Bøn  for  alle 
dem,  fra  hvem  Dagen  havde  skilt  ham. 

Saa  gik  de  i  Mjørket  tilbage  til  den  hellenske  Lejr 
bag  Muren.  Alt  var  stille.  Dødtrætte  var  Hopliterne 
sovet  ind  efter  at  have  mættet  sig  med  Bygbrød  og 
tørrede  Løg.  Spartiaterne  havde  ikke  kogt  deres  Blod- 
suppe. Der  var  ikke  andet  end  Vand  fra  de  hede  Kilder 
at  drikke. 

Leonidas  sad  i  sit  Telt  og  tvættede  sig  i  Vand  fra 
de  kogende  Gryder.  Saa  kaldte  han  ud  af  Teltet :  Nar- 
kissos!  og  Vagten,  som  sad  udenfor,  traadte  ind. 

— ■  Sæt  dig !  sagde  Leonidas,  og  Narkissos  satte  sig 
paa  en  Træbul.  Han  var  endnu  i  Harnisk,  men  uden 
Hjelm  og  Benskinner. 

—  Hvor  mange  faldt  i  Dag?  spurgte  Leonidas. 

— -  Jeg  véd  det  ikke.  Konge.  Vi  var  for  trætte  til 
at  tælle. 

—  Vidste  vi  Tallet,  kunde  vi  udregne,  hvor  mange 
Dage  vi  har  at  holde  os  i,  sagde  Leonidas.  En  Uge, 
maaske  to.  Hellenerne  faar  Tid  til  at  samle  sig  og 
bringe  os  Undsætning. 

—  Tror  du  endnu  paa  Undsætning,  Konge? 

—  Jeg  skuffer  ikke  mig  selv.  Det  er  ikke  os,  der 
skal  undsættes.  Kun  vore  Grave.  Tror  du  ikke,  her 
bliver  godt  at  hvile,  Narkissos? 

Denne  svarede  ikke.  Han  saa  ind  i  Fyrrefaklen,  der 
kastede  sit  blafrende  Skær  over  det  lille  Rum,  hvor 
Vandkarrene  skvulpede. 

—  Læg  dit  Harnisk,  Narkissos,  og  tvæt  dig.  Vi  maa 
vadske  os  selv.  Perserne  renser  ikke  vore  Lig.  Brug 
kun  min  Salvekrukke  i  Morgen  tidlig. 

—  Bedre  at  spare,  Konge.  I  Morgen  er  det  ikke 
Dagen  endnu. 

—  Det  véd  ingen  af  os.  Har  du  ikke  hørt  Seirenerne 
skrige  i  Aften  ude  fra  Bugten? 

—  Det  var  ikke  Seirener,  Konge,  det  var  Gribbe. 
I  Nat  faar  de  deres  Føde.  Perserne  giver  jo  Gribbene 
deres  Døde. 

—  Jeg  kalder  dem  nu  Seirenerne.  Jeg  har  engang 
set  en  stor  Fugl  med  Hoved  som  en  Kvinde.  Da  jeg 
ægtede  min  Hustru,  syntes  jeg,  det  var  hende,  jeg 
gensaa.  Jeg  lader  mig  gerne  hjemføre  af  Dødsf uglen, 
naar  den  ser  paa  mig  med  hendes  Øjne.  Hvad  har  du 
spist  i  Dag,  Narkissos? 

—  Brød  nu  i  Aften,  Konge. 

—  Del  disse  Figen  med  mig.  I  Morgen  skal  du  se, 
vi  faar  bedre  Kost  fra  Alpeni.  Og  bedre  Tid  til  at  spise. 

Narkissos  havde  lagt  sit  Harnisk  og  vadsket  sin 
Overkrop  med  et  vaadt  Klæde.  Saa  hyllede  han  si^  i 
sin  Kappe  og  spiste  den  Frugt,  Lakedaimonierkongen 
bød  ham. 

—  Glæder  du  dig  ogsaa  til  at  dø,  Narkissos? 

—  Er  Livet  ikke  altid  bedre  end  Døden?  spurgte 
han. 

—  Ikke  end  den  Død,  vi  har  til  Gode.  Hvad  har 
vi  mere  at  kræve  af  Livet?  Hvad  kan  Livet  have  mere 
til  os?  Af  de  tre  Hundrede  Lakedaimoniere,  jeg  valgte 
til  at  ledsage  mig,  er  der  ikke  en,  som  ikke  har  sat 
Afkom  i  Verden.  Vi  har  alle  Sønner,  Narkissos.  Vi 
kan  roligt  dø.  Hvor  mange  Børn  har  du? 

—  Der  er  sagt  mig,  at  jeg  har  to. 

■ —  Det  er  sandt,  nu  husker  jeg:  Det  var  dig.  som 
nægtede  at  gaa  til  din  Hustru.  Du  vilde  ikke  „løbe" 
mer  end  een  Gang.  Og  din  Hustru  græmmede  sig  og 
drog  bort  fra  Sparta.  Paa  den  Vis  ynker  jeg  dig,  Nar- 
kissos. Du  har  jo  ikke  engang  kunnet  sige  hende  Far- 
vel. Din  Død  bliver  ikke  saa  glad  som  min.  Men  dine 
Sønner  har  du  vel  i  hvert  Fald  trykket  til  dit  Bryst? 

—  Kun  i  Smug,  Konge.  De  vokser  op  i  Syssitierne 
uden  at  kende  deres  Fader.  Da  jeg  sidste  Gang  saa 
dem,  mærkede  jeg,  hvor  mit  Blod  knyttede  mig  til 
dem.  Og  nu  vil  de  aldrig  faa  mig  at  se. 

—  Nej.  Men  dit  Navn  vil  de  engang  erfare,  naar 
de  er  voksne  og  forstaar.  Og  maaske  vil  de  valfarte  til 
din  og  min  Grav,  som  skal  kastes  her,  hvor  vi  sidder. 

—  Nu  angrer  jeg  kun  een  Ting,   Konge. 

—  Sig  mig,  hvad  det  er,  og  jeg  skal  hjælpe  Dig, 
om  det  er  muligt. 

—  Det  er  ikke  muligt.  Jeg  véd  ikke,  om  min  Hu- 
stru Nikarete  lever.  Og  selv  om  hun  lever,  véd  jeg 
ikke,  hvor  jeg  skal  søge  hende.  Men  jeg  fik  aldrig  sagt, 
at  jeg  elskede  hende. 

—  Dine  Drenge  kan  sige  hende  det. 

—  Jeg  fik  ikke  talt  til  dem  derom. 

—  Hver  Gang  en  Dreng  ser  paa  sin  Moder,  siger 
hans  Øjne  hende,  at  hans  Fader  har  elsket  hende. 
Trøst  dig,  Narkissos.  Du  har  ikke  levet  forgæves.  De 
eneste,  som  ikke  kan  dø  roligt,  er  dem,  der  ikke  har 
sat  Afkom.  Husker  du  Fortællingen  om  Danaos' Døtre? 
Deres  Lod  er  ikke  halvt  saa  haabløs  som  de  Mænds, 
der  spildte  deres  Sæd  uden  at  faa  den  til  at  spire.  Og 
nu  Godnat,  Narkissos.  Jeg  er  ikke  mødig,  men  jeg  vil 
kæmpe  bedre  ved  Daggry,  naar  mine  Arme  faar  hvilet 
sig.  Læg  dig  selv  herinde  i  Teltet.  Vagterne  ved  Muren 
gør  deres  Pligt,  og  Perserne  er  rædde  for  Mørket.  Hver 
Time,  vi  sover  i  denne  Nat,  koster  Perserne  to  Liv  mere 
i  Morgen. 


XXIV 
HELTEDØDEN 


Ved  Daggry  stod  Perserne  igen  foran  Passet,  styr- 
kede af  Natten,  af  Vand  og  Vin,  som  Kamelerne  hav- 
de bragt  til  Lejren.  Xerxes  selv  kom  oprømt  fra  sit 
Harem  og  lod  de  Udødelige  gavmildt  beværte,  paa  det 
at  de  endelig  denne  Dag  kunde  bore  sig  ud  gennem 
Passet  som  en  Pil  igennem  et  Hul.  Hellenernes  Tab  var 
stort  at  dømme  efter  de  Lig,  Skytherne  havde  samlet 
op  og  skalperet.  Nu  skulde  kun  Buen  spændes  med 
Kraft,  og  Pilen  vilde  fyge  igennem. 

Øredøvende  Signaler  slog  tilbage  fra  Klippevæggen. 
Ekkoet  gjaldede  langt  ind  mellem  Oita-Bjergene.  Ude 
fra  Havet  saas  ikke  et  Sejl.  Denne  Gang  nøjedes  Per- 
serne ikke  med  Strandens  Bredde,  men  traadte  ud  i 
Havstokken,  til  Vandet  gik  dem  til  Bæltestedet,  for 
sidelæns  at  kunne  sende  deres  Pilebyger  ind  imod 
Passet  og  muligt  omgaa  Muren. 

Dog,  det  Værn,  som  manglede  fra  Søsiden,  erstat- 
tedes af  Leonidas'  Hopliter,  der  i  fuld  Rustning  vadede 
ud,  til  Vandet  naaede  Harniskets  Halskam,  hvorefter 
de  omringede  og  afskar  og  nedhuggede  alle  de  Fjender, 
der  var  trængte  ud  i  Vandet.  Og  samtidig  kæmpede 

foran  Muren  skiftevis  alle  de  hellenske  Stammer,  und- 
tagen Fokierne,  der  stod  som  en  skjult  Vagt  for  Bjerg- 
stien og  kun  fjernt  kunde  høre  Dønnet  fra  Kamp- 
pladsen. 

Xerxes  vilde  ikke  i  Dag  overvære  Kampen.  Han 
havde  faaet  nok  af  den  og  derfor  ladet  sine  Feltherrer 
vide,  at  han  ikke  ønskede  at  se  nogen  af  dem,  før  de 
bragte  Bud  om,  at  Vejen  endelig  var  fri.  Hvorefter  han 
lukkede  sig  inde  i  sit  Harem  og  tilbragte  Dagen  indtil 
Solnedgang  dels  i  Forlystelse  med  en  ny  Slavinde,  der 
mindede  ham  om  en  Skønhed  i  Andenmands  Eje  i  Suså, 
dels  i  en  Døs  af  onde  Drømme,  som  han  tilskrev  den 
evige  Sommertørke,  der  sendt  af  Ahriman  rugede  ikke 
blot  over  det  fjendtlige  Land,  men  ogsaa  over  hans 
egen  Lejr. 

Han  grublede  for  Alvor  paa,  om  han  ikke  skulde 
forsone  Stedets  underjordiske  Magter  ved  et  nyt  og 
storslaaet  Offer  af  Landets  egne  Børn,  hvis  Blod  skul- 
de udgydes,  eller  som  levende  skulde  nedsættes  i  selve 
den  forbandede  Strand,  der  havde  standset  ham. 

Vreden  kom  i  Kog  i  ham,  og  han  gjorde  sig  selv  det 
højtidelige  Løfte  at  lade  den  første,  der  igen  bragte 
ham  en  ugunstig  Melding  fra  Kamppladsen,  slaa  paa 
Korset  midt  paa  Stranden.  Han  bluedes  for  sig  selv, 
naar  han  mindedes  Dareios'  og  Kyros'  og  Kambyses' 
Bedrifter,  dengang  da  Storkongerne  erobrede  Rige  paa 
Rige  og  lod  Vejene  strø  med  faldne  Fjenders  afhug- 
ne  Hænder.  Saa  mindedes  han  i  Suså  den  skønne 
Artaynta,  Masistes'  Datter,  som  hans  Hjerte  havde  be- 
gæret. Og  pludselig  huskede  han  et  Løfte,  han  engang 

havde  givet  hende  i  Vildskab  og  Rus  for  at  vække  hen- 
des Sanser  til  en  flammende  Storm :  Naar  han  vendte 
hjem  som  Sejrherre  og  kørte  op  for  Paladset,  skulde 
hun  træde  ham  i  Møde  pyntet  og  salvet  til  Bryllup,  og 
han  vilde  lade  hele  Vejen  foran  hende  strø  med  Faller 
af  dræbte  Fjender,  og  paa  sine  gyldne  Sandaler  skulde 
hun  vandre  frem  derover  —  dejlig,  saa  de  visne  Lem- 
mer blev  levende  under  hendes  Trin  og  rejste  sig  — 
en  Sti  af  Fodangler  af  Kød  og  Blod. 

Xerxes  gispede.  Begæret  rejste  sig  i  ham,  og  for 
tyvende  Gang  greb  han  efter  Slavinden,  der  lignede 
Artaynta,  Masistes'  Datter. 

Nu  døsede  Storkongen.  Slavindernes  Harper  og 
Cymbler  var  forstummede,  thi  han  krævede  ikke  mere 
Spil.  Paa  Bordet  ved  hans  Leje  flød  Resterne  af  hans 
overdaadige  Maaltid,  som  var  søgt  sammen  fra  tre 
Verdensdele.  Det  gyldne  Vadskebækken  var  snavset 
af  Sauce  og  Saft  fra  hans  Fingre.  Druerne  laa  og  brast 
af  Vin  mellem  flakte  Granatæbler,  der  sivede  rødt  som 
Blod.  Isklumperne  var  længst  smeltede  i  hans  Drikke- 
skaaler.  De  mangefarvede  Sorbet'er  var  blevne 
dovne. 

Skumringen  var  omsider  falden  paa.  Men  Heden 
laa  lige  kvælende  under  Teltets  tungtblomstrede  Tæp- 
per. Saa  lod  han  sig  bære  over  i  det  udluftede  Sove- 
telt. Magerne  kom  ind  og  afslørede  den  hellige  Ild.  Den 
stirrede  paa  ham  som  et  stort  dunkeltglødende  Øje  — 
spurgte,   spurgte,   og  endnu  havde  han  intet  Svar. 

Og  pludselig  huskede  han,  hvor  han  var,  og  hvad 
det  var,  han  ventede  paa  og  ikke  kunde  sove  for.  Hver 

Gang  han  spurgte  en  af  sine  „Øjne"  og  „Øren",  fik 
han  en  tavs  Bøjning  til  Svar,  en  Hovedrysten,  en  be- 
nægtende Haandbevægelse.  Ingen  af  Feltherrerne  kom 
for  hans  Aasyn.  De  var  ikke  vendt  tilbage.  Og  dog  var 
det  Nat.  Nat.  Nat!  Natten  havde  altsaa  endnu  engang 
sænket  sig  beskærmende  over  de  Frække,  der  bød 
ham  Trods.  Endnu  en  Nats  Hvile  skulde  de  nyde,  in- 
den Hævnen  ramte  de  genstridige  Nakker  med  sine 
Bøddelhug. 

Han  lod  spørge  efter  Hydarnes,  men  fik  til  Svar,  at 
han  ikke  var  i  sit  Telt. 

Magerne  bragte  to  mindre  Fyrfade  og  delte  af  Ildens 
Gløder  derpaa,  hvorefter  de  blev  bragt  bort.  Xerxes 
anede  Uraad.  Der  skulde  Ild  til  at  rense.  Var  da  selve 
Lejren  besmittet?  Havde  Døden  vovet  at  stænke  sin 
Pest  i  hans  umiddelbare  Nærhed? 

Han  spurgte  Magerne.  Ingen  vilde  svare ;  thi  det  var 
Dødssynd  at  bringe  Storkongen  Bud  om  Ulykker,  der 
kunde  krænke  hans  Fred  og  forstyrre  hans  Hvile.  Om- 
sider, da  han  truede  dem,  frembar  de  i  Tavshed  to 
blodige  Sværd,  som  de  først  bestænkede  med  viet 
Vand.  Ved  Siden  af  Sværdene  laa  paa  Skjoldet  to  Segl- 
Cylindre.  Xerxes  strakte  Haanden  imod  dem.  Magerne 
rensede  ogsaa  dem,  inden  de  rakte  ham  dem.  Og  han 
læste  selv  Navnene  paa  de  faldne  Ejermænd  —  to  af 
hans  egne  Halvbrødre:  Abrokomes  og  Hyperanthes, 
fundne  paa  Valen  med  Sværd  i  Haand. 

Da  tilhyllede  Xerxes  sit  Aasyn  og  sad  længe  med 
brændende  Øjne  bag  Fligen  af  sin  Purpurkappe  og 
stirrede  frem  for  sig  mod  Ildens  røde  Glød.  De  frække 

Hellenere  havde  altsaa  skaaret  i  hans  eget  Træ,  hug- 
get Grene  af  hans  egen  Stamme. 

Han  rejste  sig  og  gik  tungt  op  og  ned  ad  den  tæppe- 
dækte  Jord.  Vinen  sad  ham  i  Hovedet,  men  Sorgen 
og  Harmen  dunkede  endnu  stærkere.  Nu  skulde  dette 
ikke  taales  længer.  Han  svor  ved  Verethragna,  at  næ- 
ste Dag  skulde  han  hævne  sit  eget  Blod. 

Han  befalede  at  skaffe  Hydarnes  til  Stede  og  om 
fornødent  slæbe  ham  for  hans  Aasyn.  Men  Hydarnes 
indfandt  sig  frivilligt. 

Xerxes  tog  truende  imod  ham : 

—  Saaledes  agter  du  altsaa  min  Befaling,  Hydarnes. 
Feltherren  løsnede  sit  Krumsværd  og  rakte  det  frem 

mod  Storkongen:  Jeg  er  rede,  Herre,  sagde  han  og  lod 
sit  Hoved  synke. 

Xerxes  slog  til  Sværdet  og  sagde : 

—  Lev  som  den  Usling,  du  er,  og  sig  mig,  hvor 
mange  Dage  min  Skændsel  endnu  skal  vare. 

Hydarnes  blev  staaende  i  sin  Stilling  med  fremstrakt 
Hals: 

—  Store  Konge,  dette  er  ikke  et  Pas  og  en  Port, 
men  et  Skarprettersted,  hvor  Hakkelsekniven  Tomme 
for  Tomme  skærer  din  Hær  itu. 

—  Har  jeg  krævet  af  dig,  at  du  skulde  spare?  Og 
har  du  ikke  Hakkelse  nok  til  at  fylde  Passet,  om  det 
saa  var  tyve  Parasanger  langt? 

—  Herre  Konge,  at  du  endnu  ser  mig  i  Live,  skyl- 
des ene,  at  jeg  bringer  dig  Midlet  til  at  komme  uden- 
om denne  Dødens  Port. 

—  Udenom?  Tal!  Er  mine  Skibe  naaede  hid? 

—  Nej,  du  Kongernes  Konge,  ikke  et  Sejl  lyser 
endnu  over  Bugten.  Op  over  Bjergene  maa  vi  gaa,  om 
vi  skal  naa  udenom  dette  Dødens  Taarn,  hvor  vi  ellers 
alle  kommer  til  at  ligge  Lig  for  Hellas'  Gribbe. 

—  Er  du  forrykt,  Hydarnes?  Vil  du  gaa  op  ad  Klip- 
per, der  er  stejle  som  Væggene  i  dette  Telt? 

—  Ja.  jeg  bringer  dig  en  Mand,  der  siger,  at  han 
kan,  svarede  Hydarnes  og  vinkede  til  Vagten.  Ind  ad 
Døren  bragte  de  en  hellensk  klædt  Mand,  som  de  ka- 
stede fremover,  saa  han  faldt  næsegrus  foran  Xerxes. 
Nogen  Tid  laa  han  livløs,  saa  kravlede  Hovedet  frem 
som  paa  en  Skildpadde  og  saa  sig  om  med  glippende 
Øjne. 

—  Hvem  er  den  Abe?  spurgte  Xerxes,  greb  sin 
Stav  og  pirrede  ved  ham,  som  var  han  et  urent  Dyr. 

Tolken  traadte  til  bag  Fangens  Ryg  og  svarede : 
— -  Store  Konge,  Kongernes  Konge,  han  kalder  sig 
Epialtes,  Evrydemos'  Søn,  en  Malier,  født  paa  dette 
Sted,  hvor  vi  staar.  Han  siger,  han  kender  Anopaia  — 
en  Sti  saa  smal,  at  kun  een  Mand  ad  Gangen  kan  gaa 
den  —  op  over  Kallidromos'  Bjerg. 

—  Saa  lad  ham  sige  den. 

—  Kun  Guld  kan  løse  hans  Tunge,  store  Konge. 

—  Saa  løs  den! 

—  Han  kræver  meget. 

—  Giv  ham,  hvad  han  kræver.  Det  burde  hældes 
smæltet  i  hans  forræderiske  Hals. 

Der  østes  Dareiker  op  i  et  lydisk  Skjold.  Epialtes 
havde  rejst  sig  og  saa  Strømmen  flyde.  Xerxes  vendte 
Ryggen  til. 

—  Er  det  nok?  lod  Hydarnes  spørge. 

Malieren  nikkede  til.  Men  i  samme  Nu  fortrød  han 
og  benægtede  med  Hovedet  bagover.  Paany  klingrede 
Guldmønterne  i  Skjoldet.  Xerxes  vendte  sig  og  bød : 

—  Giv  ham  det  først,  Hydarnes,  naar  han  har  ført 
dig  til  Bjergets  Top  og  aabnet  Passet  for  dig.  Har  han 
løjet,  saa  sæt  ham  levende  i  Jorden. 

. . .  Endnu  samme  Aften  brød  Hydarnes  op  med  tre- 
dive Tusind  Mand.  Epialtes  gik  i  Spidsen.  Tre  sagarti- 
ske  Lassoer  laa  om  hans  Hals  og  begge  hans  Arme. 
Efter  at  have  overskredet  Kløften  med  Asoposflodens 
udtørrede  Leje  fandt  han  mellem  vildt  henkastede 
Klippeblokke,  hvor  ikke  engang  Geder  vilde  have  søgt 
Vej,  Anopaia-Stien,  der  længe  tabte  sig  som  en  over- 
hugget og  usporlig  Traad,  til  den  langt  om  længe  steg 
næsten  lodret  til  Vejrs  med  kun  kummerligt  Fod- 
fæste. En  ad  Gangen  krøb  Perserne  op  i  en  lang  tynd 
Kæde.  Epialtes  forsikrede,  at  Vejen  kun  var  lidt  over 
hundrede  Stadier  eller  efter  persisk  Maal  mellem  tre 
og  fire  Parasanger.  I  Nattens  Løb  vilde  Hydarnes  kun- 
ne naa  op  over  Bjergets  Kam  og  ved  Daggry  staa  i 
Ryggen  af  Hellenerne,  samtidig  med  at  Perserne  fra 
Strandkanten  foretog  det  sidste  afgørende  Angreb. 

En  kølig  Gus  opsteg  fra  Havet  og  kastede  et  slimet 
Overtræk  over  Stien.  Perserne  gled  paa  deres  flade 
lette  Sko.  Men  Gusen  udløste  sig  i  Regn,  og  Fodfæstet 
blev  sikrere.  Den  forfærdelige  Tørke  var  omsider  forbi 
—  en  svalende  Friskhed  stod  op  fra  det  vaade  Fjæld. 
Maanen   sivede  gennem   de  hastende   Skyer  som   en 

Blændlygte,  der  skjulte  dem  og  dog  lyste,  saa  de  kun- 
de se,  hvor  de  skulde  sætte  Fødderne. 

Over  Midnat  havde  de  naaet  Bjergets  Top,  hvor  de 
rastede  en  Tid,  for  at  Skarerne  kunde  samle  sig  i  tæt- 
tere Klynger,  inden  de  skulde  begynde  Nedstigningen. 
Regnen  var  holdt  op.  De  hilsede  det  første  Gry,  der 
blødte  langt  ude  over  det  evboiske  Sund.  De  hilsede 
med  oprakte  Arme  Lyset  fra  Asiens  Kyst,  som  laa 
fjernt,  fjernt  bag  Evboias  Kamme. 

.  . .  Men  samme  Nat  listede  Efterretningen  om  For- 
ræderiet langs  Strandkanten,  til  den  naaede  Hellener- 
nes Lejr  bag  Passet. 

Leonidas  laa  i  en  tung  udmattet  Søvn  efter  at  have 
vadsket  sine  mange  Skrammer  og  Saar,  da  Narkissos 
famlede  sig  til  hans  Leje  og  berørte  hans  Skulder: 

—  Leonidas,  min  Konge,  rejs  dig! 
Leonidas  fo'r  op  i  Mørket. 

—  Det  er  jo  endnu  Midnat,  stammede  han. 

—  Ja,  men  inden  Gry  har  vi  Perserne  over  Bjerget 
bagfra. 

—  Umuligt!  sagde  Leonidas  og  rejste  sig.  Den  Sti 
finder  ingen  Perser, 

—  Jo,  naar  en  af  vore  egne  viser  ham  den. 

—  Da  er  vi  solgt  for  persisk  Guld.  En  Dareik  for 
hver.  Eller  tror  du,  vi  koster  mere?  Narkissos,  ræk 
mig  dine  Hænder.- Du  er  saa  kold.  Kender  du  Vejen  til 
Fokiernes  Stilling? 

—  Ja,  min  Konge. 

—  Saa  skynd  dig  op  paa  KaUidromos'  Top  og  sig 

dem,  de  ikke  maa  vige,  før  jeg  sender  dem  Bud.  De 
er  Slaaen  for  Bagdøren  —  den  maa  ikke  trækkes  fra. 

—  Jeg  løber,  sagde  Narkissos  og  lagde  sit  Harnisk, 
som  skar  i  Randen  af  et  Saar.  En  Løber  har  Lov  at 
være  letbevæbnet.  Levvel,  min  Konge. 

—  Ikke  Levvel,  sagde  Leonidas  efter  ham.  Kom 
tilbage  og  kæmp  endnu  en  Gang. 

Leonidas  var  fuldstændig  rolig.  Han  traadte  ud  af 
Teltet  og  saa  op  mod  Bjerget.  Narkissos'  Skridt  var 
allerede  borte  i  Natten.  Alting  sov.  Nogle  Vagtbaal  ul- 
mede, halvslukte  af  den  lette  Støvregn.  Maanen  stod 
bag  Bjerget.  Ingen  Stjerner  var  at  se.  Han  kunde  høre 
Aandedraget  fra  Telte  og  Skur,  hvor  dødtrætte  Krigere 
pustede  i  drømmeløs  Søvn,  Muskler,  der  hvilede,  før 
de  igen  skulde  svinge  de  tunge  Vaaben. 

Leonidas  vilde  lade  alle  vække,  men  besindede  sig 
og  besluttede  først  at  spørge  Spaapræsten  til  Raads. 
Efter  at  have  svaret  Skildvagten  Feltraabet,  gik  han 
ud  af  Passets  Port,  da  han  saa  den  gamle  Sandsiger 
komme  humpende  langt  borte  fra  Herakles-Helligdom- 
men.  Leonidas  lagde  sin  Haandflade  paa  hans  Bryst : 

—  Vend  om,  Megistias  og  spørg  Varslerne,  endnu 
mens  det  er  dyb  Nat. 

—  De  har  allerede  svaret,  sagde  Megistias  og  be- 
tragtede Blodsporene  paa  sin  højre  Haand,  som  han 
holdt  tæt  op  for  sine  Øjne. 

—  Hvad  er  da  deres  Svar?  spurgte  Leonidas  og 
gik  tilbage  gennem  Muren  med  Megistias. 

—  Varslerne  har  aabenbaret  os  vor  Dødsdag,  sva- 
rede han  stille. 

—  Dagen,  der  kommer?  spurgte  Leonidas. 

—  Du  siger  det,  Konge.  Glæd  dig,  thi  nu  har  du 
Vished.  Der  var  sammenløbet  Blod  i  Bukkens  Hjerte. 
Og  Udgangstarmen  var  blodstribet.  I  Morgen  er  Passet 
her  som  den  Tarm. 

—  Jeg  tror,  du  har  set  rigtigt,  Megistias.  Deroppe 
i  Natten,  som  vi  ikke  ser,  kryber  Fjenden  frem,  som 
skal  fælde  os.  En  af  Hellas'  egne  Sønner  har  solgt  sine 
Brødre  for  persisk  Guld  til  de  skythiske  Skalpknive. 

De  gik  gennem  Lejren  uden  at  tale.  Da  de  stod  ved 
Leonidas'  Telt,  sagde  denne ;  O  Megistias,  skynd  dig 
bort  herfra.  Thi  du  er  ikke  opdraget  til  at  bære  Vaa- 
ben,  og  det  er  uretfærdigt,  at  du  skal  slagtes  med  os 
andre,  som  er  fostret  dertil. 

Men  Megistias  svarede:  Leonidas,  du  Lakedaimo- 
nierdrot,  jeg  som  har  set  Blodvarslet  vinke  os,  bør 
ikke  flygte  for  det.  Men  jeg  har  en  eneste  Søn,  der 
endnu  intet  Afkom  har  —  tillad  ham  at  drage  hjem, 
at  han  kan  forplante  mit  Blod  og  føde  Hellas  Hæv- 
nere. 

Leonidas  svarede:  Det  ske,  som  du  ønsker.  Gaa  hen 
og  sig  ham  Levvel.  Men  væk  ikke  vore  andre  Lands- 
mænd. Thi  hvad  der  end  sker,  er  det  Synd  at  berøve 
dem  denne  Nats  Søvn. 

Foruden  Vagterne  var  Leonidas  den  eneste,  der  vaa- 
^ede  Natten  til  Ende.  Som  en  lydløs  Skygge  bevægede 
ban  sig  mellem  de  sovende  Telte  og  vejede  i  sit  Hjerte, 
hvad  der  var  rettest  at  gøre. 

Fra  Bjergene  kom  ingen  Lyd.  Narkissos  var  i  hastig 
Stigen  løbet,  til  han  stødte  paa  Muren,  som  Fokierne 

havde  opført  for  at  spærre  den  eneste  Sti,  der  førte 
over  Fjældet.  Han  raslede  pludselig  midt  ind  imellem 
dem  som  en  letfodet  Raa.  De  laa  og  sov  under  de  brede 
Ege  —  ikke  et  Blus  havde  de  tændt.  Narkissos  skræm- 
te dem  vaagne  med  sit  Bud.  De  greb  deres  Harnisker 
og  Vaaben,  gik  frem  i  Halvmørket,  spejdede  og  lyt- 
tede. Kun  Egene  susede  omkring  dem,  og  visne  Løv 
knækkede  under  deres  Fødder.  Men  pludselig  steg 
disse  Knæk  til  en  Hvæsen  og  Knitren,  Egepurret  be- 
gyndte at  bruse  og  skumme,  det  blev  levende,  og  plud- 
selig kom  mange  Skikkelser  krybende  frem  derunder. 
Og  i  samme  Nu  fik  Perserne  mod  den  rødmende  Hirn- 
melgrund  Øje  paa  disse  ranke  og  rolige  Mænd,  der 
stod  og  spændte  Pansre  og  Benskinner.  Skræmte  veg 
de  nogle  Skridt  tilbage  og  fik  Buerne  frem.  Straks 
efter  hvislede  ind  gennem  Løvet  Sværme  af  Pile,  der 
knækkede  Grene  og  Kviste  og  klirrede  af  mod  Fokier- 
nes  Harnisker.  Da  troede  disse,  at  Perserne  var  kom- 
ne for  deres  Skyld,  og  beredte  sig  til  at  dø.  De  vendte 
Ryg  og  flygtede  op  paa  Bjergets  øverste  Tinde,  hvor 
de  tog  Stilling  og  ventede.  Men  Hydarnes  vidste,  hvad 
han  havde  at  gøre.  Han  lod  Fokierne  staa,  hvor  de 
stod,  og  skyndte  sig  med  Epialtes  i  Spidsen  at  stige 
nedad  for  ved  Dagens  Frembrud  at  falde  Hellenerne 
i  Ryggen  inde  i  selve  Passet. 

Dog,  Narkissos  havde  Forspringet.  Endnu  før  Solen 
var  brudt  frem,  var  han  hos  Leonidas  og  bebudede 
Persernes  Komme. 

Da  tøvede  Leonidas  ikke  længer.  Han  lod  alle  Hel- 
lenerne skyndsomst  vække,  og  da  de  stod  under  Vaa- 

ben,  meddelte  han  dem,  at  de  var  omgaaede.  Tummelen 
og  Forvirringen  blev  stor.  Førerne  var  raadvilde,  om 
de  øjeblikkelig  skulde  marschere  bort  eller  blive  og 
gaa  Døden  i  Møde.  Til  pludselig  alle  Røsterne  over- 
skares af  Leonidas'  faste  og  sindige  Malmstemme: 

—  Hellenske  Brødre,  bliver  vi  her,  saa  koster  det 
alles  Død.  Flygter  vi  alle,  ligeledes.  Perserne  har  Vog- 
ne og  Heste  og  vil  indhente  os  paa  Flugten,  før  Solen 
naar  sin  Middagshøjde.  Alene  ved  at  ofre  en  Del  af 
os  kan  vi  redde  de  øvrige.  Men  kun  de,  der  føler  Dø- 
den som  en  Pligt,  bør  blive  og  kæmpe.  Velan,  saa  dra- 
ger herfra  alle  I,  som  endnu  frygter  Dødens  Pligt.  Jeg 
og  Lakedaimonierne  vil  blive.  Jeg  behøver  ikke  at 
spørge.  Thi  vi  er  alle  født  og  fostrede  til  at  nære  fæl- 
les Følelser.  Og  jeg  tænker  kun,  fordi  alle  mine  Lands- 
mænd tænker  gennem  mig.  Er  det  ikke  saa? 

Og  Leonidas  saa  sig  om  i  sine  Rækker,  og  samme 
Svar  stod  at  læse  i  alle  Ansigter.  De  opløftede  ikke 
deres  Stemmer,  de  rakte  kun  højre  Haand  op  over 
Hjelmkammen.  Og  Leonidas  nikkede  til  dem :  Altsaa 
vi  bliver.  I  andre  drager  bort !  Skynder  Jer ! 

Men  da  slog  Thespierne  med  den  knyttede  højre 
Haand  paa  deres  Skjolde  og  raabte  som  med  een 
Mund :  Vi  Mænd  fra  Thespiai  bliver. 

Alle  de  andre  Stammer  begyndte  efter  Leonidas' 
Bud  at  marschere  af,  thi  det  gjaldt  om  at  ile.  Hvert 
Øjeblik  kom  Spejdere  løbende  og  meldte,  hvor  nær 
Perserne  var  komne. 

Men  da  ogsaa  Thebaierne  vilde  til  at  drage  bort, 
raabte   Leonidas:   Stands!   De  Tropper,   som  Theben 

mod  sin  Vilje  har  sendt  os,  betragter  jeg  som  Gisler 
De  skal  stride  her  med  os  til  Straf  for  Thebens  Upaa- 
lidelighed.  I  andre,  Levvel !  Hils  vort  fælles  Moder- 
land og  sig,  vi  bliver,  fordi  vi  elsker  det. 

Det  var  kun  faa  og  tynde  Skarer,  som  stod  tilbage. 
En  Del  af  dem  lod  Leonidas  staa  sammen  med  The- 
baierne  for  at  tage  mod  Hydarnes,  naar  han  rykkede 
ned  fra  Bjerget.  Med  de  andre  agtede  han  at  gaa  Dø- 
den i  Møde.  Dødsfesten  skulde  begynde.  Fra  Alpeni 
bragtes  friskbagt  Brød  og  friskplukkede  Blomster.  De 
brød  Grene  af  Træer  og  Buske.  De  prydede  deres 
Harnisker.  De  bekransede  sig.  Der  hørtes  fjerne  Af- 
skedssignaler  fra  de  Bortmarscherende.  Leonidas  lod 
den  sidste  Salpinks  skingre,  og  i  Spidsen  for  sine  sidste 
Lakedaimoniere  drog  han  ud  fra  Passets  Mur.  Solen 
brød  frem  over  Østens  sunkne  Skybanke  og  sendte 
dem  sine  Straalepile  i  Ryggen,  blinkede  som  en  Glorie 
højt  over  deres  Lansespidser  og  Hjelmkamme. 

Fra  sin  Lejr  var  Xerxes  kørt  frem  i  det  første  Sol- 
skin, der  faldt  over  ham  og  funklede  i  hans  Kjortels 
Regnbuespil  af  Ædelsten.  Persernes  Kolonner  bevæ- 
gede sig  kun  langsomt  —  der  skulde  gives  Hydarnes 
rigelig  Tid  til  at  naa  over  Bjerget,  saa  Angrebet  forfra 
og  bagfra  kunde  ske  samtidigt.  Til  deres  Forbavselse 
saa  de  Hellenerne  komme  sig  i  Møde  foran  Muren. 
Og  Hopliterne  standsede  ikke.  Paa  et  Raab  af  Leoni- 
das formerede  de  Fylking  og  satte  i  Løb,  til  de  tørnede 
sammen  med  Perserne.  Heller  ikke  disse  standsede. 
Det  var  dem  umuligt.  Bag  hver  Deling  gik  Førerne  og 
drev  Rækkerne  frem  med  Svøber.   Ingen  Bueskytter 

gik  i  Spidsen.  De  joges  da  lige  mod  Hopliternes  Lan- 
ser, som  borede  sig  ind  i  de  levende  Masser.  De  spid- 
dede Persere  skreg  ikke  af  Smerte.  Mens  Oddene 
trængte  gennem  Jernskællene,  afkappede  de  Spyd- 
dene, som  blev  siddende  i  deres  Bryst.  Hellenerne  be- 
holdt kun  Skaftstumperne  i  Hænderne.  De  hvirvlede 
dem  omkring  som  Hjul,  det  haarde  Asketræ  ramte 
som  Køller  og  knuste  de  persiske  Pandeskaller  som 
Potteskaar.  Men  over  de  segnende  Rækker  væltede  nye 
frem,  kvaste  de  Faldne  med  tunge  Trin  og  skred  urok- 
keligt videre  med  Skjoldene  rejst  mod  de  hvirvlende 
brodløse  Stokke,  til  de  splintredes,  og  Nærkampen  be- 
gyndte. Perserne  løftede  deres  Krumsværd  som  Slag- 
terøkser, der  spalter,  plumpe  og  ubehændige,  medens 
Hellenerne  med  lynsnar  Smidighed  undgik  de  svære 
Hug  og  stikkende  plantede  deres  korte  Sværd  i  Per- 
sernes tøjomvundne  Halse. 

Højt  over  Haandmænget  hørtes  Leonidas'  ildnende 
Malmrøst,  der  skreg  sine  Befalinger  til  alle  Sider,  frej- 
dig og  tryg,  fordi  han  kun  kunde  forstaas  af  sine  egne : 

—  Dienekes,  hvor  er  du?  Hug  dig  frem  i  Strand- 
kanten! Tyve  drøje  Skridt.  Slaa  til!  Maron  og  Alfeos, 
hold  til  venstre!  Klem  Jer  langs  Klippevæggen.  Tyve 
Skridt  frem !  Saa  paa  tværs  gennem  Perserne,  til  I  mø- 
des med  Dienekes.  Saaledes  filer  Hvepserne  sig  et  fir- 
kantet Stykke  Kød  ud  af  Stegen,  saa  det  bliver  til  at 
magte.  Narkissos,  skær  efter  mig!  Lakedaimoniere, 
gør  Snittet  lige!  Snit  Jer  igennem  —  saa  hugger  vi 
Mederne  ned  Tærning  for  Tærning. 

Mod  disse  Sværd  kunde  intet  holde  Stand.  Perserne 

segnede  i  deres  Blod.  Mange  trængtes  ud  i  Havet, 
hvor  de  huggedes  i  Knæ,  saa  Saltvandet  kunde  fylde 
deres  Munde  og  et  Stød  bringe  dem  til  at  drukne,  gurg- 
lende, kvalte.  Og  hvor  Lakedaimonierne  traadte  i  Hav- 
stokken, sivede  Blodet  under  hvert  jernplantet  Fod- 
trin, og  Benskinnerne  vadede  klirrende  i  Skællene  af 
de  Faldne. 

Men  tilsidst  havde  Leonidas  og  hans  Staldbrødre 
pløjet  sig  saa  dybt  ind  i  Persermassen,  at  de  sad  fast 
og  ikke  kunde  komme  tilbage.  Fjenderne  skyllede  om- 
kring dem  og  lukkede  sig  som  et  Hav  i  Ryggen  paa 
dem.  Men  endnu  skar  deres  Sværd  gennem  alt  og  holdt 
en  Kres  ryddet  omkring  sig.  Rungende  klang  Leoni- 
das' Røst:  Lakedaimoniere,  hid  til  mig!  Træk  mig  op 
af  det  persiske  Hængedynd ! 

Begge  hans  Fødder  stak  fast  i  størknende  Liv ;  de 
søgte  at  trampe  sig  Fæste  højere  og  højere  i  de  Fald- 
nes Dynge.  Da  var  der  en  Perser,  som  huggede  sit 
Sværd  mod  hans  Benskinner,  saa  de  sang.  En  Haand 
fo'r  over  hans  nøgne  Læg  og  snittede  pludselig  i  Ha- 
sen, saa  han  knækkede  ned  i  Knæ.  Hans  eget  Sværd 
sank  som  et  mejet  Aks.  Og  Spyd  fra  alle  Sider  borede 
sig  mod  hans  Strube  og  ned  bag  Harniskets  Hals- 
krave, saa  Spidserne  sænkede  sig  i  Lungerne.  1  Ste- 
det for  et  Raab  stod  Blodet  sprudlende  som  en  Fanfare 
ud  af  hans  aabne  Mund. 

Narkissos  saa  hans  Hjelmbusk  synke  som  et  Vrag, 
hvorover  Havet  lukker  sig,  og  raabte  til  Brodrene  AI- 
feos  og  Maron :  Lad  ikke  Mederne  tage  hans  Lig!  Og 
Spartiaterne  huggede  sig  frem  imod  Stedet,  hvor  Fjen- 

derne  havde  kastet  sig  ned  som  for  at  gribe  en  spræl- 
lende Fisk.  Som  en  Malstrøm  stod  Kampen  om  Leoni- 
das' Lig.  Lakedaimonierne  sprængte  Perser-Mylret. 
Narkissos  kastede  den  faldne  Konge  over  sin  Skul- 
der, og  Fod  for  Fod  skar  de  andre  ham  Vej  tilbage. 

Da  lød  der  som  et  gurglende  Suk  i  Lejren  bag  Mu- 
ren :  Perserne !  Perserne  kommer !  Og  den  sidste  Rest 
af  de  kæmpende  Spartiater  sugedes  ind  gennem  Porten, 
hvor  de  mødtes  med  Thespierne  og  Thebaierne,  der 
veg  for  Bygerne  af  Pile,  der  haglede  ned  fra  Klippen. 
Perserne !  Perserne  randt  som  en  Fos  ned  fra  Anopaia. 
De  mylrede  som  Rotter.  De  væltede  Teltene  over  En- 
de. Skurene  begyndte  at  brænde.  Bestandig  kom  Per- 
serne stimende.  Og  Hellenerne  veg  mod  den  lave  Høj, 
der  laa  midt  i  deres  Lejr,  og  besatte  den  med  Front  til 
alle  Sider.  Midt  paa  Højen  blev  Kong  Leonidas  lagt, 
at  han  selv  i  Døden  kunde  rage  op  over  dem  alle.  Ef- 
ter hans  lød  ingen  befalende  Røst  mere.  Tungerne  var 
forstummede  i  deres  Svælg,  og  kun  Tænderne  kunde 
tale.  Højen  strittede  af  de  sidste  hellenske  Sværd,  som 
et  Pindsvin,  der  rejser  sine  Pigge  mod  Hundene,  der 
halser  omkring  den.  Oppe  fra  Bjerget  blev  Pilene  ved 
at  hvine  —  i  lange  klirrende  Strint  slog  de  ned  over 
Højen.  Hydarnes  og  andre  persiske  Førere  kom  til 
Syne  paa  Højderne,  kendelige  paa  Ædelstenene,  der 
funklede  i  deres  Kapper,  og  paa  de  høje  Standarter, 
der  blev  baaret  ved  deres  Side.  Fra  Passets  Mur  lød 
Gny  og  Bulder.  Stenene  og  Blokkene  væltedes  ned. 
Tusinder  af  Hænder  greb  dem  og  slyngede  dem  i  Ha- 
vet. Der  maatte  ikke  være  Sten  paa  Sten  tilbage,  naar 

Storkongen  kom.  Strømmen  blev  ved  at  flyde,  Menne- 
skestimlen stod  op  ad  Klippesiden.  Havet  syntes  at 
skumme  Krigere  ind  mod  den  levende  Høj,  hvor  Pile- 
regnen faldt  saa  tæt,  at  den  næsten  slog  Skjoldene  fra 
de  sidste  Hellenere. 

Da  rejste  pludselig  den  ene  lille  Halvdel  sig  fra 
Højen  og  gik  frem  i  en  forvirret  Hob,  lod  Skjoldene 
falde,  knækkede  Spyddene  og  kastede  deres  Sværd 
for  Foden  af  Perserne,  medens  En  iblandt  dem  raabte : 

—  Theben  har  givet  Storkongen  Jord  og  Vand.  The- 
bens  Sønner  har  kun  tvunget  baaret  Vaaben  mod  Stor- 
kongen. Thebens  Folk  beder  om  Storkongens  Beskyt- 
telse. 

En  Perser  oversatte  med  høj  Røst  denne  Tale,  og 
Rækkerne  aabnede  sig  for  Thebaierne,  der  dreves 
hen  mod  de  omstyrtede  Telte.  Lakedaimonierne  og 
Thespierne  sad  tilbage  og  brændte  af  Skam  over  at 
have  regnet  Thebaierne  for  Landsmænd.  De  drejede 
Blikket  og  saa  tilbage,  hvor  Porten  var  jævnet  med 
Jorden.  Ind  gennem  Passet  stod  i  Middagsheden  Osen 
af  den  fjendtlige  Springflod,  der  nærmede  sig :  Læde- 
rets skarpe  Lugte,  Emmen  af  Sved,  Aandepustet  af 
Asiens  Folk.  Og  fjernt  ude  hørtes  Svøberne  pibe  gen- 
nem Luften. 

Det  sidste  Stormløb  skyllede  op  om  den  lille  le- 
vende Høj.  Hellenerne  værgede  sig,  saa  længe  Svær- 
dene holdt  i  deres  Hænder,  og  selv  uden  Sværd  brø- 
des de  med  Fjenderne  paa  de  blotte  Næver,  huggede 
med  dem  som  Køller,  kradsede  og  flænsede  i  de  blege 
Ansigter,  der  maskeagtigt  hævede  sig  imod  dem  af  de 

uformelige  Tøjbylter.  Endnu  i  Døden  bed  Tænderne  det 
sidste  Nødværge.  En  for  en  segnede  de  paa  selve  Dø- 
dens Tærskel,  uden  et  Ord,  uden  et  Suk;  gispende  af 
Sol  brast  deres  Øjne,  blussende  af  Udmattelse  sank  de 
under  Banehugget.  Narkissos  rejste  sig  med  Spyddene 
hængende  i  sit  Ansigt  og  segnede  over  sin  faldne 
Konge. 

Og  nu  kom  Xerxes  kørende  i  Firspring  ind  gennem 
Passet.  Muren  var  der  ikke  længer,  Porten  var  kun 
aaben  Strand.  Perserne  veg  langt  ud  i  Vandet  for  at 
give  hans  stejlende  Heste  Plads.  Ophidset  stod  han  paa 
sin  Vogn,  højere  end  han  plejede,  trampende  paa  tre 
iakedaimonske  Skjolde,  glubende,  fnysende  af  mættet 
Hævn,  glemmende  al  sin  Anstand  som  Kongernes 
Konge,  spottende  alle  religiøse  Regler,  uden  Magere, 
uden  Renselse,  midt  frem  gennem  Blodpølene,  der  end- 
nu ikke  var  størknede,  forbi  Tusinder  af  Lig,  der  var 
varme  endnu,  men  allerede  begyndte  at  besmittes  af 
ond  Stank,  frem,  frem  over  rallende  Livskraft,  over 
bristende  Hjerter,  der  gungrede  deres  sidste  Slag  ud  i 
Drønet  fra  hans  tunge  Hjul. 

Døren  til  Hellas  var  endelig  brudt.  Vejen  laa  aaben 
—  til  Athen,  den  forhadte,  den  forbandede  By.  I  Tri- 
umf sprængte  han  frem  mellem  de  væltede  Blokke  og 
holdt  først  ved  den  døde  Høj,  hvorfra  vilde  Blik  endnu 
spilede  sig  imod  ham  og  hvide  Tænder  bed  — ■  som  paa 
Vildsvin  med  blodskummende  Munde. 

De  havde  allerede  trukket  Harnisket  af  Leonidas. 
Thebaierne  havde  vist  Perserne  hans  Lig.  Xerxes  un- 
drede sig.  Hans  faste  Legeme  var  som  af  brun  Malm, 

hvor  Saar  sad  ved  Saar  og  Skramme  ved  Skramme 
helt  ned  over  Laar  og  Læg  —  men  alle  nægtende  at 
bløde. 

Og  Xerxes  blussede  af  Harme  ved  Tanken  paa  alle 
de  Kvaler,  denne  ene  Mand  havde  vovet  at  volde  ham, 
paa  de  spildte  Dage,  han  for  hans  Skyld  havde  tøvet 
her  paa  dette  onde  Sted,  paa  de  spildte  Nætter,  han 
for  hans  Skyld  havde  ærgret  sig  i  sit  Harem.  Selv  i 
Døden  burde  han  mærke  Storkongens  Nag  og  Forbit- 
relse. Han  befalede  at  skære  hans  Hoved  af  og  lod 
Magerne  rense  og  salte  det  for  at  føre  det  med  sig  til 
Persien.  Men  hans  Legeme  lod  han  slaa  paa  Korset. 
Og  Demaratos  lod  han  se  derpaa,  lod  ham  kalde  til  sin 
Vogn  og  sagde  spottende : 

—  Dér  ser  du  altsaa  den  tapreste  Mand  fra  Jordens 
skønneste  Kongedømme,  Demaratos. 

Demaratos  var  meget  bleg  og  lod  svare : 
— -  Saaledes  vilde  ingen  Hellener  vanære  dig,  Her- 
re, om  Døden  skulde  ramme  dig.  Dog  din  Vanære  vil 
hans  Landsmænd  vende  til  den  højeste  Hæder  for  ham. 
Xerxes  betvang  sin  Vrede  over  hans  Frisprog  og 
sagde : 

—  Jeg  tror,  du  er  misundelig,  Demaratos.  Vilde 
du  hellere  være  i  hans  Sted  end  i  dit  eget? 

Demaratos  lod  lige  uforfærdet  svare : 

—  Ja,  Perserkonge,  denne  Mand  har  stridt  den  go- 
de Strid  og  vundet  sig  Ry  for  alle  Tider.  Men  hvilken 
Lod  har  du  til  mig,  fordi  jeg  frivillig  følger  dig? 

—  Spørg  dine  Landsmænd  Thebaierne  derom,  sva- 
rede Xerxes  og  vendte  Staven  mod  ham  i  Unaade. 

Demaratos  trak  paa  Skuldrene  og  gik.  Ved  de  vælte- 
de Telte  stod  Thebaierne  bagbundne.  Et  Ildbækken 
osede.  Række  for  Række  blev  de  trukne  frem  og  ka- 
stede til  Jorden.  De  persiske  Bødler  satte  Foden  paa 
deres  Ryg  og  pressede  et  hvidglødende  Stempel  midt 
imellem  begge  Skuldre.  Storkongens  Kiler  brændtes 
ind  i  det  sydende  Kød.  Ofrene  skreg  og  stønnede.  De- 
maratos fandt  med  Foragt,  at  de  ikke  bar  sig  saa  vær- 
digt ad  som  Heste,  der  vrinsker  —  de  hvinede  som 
Slagtesvin.  Perserne  gik  frem  med  urokkelig  Koldsin- 
dighed. De  søgte  de  Unge  ud  og  stillede  dem  paa  Rad. 
De  førte  Kniven  med  vanemæssig  Sikkerhed,  snittede 
Hellenernes  Manddom  af  og  kastede  den  for  de  indiske 
Hunde. 

Xerxes  tøvede  ikke,  men  kørte  straks  videre  mod 
Syd.  Perserstrømmen  bølgede  efter  i  hans  Hjulspor. 
Men  i  Nattens  mørkeste  Timer  ophørte  al  Bevægelse, 
og  Passet  tilhørte  de  Døde. 

Ude  fra  Bugten  kom  et  Skib  listende  for  Vinden.  En 
Baad  havde  fra  Thermopylai  bragt  Bud  til  Hellener- 
flaaden  om  Kampens  Ophør.  Nu  gik  Lakedaimoniere 
i  Land  i  Mørket  og  famlede  sig  ind  i  Passet.  De  fandt 
deres  Landsmænds  Lig  liggende  paa  Højen.  Perserne 
havde  plyndret  dem  for  deres  Pansre  og  Skytherne 
taget  deres  Skalpe,  men  ellers  ikke  rørt  dem.  Fuld- 
maanen  gik  op  over  Oita-Bjergets  Kam  og  belyste  An- 
sigterne, saa  de  lod  sig  genkende,  hvis  da  ikke  Grib- 
bene havde  hakket  dem  itu.  Øjnene  stod  endnu  aabne. 
Hovederne  var  blevne  saa  smaa  uden  Hjelm  og  uden 
Haar  —  alle  med  blodige,  flaaet-røde  Huer.  En  af  dem 

havde  slet  intet  Hoved,  men  de  kendte  ham  paa  hans 
ophøjede  Stilling  og  løsnede  ham  af  Træet,  hvortil  han 
var  spigret. 

Omkring  dette  Træ  stablede  de  Dødsbaalet  af  alle 
Kamppladsens  Vrag,  af  Telte  og  Tømmer  og  Kvas. 
Ligene  blev  lagt  i  Rækker,  Øjnene  trykte  til,  den 
flaaede  højre  Haand  lagt  paa  det  stive  Bryst.  Alt  gik 
saa  lydløst  stille.  Kun  Hvisken  lød  fra  Mand  til  Mand. 
Ingen  græd,  ingen  klagede.  Det  var  gode  og  trofaste 
Aander,  der  stedede  deres  døde  Landsmænd  til  Hvile. 

En  gammel  hvidskægget  Mand  gik  fra  Lig  til  Lig  og 
befølte  Saarene,  synede  dem  sagkyndigt  ved  Maanens 
Skær  og  gjorde  halvhøjt  sine  Iagttagelser  og  Slutninger 
over  Saarenes  Tal  og  Farlighed.  Blandt  de  mest  søn- 
derhuggede  fandt  Hermofantos  ogsaa  sin  egen  Valgsøn 
Narkissos,  skønt  hans  Lemmer  og  Ansigt  var  hakket 
af  Pile  og  flænget  af  Spyd  og  Krumsabler.  Kun  hans 
Bryst,  som  Harnisket  havde  dækket,  var  uden  Saar. 
Hermofantos  lod  sin  Haand  hvile  paa  hans  kolde  Hjerte 
under  den  grove  Chiton  og  mærkede  en  Amulet  fast- 
gjort til  denne.  Han  løsnede  den  og  stak  den  til  sig :  det 
var  en  lang  tynd  Strimmel  Skind,  beskrevet  med  Bog- 
staver. 

Endnu  før  Daggry  var  Ligbaalet  færdigt.  Lakedai- 
monierne  stak  Ild  derpaa  og  gik  saa  straks  ombord  i 
Skibet  og  roede  bort.  Ude  paa  Bugten  saa  de  Baalet 
blusse  op.  Tavse  sad  de  ved  Aarerne  og  bad  for  de 
Døde. 

Persernes  Skildvagter  fik  Øje  paa  Ilden,  men  turde 
ikke  gaa  den  nær.  Da  de  næste  Dag  saa,  hvad  der  var 

sket,  gik  de  saa  langt  som  muligt  udenom  den  rygende 
Høj,  holdt  deres  Vejr  og  rensede  sig  siden:  De  ugude- 
lige Hellenere  havde  begaaet  Helligbrøde  og  forurenet 
den  hellige  Ild  ved  at  give  den  deres  Lig  at  fortære. 
De  skyndte  sig  at  komme  forbi  det  stinkende  og  besmit- 
tede Sted. 


XXV 
DELFI 

Hellenernes  Skibe  strøg  mod  Syd  med  Budskabet 
om  Thermopylai  -  Passets  Erobring.  Overalt  ilede 
Skrækken  forud  for  Perserne.  Paa  Evboia  lod  Themi- 
stokles  rejse  Steler  med  Indskrifter,  hvori  de  persiske 
Søhellenere  opfordredes  til  at  falde  fra  Perserne  eller  i 
hvert  Fald  i  Træfningerne  støtte  dem  saa  svagt  som 
muligt. 

Med  Ild  og  Sværd,  hærgende  og  skændende,  gik 
Persertoget  sydpaa.  Overalt  flygtede  Hellenerne  —  ud 
paa  Øer  eller  Skibe.  Bjergboerne  trak  sig  op  i  deres 
ufremkommeligste  Højder.  Kun  Landtangen  ved  Ko- 
rinth holdt  Spartiaterne  besat,  ikke  for  at  ile  Nordhel- 
lenerne til  Hjælp,  men  for  at  spærre  Perserne  Adgan- 
gen til  Peloponnes. 

. . .  Fra  Thermopylai  var  Hermofantos  alene  van- 
dret sydvestpaa  og  ad  vilde  og  vanskelige  Veje,  over 
Bjerget  Korax  naaet  ned  til  den  korinthiske  Golf.  Og- 
saa  her  fandt  han  alting  opløst  i  Flugt.  Ned  over  Am- 
fissa-Bugten  stod  Vinden  strid  og  kølende  fra  Boiotiens 
Snebjerge.  De  okkerfarvede  Huse  paa  den  bare  golde 

Bred  laa  gennemblæste,  forladte  af  Indbyggerne.  Baade 
stod  ud  over  Golfen  med  Flygtende.  Rygtet  gik,  at  Per- 
serne nærmede  sig  Delfi  for  at  plyndre  Oraklet. 

Hermofantos  besluttede  at  gaa  til  Delfi  for  at  se, 
hvad  der  vilde  ske.  Han  vilde  ikke  lade  sig  rive  med 
af  Flugtens  Strøm.  Bedre  var  det  at  gaa  imod  den, 
vende  hjem,  dø  i  Jordens  Navle.  Han  lejede  sig  en 
Hest  og  en  ung  Hestedriver,  der  endnu  ikke  var  slup- 
pet bort,  overnattede  i  et  af  de  forladte  Huse  og  begav 
sig  paa  Vej  ved  Daggry. 

Solen  hævede  sig  over  Bugten.  Hermofantos'  Hest 
havde  intet  Bidsel,  kun  en  lille  Grimekæde  med  en 
enkelt  Snor;  dens  Saddel  var  samlet  af  Brædder,  der 
for  og  bag  bar  et  opstaaende  Tværstykke  og  et  Par 
smaa  Gribetræer  fremover  Manken  dels  til  at  holde 
fast  i,  dels  til  at  slynge  Tømmesnoren  om,  for  at  den 
vejkendte  Hest  kunde  skøtte  sig  selv.  Hestedriveren 
var  en  ung  barbenet  Knøs  i  Slavebluse.  Han  drejede 
Hesten  ind  paa  Landevejen  mod  Nord.  Dyret  gik  i  lang- 
som Pasgang.  Holdt  Driveren  op  at  ildne  den  med 
sine  Tilraab,  stod  den  stille,  lukkede  Øjnene  og  sleb 
sig  en  lille  Skraber. 

Vejen  steg.  Fjernt  oppe  paa  Fjældkappen  foran  sig 
saa  Hermofantos  nogle  Smaabyer.  Som  lyse  Fuglereder 
hang  de  paa  den  golde  rødgraa  Klippe,  den  ene  højere 
end  den  anden,  indbyrdes  forbundne  ved  en  lang  vand- 
ret Fjældfinne  over  Bjerget.  Bagved  skinnede  det  evige 
Parnassos  med  sin  Snekam,  som  Solen  endnu  ikke  helt 
havde  faaet  Bugt  med. 

Fra  Kløfter  og  Dale  kom  Morgenvinden  strygende 

og  svøbte  sig  om  hans  Fødder.  Den  stride  Vind  split- 
tede Solheden  og  kølede.  Vejen  bøjede  ind  i  en  tæt  og 
dyb  Olivenskov.  Frugterne  laa  sorte  eller  røde,  faldne 
af  Træerne,  eller  skinnede  blanke  i  Løvet.  Der  var  in- 
gen til  at  samle  dem  op.  Vand  stod  langs  Vejkanten 
eller  randt  lydløst  afsted,  listende  og  silende  —  sort 
som  Beg,  sort  som  de  sorteste  Oliven,  hist  og  her 
flød  det  under  Olietræerne  sammen  til  et  klart  og  dun- 
kelt Kær. 

Solen  begyndte  at  brænde  og  at  skinne  Farverne 
stærkere  frem.  Hermofantos  sad  paa  sin  Hest,  der  var 
staaet  stille  af  sig  selv,  og  saa  tilbage  over  Amfissa- 
Dalen,  der  allerede  tegnede  sit  Fald  tydeligt.  Olie- 
skoven laa  bag  ham  som  et  bredt  Bælte,  der  skød  sig 
længer  og  længer  ind  i  Landet  gennem  Pleistos-Dalen. 
Skulde  Egnen  her  virkelig  faa  Perserne  at  se,  kryben- 
de op  nede  fra  Øst,  op  mod  Parnassos-Bjergets  evige 
fredhvide  Tinde?  Delfis  Ry  stod  jo  over  hele  Verden. 
Alle  spurgte  Spaadomsguden  deroppe,  fra  hvem  de  sæl- 
somme Vers  udgik,  formanende,  truende,  gaadefulde, 
tvetydig  og  dunkel  Tale,  der  kunde  granskes  og  udlæg- 
ges, snart  som  Advarsler,  snart  som  Opmuntringer, 
snart  som  Dødsdomme.  Altid  var  det,  som  selve  Skæb- 
nen stadfæstede  Orakelsvaret,  som  Nemesis  løste  den 
uforstaaelige  Gaade. 

Hermofantos  mindedes  med  et  Smil  de  Mængder  af 
taabelige  smaa  Spørgsmaal,  hvormed  dumme  Døde- 
lige plagede  Guderne  i  deres  Sjæls  Fattigdom.  De  gik 
ikke  udenfor  den  lille  Kres,  som  hver  enkelt  drog  om 
sit  Hus  og  sit  Eje:  Er  min  Mand  mig  tro?  —  Hvem 

har  vendt  hans  Sind  og  hans  Avlekraft  fra  mig?  — 
Hvem  har  stjaaiet  min  Kornsegl?  —  Hvem  har  gjort 
mine  Køer  syge?  —  Hvem  har  pustet  Sot  ind  i  mit 
Liv,  saa  jeg  ikke  føler  mig  rask?  —  Hvorledes  erhver- 
ver jeg  det  Guld,  jeg  trænger  til?  —  Tør  jeg  i  Morgen 
begive  mig  paa  Rejse  til  Lemnos?  . . .  Blytavler  med 
slige  og  Tusinder  af  lignende  sølle  Forespørgsler  kaste- 
des jo  ind  i  Oraklet.  Hvilken  Gud  havde  Tid  eller  Lyst 
til  at  svare  saadanne  Børn?  Men  her  til  Delfi,  til  Jor- 
dens Midtpunkt,  herhen  gik  jo  ogsaa  alle  Folkeslage- 
nes Bekymringer,  alle  Herskernes  angstfulde  Raab. 
Sikeliens  Tyranner,  Lydiens  og  Makedoniens  Konger, 
Ø-Staterne,  Athens  og  Lakedaimons  Forsamlinger  — 
alle  havde  de  søgt  Raad  og  Trøst  for  deres  Tvivl  og 
Frygt.  Og  Oraklet  havde  vippet  dem  op  og  ned  mellem 
Haab  og  Jammer,  jaget  dem  ud  i  Fortvivlelse,  drevet 
dem  som  Søvngængere  mod  et  farligt  og  fordærveligt 
Maal,  undfanget  Forbrydelser,  sporet  til  vanvittige 
Handlinger,  fuldbyrdet  Skæbner,  knust  Stater  og  styr- 
tet Tyranner.  Tempelgaver,  Malmstøtter  og  Guldkar 
takkede  for  hvert  Svar,  naar  Begivenhederne  havde 
fortolket  det.  En  Guldflod  af  Bestikkelse  randt  uop- 
hørligt mod  Delfi  for  at  sikre  sig  dets  Gunst. 

Men  nu  kom  altsaa  Jordens  vældigste  Barbarfolk 
dragende  mod  det  ukrænkelige  Sted,  mod  Skæbnens 
faste  Borg  for  at  omstyrte  den.  For  at  vælte  Pythias 
hellige  Trefod,  for  at  kvæle  Dampene  fra  Jordens  Bug, 
for  at  haane  Guden  og  hans  Seermagt,  for  at  kuldkaste 
hans  Tempel  og  lade  hans  Søjler  trille  i  Stabler  af 
Tromler,  der  aldrig  mere  skulde  samles.  For  at  plyndre 

hans  Tempelskatte  og  rane  hans  Guld  og  slæbe  det 
eventyrlige  Bytte  for  Storkongens  Trone.  Mens  Xerxes 
selv  havde  et  andet  og  større  Maal  for  sin  Hævn.  I 
Spidsen  for  det  andet  Hoved  af  sin  Hærs  umaadelige 
Dobbeltslange  styrede  han  mod  Athens  Akropolis  for 
at  brænde  Gudindens  hellige  gamle  Billed  og  knuse 
dette  Moderliv  for  hellensk  Sjæl. 

Hermofantos  drog  et  dybt  Suk  og  saa  ned  for  sig. 
Til  højre  under  Skrænten  fik  han  Øje  paa  flade  og 
stenfri  Agre,  der  var  dyrket  saa  herligt  som  nogetsteds 
paa  kornrige  Sletter.  Her  groede  ogsaa  Vin,  nær  sin 
Modning,  med  funklende  Klaser.  Og  her,  hvor  han 
red,  mellem  selve  Klippeblokkene  buskede  store  løv- 
prægtige Planter  sig  højt  og  fyldigt,  nærede  af  Vand, 
der  sivede  fra  Parnassos'  Snetinder.  Frodige  og  saf- 
tige Blomsterkolber,  Bundter  af  grønne  Hyacinter, 
voksede  af  Klippens  løndomsfulde  Væde.  Hermofan- 
tos bukkede  sig  ned  og  brød  en  af  de  tykke  Stængler, 
og  frem  vældede  en  rigelig  hvid  Mælk,  klæbrig  at  føle 
paa,  god  til  Lægedom.  Sundhedsmælk  samlet  i  selve 
Klippen  som  i  forstenede  Bryster.  Op  af  Kløften  fra 
Dalen  groede  det  smaragdgrønne  Græs.  Skønne  Planter 
syntes  at  springe  lige  ud  af  Stenene.  Hist  og  her  pible- 
de store  blaa  og  røde  Anemoner.  Medens  andre  Steder 
Heden  skoldede  Klipperne  for  al  Plantevækst,  sæn- 
kede her  under  Delfi  nu  og  da  Himlen  sin  befrug- 
tende Væde  og  fik  det  til  at  blomstre  lige  ud  af 
Fjældet. 

-  Fremad !  Hyp !  lod  det  fra  Hestedriveren,  der  nu 
gik  bagved  og  drev  hans  Hest  opad.  Højere  og  højere 

—  over  en  stejl  Vej  af  Klippetrin,  hvor  Vand  med  en 
Glans  som  sorte  Oliven  rislede  nedad. 

Varmen  var  nu  vokset  til  Hede.  Hermofantos  hang 
med  Hovedet  og  saa  ned  i  Dalen,  hvor  Flodens  ud- 
tørrede Løb  viste  sig  i  graasorte  Lag  mellem  Olietræer 
og  dyrkede  Felter.  Derover  kastede  endnu  Bjerget  sin 
vældige  Slagskygge,  og  dog  var  Jorden  frugtbar  nok 
til  at  kunne  nøjes  med  den  halve  Dags  Sol. 

Men  alt  var  forladt.  Det  var  som  at  stige  mod  Tom- 
heden. Alle  var  flygtede.  Hermofantos  red  gennem 
Krisa.  Byen  laa  som  uddød.  Befolkningen  var  rømt  for 
Rygtet  om  Perserne.  Ingen  Røg  steg  fra  Husene.  Ingen 
Børn  legede.  Kun  en  Springkilde  rislede.  Glemt  Lin- 
ned hang  til  Tørring  og  blafrede  i  Blæsten  fra  Parnas- 
sos. En  søvnig  Hane  galede  med  halvlukte  Øjne.  Et 
Tempel  sov  i  sin  tynde  Skygge. 

Hermofantos  red  ud  af  Byen  — ■  ene  og  tom.  Ikke 
et  Spørgsmaal  rettedes  til  ham.  Han  steg  som  mod  den 
evige  Stilhed.  Amfissa-Bugten  laa  allerede  langt  bag 
ham  —  hvide  flimrende  Prikker  nede  ved  den  blaa  fli- 
gede Strand.  En  uhyre  Hær  af  tæt  Olieskov  syntes 
marscheret  ind  i  den  brede  Dal  fra  Kysten  og  trængte 
i  en  smallere  Kolonne  op  gennem  Floddalen.  Klogt  og 
sikkert  steg  Hesten  op  ad  den  næppe  sporlige  Zigzag- 
vej over  Stengrunden. 

Allerede  længe  havde  han  skimtet  de  to  lodrette 
Faidriade- Vægge,  der  rejser  deres  Spaltefavn  over  det 
hellige  Delfi.  Vejen  gik  nu  langs  Kløften  hen  forbi 
Gæstehusene  og  Tempelvogternes  Boliger  ind  i  Byen. 
Og  pludselig,  da  han  løftede  Hovedet  i  den  stærke  Sol, 

fik  han  Øje  paa  selve  Tempelstaden,  der  steg  over 
hugne  og  murede  Terrasser  og  ligesom  lagde  sig  op  i 
de  straalende  Klippefladers  Favn.  Den  hellige  By 
henlejret  paa  Bjergets  nøgne  Bug,  badende  sig  lige  i 
Sydsolen,  trinvis  udhugget  i  Klippens  Kalksten,  rust- 
gylden og  malmgrøn  og  farvet  af  Fjældet,  ikke  ragen- 
de op  mod  nogen  Himmel,  men  hyllet  i  selve  de  stejle 
Fjældsiders  staalblaa  og  gulgraa  Kappe. 

Hermofantos  stod  af  Hesten  og  gik  op  gennem  den 
solsvedne  By.  Ogsaa  den  var  forladt  og  laa  som  uddød. 
Dens  Tomhed  bekræftede,  hvad  han  havde  hørt,  at 
Delfierne  havde  sendt  deres  Kvinder  og  Børn  over 
Golfen  og  selv  var  flygtet  dels  til  Amfissa  dels  op  paa 
Parnassos-Bjergets  Tinder.  Guden  havde  forbudt  dem 
at  redde  hans  Skatte  enten  ved  at  grave  dem  ned  eller 
føre  dem  bort.  Guden  vilde  selv  værne  om  sit  Eje.  Var 
han  da  blevet  ene  tilbage,  svigtet  af  alle,  selv  af  Am- 
fiktyonerne?  Paa  sin  Vej  gennem  Staden  traf  Hermo- 
fantos ikke  et  Menneske.  End  ikke  en  Hund  var  bleven 
tilbage.  Han  stirrede  op  mod  Klippespaltens  solbe- 
svangrede  Moderskød.  Laa  ikke  den  vældige  Helios  og 
brændte  sin  Lue  ind  i  den  hellige  Kløft?  Hermofantos 
naaede  Kastales  lønlige  Kilde.  Ved  Foden  af  den  lod- 
rette Klippenische  randt  den  bag  en  opstaaende  Sten- 
kant og  rislede  ind  i  et  Grottehus,  hvor  den  aandede  i 
et  køligt  Halvmørke  og  bød  ham  sin  kyske  Mund  til 
Kys. 

Hermofantos  bøjede  sig  over  Kastale  og  rensede  sine 
Læber  og  sine  Øjne.  Saa  gik  han  atter  ud  af  Brønd- 
huset og  trængte  opefter  i  Klippespalten.  Dens  Grund 

var  vild  og  jomfruelig,  bevokset  med  Grønt  og  Græs, 
mens  enkeltvis  Smaabuske  og  skønne  grøntblomstren- 
de  Planter  havde  fæstet  Fod  paa  selve  de  lodrette 
Fjældsider. 

Hermofantos  faldt  i  Tanker.  Her  i  denne  ru  og  op- 
rindelige Spalte  havde  Mysteriet  til  Huse.  Herfra  var 
Orakeltanken  krøbet  frem  i  Dagen.  Ekkoets  stadfæ- 
stende Svar  paa  Raabene  ind  i  Kløften.  Hermofantos 
saa  for  sig  den  vældige  Pytho,  der  bugtede  sin  Drage- 
krop bort  i  Svælget,  til  Apollon  —  i  selve  Solens  Bil- 
lede —  fik  den  lokket  frem  og  fældede  den  og  tog  dens 
Navn  og  Orakelgave,  hvorefter  han  skred  ned  ad  Bjer- 
gets nøgne  Bug  og  rejste  sin  Trefod  over  Jordens 
Navle. 

Hermofantos  lagde  Hovedet  helt  tilbage  i  Nakken 
og  stirrede  op  mod  Himmelblaaet:  Bag  Faidriaderne 
rugede  det  høje  stejle  Parnassos,  ikke  til  at  se  fra 
selve  den  delfiske  Festplads,  men  til  at  spore  som  et 
Ispust  fraoven,  en  usynlig  Baggrund  af  Evighed,  der 
fryser  alt  Liv  i  sin  ophøjede  Naturvældes  Favn. 

Endnu  en  Gang  drak  han  af  Kastale  og  stænkede  af 
sin  hule  Haand  ind  i  Pythos  Dragegab.  Saa  gik  han 
tilbage  og  traadte  ind  paa  selve  Festpladsen.  Den  hel- 
lige Vej  førte  fliselagt  forbi  de  lukkede  Skathuse.  Ingen 
vogtede  dem  længer.  Irrgrønne  Trefødder  og  andre 
Votivgaver  stod  paa  Marmorsokler,  som  glimtede  af 
grove  Glimmerkorn.  Foran  Athenernes  Skatkammer 
stod  han  stille  og  betragtede  Persertrofæerne  fra  Ma- 
rathon:  de  skællede  Pansersærke,  Krumsværdene, 
Pilekogrene.  Nu  drejede  Vejen  op  forbi  Ge's  Natur- 

Helligdom  og  Letos  Klippe.  Paa  denne  raa  Stenblok 
havde  Sibyllen  Herofyle  siddet  i  de  første  Tider  og  sun- 
get sine  Orakelsvar  til  de  Spørgende.  Højt  paa  Søjlen 
bagved  sad  Naxiernes  Sfinks  med  de  opadbuede  Vinger 
og  stirrede  i  Solen  med  stive  og  opspilede  Øjne.  Heller 
ikke  her  mødte  han  noget  levende  Væsen.  Ene  gik  han 
i  det  blændende  hvide  Solskær.  Da  saa  han  op  mod 
den  store  Tempelterrasse  med  dens  mægtige  blaagraa 
mangekantede  Kvadre.  Heller  ikke  her  kom  Præster 
eller  Vogtere  til  Syne.  Han  gik  forbi  Chioternes  store 
Alter  og  nærmede  sig  Apollon-Templets  Søjle-Front. 
Han  bøjede  sit  Hoved  tilbage  og  saa  op  til  de  gyldne 
Skjolde,  der  hang  under  Gavlen  til  Minde  om  Mara- 
thon.  Om  nogle  Timer  vilde  Perserne  komme  og  rive 
dem  ned. 

Ingen  standsede  ham,  da  han  gik  ind  i  Helligdom- 
men. Han  opdagede,  at  der  i  Skygge  af  Sydsidens  tun- 
ge Søjlerække  sad  Skikkelser  og  halvsov.  De  glip- 
pede med  Øjnene,  men  tiltalte  ham  ikke.  Han  kom 
jo  kun  som  en  gammel  støvgraa  Pilegrim  uden  Følge 
og  uden  Offergaver.  Tempeldøren  stod  paa  Klem  og 
peb  paa  sin  Tap,  da  han  skød  den  saa  meget  op,  at  han 
kunde  smutte  ind.  Han  trak  den  til  efter  sig  og  stod  i 
næsten  bælgmørk  Nat.  Glimt  af  Guld  gnistrede  i  Mul- 
met. Med  sin  Haand  strøg  han  langs  de  fodside  Folder 
af  den  store  Apollon-Støttes  Dragt.  Han  kunde  ikke  se 
Gudens  Ansigt  højt  oppe,  kun  Blink  af  Lyraens  Stren- 
ge —  gyldne  randt  de  gennem  Mørket  som  en  stivnet 
Musik.  Han  famlede  sig  videre  bag  om  Billedstøtten 
mod  Adyton.  mod  Pythias  Orakelcelle. 


295 


Da  lysnede  det  med  eet,  et  Forhæng  droges  til  Side, 
og  han  stod  Øje  ti!  Øje  med  en  af  Gudens  Sandsigere. 
Han  var  hyllet  i  den  solgule  Talar,  men  uden  Bindet 
flettet  i  det  hvide  Haar.  Øjnene  skinnede,  som  var  de 
lige  vaagnet  af  et  Blund;  det  lange  silkebløde  Skæg 
Jaa  trykket  op  om  den  højre  Kind.  Hans  Arme  var 
usynlige.  Med  den  højtidelige  Messeklang  i  Stemmen, 
der  var  de  mange  Aars  Vane,  sagde  han : 

—  Hvor  tør  du  vove  dig  ene  ind  i  Helligdommen, 
Fremmede? 

—  Jeg  er  ikke  fremmed,  svarede  Hermofantos.  Jeg 
erindrer  endogsaa  dit  Navn,  Akeratos,  fra  mine  tid- 
Jigere  Besøg.  Husker  du  ikke  mig? 

Præsten  rystede  paa  Hovedet : 

—  Mennesker  er  som  Blade  paa  Træerne.  Hvad 
bryder  jeg  mig  om  Forskellen?  Hvad  søger  du? 

—  Pythia. 

—  Hvem  sender  dig? 

—  Hellas. 

Præsten  stirrede  paa  ham  med  sine  skinnende 
■Øjne  : 

—  Hellas!  Hvad  er  Hellas?  Mener  du  Argos  eller 
Lakedaimon?  Mantinea  eller  Athen?  Hvilken  Stat  dri- 
ster sig  til  at  tage  Navnet,  der  er  som  Himlen  over 
os  alle? 

—  Du  har  Ret,  Akeratos :  Hellas  er  Himlen  over 
os  alle.  Derfor  er  det  Hellas,  der  sender  mig. 

Præsten  fortrak  sine  Læber,  der  endnu  hverken  var 
visne  eller  blege,  til  et  spydigt  Smil : 

—  Der  er  til  Amfiktyonerne  endnu  aldrig  indtegnet 

nogen  Stat,  der  hedder  Hellas.  Hundrede  hellenske 
Byer  og  Folk  har  spurgt  Pytho  til  Raads,  men  altid 
hver  for  sig,  for  deres  egne  Mure  og  mod  de  andres. 
Ogsaa  her  har  de  deres  egne  Huse,  deres  egne  Gaver,, 
deres  egne  Bud. 

—  Hvorfor  har  Pytho  ikke  samlet  dem,  Akera- 
tos? 

—  Hvem  kan  samle  Himlens  vilde  og  frie  Fugle? 
Skal  Ørne  og  Duer,  Glenter  og  Spurve  spærres  i  sam- 
me Bur?  Hvad  har  de  tilfælles? 

—  Den  fælles  Fjende.  Hvorfor  møder  de  ham  ikke 
samlede?  I  Stedet  for  at  flygte  for  alle  Vinde. 

—  Hvad  andet  skal  de  gøre? 

—  Ogsaa  Delfi  er  forladt.  Skønt  Perserne  kom- 
mer. 

—  Lad  dem  komme! 

—  Vejen  ligger  aaben.  Hellenerne  er  nedhuggede  i 
Thermopylai.  Fjenderne  fylder  Fokis  og  Lokris,  Boio- 
tien  og  Attika. 

—  Vi  véd  det.  Zevs  sendte  sine  Ørne  mod  Øst  og 
Vest,  men  de  mødtes  her.  Har  du  været  i  Delfi  før  og 
véd  ikke,  at  alle  Bud  gaar  hid  før  til  noget  andet 
Sted?  Skal  jeg  lade  Tempeltjenerne  vise  dig  Jordens 
Navle? 

—  Jeg  har  set  den,  Akeratos.  Men  hvor  er  dens 
Forsvarere? 

Præstens  højre  Haand  kom  til  Syne  og  vinkede  for- 
agteligt : 

—  Pytho  frygter  ikke  Mederne. 

—  Husk,  Mederne  bringer  ikke  Gaver,  men  kom- 

mer  for  at  tage.  Alt,  hvad  Verden  har  samlet  her  af 
Skatte  og  Helligdomme,  vil  blive  slæbt  til  Persepolis 
og  Suså.  Selv  Pythias  Trefod  vil  blive  røvet  og  van- 
helliget —  brugt  til  at  pryde  Storkongens  Skøgehus. 
Gem  Skattene,  Akeratos,  grav  dem  ned  eller  bring 
dem  bort  til  den  korykiske  Grotte,  inden  det  er  for 
silde. 

Præsten  trak  paa  Skuldrene : 

—  Jeg  har  allerede  for  længe  hørt  paa  din  taabelige 
Snak,  Fremmede.  Pytho  frygter  ikke  Mederne.  Hans 
Bue  og  hans  Pile  hviler  her  i  Helligdommen.  Hans 
Skatte  ligger,  hvor  de  altid  har  ligget.  Saa  du  ikke  Ma- 
rathon-Guldet  urørt  foran  Athenernes  Skatkammer? 
Lad  Perserne  vove  at  hente  det  tilbage.  Forføj  dig  bort 
og  vær  ubekymret  for  Apollons  Hus. 

Han  vendte  Hermofantos  Ryggen  og  vilde  gaa  ind  i 
Adyton. 

— -  Taler  Pythia  endnu?  spurgte  Hermofantos. 

—  Pythia  taler,  naar  Guden  vil. 

—  Du  véd  altsaa  naar,  Akeratos, 

—  Ja,  ved  Solnedgang.  Men  ikke  for  Stympere, 
som  kommer  med  tom  Haand. 

—  Tager  du  mod  persisk  Guld? 

—  Guld  er  Guld  og  plettes  ikke,  fordi  en  Perser 
har  hugget  sit  Stempel  deri. 

Præsten  havde  vendt  sig,  stod  med  fremstrakt  Haand 
og  saa  paa  ham  med  lystne  Øjne. 

—  Dér  har  du  elleve  Dareiker,  sagde  Hermofantos 
og  lagde  Guldet  i  lians  Haand.  Jeg  har  samlet  dem  op 

i  Thermopylai.  De  var  kastet  ind  som  Sædekorn,  der 
ikke  kunde  finde  Jord  at  spire  i. 

—  Menneskene  er  uforstandige  som  Dyr,  sagde 
Præsten  og  lukkede  sine  Fingre  om  Mønterne.  Har  vi 
ikke  faaet  Ilden  til  at  lutre  og  til  at  smelte?  Den 
hellige  Ild  slikker  alle  Barbarernes  Spor.  Guld  er  dog 
Guld. 


XXVI 
PYTHIA 


Ved  Solnedgang  samlede  sig  i  Apollon-Templet  den 
lille  Skare  af  tilbageblevne  Delfiere  —  troende  Fana- 
tikere, der  ikke  vilde  svigte,  men  oppebie  Barbarernes 
Komme  og  Gudens  Selvforsvar.  Spejdere  havde  meldt 
Persernes  ustandselige  Fremrykning  fra  den  østre  Dal. 

Gudens  Billed  var  tilhyllet.  Men  Hestias  Ild  brænd- 
te synligt  og  kastede  flakkende  Glimt  over  Jordens 
Navle,  en  stor  Marmorblok  af  Form  som  et  Halvæg, 
overtrukket  med  et  Net  af  røde  Uldbind.  Paa  hver  Side 
sad  en  Ørn  —  stive  og  gyldne  stirrede  de  paa  hin- 
anden med  Vingerne  endnu  ikke  lukkede. 

Sandsigeren  Akeratos  og  nogle  andre  Præster  stod  i 
Kres  om  Pythia,  hver  med  sin  lille  osende  Lampe  i 
Haanden.  I  Marmorgulvet  gabede  en  aaben  bred  Rev- 
ne, hvorover  Trefoden  var  stillet,  stor  guldtung.  Højt 
paa  dens  Skaal  sad  Pythia,  hyllet  i  et  røgblaat  Slør. 
Hænder  og  Fødder  skinnede  glennem  Sløret,  blanke 
og  lighvide,  sitrende  i  smaa  Krampestød,  der  krum- 
mede Tæer  og  Fingre.  Begge  Hænder  greb  om  Bry- 
sterne. Den  ene  Fod  stod  foran  den  anden,  som  gik  de 
i  et  svævende  Skridt  over  den  skumle  Revne.  En  usyn- 

lig  Pavke  buldrede  op  fra  selve  Mulmet.  Stengrunden 
drønede  i  langsomme  dumpe  Slag  som  fra  Jordens 
Hjerte.  For  hvert  Slag  klemte  Fingrene  om  Brysterne 
for  straks  efter  at  slappes  igen.  Ogsaa  Ansigtet  var 
dødningehvidt,  en  smal  og  sitrende  Maske,  indrammet 
af  det  løste  sorte  Haar,  der  som  Slanger  ringlede  sig 
ind  i  det  røgfarvede  Slør.  Ogsaa  Munden  var  bleg  og 
blodløs ;  Læberne  dirrede  og  fortrak  sig,  som  hviskede 
de  i  Søvne.  Øjenlaagene  laa  dybt  indsunkne  med  Vip- 
pernes Skygge  ned  over  de  hvide  Kinder.  Næsens 
Fløje  vibrerede,  som  inddrak  de  en  stærk  og  pirrende 
Vellugt. 

Der  steg  virkelig  Dampe  op  af  Spalten  under  hendes 
Fødder.  Hvide  og  gullige  Skyer  som  Os  fra  et  Baal  i 
Jordens  Indre.  Hermofantos,  der  havde  trængt  sig  frem 
bag  Præsternes  Kres  saa  nær  til  Revnen,  at  han  kun- 
de stirre  deri,  mærkede  en  kvælende  svovlet  Lugt,  der 
steg  i  hede  Pust  nu  og  da  som  Luftsug  gennem  en 
Blæsebælg.  Han  stod  ogsaa  saa  nær,  at  han  kunde 
høre  de  mumlende  Lyde  fra  hendes  Mund.  De  steg  og 
sank  i  Suk,  brødes  af  Klager  og  Skrig.  Han  skelnede 
Ord,  der  ikke  hang  sammen,  overbrudte  og  forpinte 
Sætninger.  Til  Tider  lød  det  som  Rallen  af  en  Døende, 
til  andre  sang  det  som  Stumper  af  Vers.  Pavkebulderet 
fra  Spalten  dannede  det  dumpe  Akkompagnement  til 
den  søvngængeragtige  Hvisken,  der  rev  sig  løs  som 
under  en  Besættelse. 

Luften  blev  fra  Nu  til  Nu  mere  lummer  og  svov- 
let. Hendes  Ansigt  glinsede.  Hænderne  greb  kramp- 
agtigt  om    de    strittende    Bryster,    hvis   Vorter   luede 


301 


frem  af  Sløret.  Svedperler  skinnede  paa  de  svul- 
mende hvide  Vrister,  hvis  Aarer  bugtede  sig  som  blaa 
Orme.  Og  Hermofantos'  og  Akeratos'  anspændt  lyt- 
tende Øren  opfangede  Ordene,  der  uden  Sammenhæng 
stønnede  over  hendes  fortrukne  Læber : 

—  Se  — se !  —  Byblos-Aag  —  Havet  taarner  Slan- 
gers Tog  —  Tid  og  Sejr  —  Skibssnablerne  borer  — 
Artemis'  hellige  Kyster  —  skummende  Pleistos  — 
Malm  mod  Malm  —  Kløfterne  klamre  —  Xerxes  Søn 
af  Dareios  —  Bjerge  i  Brand  —  Bugens  Blod  —  Jord- 
ryster —  Jordryster ! 

Med  et  Støn  gled  hun  sammen  i  sig  selv.  Brysterne 
sank  ind,  Hænderne  faldt  i  hendes  Skød,  Hovedet 
knækkede  som  en  brudt  Blomst.  Men  Pavken  blev 
ved.  Akeratos  greb  hende  under  Armene  og  holdt  hen- 
de oppe.  De  andre  gned  hende  under  Fodsaalerne,  til 
Nerverne  rettede  sig  op  igennem  Legemet  som  Staal- 
fjedre.  Hovedet  faldt  bagover  i  Nakken,  men  en  Haand 
støttede  det,  og  med  opadvendt  Mund  blev  hun  ved  at 
mumle  Ord  op  mod  Tempelloftets  Mulm,  Ord,  der  ikke 
længer  kunde  skelnes.  Hvin  blandet  med  Hulken. 

Men  pludselig  blev  Pavkebulderet  sammenhængen- 
de og  lød  som  en  Rallen  op  fra  Jordens  Bug.  Osen  af 
Spalten  blev  kvælende  —  et  Svovlsug  fra  et  Baal  - — ■ 
en  Flammetunge  slikkede  op  —  Fliserne  syntes  at 
gynge  —  og  midt  i  et  øredøvende  Tordenbrag  lynede 
et  hvinende  Skrig : 

—  Vaabnene !  Vaabnene  !  Apollon  !  Mederne  !  Me- 
derne ! 

Var  det  Pythia,  der  havde  udstødt  det?  Eller  kom 

det  udefra?  Var  det  Søjlerne,  der  skreg?  Var  det 
Templets  Grund,  der  brølede?  Trefoden  skred  under 
Pythia  og  sank  med  hende,  saa  hun  svævede  i  Spalten 
som  baaret  oppe  af  de  fremvæltende  Røgskyer.  Pav- 
ken  var  holdt  inde.  men  nu  rallede  det  gennem  hele 
Templet.  Forfærdelse  slog  Delfierne,  thi  Søjlerne  be- 
gyndte at  svaje  som  Siv  for  Blæst.  Og  højt  oppe  over 
deres  Hoveder  brød  pludselig  Aftenhimlen  ind  med  en 
lang  safirblaa  Flænge. 

-  -  Mederne !  Mederne !  lød  Skrigene  allevegne  fra. 
Mederne !  Mederne !  Perserne  er  over  os !  Perserne 
kommer!  Fra  Pythias  Celia  styrtede  alle  ind  mellem 
Hbvedcellaens  svinglende  Søjler.  Apollon  stod  med  eet 
ubedækket.  Tæpperne  gled  bort  som  Skygger,  der 
svinder.  Hans  Lyra  sitrede  i  alle  Strenge  som  under 
et  vildt  Greb.  Hans  indlagte  Øjne  syntes  at  lyne.  Lyn 
mødte  dem  udefra.  Lænker  raslede.  Gitre  sprængtes. 
Malmkar  og  Trefødder  dansede  paa  deres  Fodstykker. 
Udenfor  Tempeldøren  tegnede  sig  en  uhyre  Bue  som 
ridset  i  Ild.  Zigzag-Pile  lynede  fra  Flammestrengen. 
Vaabnene !  Vaabnene !  Apollons  hellige  og  urørlige 
Vaaben  var  af  sig  selv  sprængt  ud  af  deres  Gemme 
og  førtes  af  usynlige  Hænder.  Terrassen  slog  Revner 
under  de  Nedstormendes  Fødder.  Det  store  Alter  var 
overslikket  af  Luer.  Delfierne  ilede  mod  Udgangen  ad 
den  hellige  Vei.  Letos  og  Sibyllens  Klippeblokke  ram- 
lede som  Tærninger,  der  ruller  af  samme  Bæger.  Skat- 
husenes Døre  klaprede,  Indholdet  raslede.  Offergaver- 
ne trillede  og  klirrede  i  de  lukte  Rum. 
•  —  Mederne  !  Mederne  ! 

Var  det  Mederne,  der  fik  Jorden  til  at  skælve?  Var 
det  Fjenderne,  der  løb  Storm  mod  Festpladsens  klippe- 
murede  Terrasser?  Var  Delfi  bleven  et  Skibsdæk,  der 
duvede  mellem  dønnende  Bjerge?  Delfierne  spredtes 
til  alle  Sider  som  Skibbrudne,  der  søger  Rælingen  og 
klamrer  sig  fast.  Fra  Murranden  stirrede  de  med  vilde 
Øjne  ned  i  Dalen  mod  Øst.  Mederne !  Mederne !  Op 
fra  Dybet,  borte  bag  Athene  Pronoias  Tempel,  kom 
der  stigende  som  en  tung  sort  Flod,  der  vælter  sig  ad 
et  udtørret  Leje  og  fylder  det  med  Dynd.  Var  det 
Menneskehorder,  som  tumlede  derborte?  En  Mal- 
strøm i  Hvirvel  —  Styrtesø  af  Liv  over  Styrtesø  af 
Liv.  Et  skingrende  Vrinsk  som  af  Tusinder  Heste,  der 
sluges  af  Brændingen.  De  kæmpende  Masser  var  ikke 
til  at  skelne.  Men  Bjergsiderne  skred.  Tunge  Blokke 
ramlede  ned.  Var  det  Giganter,  der  bekrigede  hinan- 
den med  afrevne  Klippetinder?  Var  det  Parnassos, 
som  slyngede  sine  hvide  Toppe  ned?  Var  Dalen  bleven 
en  Kedel,  der  pludselig  gav  sig  til  at  boble  og  syde? 
Sprængtes  dens  Bund,  saa  Flammerne  slikkede  op  gen- 
nem Sprækkerne? 

De  Levende  deroppe  i  Delfi  klamrede  sig  til  Mur- 
randene  og  følte  dem  vakle  under  de  blodige  Fingre. 
Pibende  Hvin  brast  fra  Sværme  af  Flagermus,  der 
skar  gennem  Skumringen,  belyste  af  blaalige  Glimt. 
Votivsøjlerne  svajede  som  Master  over  et  slingrende 
Dæk,  hvor  alt  løststaaende  ramler  fra  Ræling  til  Ræ- 
ling. Blændende  Lyn  formede  Omridsene  af  ApoUon 
og  Artemis  og  deres  Moder  Leto  deroppe  i  Gavlen. 
Muserne    dansede    i    luebølgende    Klædebon.    Helios 

sank  i  sit  Gavlhjørne  som  i  et  Hav  af  Ild.  Marathon 
Skjoldene   raslede   ned.    Og   Jordens    Navle   sprængte 
sine  Bind. 

Dog  alt  dette  var  for  intet  at  regne  mod  det  Skælv, 
der  rasede  i  Dalen  mod  Boiotien,  hvorfra  Perserfloden 
kom  stigende.  Dernede  maatte  det  være  selve  Guder- 
ne, der  kæmpede  mod  den  fremrykkende  Fjende.  Ly- 
nene fløj  som  Pile  fra  Fjerntrammerens  Bue.  Alle  Sky- 
thernes  Pilekogre  vilde  intet  forslaa  mod  disse  dræ- 
bende Skud.  Og  Artemis  hjalp  sin  Broder.  Poseidon 
tog  Del  i  Kampen  —  Lyn  fo'r  ud  af  alle  Plænerne  paa 
hans  Trefork.  Heroerne  Fylakos  og  Avtonoos  skred 
frem  fra  deres  Helligdomme  i  Jordskælvsflammer  og 
mejede  Medernes  Rækker.  Og  selve  Højttordneren 
sendte  fra  det  fjerne  Olympos  sine  Lynkiler,  der  fik 
Klippeblokkene  til  at  splintres  ned  over  de  formaste- 
lige Tempelranere. 

Hermofantos  laa  fladt  paa  Jorden  med  Hovedet  ud 
over  Kløften  og  stirrede  ned  i  det  mørkefyldte,  syden- 
de og  gnistrende  Jordskælvs-Svælg.  Han  mærkede 
ikke  til  sig  selv,  før  Regnen  pludselig  plaskede  ned 
over  ham.  Havde  han  staaet  oprejst,  vilde  han  være 
slaaet  i  Knæ  af  det  dyndtunge  Skybrud.  Grunden  var 
hørt  op  at  bølge.  Han  stemte  sig  op  paa  Håndfladerne 
og  stirrede  frem  for  sig.  Men  nu  var  Kløften  fyldt  som 
af  det  evige  Mørke.  Himlen  skyllede  ned  gennem  Da- 
len i  ustandselige  Strømme.  Regnen  lugtede  af  Svovl. 

Han  krøb  nogle  Skridt  fram  og  stødte  paa  en  pjask- 
vaad  Bylt  —  et  liggende  Menneske  som  han  selv.  Et 
sidste   Lyn   oplyste   et   dødblegt   langskægget   Ansigt; 


305 


dets  Øjne  blinkede,  han  genkendte  Akeratos  paa  dette 
griske  Blink.  Ogsaa  Sandsigeren  skinnede  af  et  gen- 
kendende underfundigt  Smil,  og  han  hviskede  hæst: 

—  Du  Fremmede  med  dit  persiske  Guld.  Fik  jeg 
Ret?  Pytho  frygter  ikke  Mederne.  Tror  du  endnu,  de 
kommer? 

—  Nej,  svarede  Hermofantos.  Delfi  beholder  baade 
sit  Marathon-Bytte  og  Kroisos'  Guld.  Denne  Vej  kom- 
mer Mederne  aldrig  mere. 


Sophus  Michaélis:    Nikarete 


XXVII 
ATHENE   PROMACHOS 


Athen  laa  forladt  af  sine  Indbyggere. 

Kun  en  enkelt  herreløs  Hund  flakkede  om  i  Ga- 
derne fra  Cisterne  til  Cisterne  og  søgte  at  naa  Vandet 
paa  Lerkarrets  Bund.  I  hele  Byen  fandtes  ikke  et  men- 
neskeligt Væsen.  Kvinder  og  Børn  var  bragte  bort  til 
Øerne  eller  Troizen.  Alt  vaabenført  Mandskab  var 
gaaet  ombord  i  Skibene. 

Kun  paa  Akropolis  havde  nogle  gamle  og  fattige 
Mænd  lukket  sig  inde  bag  stængte  Porte,  længst  ud- 
tjente, næppe  længer  i  Stand  til  at  forsvare  sig.  De 
fortolkede  det  delfiske  Orakelsvar  paa  deres  Maade. 
De  vilde  ikke  tro,  at  de  ubetvingelige  „Træmure" 
skulde  betyde  Skibene.  De  tog  det  utvetydigt  og  lige- 
frem. De  udbedrede  den  gamle  Borgfæstning  med 
Forskansninger  af  Træ.  De  stolede  navnlig  paa  selve 
Athenes  ældgamle  Træbillede,  der  stod  i  hendes  Hel- 
ligdom, iført  den  kostelige  vævede  Peplos,  hun  havde 
faaet  i  Gave  af  Stadens  Møer.  De  var  forvissede  om, 
at  hun   vilde   fælde   Lansen   mod   sine   Angribere   og 

lamslaa  dem  med  Gorgon-Hovedet,  der  slangespækket 
prydede  hendes  jomfruelige  Barm. 

Da  kom  Perserhærens  Fortrav  og  fyldte  den  for- 
ladte By,  som  Myrer  fylder  en  Tue.  Da  alt  var  afsøgt 
og  hvert  Hus  gennemrodet,  vendte  de  sig  mod  Bor- 
gen og  fandt  den  lukket  og  spærret.  De  peisistratidiske 
Overløbere,  der  fulgte  med  Perserne,  nærmede  sig 
Opgangen  og  tilraabte  Forsvarerne,  at  de  skulde  aabne 
for  deres  Landsmænd  og  sikre  sig  Storkongens  Ven- 
skab ved  at  komme  ned  og  gaa  ham  i  Møde.  Men  de 
gamle  Mænd  svarede  ved  at  rulle  Klippeblokke  ud 
over  Murkanten  og  dermed  knuse  dem,  der  trængte 
opad  imod  Porten.  Perserne  søgte  da  op  paa  Areiopa- 
gos-Højen  og  gav  sig  til  at  beskyde  Borgen.  De  om- 
viklede Pilene  med  brændende  Blaar  for  at  stikke 
Athenernes  „Træmure"  i  Brand.  Borgens  Nordvest- 
hjørne var  kun  svagt  befæstet  med  nedrammede  Pæle 
og  Plankeværn,  og  Pilene  begyndte  som  Ildorme  at 
æde  sig  ind  i  Træet. 

Men  da  Dagen  gik  til  Ende,  standsede  Perserne 
Angrebet.  Som  et  luende  Gorgon-Hoved  sank  Solen 
bag  Salamis  i  en  Dis  af  gnistrende  Slangestraaler. 
De  smaa  Vandløb  blinkede  ned  gennem  Oliedalen 
mod  Peiraievs  og  Faleron.  Bugten  laa  som  et  mørke- 
blaat  Skjold. 

Alt  forstummede  nede  i  Byen.  Perserne  gemte  sig 
som  Myrer  i  den  øde  Tue.  De  gamle  Mænd  paa  Bor- 
gen havde  slukket  de  brændende  Brædder  og  spredte 
sig  over  Borgpladsen.  Paa  det  nylagte  høje  Fundament 
til  Gudindens  nye  Tempel  mellem  de  lave  Søjletrom- 

ler,  der  allerede  havde  begyndt  at  rejse  sig,  sad  de 
med  Kappen  sækformigt  op  over  Hovedet  og  stirrede 
ned  mod  Faleron,  saaledes  som  Oldinger  stirrer,  der 
paa  Dødslejet  ser  for  sig,  hvad  de  har  elsket  højest 
her  i  Verden. 

Over  Pelasgikon-Kvarteret  og  de  tomme  Gader  saa 
de  mod  den  lave  og  forladte  Bymur  over  Kefissos' 
fortørrede  Leje,  indtil  Sletten  ved  Faleron  sløredes  af 
Støv  og  vandløse  Sumpe.  Efter  Dagens  Hede  kom  et 
forfriskende  Pust  fra  Salamis  og  svalede  de  rødrande- 
de forpinte  Øjne.  Der  var  saa  gnistrende  lydløst  over 
alt  Land  og  Vand  mellem  Øerne.  Kun  brune  Falke 
kresede  højt  oppe  over  Akropolis  med  Sol  endnu  i  de- 
res Vinger.  Og  Gammelmandsvagten  deroppe  troede  nu 
og  da  at  høre  Plask  og  Skvulp  fra  Havet  og  stirrede 
dobbelt  spændt,  som  ventede  de,  at  selve  Poseidon 
skulde  komme  strygende  ind  mod  Kysten  med  sit  Hav- 
hestespand  og  med  Treforken  vendt  mod  de  Frække, 
der  vovede  at  vise  sig  i  disse  hellige  Egne.  Ja,  gid 
de  to  Guder  vilde  glemme  deres  ældgamle  Strid  og 
kappes  om.  at  ile  deres  Ynglingsstad  til  Undsætning! 
De  Kyndige  sad  og  iagttog  ufravendt  Fuglenes  Flugt, 
som  var  den  et  Varselsskrift,  der  drog  hen  over  Him- 
len paa  sejlende  Vinger,  med  sære  uberegnelige 
Sving. 

I  Athene  Polias-Templet  laa  en  Afglans  af  Solen 
endnu  i  de  gyldne  Akroterie-Palmetter  og  trak  Farven 
op  i  Gavlens  Gigantkamp.  Dér  stod  Athene  stridbar 
og  stødte  Lansen  i  den  nøgne  Kæmpe,  der  laa  ned- 
slængt for  hendes  Fødder  under  den  fintlæggede  Chi- 

ton.  Hendes  Ansigt  luede  roligt,  sikkert  paa  Sejr.  I 
Gavlhjørnerne  krøb  saarede  Giganter  paa  Knæ  som 
lange  Tudser. 

Men  Helligdommen  røbede  intet  Liv.  Pige-Støtterne 
mellem  Søjlerne  sløredes  af  Skumring.  Kun  Øjnene 
lyste,  pupilsorte  i  det  hvide.  De  stod  med  deres  evin- 
delige Smil  og  stirrede  i  en  usynlig  Verden,  bjerg- 
tagne af  Synet  ind  i  et  gyldent  Skyggerige.  Nogle 
slanke  og  firskaarne  som  Træplanker,  med  Fletninger 
ned  over  en  flad  Brystsmække,  der  svulmede  haardt 
over  Brystvorterne.  Andre  med  skøntfarvede  Bræm- 
mer langs  fint-  og  rigtlæggede  Klædebon,  strøgne  i 
sirligste  Ynde  ned  om  den  inderste  uldne  Chiton. 
Haar  i  høje  Rader  af  Krøl,  diadembesatte,  svulmende, 
med  Kappen  svøbende  sig  om  de  faste  Lænder,  tæt 
hyllede  til  Anklerne  over  de  kraftige  Fødder.  Nogle 
slanke  og  højbenede ;  andre  i  Særke  af  ringlet  Uld 
ned  over  de  lave  Ben,  med  Undersærken  længere  end 
Legemet  og  holdende  op  i  den  med  en  stor  og  kraftig 
Haand ;  Fødderne  i  røde  Sko. 

Men  disse  „Piger"  var  ogsaa  de  eneste,  som  vær- 
gede Gudindens  Helligdom.  De  havde  ikke  kunnet 
flygte  som  Templets  Præstinder,  der  for  længst  var 
skredne  ned  fra  Borgen  for  at  naa  Faleron  og  indskibe 
sig  til  Aigina.  Saa  hastigt  var  de  ilede  bort,  at  de  end 
ikke  vendte  sig  tilbage  for  at  se  efter  Helligdommen, 
de  forlod.  Frygten  for  at  falde  i  Persernes  Vold  drev 
dem  afsted. 

De  gamle  Mænd  paa  Akropolis  vovede  ikke  at  be- 
træde  Athenes  Jomfrubur.    Nu   var   hun   overladt   til 

sig  selv  og  sine  egne  Vaaben.  Selv  maatte  hun  værne 
sig  mod  Mederne,  der  ikke  skaanede  Mennesker  el- 
ler Guder.  Rygtet  fo'r  foran  dem,  at  overalt  havde  de 
slynget  Fakler  ind  i  de  hellige  Huse  og  splintret  Bil- 
ledstøtterne med  Øksehug. 

Det  var  nu  bleven  mørkt,  men  ingen  tændte  Baal 
paa  Akropolis.  Døren  til  Athenes  Tempel  var  lukt  — 
ingen  Straale  af  hendes  evige  Lampe  trængte  ud  i 
Natten. 

De  gamle  Mænd  lettede  sig  fra  Marmortrinene 
og  gik  ned  mod  Vestsidens  Propylæer,  svøbte  sig  tæt- 
tere i  Kappen  og  lagde  sig  nær  op  til  Portfløjene.  Kun 
paa  Nordsiden  gik  Udsigtsmænd  frem  og  tilbage  og 
stirrede  ned  i  den  mørke  By  og  ud  mod  Brilettos,  hvor- 
fra Undergangen  skulde  komme  væltende :  Perser- 
hærens uhyre  Masse,  der  endnu  kun  havde  sprøjtet 
sine  første  Stænk  mod  Athen.  Xerxes!  Som  en  Ild- 
søjle vilde  han  rejse  sig  derude  i  Natten  bag  Bjergets 
tunge  Skygge. 

Som  tykke  Mørkekugler  fo'r  Uglerne  gennem  den 
stille  Luft  og  skreg  med  deres  knivskarpe  Hvin.  Ogsaa 
af  dem  tog  Udkigsmændene  Varsel.  Saa  ubekymret  jog 
Athenes  Fugle  de  svirrende  Flagermus,  at  de  slut- 
tede, ingen  Fare  truede  denne  Nat.  Ellers  vilde  de  have 
søgt  Ly  under  Tagværket  paa  hendes  Tempel. 

Enkelte  sad  i  Erechtevs'  Helligdom  ved  Athenes 
hellige  Olietræ  og  strøg  de  gamle  Fingre  mod  de 
tyndtløvede  Kviste,  knækkede  et  Skud  og  smagte, 
men  Saften  var  næsten  ikke  til  at  skelne.  Andre  havde 
lukket  sig   inde   ved   Poseidon-Kilden   og   lyttede   an- 

spændt,  om  de  kunde  høre  noget  Klunk  i  det  usyn- 
lige Vand. 

Natten  gik.  Over  Hymettos  hævede  sig  Næmaa- 
nens  spøgelsegule  Halvring  og  begyndte  at  kogle.  Ud- 
sigtsmændene  stod  tavse  og  stirrede  paa  den,  da  de 
med  eet  blev  vår,  at  der  skred  en  Skikkelse  bag  Søj- 
lerne om  Athene  Polias'  Tempel.  Lydløst  gled  den 
frem  forbi  Støtterne  af  de  unge  Piger.  Et  Blink  tænd- 
tes som  en  Gnist  over  dens  Hoved,  men  slukkedes 
straks  igen.  De  stirrede  og  turde  intet  sige  og  ikke 
røre  sig.  Var  det  Gudinden  selv,  der  gik  sin  Runde 
og  saa  til  sit  Hus,  fordi  alle  hendes  Tjenerinder  var 
rømte?  I  Vestsiden  forsvandt  Skikkelsen  ind  ad 
Templets  Dør,  der  uden  en  Lyd  lukkede  sig  efter 
hende. 

Natten  blev  ved  at  gaa.  Næmaanen  sank  igen,  til 
den  drev  som  en  strandet  Baad  i  Synsranden.  De 
Gamle  glippede  med  Øjnene  og  stod  stille  paa  deres 
Poster,  sammensunkne  med  Hænderne  paa  Lanse- 
skaftet. Uglerne  var  gaaet  til  Ro,  Flagermusene  holdt 
op  at  svirre.  Derimod  hørtes  fjernt  ude  i  den  døde 
stille  Luft  en  surrende  Summen  som  af  en  usynlig 
Bisværm,  der  er  ude  at  vandre  og  drager  fra  Høj  til 
Høj  for  at  finde  Bo. 

Ved  Portene  sov  de  gamle  Athenere  bag  den  svære 
Slaa  og  glemte  Perserne  i  deres  Søvn.  I  Erechthevs' 
Hus  snorkede  de  af  Udmattelse.  Vagterne  havde  sat 
sig  paa  Nordmurens  Kant  og  nikkede  med  Hovedet 
i  de  gamle  pjaltede  Kapper. 

Men  fra  Athene  Polias'  Hus  kom  atter  Skikkelsen 

til  Syne.  Den  bevægede  sig  langs  Sydsidens  Søjler, 
gled  ned  ad  Trinene  og  svævede  over  Fliserne,  til 
den  naaede  det  store  frie  Alter,  besteg  det  behæn- 
digt og  stod  nu  i  den  sene  Nat  som  en  Støtte  paa  Ud- 
kig mod  Nord. 

Ufravendt  stod  den  og  stirrede  mod  Brilettos'  mør- 
kesvøbte  Kam,  som  Stjerneskæret  kantede.  Begyndte 
Stjerneprikkerne  at  vandre  derude,  at  glide  ned  over 
Bjerget?  Pludselig  blinkede  en  Gnist  ved  Foden  af 
Lykabettos,  der  kastede  sin  brede  Kegleskygge  op 
over  Stjernehimlens  funklende  Billeder.  Gnisten  spal- 
tede sig  og  blev  til  flere,  kort  efter  var  den  en  gni- 
strende Linie.  Var  det  Lygtemænd,  der  dansede? 
Blus  stødte  sammen  og  formerede  sig.  Gnister  blev  til 
Gløder,  og  Gløder  skød  Flammer,  indtil  omsider  en 
Flod  af  Ildpunkter  væltede  frem  i  Natten  med  usvi- 
gelig Retning  mod  Akropolis. 

Og  Skikkelsen  paa  Alteret  opløftede  pludselig  et 
Ugleskrig  saa  vildt  og  skingrende,  at  alle  de  athenske 
Gammelmænd  skræmtes  op  af  deres  Slummer  og  af 
selve  Skriget  forstod,  det  var  et  Farevarsel.  Alle  tum- 
lede ud  paa  Borgpladsen  og  blev  Ildfluedansen  var 
dernede.  Men  saa  mørkt  var  det  endnu,  at  de  ikke 
kunde  gøre  sig  Rede  for  Afstanden,  før  det,  de  troede 
var  fjernt,  med  eet  kom  dem  saa  nær,  at  de  hørte 
Klirret  af  den  frembrusende  Flod.  Bisværmens  Sum- 
men blev  pludselig  til  Drønet  af  en  vandrende  Hær, 
der  rykkede  frem  og  slog  op  mod  selve  Akropolis' 
Mure. 

Xerxes !  Xerxes !  Storkongen  med  Ild  og  med  Sværd. 

Forfærdelsen  blussende  frem  gennem  Natten  som  et 
vandrende  Baal,  der  vilde  fortære  alt. 

Faa  Øjeblikke  efter  slog  Floden  mod  Propylæerne. 
De  gamle  stod  bag  Porten  med  løftede  Lanser  og 
dragne  Sværd  i  de  rystende  Hænder.  Men  nu  var  det 
Persernes  Alvor  at  tage  Borgen.  Ad  den  stejleste  Sti 
under  Aglavros'  Tempel  listede  de  sig  op.  Og  mod 
Porten  brugte  de  Ildens  altaabnende  Nøgle.  Faklerne 
stillede  sig  sammen  til  en  Kæmpepolyp  med  luende 
Sugeskaale,  der  aad  sig  gennem  Træet  og  fik  selve 
Lansespidserne  til  at  gløde. 

Da  Forsvarerne  saa  Fjenderne  mylre  op  ved  Aglav- 
ros-Templet,  sprang  de  ud  over  Murkanterne.  Sam- 
tidig var  Porten  sprængt,  Træmuren  faldet,  og  Ned- 
sablingen begyndte.  Fjendernes  Flod  steg  ustandse- 
ligt. I  faa  Øjeblikke  var  Akropolis  oversvømmet  af 
Tusinder  af  Persere.  Faklerne  førtes  slikkende  hen 
over  alt,  blussede,  hvor  de  fandt  Næring,  sluktes  i 
Sod  mod  Marmor  og  Sten. 

Solen  stod  op.  Helios'  Bueskud  strøg  op  over  Akro- 
polis. Men  ingen  ænsede  Solgudens  Komme.  En  an- 
den Konge  kom  kørende.  Svøber  huggede  en  bred  Vej 
foran  ham.  Hundreder  af  Hænder  ryddede  Propylæer- 
nes  forkullede  Tømmer  til  Side.  Storkongen  holdt  for 
Foden  af  Borgen,  men  vilde  ikke  staa  af  og  gaa  op  til 
Fods.  Planker  lagde  sig  op  ad  de  stejle  Trin.  Der 
hørtes  et  asende  Træk  af  Heste,  der  sled  for  at  vinde 
Fodfæste.  Men  Heste  blev  ved  at  mylre  frem.  Det  var 
ikke  længer  Otte-  eller  Sejstenspand.  Der  var  Hun- 
dreder af  Heste,  som  piskedes  op  over,  saa  Klippe- 

trinene  slog  Gnister  under  Hovene.  Og  endelig  bra- 
sede Spandet  igennem  og  slæbte  efter  sig  Xerxes' 
Vogn,  der  drønende  kvaste  frem  paa  Akropolis-Fladen. 

I  den  fuldt  opgangne  Sol  stod  Storkongen  høj  og 
stolt  og  holdt  sig  i  Vognfadingens  gyldne  Hank  og 
stirrede  om  sig  med  store  vidtopspilede  Øjne.  De  søgte 
ikke  ud  til  Siderne,  ikke  til  Lykabettos'  og  Hymettos' 
solspillende  Klippekamme,  ikke  til  Perserbølgen,  der 
stadig  krummede  sig  frem  mod  Athen  ude  fra  Pen- 
telikon.  Hans  Øjne  var  kun  indenfor  Akropolis'  snæv- 
re Ramme,  hvor  de  med  svulmende  Skadefryd  mæt- 
tede sig  i  Synet  af  den  altknusende  Ødelæggelse. 

Søjler  ramlede.  Støtter  omstyrtedes.  De  persiske 
Økser  gik  mod  Billederne,  som  var  det  levende  Men- 
nesker. Alle  Pigerne  mellem  Athene  Polias'  Søjler 
blev  knæhugne,  saa  Overkroppene  styrtede  forover 
paa  Ansigternes  evige  Smil.  Hoveder  fløj  som  for 
Skarprettersværd.  Deres  Buge  spaltedes.  Huggene 
splintredes  mod  Halsene.  Hænderne  kappedes  af  med 
Æblerne,  de  holdt.  Marmoret  kvaste  sammen  med 
Brag  som  af  Stenskred.  Men  det  blødte  ikke.  Disse 
Skikkelser,  som  blev  fældede,  var  kun  døde  og 
livløse  Ting,  der  uden  Modsigelse  sank  sammen 
med  samme  nyfigne  Smil  af  skønne  og  stirrende 
Øjne. 

Over  Templer  og  Huse  gik  Faklerne  deres  Hær- 
gang. Økserne  mejede,  hvad  mejes  kunde.  Saa  kaste- 
des Beg  og  Kvas  ind  i  Helligdommene,  og  Altrene  røg 
og  optændtes,  saa  Luerne  sprængte  alle  Lofter.  Selv 
Gudindens  hellige  Olietræ  brændte  inde  —  Saften  i 

den  gamle  Stamme  gav  sig  til  at  syde,  Bladene  krøl- 
lede sig  som  forbrændte  Fingre. 

Xerxes'  Vogn  var  standset  foran  Athene  Polias' 
Tempel.  Han  begreb,  at  han  holdt  for  Hovedhellig- 
dommen. Han  kastede  et  uforstaaende  Blik  op  paa 
Gavlens  stærkt  sminkede  Marmorfigurer,  stod  saa  af 
og  skrævede  over  omstyrtede  Støtter  op  mod  den  store 
lukte  Malmdør. 

Perserne  veg  til  Side  og  kastede  sig  paa  deres  An- 
sigter for  hans  Fjed.  Han  slog  med  sin  Stav  paa  Dø- 
ren, men  den  rørte  sig  ikke,  før  to  persiske  Felther- 
rer sprang  til  og  stødte  den  op. 

I  sit  kongelige  ædelstenssmykkede  Klædebon,  der 
laa  om  ham  som  et  Hylster,  traadte  Xerxes  over 
Tærsklen  og  gik  ene  frem  i  den  skummeltmørke  Celia, 
til  han  pludselig  stod  Ansigt  til  Ansigt  med  Gudinden 
for  den  By,  han  bekrigede. 

Athene !  Det  var  Pallas  Athene  selv !  Hendes  æld- 
gamle Billede,  hvorom  de  Taaber  fortalte,  det  var  fal- 
det ned  fra  Himlen.  Dér  stod  hun  stiv,  høj,  ubevæge- 
lig, en  uhyre  Dukke  i  flere  Gange  hans  egen  Højde, 
skaaret  i  Træ,  der  var  brunt  af  Ælde,  med  afskallet 
Maling,  ormstukket,  og  dog  knejsende,  saa  han  maatte 
lægge  Hovedet  tilbage  for  at  se  hendes  Hoved.  Et 
lueforgyldt  Harnisk  med  Rand  af  Slanger  laa  fra  Skul- 
drene ned  over  Brystet.  To  vældige  stirrende  Øjne 
saa  langt  ud  over  hans  Tiara.  Paa  det  højthjelmede 
Hoved  sad  en  vissen  Kæmpekrans  ?f  Bygaks.  Ned  bag 
hende  hang  en  skarlagenrød  Kaabe,  tynd  som  et  Slør. 
Over  sine  stive  Folder  stod  hun  dér  og  truede  med 

højre  Arm  opløftet  og  en  gylden  Lanse  rettet  ligefrem. 
Men  venstre  Haand  støttede  hun  paa  et  uhyre  Skjold, 
fra  hvis  Skygge  et  Slangehoved  lurende  stak  frem. 
Paa  det  lave  Alter  foran  hende  brændte  en  eneste 
lille  Lampe  ophængt  paa  en  Stander  af  Form  som  et 
Olietræ  af  Sølv. 

Xerxes  betragtede  hende  længe.  Han  var  ikke  im- 
poneret. Han  saa  tydelig  Ormstikkene  i  den  store 
Dukke.  Han  drejede  Hovedet  til  Siden  og  raabte : 
Fakler!  Han  greb  en  af  dem,  der  raktes  frem,  og  stak 
den  svidende  til  den  røde  Kaabe  bag  Træbilledet. 

Flammen  slikkede  op  om  Støtten.  Men  frem  af 
Luen  traadte  i  det  samme  en  fuldvæbnet  Skikkelse 
ganske  som  den,  han  saa  for  sig.  Fødte  den  døde  Gud- 
inde en  levende?  Den  gyldne  Ægide  laa  om  hendes 
Skuldre  som  en  kantet  Halskrave.  Hjelmhuen  sad  tæt 
til  Hovedet,  en  højt  krummet  Svanehals  bar  den  mæg- 
tige Hjelmkam.  Venstre  Haand  strakte  Skjoldet  frem, 
men  den  højre  var  løftet  til  Hjelmen  og  holdt  truende 
Lansen  frem  til  Stød. 

Xerxes  stod  som  lammet  med  Faklen  i  sin  Haand. 
Dette  var  ingen  Dukke.  Disse  Øjne  levede  i  det  hvide 
Ansigt.  Dette  Legeme  aandede.  Disse  Hænder  bevæ- 
gede sig.  Med  Lansen  stak  hun  i  den  skarlagenrøde 
Peplos  og  rev  den  som  en  eneste  Flamme  ned  fra 
Gudebilledets  Skuldre ;  den  fortæredes  i  et  Blus  og 
blev  borte  som  en  blaa  Lue  paa  Gulvet.  Saa  gik  hun 
frem  for  Billedstøtten.  Straalede  der  Hede  ud  fra  hen- 
des Skridt?  Var  Lansens  Spids  en  hvid  Glød?  Den 
sved  tæt  forbi  hans  Pande.  Selv  Skjoldranden  syntes 

at  være  glødende.  Skærmende  førte  hun  Skjoldet  frem 
over  Altret.  Da  hun  gik  videre,  hang  Lampen  ikke 
længer  paa  Sølvtræet.  Var  det  Malmsandaler,  hun  gik 
med?  Hvert  af  hendes  Trin  gav  Drøn,  og  Perserne, 
der  laa  paa  deres  Ansigt  for  dette  Syn,  der  ikke  var 
dem  tilladt,  følte  en  sitrende  Hede  slaa  imod  sig,  da 
disse  Fødder  skred  forbi. 

Xerxes  blev  staaende,  men  vendte  sig  efter  hende 
og  saa  hende  skride  frem,  ned  gennem  Cellaen,  mod 
Døren,  med  Spydet  rettet  mod  Blaaet  mellem  Søjlerne 
udenfor. 

Til  begge  Sider  for  hende  veg  Perserne,  slagne  af 
Rædsel  ved  Synet  af  denne  malmklirrende  Kvinde, 
der  med  fældet  Lanse  gik  mod  et  usynligt  Maal.  De, 
der  ikke  faldt  paa  deres  Ansigt,  fornam  det,  som  Ryg- 
marven smeltede  for  et  Lyn.  Xerxes  vilde  raabe  og 
byde  dem  gribe  hende.  Men  Skriget  stivnede  i  hans 
Strube,  og  hans  udstrakte  Haand  blev  hængende  i 
Luften. 

Nu  var  hun  ude  af  Helligdommen  og  skred  over  de 
lemlæstede  Statuer,  hvis  Brudflader  gnistrede  i  Mor- 
gensolen som  Snekrystaller  med  tusind  blinkende 
Korn.  De  døende  Athenere  rejste  sig  paa  Albuerne 
for  at  stirre  efter  hende.  En  af  de  faldne  Oldinger 
kæmpede  Øjnene  op  under  den  røde  Blodflod,  der 
størknede  over  Synet,  og  skreg  skingrende :  Athene  — 
Promachos !  hvorefter  han  segnede  tilbage  og  Blikket 
brast. 

Skriget  hørtes  og  forstodes  af  de  Athener-Øren,  der 
endnu  kunde  opfatte  en  Lyd.   I  de  Døendes  Mumlen 

lød  det  videre :  Athene  Promachos  —  Athene  Pro- 
machos!  Athene  har  kæmpet  for  sin  Borg. 

Ja,  det  var  selve  Athene,  der  sicred  hen  over  Akro- 
polis  —  hun,  som  om  Natten  havde  holdt  Udkig  fra 
det  store  Alter,  og  som  ingen  Barbar  turde  lægge 
Haand  paa.  Med  eet  stod  hun  oppe  paa  Murtinden 
mod  Nord.  Solen  funklede  i  hendes  Ægide  og  i  den 
knejsende  Hjelmkam,  hvis  lange  Svans  hang  ned  ad 
hendes  Ryg.  Hen  over  Tinden  skred  hun  mod  Vest. 
Ikke  en  Perser  turde  rette  sit  Spyd  imod  hende,  ikke 
en  Skyther  sigte  paa  hende  med  siii  Pil. 

Foran  Bjælkeværnet  standsede  hun,  vendte  sig  et 
Øjeblik  ind  mod  den  hærgede  Borgplads,  saa  de  slik- 
kende Luer  og  den  buldrende  Røg.  Saa  gjorde  hun  et 
Skridt  ud  til  Siden  og  forsvandt  i  Dybet.  Ingen  krøb 
op  og  stirrede  efter  hende.  Synet  var  borte.  Gudinden 
havde  forladt  sin  Borg. 

Athenes  hellige  Lampe  var  borte  med  hende.  Athene 
Promachos  havde  værnet  sin  Helligdom.  Hun  havde 
ogsaa  reddet  sit  ældgamle  Billede.  Thi  Xerxes  følte 
Ærefrygt  for  dette  Syn,  der  saa  brat  havde  skærmet 
Trækolossen  for  at  gaa  op  i  Luer.  Han  stirrede  op  paa 
det  vældige  Ansigt,  men  fik  intet  Blik  fra  de  to  stive 
Øjne.  Og  endnu  hang  Lansen  højt  over  hans  Hoved, 
han  syntes  at  se  dens  Spids  dirre.  Hellige  Magter  her- 
skede paa  dette  Sted.  Han  gik  langsomt  tilbage  ud  af 
Templet  og  lod  dets  Døre  drøne  til  efter  sig.  Saa  slog 
han  paa  Døren  med  sin  Stav  og  bød,  at  herefter  ingen 
Perser  maatte  aabne  den.  Han  havde  besøgt  Gudin- 
den i  hendes  eget  Hus.  Nu  skulde  hun  have  Fred. 

Med  et  vellystigt  Blik  saa  han  sig  om  paa  den 
hærgede  og  brændte  Borg,  hvor  alt,  hvad  væltes 
kunde,  var  styrtet  i  Grus,  og  hvor  Afgudsbillederne 
laa  som  de  døde  og  frække  Sten,  de  var,  for  hans 
Fødder. 

Han  gik  om  imellem  de  knuste  Støtter  og  sparkede 
foragteligt  med  sine  safrangule,  smaragdprydede  Sko 
til  de  faldne  Korers  fletningstunge  Hoveder,  der  laa 
med  knuste  Næser  og  stirrede  op  i  Himlen  med  deres 
rødmende  Kinder  og  evige  Smil.  —  Hvilket  jammer- 
ligt Folk,  tænkte  han,  disse  Athenere,  som  gør  deres 
Guder  til  Mennesker  og  Mennesker  til  Guder  og  stiller 
Kvinder  udenfor  deres  Gudshuse,  pyntede  som  til 
Dans,  ja  halvt  dansende,  med  nøgne  ublufærdige  An- 
sigter. Hvor  kan  Aander  bo  paa  saadanne  Steder?  En 
Helligdom  er  dog  ikke  et  Harem.  Vi  Persere  skjuler 
vor  Nats  Glæder  og  tilslører  vore  Kvinder  og  stiller 
dem  ikke  frækt  til  Skue  som  paa  et  Slavemarked.  Vi 
har  Ærefrygt  for  høje  og  hellige  Ting  og  bøjer  os  for 
det  Usynlige.  Disse  Hellenere  skal  se  alt  og  forme  alt 
i  deres  eget  usalige  Legems  lille  Form.  Hvad  er  det 
dog  for  Dukker  og  Skræmsler,  de  stiller  op  og  kalder 
Guder  og  Gudinder?  Ormædte  og  gnavede  af  Mus  — 
et  ynkværdigt  Legetøj  for  taabelige  Børn. 

Men  noget  guddommeligt  var  skredet  forbi  hans 
Øjne  —  en  Flamme,  en  Gnist  fra  en  Lansespids ;  no- 
get stumt  og  urørligt.  Ære  være  de  Magter,  som  ikke 
ses  og  ikke  lader  sig  krænke!  Xerxes'  Øjne  fugtedes. 
Midt  i  sin  Sejrsrus  og  i  sin  Hævns  endelige  Svaling 
følte  han  Hjemve  mod  sit  eget  Suså.  Hans  Øjne  fug- 

tedes  —  han  mindedes  sin  Moder  Atossa,  Kyros' 
Datter. 

Xerxes  steg  ned  fra  Akropolis  for  at  bese  Athen, 
inden  Staden  plyndredes  og  blev  givet  Ilden  til  Bytte. 

Først  kørte  han  til  Torvet,  hvor  han  beskuede  Bil- 
ledstøtten af  Tyranmorderne  Harmodios  og  Aristogei- 
ton  og  befalede  at  lade  dem  føre  til  Suså. 


XXVIII 
KLEPSYDRA 

I  en  af  Grotterne  under  den  rygende  Borgplads  sad 
Athene  Promachos. 

Klippeblokkene  havde  skjult  hende  efter  hendes 
Spring,  og  ad  den  smalle  stenhugne  Trappe  var  hun 
steget  ned  til  Klepsydra.  I  den  skumle  Hule  lyste  den 
lille  Tempellampe,  hun  havde  baaret  i  Læ  af  det 
store  runde  Skjold,  men  nu  stillet  fra  sig  paa  Brøn- 
dens Kant.  Malmlaaget  var  fjernet  derfra,  og  det 
piblende  lille  Blus  skar  en  lang  Lysflænge  ned  i 
Dybet. 

Athene  Promachos  havde  taget  Hjelmen  af  sit  Ho- 
ved. Hun  bar  ikke  Haaret  i  jomfruelige  lange  Piske. 
Det  var  rullet  op  tungt  og  rødblondt  over  Nakken  • — 
støbt  i  selve  Hjelmhuens  Form.  Men  det  var  intet  Bil- 
led, der  sad  og  hvilte  sig  i  Klepsydra-Grotten.  Det  var 
en  Kvindeskikkelse  af  Kød  og  Blod.  Et  endnu  ungt  An- 
sigt, hvidt  af  Nætters  Vaagen,  slappet  af  Træthed,  med 
store  søvnløse  Øjne  stirrende  paa  Ting,  som  ikke  er  til 
at  se.  Hun  havde  gjort  sin  Tempelpligt  og  reddet  Gud- 

Sophus  Michaelis:   Nikarete  21 

indens  hellige  Lampe  fra  Persernes  Dødshug.  I  den 
dulgte  Grotte  levede  det  lille  Blus  som  et  blegt  og 
sygt  Genfærd  af  Gudinden  selv.  Det  blafrede  i  den 
tynde  Væge,  men  Lampen  var  oliefyldt,  hun  havde 
selv  den  sidste  Nat  sørget  derfor  og  endda  reddet  en 
lille  Lekythos  med  Olie,  skjult  under  sin  Ægide,  at 
ikke  Luen  skulde  dø. 

I  Brøndens  Dyb  lister  og  glitrer  det  levende  Vand. 
Hun  bøjer  sig  over  Randen,  men  kan  ikke  naa  det  med 
sit  Blik,  kun  høre  det,  som  var  det  Blodet  inde  i  hende 
selv.  Her  vil  hun  sidde,  til  Perserne  er  borte,  om  de 
da  nogensinde  forlader  Hellas.  Men  bliver  deres  Herre- 
dømme varigt,  vil  hun  se  Gudindens  Lampe  dø  og  selv 
dø,  naar  Klepsydras  Vand  ikke  længer  formaar  at  hol- 
de hende  i  Live. 

Nu  styrter  Verden  sammen  deroppe.  Det  sidste, 
hun  saa  af  den,  var  et  Flammehav  af  Templer.  Bar- 
barerne har  intet  skaanet.  Hun  saa  endog  deres  Fakler 
løftet  mod  selve  det  himmelfaldne  Billed  af  Borgens 
Værnegudinde.  Ogsaa  det  er  vel  længst  forkullet.  Hen- 
des Lanse  faldt  ikke  susende  ned  for  at  standse  de 
Formastelige.  Og  Poseidon  kørte  ikke  op  fra  Salamis- 
Bugten  med  Ildmanker  over  sine  Søheste  og  med  sin 
Trefork  rettet  mod  Athens  Ødelæggere.  Som  en  Sky- 
pumpe er  Barbarerhorden  faret  over  Hellas,  split- 
tende og  knusende  alt  paa  sin  Vej,  bortførende  eller 
jævnende  med  Jorden.  Maaske  er  den  allerede  naaet 
til  Sparta  og  har  pisket  hen  gennem  Taygetos-Dalen 
og  dræbt  alt  Liv,  smadret  det  mod  Klippen,  før  det 
fik  Tid  til  at  skrige. 

Hun  tager  sig  til  sit  Hjerte,  som  var  der  dræbt  noget 
i  Ilende  selv. 

Ogsaa  Olympia  vil  de  hærge.  Standse  Festen,  som 
de  Sorgløse  fejrer,  taabeligt  og  tanketomt,  som  om 
Festspil  kunde  overdøve  Vaabenlarmen,  der  trækker 
op.  I  det  Øjeblik  da  Barbarerne  overstrømmer  Landet 
som  en  Flodbølge,  leger  de  som  umyndige  Børn,  lø- 
ber omkap  og  pisker  Firspand  om  Rendebanens  Maal- 
søjler,  som  om  de  kunde  køre  fra  Døden  og  Træl- 
dommen. 

Hun  tænker  sig  tilbage  i  Tiden.  Tre  Olympiader. 
Hun  ser  atter  for  sig  Banen  med  dens  Strø  af  konkylie- 
blandet  Sand.  Hun  hører  Raabet  til  Start,  og  hun  ser 
sig  selv  løbe  blandt  de  sejstenaars  Piger,  susende,  med 
Vinden  krybende  i  den  korte  Chitons  Uldmasker.  Hun 
ser  en  Mand  løbe  —  sindigt  med  de  længste  Skridt, 
haardnakket  og  taalmodig,  ikke  sporet  af  andre,  men 
kun  indefra  af  sig  selv. 

Et  andet  Løb  ser  hun  for  sig :  Sig  selv  som  en  op- 
løbet Hind  —  Forfølgeren  som  en  Jæger,  der  stinger 
hende  i  Ryggen  med  sin  hede  Aande,  til  hun  plud- 
selig gør  omkring  og  falder  ham  i  Favnen  med 
Hænderne  knyttet  og  Modstandsvilje  i  hele  sit  Le- 
gem. 

Hendes  Bryst  gaar  roligt,  nu  hun  mindes  dette  Mø- 
de som  med  en  tirret  Gud,  en  opbragt  Jæger,  der  med 
overskyllende  Blodtørst  tager  sit  Bytte  i  Besiddelse  og 
mærker  det  med  sin  Kraft. 

Mærket  var  hun  blevet  som  af  en  olm  Guddoms 
Magtfavntag.   Og  som  de  af  Guderne  ejede  jordiske 

Kvinder  havde  hun  født  Afkom  til  Verden.  Men  Skæb- 
nen havde  taget  det  fra  hende  —  ikke  for  at  udsætte 
det  eller  lade  det  opvokse  i  fjerne  Egne  blandt  idali- 
ske  Nymfer,  men  for  at  lade  det  optugte  i  Verdens 
haardeste  Tugt.  Hendes  smaa  Drenge  var  vænnede 
fra  alle  Blodets  Baand.  Til  Fader  havde  de  Syssitier- 
nes  haarde  Stensenge,  til  Moder  de  stride  Uldkjortler. 
Pisken  var  deres  Formynder.  Ingen  Slægtning  skulde 
nogensinde  tage  dem  i  Favn.  Hun  havde  givet  dem 
fra  sig,  fordi  de  ikke  havde  haft  Faderarme  at  hvile 
paa,  et  Hjems  Sol  at  varmes  af.  Alle  spartanske  Fædre 
var  barske  og  ødslede  ikke  med  Kærtegn.  Men  hen- 
des  Børns  Fader  havde  ikke  engang  villet  se  dem.  Han 
holdt  sig  fjernt  fra  dem,  som  var  de  en  Straf,  Guder- 
ne havde  paalagt  ham,  ikke  en  Velsignelse.  Kun  en 
eneste  Gang  havde  hendes  Moderliv  smagt  Undfan- 
gelsens Sødme.  Var  det  Artemis'  Straf,  fordi  hun  i 
ungdommelig  Kaadhed  havde  betraadt  hendes  hellige 
Lund,  taget  Gudinden  til  Vidne  paa  en  aftvungen 
Kærlighedsed? 

En  tusindfold  større  Straf  var  dog  kommet  over 
Hellas,  fordi  det  ikke  havde  kendt  sine  Moderpligter, 
men  ladet  Landet  ligge  øde  og  værnløst,  og  fordi 
Forrædere  havde  solgt  det  og  ført  Barbarerne  ind  i 
dets  Allerhelligste.  Alle  havde  de  svigtet  deres  Fædres 
Jord  og  overladt  Gudernes  Helligdomme  til  Fjender- 
nes Flammer. 

. .  .  Hun  vidste  ikke,  hvor  længe  hun  havde  siddet 
her  ved  Klepsydra.  Men  snart  vilde  Olie-Lekythen 
være  tømt.  Da  vilde  Athenes  hellige  Lampe  slukkes, 

og  evigt  Mørke  bortskylle  den  sidste  Erindring  om 
hendes  hellige  Stad. 

Kun  to  Gange  havde  hun  fra  Klepsydras  dunkle 
Dyb  optrukket  Vand  til  at  læske  sin  brændende  Stru- 
be. Det  var  koldt,  men  havde  smagt  salt  og  bittert  og 
ikke  slukket  hendes  Tørst.  Maaske  hun  ikke  mere  skul- 
de faa  Dagens  Lys  at  se,  men  dø  med  denne  Lampe. 
Da  vilde  hun  vandre  til  Hades  og  maaske  blandt  My- 
riader af  mylrende  Skygger  træffe  en,  som  hun  le- 
vende kun  havde  mødt  tre  Gange,  men  dog  elsket 
højere  end  alle  andre  Dødelige.  Saa  vilde  hun  bede 
Skyggen  om  Tilgivelse  for  den  paatvungne  Ed. 

Var  denne  Grotte,  hvor  Lampens  lille  Blus  flak- 
kede spøgelseagtigt,  ikke  allerede  Hades?  Var  det 
ikke  Lethe,  som  silede  og  listede  i  Dybet  under  hende, 
Glemselens  Brønd,  hvoraf  hun  havde  drukket?  Var 
Døden,  den  evige  Død,  andet  end  alle  Tings  Glemsel? 
Og  havde  hun  ikke  allerede  glemt  alt  i  Byen,  hun 
havde  forladt.  Gudinden,  hun  havde  tjent.  Borgen, 
som  Flammerne  havde  fortæret  —  alt  —  alt  ■ —  und- 
tagen alene  eet  Navn.  Sit  eget  huskede  hun  ikke 
længer. 

Var  det  en  Skygge,  der  listede  frem  ved  hendes 
Side?  Hun  havde  hørt  den  klappe  ned  ad  Trappens 
Sten,  slæbende  og  dog  let  —  en  vandrende  Skygge  uden 
Vægt  og  dog  fyldt  med  Sorg.  Længe  havde  hun  mær- 
ket den  bag  sin  Ryg.  Det  var  ikke  Persere,  der  havde 
fundet  hendes  Skjul.  Det  maatte  være  en  af  Skyg- 
gerne, der  droges  af  Suget  fra  den  dybe  kølige  Brønds 
Nat. 

Hun  slog  Øjnene  op  og  saa  i  Vejret.  Dér  stod  Skyg- 
gen :  ældgammel,  hvid  af  Haar  og  Skæg,  med  store 
slørede  Øjne  under  tætte  Bryn,  der  rejste  sig  som  et 
Par  Snekamme  over  to  Indsøer,  og  med  en  endnu 
blodfarvet  Mund  inde  i  Skæggets  Vinterkrat. 

Længe  saa  de  tavst  paa  hinanden  som  to  tiende 
Skygger,  hvis  Tunge  er  visnet  i  deres  Mund.  De  lyt- 
tede og  hørte  nogle  Strenge  klirre  i  Klepsydras  Indre. 
Og  omsider  fødtes  en  Røst  ud  af  det  sitrende  Halv- 
mørke, der  omgav  dem : 

—  Hvem  er  du,  Kvinde?  Og  hvad  gør  du  her? 

—  Jeg  véd  det  ikke,  svarede  hun.  Alting  har  jeg 
glemt. 

—  Kun  ikke  dit  Maal,  der  siger  det  samme  som 
din  Dragt,  at  du  er  en  af  Landets  Døtre.  Hvis  er  disse 
Vaaben?  spurgte  han  videre  og  tog  Lansen  i  sin 
Haand.  Dens  Dup  var  formet  som  en  Krog.  han 
hængte  Hjelmen  derpaa  og  sænkede  den  i  Brøn- 
den. 

—  Har  Klepsydra  endnu  Vand  til  sine  hellenske 
Børn,  saa  er  heller  ikke  Gudernes  Naade  udtømt,  sag- 
de han  og  lod  langsomt  Lansen  glide  ned  i  Dybet.  Et 
Plump  hørtes,  og  straks  efter  trak  han  forsigtigt  den 
vandfyldte  Hjelm  opad  igen. 

—  Drik,  sagde  han  og  rakte  hende  Hjelmen.  Eller 
hvis  du  er  sulten,  saa  tag  denne  Haandfuld  Figen, 
som  jeg  endnu  i  Dag  uhindret  har  plukket  paa  Kolonos 
ved  den  skøntgrønnende  Demeters  afbrændte  Hellig- 
dom. 

Kvinden  strøg  sig  over  Panden.  Denne  klare  runde 

Stemme  fyldte  hende  med  Liv  og  gød  ligesom  Blod  i 
hendes  Hukommelse. 

—  Mederne?  spurgte  hun:  Mederne? 

—  Ja,  Mederne  er  her  endnu,  svarede  den  Gamle. 
De  mylrer  paa  Falerons  Strand  og  ser  paa  deres  Skibe, 
som  sejler  mod  Salamis.  Her  skal  Kampen  staa  — 
gid  Themistokles  føre  den  til  Sejr !  Borgen  herovenfor 
er  øde.  Ilden  har  fortæret,  hvad  den  kunde.  Jeg  stod 
paa  Tomterne  og  stirrede  mod  Havet.  Skibene  stimer 
mod  Salamis  som  Maager  mod  en  Rugeplads.  De  har 
spidset  deres  Næb.  Skibssnablerne  blinker  og  borer 
sig  i  hinanden.  Storkongen  skal  sidde  paa  Falerons 
Bred,  omringet  af  sine  Skrivere,  og  være  Tilskuer 
til  Persernes  Bedrifter. 

Den  Gamle  satte  sig  paa  Brøndkanten  og  drak  af 
Athenes  Hjelm.  Begge  lyttede  de  længe  i  Tavshed, 
men  ingen  Lyd  naaede  til  dem  udefra,  og  kun  Klep- 
sydras  Vand  var  hørligt  i  den  stille  Grotte. 

—  Sig  mig,  hvem  du  er,  athenske  Kvinde,  sagde 
han  omsider. 

—  Jeg  er  ikke  fra  Athen,  svarede  hun.  Men  ingen 
husker  længer  mit  Navn  i  Lakedaimon. 

—  Hvorledes  er  du  da  kommen  hid  fra  Evrotas' 
Bredder? 

—  For  en  Helligbrødes  Skyld  drog  jeg  bort  fra  mit 
Land.  Gennem  Aar  har  jeg  tjent  Gudinden  heroppe. 
Dag  og  Nat  vogtede  jeg  hendes  hellige  Lampe  og 
frelste  den  fra  Perserne.  Det  er  Lampen,  du  ser. 

—  Da  har  du  tjent  Gudinden  vel.  Hvad  var  din 
Helligbrøde? 

—  Jeg  forsyndede  mig  mod  den  jomfruelige  Arte- 
mis. Jeg  vilde  være  Hustru,  men  jeg  blev  kun  Moder. 

—  Du  har  ikke  været  gift? 

—  Jo,  men  aldrig  kendt  min  Mand. 

—  Er  han  da  død? 

—  Jeg  véd  det  ikke. 

—  Var  han  Lakedaimonier? 

—  Ja. 

—  Var  han  med  ved  „Portene"  ? 

—  Jeg  véd  det  ikke.  Hvem  kender  de  Faldne? 

—  Jeg  drager  hjem  til  Sparta  med  deres  Navne. 
Min  egen  Søn  var  iblandt  dem. 

—  Véd  du,  at  han  var  der? 

■ —  Jeg  talte  Saarene  paa  hans  Lig. 

—  Du  kunde  kende  ham? 

—  Ja.  Desuden  bar  han  sit  Navn  paa  et  Stykke 
Hud. 

—  Var  din  Søn  tatoveret? 

—  Nej.  Der  laa  en  Strimmel  Hjorteskind  paa  hans 
Hjerte.  Perserne  havde  ladet  ham  beholde  det.  Thi 
det  var  intet  Smykke.  Det  ser  ud  som  et  Bælte.  Og 
det  bærer  hans  Navn  ridset  sammen  med  hans  Hu- 
strus. 

—  Hans   Hustrus?  spurgte   Kvinden   og  blussede. 
- —  Ja,  saaledes  staar  der,  svarede  Hermofantos  og 

fremtog   af   sin    Kappefold    en   smal    og    indskrumpet 
Bæltestrimmel. 

Hun  greb  den  fra  ham.  rullede  den  ud  og  holdt  den 
tæt  til  Olielampens  lille  sitrende  Lue.  Blodet  farvede 
hendes  hvide  Ansigt,  mens  hun  læste :  Jeg  Arkadieren 

Narkissos,  Evfranors  Søn,  sværger  ved  Artemis'  Hel- 
ligdom .... 

Hendes  Øjne  lukkede  sig,  hendes  Hænder  sank. 

Hermofantos  sagde  stille : 

—  Det  ser  ud  som  et  Fostbroderbælte  mellem  to, 
der  har  lovet  hinanden  det  samme. 

Hun  nikkede,  vendte  Strimlen  i  sit  Skød  og  læste 
med  lukkede  Øjne :  Jeg  Nikarete,  Lakedaimonieren 
Kleombrotos'  Datter,  sværger  ved  Artemis'  Hellig- 
dom at  ægte  Arkadieren  Narkissos,  Evfranors  Søn. . . 
Gudinden  har  hørt  det,  tilføjede  hun  hviskende  med 
Graad  i  Stemmen. 

Taarerne  dryppede  fra  hendes  Øjne.  Hun  greb  sig 
til  sine  Bryster  og  stammede : 

—  Dette  Bælte  fandt  du  ved  Thermopylai? 
Hermofantos  svarede : 

—  Nikarete,  hans  højre  Haand  holdt  det  trykket 
mod  hans  Hjerte. 

Tavse  sad  de  med  hinanden  Haand  i  Haand.  Timer- 
ne randt.  Hermofantos  mærkede  paa  sig  selv,  da  det 
var  Solnedgang,  listede  sig  ud  og  hentede  straks  efter 
Nikarete. 

De  steg  op,  saa  de  kunde  se  ind  over  Akropolis. 
Der  lød  Gny  og  Tummel  ude  fra  Faleron.  Mænd  kom 
løbende  og  styrtede  op  over  Propylæerne.  En  Athe- 
ner jog  over  Pladsen,  slængte  et  persisk  Skjold  mod 
de  søndrede  Søjler  og  lod  Sejrsraabet  gjalde  som  en 
Hævn  og  en  Trøst  til  Gudinden : 

—  Sejr !  Sejr !  Mederne  er  knust  under  Salamis  — 
fra  Elevsis  til  Psyttaleia.  Sejr!  Salamis!  Sejr! 

I  Solnedgangen  bar  Nikarete  Gudindens  Vaaben  til- 
bage til  Helligdommen  og  hængte  Lampen  foran  Træ- 
billedet, som  Flammen  ikke  havde  rørt. 

Hermofantos  gik  til  Athenes  hellige  Olietræ.  Det 
var  brændt  ned  til  Roden,  men  havde  skudt  en  lang 
Kvist  med  friske  sølvgraa  Blade. 

^8  1908  — ''s  1914. 

